
Predgovor 


Knjiga koja je pred vama nastala je kao plod dugogo¬ 
dišnjega iskustva vođenja duhovnih vježba p. Slavka Par 
vina po načelima sv. Ignacija Lojolskog. Razmatranja u 
njoj sadržana, moljena su, promišljana, Uvijena, nado¬ 
punjavana novim osobnim iskustvima i uživo izgovarana 
mnogim skupinama u domovini i inozemstvu. Pred va¬ 
ma su onakva kakvo ih je vrijeme zateklo od siječnja do 
lipnja 2002. godine kad je pater vodio duhovne vježbe u 
svakodnevnom životu za tristotinjak nazočnih sudionika. 

P. Slavko Pavin, iskusan duhovnik, filigranski ba¬ 
lansiran - u nastupima se otkriva kao poznavatelj čitavo¬ 
ga spektra stanja ljudske duše. Polazi od čovjeka i njego¬ 
vih osjećaja, svjetlom razuma virtuozno zalazi u njegove 
labirinte - te ga blago, ali bespoštedno privodi k Bogu. 

Knjiga izlazi u jubilarnoj, stotoj godini od izgradnje 
bazilike Srca Isusova u Zagrebu, uz koju su se ove duhov¬ 
ne vježbe odvijale. Počašćeni smo što je knjigu povjerio 
na izdavanje Studentskom katoličkom centru - Palma. 
Znak je to i osobita prijateljstva prema mladima koji k 
njemu rado navraćaju po riječ ohrabrenja i utjehe. Svrha 
knjige sadržana je u geslu pod kojim su vježbe i vođene: 
“Udari pečat na svoj život!” Pred vama je da vam se to 
dogodi čitajući je. 


P. Luka Rađa 




Uvod 


Bog je stvarnost, temelj svake stvarnosti, izvor bitka, 
za čovjeka počelo i punina ostvarenja i sreće. 

Bog uvijek traži čovjeka i želi se s njim povezati, sje¬ 
diniti. Duhovne vježbe (DV) nam žele pomoći kako da u 
sebi i oko sebe, u svemu, tražimo i prepoznamo njegovu 
prisutnost i njegovo djelovanje. Kako je Bog stvorio čo¬ 
vjeka na svoju sliku, kao svoga sugovornika i suradnika, 
ne nameće mu svoju volju silom, nego želi od čovjeka slo¬ 
bodnu suradnju. Da bi čovjek mogao ući u razgovor s Bo¬ 
gom i s njim surađivati, mora upoznati sebe i prepoznati 
svoj specifičan, osoban način suradnje i sjedinjenja, pre¬ 
poznati i ono što ga otvara Bogu i pomaže trajnom rastu 
života u Bogu, kao i ono što usporava ili onemogućuje su¬ 
radnju s Bogom. 

Duhovne vježbe, kako ih je doživio i nama predao sv. 
Ignacije Loyolski, idu za tim “da čovjek samoga sebe po¬ 
bijedi i svoj život uredi tako da se ne da voditi ni od kakva 
nagnuća koje bi bilo neuredno” (DV 21). Polazna točka 
vježba je čovjekov pozitivan, dobrohotan stav prema dru¬ 
gima (DV 22). 

Ova knjižica pred mene stavlja iskustvo v jednoga sve¬ 
ca u njegovu traženju i pronalaženju Boga. Želi mi pomo¬ 
ći da i ja tražim i pronalazim Boga i dođem do osobnoga 
iskustva. Ignacijevo iskustvo, koje je zapisao i ostavio u 
“Duhovnim vježbama”, pomaže egzercitantu (vježbeni¬ 
ku) da se osobno nađe s Bogom oči u oči, licem u lice. Za¬ 
to i onaj koji tumači duhovne vježbe i onaj koji ih obavlja 
trebaju unijeti u vježbe sebe, svoju dobru volju, svoju 
otvorenost, svoju velikodušnost. Trebaju se otvoriti dje¬ 
lovanju Duha i prepoznavati njegovo djelovanje, put ku¬ 
da ih vodi i barem naslutiti cilj kamo ih vodi. 

Duhovne vježbe su proces, hod, rast. A svaki, i naj¬ 
dulji, hod počinje prvim korakom. Ignacije želi da budem 
svjestan i svakoga koraka koji napravim i cilja prema ko¬ 
jemu idem. Zato svaki korak moram učiniti u skladu s 

ciljem. Budući daje cilj duhovnih vježba sjedinjenje s Bo¬ 
gom, svaki korak, svaka vježba treba biti nastojanje da se 
postigne sjedinjenje s Bogom. Nutarnje raspoloženje bit 
će mi znak jesam li na pravom putu ili se od njega udalja¬ 
vam. Iskusan vođa pomoći će mi da prepoznam pravo 
stanje u kome se nalazim i kakvu pouku to stanje nosi u 
sebi. 

Svaki je čovjek osoba i kao takav obilježen je određe¬ 
nim osobinama, ograničenostima, težnjama i ciljem pre¬ 
ma kome sve te sastavnice vode. Duhovne vježbe mi, pri¬ 
je svega, pomažu da upoznam sebe, da krenem putem ko¬ 
ji je obilježen mojom osobnošću i koji će me sigurno dove¬ 
sti do cilja - do osobnoga odnosa i sjedinjenja s Bogom. 

Duhovne vježbe u ovoj knjižici, po svojoj tematici i 
načinu doživljavanja, plod su mnogih vrsnih ljudi. Oni su 
svoje iskustvo unosili u osobno davanje duhovnih vježba, 
koje je autor pod njihovim vodstvom obavljao, ili su nam 
ih ostavili napisane u knjigama, kojima se autor služio. 
Spomenimo neke: kardinal Karlo Marija Martini, bivši 
rektor Papinskoga biblijskog instituta, poslije rektor Pa¬ 
pinskoga sveučilišta Gregorijana i sadašnji milanski nad¬ 
biskup; Simon Decloux, negdašnji osobni savjetnik isu¬ 
sovačkoga vrhovnog poglavara; Juan Larrain Ochaga- 
via bio je član savjeta isusovačkoga vrhovnog poglavara; 
Luis Gonsalez, stručnjak za ignacijansku duhovnost i ne¬ 
kadašnji predstojnik Instituta kršćanske duhovnosti na 
sveučilištu Gregorijana; Alfred Darmanin, psiholog, do¬ 
nedavno provincijal europske zajednice isusovaca u Bru- 
xellesu; Alex Lefrank, njemački stručnjak za isusovačku 
duhovnost; Jean Laplace, francuski stručnjak za duhov¬ 
ne vježbe u teoriji i praksi; Michel Ledrus, dugogodišnji 
profesor na Papinskom sveučilištu Gregorijana i uvaženi 
duhovni vođa; Tomaš Špidlik, vrsni poznavatelj i pisac 
orijentalne duhovnosti; Ugo Vanni, profesor i stručnjak 
za Otkrivenje sv. Ivana na sveučilištu Gregorijana; 
Gilles Cusson, kanadski isusovac, plodan duhovni pisac 
i vrstan poznavatelj duhovnih vježba; Paolo Dezza, po¬ 
vjerljiva osoba više papa (papa Ivan Pavao II. imeno¬ 
vao ga je delegatom (privremenim vrhovnim poglava- 

rom)) Družbe Isusove; Pietro Schiavone, talijanski struč¬ 
njak za duhovne vježbe; Indijac Anthony de Mello, psiho¬ 
log i popularan i plodan duhovni pisac, kao i mnogi drugi. 

Knjižica se drži tekstova i dinamike duhovnih vježba 
sv. Ignacija Loyolskog. Božja riječ u kontekstu duhovnih 
vježba kratko je interpretirana duhovno, psihološki i eg¬ 
zistencijalno, prema potrebama onih koji ih obavljaju. Ni 
jedna tema nije razrađena do kraja. One naliče više us¬ 
mjerenjima i uputama kojim putem treba krenuti. Egzer- 
citantu mogu pomoći da pronađe sebe i svoj put k Bogu. 

Uspješna uporaba knjižice pretpostavlja da imam u 
ruci Sv. pismo i tekst “Duhovnih vježba” Ignacija Loyol- 
skog. 

Ako želim obaviti cijele duhovne vježbe, onda one 
traju ili trideset dana po četiri vježbe dnevno, a svaka 
traje od 45 do 60 minuta, ili svakoga dana obavim jednu 
takvu vježbu tijekom više mjeseci. Ovakve duhovne 
vježbe najplodnije se mogu obaviti uz vodstvo dobra po¬ 
znavatelja i iskusna voditelja duhovnih vježba. 

Vježbe se mogu obaviti i djelomično: uzmem šest da¬ 
na po četiri vježbe dnevno ili kroz mjesec dana po jednu 
vježbu dnevno. Vježbe mogu uzeti ili po redu kako se na¬ 
laze u knjižici ili se mogu poslužiti pojedinim skupinama 
vježba s namjerom da dublje, snažnije i bogatije doživim 
određene istine. Primjerice, ako želim produbiti temelje 
svoga odnosa prema Bogu^ uzet ću vježbe o Temelju na 
početku duhovnih vježba. Želim li snažnije doživjeti isti¬ 
ne o grijehu i svojoj grešnosti, uzet ću vježbe o grijesima. 
Želim li produbiti svoj osobni odnos prema Isusu Kristu, 
uzet ću vježbe na početku drugoga tjedna. Vrijednost 
svoga svakodnevnog života i rada najbolje ću doživjeti 
ako pratim Isusa u svim okolnostima njegova života uzi¬ 
majući razmatranja drugoga tjedna. Na pitanje koliko 
doživljavam daje moje zvanje istinito, vrijedno, koliko ga 
praktično ostvarujem, naći ću odgovor u vježbama o zva¬ 
nju pri kraju drugoga tjedna. Osjetim li potrebu produbi¬ 
ti svoje znanje i iskustvo o vrijednosti patnje, uzet ću 
vježbe trećega tjedna o Isusovoj muci i smrti. Treba li 
mi više radosti i vedrine u životu, uzet ću razmatranja 

četvrtoga Ijedna i vježbati kako živjeti svoj život u prisut¬ 
nosti Krista uskrsnuloga, pobjednika nad grijehom, zlom 
i smrću. 

No svaka pojedina vježba cjelina je za sebe i može se 
obavljati prema osobnoj trenutnoj potrebi. 

Najvažnije je da u svakoj vježbi prepoznam sebe, svo¬ 
je trenutno duhovno stanje, prvi korak koji moram učini¬ 
ti, put kojim trebam krenuti i da učinim konkretno ono 
što sada mogu učiniti. 


Autor 




Prvi tjedan 


Ulazim u temelje svoga bića. Otkrivam Počet¬ 
nika svoga života - Boga ljubavi. Sebe doživljar 
vam kao plod Božje ljubavi. Ova misao treba pro¬ 
žeti moje biće tako da me ona nadahnjuje i nosi, 
da se sve teškoće rasprše pred svjetlom ove istine, 
da živim obasjan njenim svjetlom kao suncem ko¬ 
je u meni izaziva i potiče stalan rast. 

Dok razmišljam o Bogu - Ljubavi, prepozna¬ 
jem razliku između njega i sebe. On je Ljubav ko¬ 
ja se daje, a ja sam egocentrično usmjeren na se¬ 
be. Ovakva sebična usmjerenost izvor je i srž svih 
mojih grijeha. Zbog njih sam udaljen od Izvora 
bića, života, sreće. Bog me kao Otac poziva da 
upoznam svoju grešnost, da mi se ona ogadi, da 
je se oslobodim u sakramentu pomirenja pa da i u 
vremenu i u vječnosti živim u njegovu očinskom 
zagrljaju. 

Isus je došao k meni da me oslobodi moga 
egocentričnog kruženja oko sebe, mojih grijeha. 
Priznanjem svoje krivnje dobivam potvrdu da sam 
spašen, doživljavam da su Očeva i Isusova ljubav 
u meni, da sam slika Božja, dijete Božje, surad¬ 
nik Kristov u djelu spasenja svijeta. 

Ignacijanske duhovne vje be 

Uvodna tema 


Duhovne vježbe: Fizičke vježbe iziskuju napor, ali on 
jamči uspjeh. (Jesam li pokušavao svakodnevno gimna- 
sticirati? Vlastita iskustva ustrajnosti...) 

Duhovne vježbe - duhovni napor i duhovni uspjeh. 
Jesam li spreman na svakodnevan ustrajan napor? 

Apsolutno najvažniji posao - jer o njemu ovisi moja 
sudbina na ovom svijetu i u vječnosti: moje sjedinjenje s 
Bogom. 

Često slušam propovijedi, pouke, studiram duhovnu 
literaturu, pohađam seminare... očekujući Boga da će mi 
doći izvana, od drugoga. A Bog ne dolazi izvana. On je u 
meni, u mom srcu i ja želim naučiti otkrivati ga, surađi¬ 
vati s njime, ući u njegov svijet. 

Cilj duhovnih vježba: da čovjek samoga sebe pobijedi 
i svoj život uredi ne dajući se voditi ni od kakva nagnuća 
koje bi bilo neuredno - da bi se u slobodi mogao dati Bo¬ 
gu na raspolaganje, da ga Bog može voditi svojim Du¬ 
hom. 

Sredstva na raspolaganju: 

- Sveto pismo, 

- knjižica “Duhovnih vježba” sv. Ignacija, 

- pomoćna literatura 

Način vježbanja 

Duhovne vježbe od 30 dana s 4 ili 5 razmatranja 
dnevno u izoliranosti, šutnji i sabranosti - za one koji se 
mogu povući u samoću. 

Duhovne vježbe u svakodnevici s jednim razmatra¬ 
njem svakodnevno. 

Skica za vje bu (razmatranje) 


1. napomena: Odredi prostor i položaj gdje ćeš obav¬ 
ljati svakodnevnu vježbu. 

2. napomena: Odredi točno vrijeme u kojem ćeš obav¬ 
ljati svakodnevnu vježbu. 

3. trajanje vježbe je 1 sat: 

5 minuta - priprava 
45 minuta - vježba 
10 minuta - osvrt 

Priprava za vježbu: 

1) Zauzmi položaj tijela koji ti najviše odgovara. 

2) Budi pred Bogom u vjeri da ti On želi nešto reći. 

3) Moli ga da mu možeš odgovoriti i reći mu sve što 
ti želiš. 

4) Zahvali Bogu za sva dobra (kojih si svjestan i ko¬ 
jih nisi svjestan). 

5) Moli ga da ti oprosti sve grijehe. 

6) Pomoli se da možeš pred njim biti otvoren i sabran. 

7) Pomoli se da prihvatiš sve što ćeš spoznati kao 
Božju volju. 

Vježba - razmatranje - susret s Bogom: 

1) Uzmi materijal za razmatranje: Sv. pismo ili tekst 
i pozorno čitaj. 

2) Zaustavi se na poruci koju ti je Bog namijenio. 

3) Razgovaraj s Bogom o toj poruci (zahvaljuj mu, 
klanjaj mu se, moli ga, pokaj se, obećaj mu učiniti 
što traži...). 

4) Zabilježi ono što smatraš da je za tebe važno. 

5) Moli ga da provedeš u djelo ono što on od tebe oče¬ 
kuje. 

6) Zaključi vježbu sabrano moleći Očenaš. 

Ispitaj se kako si razmatrao: 

1) Koja je bila glavna poruka vježbe? 

2) Što je bilo dobro, a što nije bilo dobro tijekom 
vježbe? 

3) Koje plodove vježbe zapažaš na sebi? 

4) Pribilježi ono o čemu bi bilo dobro razgovarati s 
voditeljem? 

Oče naš 

(Mt 6,9-15) 


Izmoli molitvu polagano svjestan svake riječi koju iz¬ 
govaraš. Zatim se vrati na svaku riječ i osluškuj što ti po 
njoj Otac govori: 

Oče: Veliki, neizmjerni, tajanstveni Bog - moj je pra¬ 
vi Otac. Ja nosim tragove njegove dobrote i ljubavi. Ja 
sam dijete ljubavi. I mam Oca koji me voli, koji mi se ve¬ 
seli, koji u meni uživa. Koliko ova temeljna istina moje 
vjere oživljuje, pokreće, preobražava moje misli, riječi, 
djela, čitavo moje biće? 

Naš: On nije samo moj Otac. On je Otac svakoga čov¬ 
jeka, svih ljudi. Zato smo mi svi braća i sestre. Skrivena 
povezanost jedva se primjećuje. Treba puno truda i vre¬ 
mena da nam se pročiste oči srca da prepoznamo sve lju¬ 
de kao svoju braću i sestre. Kako ću u konkretnim ljudi¬ 
ma prepoznati da su djeca Božja, za njih i s njima moliti, 
raditi? 

Koji jesi: Bog nije iluzija, imaginarna čežnja ljudsko¬ 
ga bića za snagom, nježnošću, ljubavlju. Bog je najstvar¬ 
nija stvarnost - temelj svake druge stvarnosti. Kako se 
stvarnost da Bog postoji odražava na moj život, na moje 
misli, riječi, djela? 


Na nebesima: Osim ovoga vidljivog svijeta postoji 
isto tako stvaran, nevidljiv, duhovni svijet. Heb 11,3 
kaže da “vidljivo nije nastalo iz vidljivoga, nego iz nevid¬ 
ljivoga”. Koliko je nevidljiva, duhovna stvarnost prisut¬ 
na u mom načinu razmišljanja i djelovanja? 

Sveti se ime Tvoje: Kad upoznamo Boga kakav jest, 
trebat će nam vječnost da ga dostojno proslavimo, pre- 
danje čitava bića Bogu da izreknemo ono što Bog za¬ 
služuje. Koliko se po meni Bog sada slavi? 

Dođi kraljevstvo tvoje: Kraljevstvo istine i pravde, 
ljubavi i mira, kraljevstvo svetosti i milosti, punina sreće 
i blaženstva. Čežnja za srećom su tragovi toga Kraljev¬ 
stva u mome srcu? 

Budi volja tvoja - kako na nebu tako i na Zemlji: Vo¬ 
lja Božja je Božja ljubav prema meni i svemu stvorenom. 
On zna i hoće ono što je za nas najbolje - zato želim da 
bude onako kako On hoće. Dopuštam li da volja Božja po 
savjesti upravlja mojim životom? 

Kruh naš svagdanji daj nam danas: Kruh je život i 
sve ono što čuva i produžuje život. Povjeravam li rado 
Bogu svoj život i sve što taj život podržava? Očekujem li s 
povjerenjem Božju pomoć u svim mojim tjelesnim i mate¬ 
rijalnim potrebama? 

I otpusti nam duge naše: Svi smo tako otrovani grije¬ 
hom da se ne možemo sami izbaviti od toga zla koje nam 
pripravlja smrt. Kad nam Bog oprosti grijehe, postajemo 
slobodni od zla i ne bojimo se smrti jer smo “iz smrti 
prešli u život”. 

Kako i mi otpuštamo dužnicima našim: Kad kažem 
bratu, sestri: Opraštam ti, jeka mojih riječi od Božjega 
Srca meni govori: Opraštam ti. 

I ne uvedi nas u napast: Ne dopusti, Oče, takve okol¬ 
nosti u kojima se neću moći osloboditi zavodljivosti grije¬ 
ha. Neka mi Tvoja snaga i milost budu štit i obrana! 

Nego izbavi nas od zla: Snagom svoga Duha pobijedi 
zlo u meni i oko mene da živim u dobroti, istini, ljubavi. 

Upoznaj sebe! 

Upoznaj svoje sadašnje duhovno stanje 


Bog uvijek, u svakoj situaciji, u svakom raspoloženju 
djeluje. Važno je da budem iskren i otvoren. Onda ću pre¬ 
poznati njegovo djelovanje i put kojim me vodi. 

Zazovi svjetlo Duha Svetoga i uđi u sebe da se u nje¬ 
mu prepoznaš, da vidiš gdje se nalaziš i kamo trebaš kre¬ 
nuti: 

1) Možda sam sličan “putniku iz Jeruzalema u Jeri- 
hon koji je opljačkan, izudaran, ostavljen polu¬ 
mrtav”? - osoba slomljena, neraspoložena, bez¬ 
voljna da djeluje pozitivno. 

2) Možda sam u praktičnom životu izgubio povjere¬ 
nje u Boga, nadu da mogu ostvariti svoj život - 
kao “dvojica Isusovih učenika na putu u Emaus”? 

3) Možda mi je izblijedjela životna Istina i ne vjeru¬ 
jem dovoljno da je Krist u meni, u Crkvi, u ljudi¬ 
ma oko mene, da On sve okreće na dobro? 

4) Možda vapim za osobnim, iskrenim, potpunim su¬ 
sretom s osobom Isusa Krista? 

5) Možda osjećam potrebu da uđem u svijet prave, 
nesebične, požrtvovne ljubavi koja dolazi od Oca 
po Kristu? 

6) Možda u ovim duhovnim vježbama želim posvije- 
stiti, obnoviti i učvrstiti Savez sklopljen s Bogom 
po krštenju? 

7) Možda želim jasnije upoznati volju Božju sada, u 
ovom raspoloženju i u sadašnjim okolnostima? 

8) Možda želim dublje ući u Duh Evanđelja da bih ga 
više upio, asimilirao, da bi on oblikovao moj život i 
okrenuo ga prema Bogu? 

9) Možda osjećam potrebu vratiti se ljudima kao bra¬ 
ći i sestrama u pravoj, čistoj, nesebičnoj, požrtvov¬ 
noj ljubavi? 

10) Možda mi je potrebna veća sloboda od loših utje¬ 
caja okoline (društva, televizije, loših običaja, 
navika...) u ozračju u kojem živim? 

11) Možda moje biče vapi za sigurnošću, nutarnjim 
mirom, radošću, srećom? 

P.S.! Odgovori na svako pitanje te prepoznaj i za¬ 
pamti svoje raspoloženje! 

Ignacijanske duhovne vježbe 


Upoznaj sebe! 

U odnosu na duhovne vje be: 


1) Vjerujem li da ću u ovim duhovnim vježbama do¬ 
živjeti duhovnu promjenu svoje osobe, svoga nači¬ 
na razmišljanja i ponašanja? 

2) Pouzdajem li se iskreno u Boga i u svoj rad? 

3) Jesam li spreman velikodušno raditi, svaki dan je¬ 
dan sat meditirati, gledati TV manje od umjere¬ 
noga, nametnuti sebi neku pokoru u odnosu pre¬ 
ma sebi, prema svom poslu, prema ljudima? 

4) Vjerujem li da će me u ovim duhovnim vježbama 
voditi Duh Sveti? 

5) Jesam li spreman otvoriti se djelovanju Duha Sve¬ 
toga, dopustiti mu da me On nadahnjuje i vodi? 

6) Opraštam li ovoga trena svim svojim dužnicima 
koji su me ogovarali, učinili mi nepravdu, zagor- 
čuju mi život na razne načine - prema molbi iz 
Očenaša: “Otpusti nam... kako i mi otpuštamo...” 
i Isusovim riječima: “Ako doneseš dar na oltar... 
najprije se izmiri s bratom, a onda prinesi dar?” 

7) Jesam li spreman odreći se svakoga bolesnog kri¬ 
ticizma i negativizma u odnosu na ljude i okolno¬ 
sti koji me okružuju? 

8) Jesam li spreman izbjegavati bučne zabave, stal¬ 
no se truditi biti smiren i iznutra sabran - da me 
teme iz razmatranja neprestano nadahnjuju i po¬ 
tiču na promjenu? 

U odnosu na svoju životnu zadaću: 

9) Bog je pozvao Nou, Abrahama, Mojsija, proroke, 
izabranike, sve ljude. Svatko ima svoj specifičan 
poziv, misiju, poslanje. Prema mojoj naravi, da¬ 
rovima, okolnostima, ograničenjima, i JA IMAM 
SVOJU ŽIVOTNU ZADAĆU, SVOJU MISIJU, 
SVOJE POSLANJE. Kako ga sada doživljavam? 

10) Kao Noa koji se oslobađa utjecaja ljudi i sam 
ostvaruje Božje naume! 

11) Kao Abraham koji napušta svoj rodni kraj, rod¬ 
binu i polazi u nepoznato dajući se voditi od Bo¬ 
ga? 

12) Kao Mojsije koji dobiva zadaću da izbavi svoj na¬ 
rod od njegova ropstva? 

13) Kao prorok Samuel koji, osluškujući Božji glas, 
postaje Božji glas za kraljeve, knezove, cijeli na¬ 
rod? 

14) Kao Marija - Majka Isusova i naša Majka - koja, 
izgovarajući svoj: “Neka bude”, omogućuje dola¬ 
zak Spasitelja svijeta? 

15) Kao Isus koji reče: “Primjer sam vam dao da i vi 
činite kao što sam ja vama učinio?” 

16) Kao što su učinili svi oni kojima zahvaljujem 
život i sva dobra povezana sa životom? 

Ignacijanske duhovne vježbe 


Duhovne vje be 


1) U duhovnim vježbama ulazim u najeminentniju 
stvarnost: Bog me je stvorio na svoju sliku. Bog u svom 
Srcu nosi vječnu težnju za mnom. Iz ljubavi prema meni 
Bog se lišio, osiromašio samoga sebe, predao samoga se¬ 
be, žrtvovao samoga sebe. Duhovne vježbe mi žele pomo¬ 
ći da se zaljubim u tu Ljubav, da budem velikodušan pre¬ 
ma svome Stvoritelju i Otkupitelju. Da postanem indife¬ 
rentan prema svemu što nije Bog i ukoliko me ne vodi 
Bogu. Nije li me navezanost na stvorenja učinila indife¬ 
rentnim i hladnim prema Božjoj Ljubavi?! Zarobila stvo¬ 
renjima? Onesposobila živjeti za svoga Stvoritelja?! 

2) Duhovne vježbe mi kažu da je sve stvoreno samo 
zato stvoreno da mi otvori oči za Božju dobrotu i da me 
dovede k Bogu. Čovjek je svećenik prirode, solist u orke¬ 
stru prirode. Kad čovjek poštuje Boga, Bog ga pritjelov- 
ljuje Kristu, uvodi u misterij Presvetoga Trojstva. Kad se 
čovjek približava Bogu, postaje duhovno zdrav, jak, bo¬ 
gat, sposoban pomagati drugima. Kao što je Isus Krist 
poslan od Oca, tako šalje svakoga od nas jedne drugima. 
Zato svako ljudsko, kršćansko, svećeničko, redovničko 
zvanje nije ništa drugo nego Božji poziv da svatko na svoj 
način surađuje na Kristovu djelu spasenja. 

3) Duhovne vježbe mi žele pomoći da što brže, lakše i 
radikalnije pobijedim zarobljenost stvorenjima. Tada ću 
moći prihvatiti svjetlo vjere koje će me prožeti i upravlja¬ 
ti mojim životom. Tada ću poći ususret Ljubavi koja me 
zove k sebi, koja mi nudi vječni život. Tada ću moći Bogu 
iz dna duše zahvaljivati, služiti mu, slušati njegov glas 
koji mi progovara po Utjelovljenom Sinu, dati se voditi 
od njegova Duha. A sve stvoreno što me okružuje samo je 
zato tu da mi otvori oči za Božju dobrotu i da me dovede 
do Cilja. 

4) Moje srce? Distanciralo se od Boga: Bog želi biti 
stijena moga života i rada. Želi me osloboditi praktičnog 
ateizma i nemarnosti prema njemu. Bog me želi privući 

k sebi i ugraditi me u Mistično Tijelo Kristovo na određe¬ 
nom mjestu, poslu, službi. 

5) Moj ljudski, kršćanski život manjkav je, neostva¬ 
ren je ukoliko nije suobličen Kristovu životu. Nikada nije 
kasno vratiti se Bogu i Bogu ništa nije nemoguće. Tre¬ 
bam se pouzdati u njegovu milost. Radnici jednoga sata 
primili su istu plaću kao i oni što su radili cijeli dan jer su 
se uzdali u njegovu dobrotu. 

6) U duhovnim vježbama otkrivam vjeru kao nešto 
senzacionalno, prepoznajem svugdje oko sebe Božja stvo¬ 
renja, a po njima prepoznajem Božje veličanstvo kao iz¬ 
vor svega stvorenoga. Dopuštam da me posve prožme 
duh Evanđelja - žive riječi koje nose u sebi snagu, razlu- 
čuju duhovnoga od tjelesnog čovjeka, daju svjetlo mojim 
životnim putovima, prosuđuju iskrenost moga raspolo¬ 
ženja i mojih motivacija u Božjoj službi. 

7) Voditi duhovne vježbe znači sudjelovati s pošto¬ 
vanjem na djelovanju Duha Svetoga u duši egzercitanta. 
Zato se obavljaju u obostranu povjerenju. 

8) Duhovne vježbe su najprikladniji način da iziđem 
iz svoga individualističkog, sebičnog svijeta, da se pročiš¬ 
ćen od sebičnosti otvorim za ljubav i predam u službu 
drugim ljudima. To je naporan posao. Cilj mu je urediti 
ljudski život, pobijediti neukroćene nagone, osloboditi se 
grešnih želja, aktivirati neaktivirane sposobnosti, obli¬ 
kovati novoga čovjeka, urediti njegov odnos s Bogom i 
ljudima, pobijediti samoga sebe i svoju buntovnost. Zato 
moram prihvatiti stalnu borbu. Pobjeda mi je zajamčena 
kad se oslonim na Onoga koji je pobijedio grijeh, svijet, 
đavla, smrt. Moja borba je svladavanje otpora, a ono uvi¬ 
jek daje svjetlost (kometi!). Molitva će mi pomoći. Snaga 
Duha Božjega je u meni. 

Ignacijanske duhovne vježbe 


U svjetlu vjere otkrivam Boga 


Vjera je najstvarnija stvarnost jer nam otvara vrata u 
pravu stvarnost. 

“Vjera je jamstvo (osiguranje, garancija) za ono čemu 
se nadamo, dokaz za one stvarnosti kojih ne vidimo” 
(Heb 11,1). 

“Vjerom doznajemo da je svijet stvoren Božjom rije¬ 
čju tako daje vidljivo proizvedeno od nevidljivoga” (Heb 
11,3). 

Vjerom Abraham postade blagoslov za čovječanstvo; 
vjerom Mojsije izvede Izrael iz ropstva; vjerom Marija za- 
če Spasitelja svijeta; “vjerom se mogu premještati brego- 
vi” (Mt 17,20) (najveće teškoće); “Tko bude vjerovao i 
pokrstio se, spasit će se” (Mk 16,16). 

Vjera je čin cijeloga čovjeka, čin ljudskoga srca kojim 
se čovjek posve priklanja, prianja, izručuje i predaje Boljoj 
riječi i odgovara joj i razumom i voljom i srcem i osjećaji¬ 
ma i radom, svime što ima i svime što jest. 

U toj vjeri treba prepoznati sebe u Bogu, svoj život, 
svoje djelovanje, događaje koji nas prate izvana, kao i ono 
raznoliko unutarnje doživljavanje sebe i stvarnosti oko 
sebe. 

U svjetlu vjere pogledat ću svoj život: 

1) Sve stvara svojom ljubavlju, svojom Providnošću 
upravlja ljudskom poviješću i mojom sudbinom do u naj¬ 
sitnije detalje: “A vama su i vlasi na glavi izbrojene”(Mt 
10,30). Prepoznat ću Božju prisutnost i Božju brigu u 
svakom času života Izdvojit ću trenutke jasnijih Božjih 
zahvata. Prepoznat ću ga u poslovima, događajima, do¬ 
življajima, u prirodi. Zapisat ću one Božje zahvate koji su 
bitno utjecali na moj život! Ako je svjetlo moje vjere pre¬ 
slabo, neću ga prepoznati. 

2) Budući da me Bog ljubi neizmjerno više nego što ja 
mogu sebe voljeti, da me ne može ne voljeti i da me ne 
može malo voljeti i da ne može ništa učiniti što bi bilo sa- 

mo na moju štetu, imam u njega apsolutno povjerenje. U 
ovim duhovnim vježbama provjerit ću je li moje povje¬ 
renje u Boga stvarno, ulijeva li u mene dubok mir i sigur¬ 
nost, potiče li u meni želju da mu se posve prepustim? 
Što mu se bojim prepustiti? 

3) Iz potpuna povjerenja u Boga logično slijedi moje 
posvemašnje podvrgavanje Božjem vodstvu, kako u srcu 
tako i u praksi. Moja spremnost da se odreknem nečega 
što mi je ugodno, simpatično, što bi mi donijelo koristi, 
što bi pomoglo mom uspjehu, mojoj afirmaciji... jer vje¬ 
rujem da će mi bez toga biti bolje. Moja spremnost da 
prihvatim iz Božje ruke ono što je gorko, mučno, po¬ 
nižavajuće, što izgleda kao gubitak... 

4) Vjera mi osigurava trajno prijateljevanje s Bogom, 
zajedništvo života s njime, drugovanje s Bogom. Treba 
sačuvati prisan, prijateljski stav i onda kada je “Bog pro¬ 
tiv mene”, kada je “Bog na strani mojih neprijatelja”. 
Isus na križu, nakon što ga je Otac predao u ruke grešni- 
ka i u smrt na križu, s bezgraničnim pouzdanjem umire 
povjeravajući se Ocu: “Oče, u ruke tvoje predajem Duh 
svoj!” (Lk 23,45). Sumnje i nepovjerenje u Boga nagriza¬ 
ju čovjeka od prvoga pada u raju zemaljskom. 

5) Vjera se živi u sadašnjem trenutku, u ovim okolno¬ 
stima, u ovom raspoloženju, u ovom odnosu s drugima, u 
ovim patnjama, u ovim grijesima... Pravi vjernik živi 
svaki trenutak u svjetlu posljednjega vječnog Cilja. Svaki 
trenutak proživljava dinamično, čitavim bićem, kao daje 
jedini i posljednji. Živi sadašnji trenutak svjesno, anga¬ 
žirano, vedro i tako dokazuje čvrstoću svoje vjere. Vjer¬ 
nik se ne vraća u prošlost, jer je više nema. “Ne trči pred 
rudo” u budućnost, jer je još nema Zna da ima jedino sa¬ 
dašnji trenutak u kome mu se Bog - Jahve objavljuje, u 
kome se može predati Bogu i po kome čitav njegov život 
može biti plodan, pun. Zna da se u ovom trenutku odlu¬ 
čuje o njegovoj vječnosti. 

Ignacijanske duhovne vježbe 


Vjera je integralni dio ljudske naravi 


Vjerovati ne znači odreći se razuma i drugih svojih 
moći (volje, osjećaja). Vjerovati ne znači biti pasivan, su¬ 
ziti i osiromašiti svoje biće. Vjera nije ni opijum da lakše 
podnesemo životne teškoće. 

Vjerovati znači prihvatiti stav koji najviše odgovara 
čovjekovoj naravi cjelovito gledano. 

Čovjek kao ograničeno biće ne može spoznati svu 
stvarnost i ne zna što je za njega dobro, što bi trebao že¬ 
ljeti. Razum mu kaže da mu je vjera potrebna, da vjerom 
može otkriti pravu stvarnost. 

Vjerovati znači dati povjerenje drugome (Bogu i lju¬ 
dima). Uvijek kad vjerujemo nečijem svjedočanstvu, da¬ 
jemo povjerenje toj konkretnoj osobi. Čovjek je dakle po 
ograničenoj naravi upućen prema Neograničenom Biću - 
Izvoru svakoga bitka. Ako je čovjek slobodan (nenavezan 
na sebe i na stvari oko sebe), rado će potražiti smisao 
svega izvan sebe. 

Blaise Pascal veli da je Bog tako nejasan da ga mogu 
odbaciti i ostati sasvim normalan čovjek. Ah je isto tako 
jasan da ga ne mogu odbaciti bez svoje krivnje. 

Mi, dakle, vjerujemo voljom, a razum nam kaže daje 
pametno i dobro vjerovati. Mi vjerujemo, jer smo slobod¬ 
ni i jer hoćemo vjerovati, jer smo se pozitivno postavili 
prema životu, jer ljubimo, jer smo sposobni izići iz svoga 
uskog svijeta i živjeti, biti za druge. 

Čovjek se ne može opredijeliti u jednom času. Potreb¬ 
no je da se neprestano opredjeljuje, odlučuje. Zato je vje¬ 
ra životni stav stalnoga opredjeljivanja. 

Čovjek je osoba i mora se prema Bogu postaviti kao 
osoba: razumom, voljom, spontanom simpatijom, čita¬ 
vim bićem, srcem. Čovjekova volja utječe na razum kao 
što razum utječe na volju. Zato moralne kvalitete bitno 
utječu na čovjekovu vjeru u Boga i čovjeka. 

Ako je čovjek dobar, dobrohotan, ako je njegovo srce 
čisto, slobodno, sposobno za ljubav, lako može pronaći 
Boga. Zato Sv. pismo kaže da Bog govori ljudskom srcu, a 
čovjek odgovara Bogu srcem, čitavim bićem, spontanom 
simpatijom. Isus kaže: “Blago čistima srcem, oni Boga 
gledaju!” Filozofi kažu: “Ništa ne volimo što prije nismo 
upoznali.” Ipak, isto tako možemo ustvrditi: “Ništa ne 
možemo pravo spoznati ako ne volimo.” Ljubav - stav 
otvorenosti - upućuje nas da vjerujemo. Osvojeni smo od 
Boga samo zato jer smo ljubljeni. 

Vjera ne spada u bit same ljudske naravi. Ona je dar 
Božji i mi je moramo primiti kao dar. Ali mi se bez vjere 
ne možemo spasiti. Zato vjeru treba hraniti dobrom vo¬ 
ljom. 

Vjera, prema sv. Pavlu, mora biti ljubavlju djelotvor¬ 
na. Moramo surađivati s Bogom. Kad mi Bog daje svjetlo 
za 5 koraka, moram napraviti tih pet koraka da bih dobio 
novo svjetlo. 

Čovjek vjerom svladava besmisao smrti i svega onoga 
što je kao “sjena smrti” kao što su patnje, križevi, ne¬ 
uspjesi, neostvarenosti. Vjera čovjeku kaže da je smrt 
promjena, ne nestanak, susret s onim u koga je vjerovao. 
Po vjeri sve dobiva pravi pozitivan smisao, dapače, sve 
postaje sredstvo na putu do ljudskoga potpunog ostva¬ 
renja. 

Čovjek je društveno biće. Oblik vjere uvjetovanje pri¬ 
likama u kojima živi. Patrijarhalne prilike lakše su čuva¬ 
le vjeru nego današnje. Danas je vjera ugrožena čovjeko¬ 
vom zarobljenošću gospodars kim blagostanjem ili teško¬ 
ćama, materijalističkim pogledom na život, sklonošću 
individualističkom zatvaranju. Vjernik mora biti jaka 
osobnost, mora se izdignuti iznad takva mentaliteta. Ti¬ 
jekom povijesti uvijek su vjernici pojedinci obogaćivali 
mnoštvo. Dok se mi pojedinci borimo za svoju vjeru, 
učvršćujemo je, produbljujemo je, pomažemo drugima da 
prihvate vjeru i da u njoj rastu. 

Molimo kao apostoli: “Gospodine, umn oži nam vjeru!” 

Ignacijanske duhovne vježbe 


Smisao duhovnih vje ba - 
tra iti i pronaći volju Bo ju 


1. Za Isusa vršenje volje Očeve bio je sav smisao nje¬ 
gova života. 

“Hraniti mi se valja jelom koje vi ne poznajete.” Uče¬ 
nici se na to zapitkivahu: “Da mu nije tko donio jesti?” 
Kaže im Isus: “Jelo je moje vršiti volju onoga koji me po¬ 
sla i dovršiti djelo njegovo” (Iv 4,32.34). 

Vršenje volje Očeve crta je koja se provlači kroz cijeli 
Isusov život: “Ulazeći u svijet, Krist veli: Evo dolazim 
vršiti, o Bože, volju Tvoju” (Heb 10,5). U hramu će svo¬ 
jim roditeljima: “Niste li znali da moram biti u kući svo¬ 
ga Oca!” (Lk 2,49). “Sišao sam s neba, ne da vršim svoju 
volju, nego volju onoga koji me poslao” (Iv 6,38). Volja 
Božja bila je da umre na križu. Kad ga u tome Petar želi 
spriječiti, on se okrenu, pogleda svoje učenike pa zaprije¬ 
ti Petru: “Nosi se od mene, sotono, jer ti nije na pameti 
što je Božje, nego što je ljudsko!” (Mk 8,33). U Getsema- 
niju govoraše: “Abba! Oče! Tebi je sve moguće! Otkloni 
čašu ovu od mene! Ali ne što ja hoću, nego što hoćeš ti!” 
(Mk 14,36). Umrijet će na križu proboden kopljem i to je 
njegovo krštenje pred kojim je bio tjeskoban dok se ne 
izvrši (Lk 12,50). 

2. Za nas je volja Božja: 

Slijediti Kristov primjer u najdubljoj dubini njegova 
mišljenja, njegovih stavova, njegova odnosa prema nebe¬ 
skom Ocu. 

Stavio nam je u usta da svakodnevno molimo: “Budi 
volja tvoja kako na nebu tako i na zemlji!” 

Još u Starom savezu Bog je objavio: “Budite sveti, jer 
sam ja svet!” (Lev, Izl). 

Što je volja Božja, jasno govori Pavao: “Volja Božja je 
vaše posvećenje!” (1 Sol 4,3). Posvećenje, svetost je naše 
sjedinjenje s Bogom Ocem po Kristu u Duhu, a to znači 

izjednačenje naših misli, volje, osjećaja s Božjim. U Po¬ 
slanici Filipljanima Pavao piše: “Neka u vama bude isto 
mišljenje kao i u Kristu Isusu!” (Fil 2,5). Volja je Božja da 
se ponovno rodimo iz vode i Duha Svetoga (Iv 3,3); da 
živimo životom dostojnim djece Božje, jer mi smo hram 
Duha Svetoga (1 Kor 7,19), mi smo subaštinici Isusa Kri¬ 
sta (Rim 8,17). 

Kad se otvorimo Bogu kao Ocu, mi smo tada otvoreni 
i braći i sestrama. Ići k Ocu znači ići braći i sestrama. 
Kad se otvorimo Duhu Božjemu, Bogu kličemo: “Abba, 
Oče!”, a čovjeku: “Brate, sestro; prijatelju, prijateljice!” 

Vršiti volju Božju bezuvjetno je potrebno za spasenje: 
“Neće ući u život koji mi govori... nego koji vrši volju Oca 
moga koji je na nebesima!” (Mt 7,21). 

Vršenjem volje Božje ulazimo u topli “rodbinski” od¬ 
nos s Bogom: “Tko je majka moja i braća moja?” I okruži 
pogledom po onima što su sjedili oko njega u krugu i 
kaže: “Evo majke moje, evo braće moje! Tko god vrši vo¬ 
lju Božju, on mije brat i sestra i majka” (Mk 3,33-35). 

3. Volja Božja i duhovne vježbe 

Smisao ignacijanskih duhovnih vježba: treba tražiti i 
pronaći volju Božju i vlastiti život uskladiti prema njoj da 
bi čovjek spasio svoju dušu. One pomažu čovjeku da uđe 
u Kristovu misao, da se učvrsti u temeljnoj opciji života, 
da živi novim poletom, posebno u nekoj kreposti, da sve 
prožima ljubavlju, da se angažira na društvenom i crkve¬ 
nom planu. 

Osobni susret s Kristom, u Duhu, ponijet će nas Ocu 
i otkriti nam njegovu volju. Nju treba prihvatiti i izvršiti 
sa svim oduševljenjem i osobnim angažmanom. 

Molimo da uvijek budemo raspoloživi vršiti volju 
Božju. Recimo s malim Samuelom: “Govori, Gospodine, 
sluga tvoj sluša!” (1 Sam 3,10). 

Ignacijanske duhovne vježbe 


Kako prepoznati volju Bo ju? 


1. Cilj duhovnih •vježba: tražiti i pronaći volju Božju, 
otkriti Očev plan sa mnom, prepoznati svoje zvanje, ta¬ 
lente, karizme, otkriti osohni identitet i ostvariti ga u 
Bogu, ostvariti svoj život sa svime što jesam i što imam... 

Da bih mogao sve to ostvariti, moram se susresti s 
Bogom. U tom susretu otkrit ću pravu vrijednost života; 
što znači živjeti s Kristom, u Kristu i po Kristu; otkrit ću 
svoje mjesto u društvu i Crkvi i učiniti ono što samo ja 
mogu učiniti. 

2. Da bi susret s Bogom bio autentičan, treba: 

a) na području intelekta prihvatiti istinite i dobre 
misli, 

b) na području volje očistiti se od želja koje mogu biti 
pogubne, 

c) na području nagona treba se oslobađati pokreta 
koji nisu dobri, 

d) na području osjećaja naći ravnotežu između hlad¬ 
noga racionalizma i ovisnosti o emocijama. 

3. Naše je biće obdareno mnogim darovima i moguć¬ 
nostima. Mi nismo gospodari nego samo upravitelji doba¬ 
ra. Treba svime upravljati po Božjoj namisli. 

4. Da bismo rasli u slobodi: 

a) moramo se oslobađati egoistična, bolesna kruže¬ 
nja oko sebe, 

b) moramo tražiti i prihvatiti Boga onako kako nam 
se objavljuje. 

Ludi bogataš (Lk 12,16-21). Pozorno pročitaj tekst. 

Ovaj bogataš je zatvoren u sebe, boji se za sebe, sam 
razgovara sa sobom, tašt je, sam programira svoj život. 

Mi smo zarobljeni svojim bogatstvom: novcem, titu¬ 
lama, osobnim kvalitetama... Svime se služimo da bismo 
stekli dobit, čast, ugled, priznanje. 

Bogati smo svojim mislima, ugodnim uspomenama, 
fantaziranjima, susretima, dobrim djelima, žrtvama pod¬ 
nesenim za vlastitu afirmaciju, sebičnom ljubavlju, vrli¬ 
nama kojima se ponosimo, sebičnim planovima... 

Ne nosimo li često prazninu u srcu jer se nismo otvo¬ 
rili drugome “ti”? Otvorimo se da osjetimo da smo volje¬ 
ni od Boga i da volimo Boga! 

Obraćeni carinik Zakej (Lk 19,1-10). Pročitaj tekst. 

a) I mi poput Zakeja imamo svoje obveze i odgovor¬ 
nosti u obitelji, društvu, župi, školi, nekoj zajedni¬ 
ci... koje vršimo s mnogo sebičnosti. 

b) Zakej je želio susresti se s Isusom. I mi u ovim du¬ 
hovnim vježbama želimo vidjeti, doživjeti Isusovu 
prisutnost, osjetiti njegovo djelovanje. 

c) Ali zbog niska rasta nije ga mogao vidjeti. Mi zbog 
pomanjkanja ljudskih vrijednosti: iskrenosti, če¬ 
stitosti, pravednosti, finoće, zbog pomanjkanja 
vjere, nade, ljubavi, poniznosti, siromaštva u du¬ 
hu, jednostavnosti... poput Zakeja malena smo 
rasta. 

d) Zakej se popeo na sikomoru. Mi se trebamo izdići 
iznad samih sebe, pobijediti sami sebe, “neuredne 
sklonosti”, ljudski obzir... 

U ovim duhovnim vježbama poželimo primiti Isusa s 
radošću, dati mu s radošću ne samo pola naših dobara, 
nego nas same, našu volju, slobodu, inteligenciju, srce, 
osjećaje... da On raspolaže s nama i s onim što imamo 
“po svojoj svetoj volji”. Tada ćemo osjetiti da smo spaše¬ 
ni, da smo zaživjeli Božju volju, Kristovu ljubav, da je u 
nama proključao izvor Kristova života. 

Ignacijanske duhovne vježbe 


Tko sam ja? 

Ljubav mi je darovala ivot 


Post 1,1-29. Čitaj “prvi put”! U početku stvori Bog 
nebo i zemlju... I reče Bog: “Načinimo čovjeka na svoju 
sliku, sebi slična.” Na svoju sliku stvori Bog čovjeka... 
(Post 1,27). Na svoju sliku stvori Bog svakoga od nas, na 
svoju sliku stvori Bog mene. 

Prije nego što me je Bog stvorio, poznavao me je do 
srži. Od vječnosti. Od prapočetaka ovakva me planirao, u 
određenom vremenu stvorio - baš ovakva, kao originalno 
biče. Rekao je meni svoj DA! Neka bude! Razlog moga po¬ 
stojanja je On. Ja sam plod, dijete njegove ljubavi. Izišao 
sam iz njegove ruke, jedinstven, neponovljiv. Ja sam mu 
dragocjen - ne po kvalitetama koje mi je dao, nego po 
onom što ja jesam, po onome što je moj Stvoritelj i moj 
najveći Dobročinitelj stavio u mene. 

To je temelj moje egzistencije. To sam ja u svjetlu 
Božje istine i Božje ljubavi. To su izvori moga bića. To je 
moja prava stvarnost. To je moj identitet. 

A stvorio me je samo zato da me ispuni nezamislivom 
srećom koja nikada neće imati kraja. On želi da jednom u 
punini postane moja radost, moja sreća, moje sve. 

Moji roditelji mogli su jedino poželjeti dijete. A sve 
drugo: moj duh, moju dušu, moje tijelo, sve moje osobi¬ 
ne... sve je On predvidio, sve je prihvatio, sve je zavolio 
moj Otac nebeski. 

Bog me savršeno poznaje, neizmjerno više nego što ja 
sebe poznajem. Dobro zna što je za mene najbolje. Sve 
što se zbiva u meni i oko mene svojom dobrohotnom pro- 
vidnošću uređuje tako da bude na moje dobro. Sve ima 
samo jedan razlog: da mi pomaže da dođem do punine 
života. Želi da mu povjerujem i da pođem putem kojim 
me vodi. Nije li Isus rekao da “su nam sve vlasi na glavi 
izbrojene i da nam ni jedna ne pada bez Očeve volje”? 
(Lk 12,7). 

Moj prvi korak na tom putu jest da povjerujem, da 
mu priznam da mi je darovao život i sve što jesam, daro¬ 
vao mi je mene samoga. Dao mije moje tjelesne, duševne 
i intelektualne sposobnosti, određene specifične sklono¬ 
sti, određene manjkavosti, ograničenosti, slabosti, bole¬ 
sti, temeljne nade i čežnje. Dao mi je točno određenu 
mjeru života. 

Stat ću pred njega zadivljen i zahvalan za ničim za¬ 
služeni dar. Prepoznat ću ga kao moje Svjetlo, moju sud¬ 
binu, smisao moga života, potrebu moga bića, moju sre¬ 
ću, moje blaženstvo. On mi se raduje, sprema mi mnogo 
veća iznenađenja. Jednom će mi se u potpunosti objaviti i 
zauvijek me privinuti k sebi. 

U toj vjeri i povjerenju prihvatit ću samoga sebe kao 
dar proizišao iz Božje ruke, iz Božjega Srca. Stat ću pred 
njega i zahvaliti za sve pojedine darove i za cijeloga sebe. 
Zahvatit ću mu za tjelesne kvalitete (i za sve manjkavosti 
i ograničenosti); za sve naravne ljudske darove: za inteli¬ 
genciju, pamćenje, volju, osjećajnost, za sve ono što me 
čini baš ovakvom osobom; za sve duhovne darove; za sve 
ljude koje je stavio na moju životnu stazu... za ovo vrije¬ 
me u kome živim; za sva mjesta u kojima sam boravio, za 
sve stvari koje posjedujem, za sve krajeve u kojima sam 
živio, za prirodu koju sam promatrao... za sve. 

Molit ću ga da čitav moj život bude jedna velika pjes¬ 
ma zahvalnica i da mu s ljubavlju vraćam sve što mi je u 
ljubavi dao! Živjet ću u ljubavi prema Bogu, u sjedinjenju 
s njim i tako ispunjati njegov plan koji je utkan u moju 
narav. Dat ću se voditi od njegova Duha i ići putem kojim 
me vodi do konačnoga Cilja. 

U potpunu djetinjem povjerenju u Boga rado ću pri¬ 
hvatiti: a) da Bog dobro “režira” moj život; b) da Bog zna 
odakle sam i kamo idem i kojim putem ću doći do cilja; c) 
da On zna zašto ne mogu od ove zemlje načiniti raj; d) da 
On zna zašto se često osjećam posve nemoćan, izgubljen i 
osamljen i da u takvu stanju ostvarujem meni nepoznate 
Božje ciljeve. 

Ignacijanske duhovne vježbe 


Tko je Bog? 

Iskustvena spoznaja otkriva Boga 


Kakva je moja ideja, moje iskustvo, moj doživljaj 
Boga? 

Svatko ima neki doživljaj, neko iskustvo Boga. I ono 
je od bitne važnosti za naš duhovni život, našu upuće¬ 
nost prema Bogu. Što je to iskustvo jasnije i snažnije, vi¬ 
še nas oslobađa od navezanosti na stvorenja, više nas po¬ 
vezuje s Bogom. Osnovno iskustvo imamo kad smo uvje¬ 
reni da negdje Nešto postoji. Najviše, apsolutno iskustvo 
imaju blaženi uronjeni u Boga. 

Što je naše iskustvo jače, mi se brže približavamo 
Bogu. 

Sveto pismo oslikava nam Boga kao ljubav oca prema 
sinu, majke prema djetetu, zaručnika prema zaručnici, 
muža prema ženi, prijatelja prema prijatelju. 

Isus nam dokazuje da Otac ljubi sve ljude, da nikoga 
ne isključuje. Kao Dobri pastir Bog traži one koji su od¬ 
bjegli ili zalutali i raduje im se. Kao žena uporno traži 
mene - izgubljenu drahmu. Kao Otac koji iščekuje i doče¬ 
kuje mlađega sina koji gaje napustio, grli ga u ljubavi i 
vraća mu izgubljeno dostojanstvo. Ljubav Božja prema 
nama tako je velika da za nas daje svoga vlastitog ljublje¬ 
nog Sina. 

Riječima i djelima Isus oslikava Boga kao Oca koji 
nastoji svim silama, na sve načine, svoju djecu ohrabriti, 
pomoći im, učiniti ih sretnima. Slijedi ih i traži neumor¬ 
nom ljubavlju, kao da ne bi mogao biti sretan bez njih. 

Predmet posebne Isusove ljubavi bili su carinici, greš- 
nici, izgubljeni narod, oni koji su bili bez nade, beznačaj¬ 
ni pojedinci, izgubljeni slučajevi... Najvjerniji i najjači iz¬ 
ričaj Božje ljubavi prema nama jest sam Isus, posebno na 
križu, koji iz ljubavi prema Ocu i nama umire u najstraš¬ 
nijim mukama. 

Danas ljudi teško vjeruju da Božja ljubav upravlja 
svemirom i ljudskom sudbinom: 

a) zbog mnogih vanjskih zala, nepravdi i tvrdoće 
života, 

b) zbog čovjekove grijehom ranjene naravi i nutarnje 
nemoći da sam ljubi. 

Iskustvena spoznaja najviše ovisi o čistoći našega 
srca. 

U Starom savezu Bog više puta ponavlja: “Kad me 
budete tražili čitavim srcem, onda ćete me naći!” Isus 
kaže da ljudi “čista srca Boga gledaju”. Mali Princ zna da 
se stvari dobro vide ne razumom, nego srcem. Biblija če¬ 
sto govori o ljudskom srcu. 

Tražiti srcem znači ujediniti sve sile: i razum i volju i 
osjećaje i duh i tijelo, sve što imamo i što jesmo, angažira¬ 
ti sve sile - da bismo pronašli Onoga koji je jedini vijedni- 
ji od svega što mi imamo i što mi jesmo. 

Dvije prispodobe o blagu i biseru govore nam kako 
treba tražiti Boga (Mt 13,44-46): treba sve prodati i ku¬ 
piti blago, biser. Bogatom čovjeku Isus govori: “Idi, pro¬ 
daj sve što imaš, podijeli siromasima i imat ćeš blago na 
nebu!”(Lk 18,22). 

Kod mlađega sina slika oca: “U mog oca i najamnici 
imaju kruha na pretek!” - i vraća se Ocu. Kod starijega 
sina: “Tolike ti godine služim, a nisi mi dao ni jareta!” - i 
ne ide na gozbu priređenu mlađem bratu (Lk 15,17,29). 

Cisto srce Boga ljubi iznad svega, nije ničim zaroblje¬ 
no. Sa sigurnošću prepoznaje Boga u svim stvarima, u 
svim događajima, u svim doživljajima 

Ignacijanske duhovne vježbe 


Bog - temelj, središte, smisao 
i cilj ljudskoga ivota 


On je jedini Apsolutni, prema njemu se određuju sve 
druge vrednote, svi drugi odnosi. On mora biti Prvi i Po¬ 
sljednji u našim mislima, u našim nakanama, u našem 
djelovanju. 

Tekst kao polazna točka za razmatranje: Luka 
10,38-42 (Marta i Marija). 

Isus ulazi u njihovu kuću i u njoj se osjeća kao među 
svojima. Želi svojim prijateljicama donijeti mir, radost, 
svjetlo, snagu, puninu života. Tako dolazi u susret i na¬ 
ma koji ga tražimo u duhovnim vježbama. Želi ući u naše 
misli, osjećaje, brige, radosti, žalosti, poslove, planove. 

Ključno mjesto na kome se susrećemo s njime je sre¬ 
dište našega bića. Isus želi biti u tom središtu, želi zauze¬ 
ti mjesto koje jedino njemu pripada, želi sam biti to sre¬ 
dište, želi da ga priznamo svojim apsolutnim Gospoda¬ 
rom. 

U ponašanju dviju sestara doznajemo kako staviti 
Gospodina u središte našega života. 

Isus želi da u našim molitvama, djelovanju i patnja¬ 
ma On bude središte, smisao i cilj! 

Marta shvaća važnost Isusova posjeta, važnost tre¬ 
nutka. Želi biti na visini zadatka. Želi pripraviti ručak 
koji će se stoljećima pamtiti. Zaposlena je, zabrinuta je 
kako će ostvariti svoju namjeru. No, u želji da što bolje 
posluži Isusa, izgubila je svoju slobodu i mir jer želi po¬ 
služiti Isusa prema svojem zamišljaju, na takav način da 
ona i njezini planovi ostanu na prvom mjestu. Zato je u 
sebi podijeljena između Isusa i svojih nakana. Zato nije 
slobodna Isusa poslužiti kako to On želi. 

Ispravno služenje Bogu i bližnjemu je ono kada mi 
njima dadnemo prvo mjesto i u srcu i služimo im kako 
oni to žele. 

Kad previše naglašavamo svoje poslove, svoje plano¬ 
ve, svoje želje, svoje odluke... mi namećemo Isusu sebe i 
svoje djelovanje. 

Marta postaje sve nervoznija, nemirnija, napetija, 
agresivnija - najprije prema sestri Mariji, koju je uvrstila 
u svoje planove, a onda i prema Isusu. Ona sebe doživlja¬ 
va osamljenom, ostavljenom da sama poslužuje, neke 
vrste mučenicom. Sve se svalilo na njezina ramena... Ni¬ 
je svjesna da se sama postavila u takav položaj. Ne osje¬ 
ćamo li se svi mi vrlo često kao Marta? 

Radi Martina neraspoloženja ozračje u kući postaje 
neugodno, napeto, teško. A Isus je došao donijeti mir u 
kuću! Napokon, Marta reagira oštro i patetično. Okriv¬ 
ljuje i Isusa i sestru Mariju. Ona Isusu predbacuje da On 
za nju ne mari. Isusov odgovor je odlučan: “Marta, Mar¬ 
ta... samo jedno je potrebno!” Isto tako će reći bogatom 
mladiću: “Još ti jedno nedostaje” (Lk 18,22). Tako govori 
i svima nama... Ovim odgovorom Isus mnoge naše smut¬ 
nje i tjeskobe proglašava nepotrebnima, besmislenima, 
štetnima. Mi često dajemo nešto od sebe, ali ne dajemo 
sebe. A Bog ne traži nešto od nas. On traži nas. 

Marija sjedi. Pozorno sluša Isusovu riječ. Pušta je da 
padne u njezino srce kao sjeme. Želi tu Riječ kao sjeme 
sačuvati, prema njoj oblikovati svoje misli, želje, djela. 
Našla je ono jedno potrebno: stavila je Gospodina u sre¬ 
dište svoga bića. Njezinim životom upravljat će samo 
Isusova riječ, Isusova volja. 

Treba moliti za nutarnji mir, cjelovitost bića. To će¬ 
mo postići ako živimo u Bogu i s Bogom. Tada ćemo lako 
nadići tjeskobe i brige (koje pokazuju da On nije u sredi¬ 
štu našega bića). Da bismo njega stavili u središte - mi 
moramo to središte napustiti!!! 

“Tražite najprije kraljevstvo Božje, a sve ostalo će 
vam se nadodati!” (Lk 12,22). 

Ignacijanske duhovne vježbe 


"Toliko-koliko" 


Na početku “Duhovnih vježba” Ignacije je stavio Bo¬ 
ga u središte ljudskoga života. Odmah nakon toga govori 
o našem stavu prema stvorovima: 

(DV 23): “Ostale stvari na zemlji stvorene su radi čo¬ 
vjeka, da mu budu od pomoći da postigne svrhu za koju 
je stvoren. Odatle slijedi da se čovjek smije njima po¬ 
služiti toliko koliko ga podupiru u njegovu određenju, a 
toliko treba da ih se otrese koliko ga u tom priječe. Stoga 
je potrebno da se učinimo neopredijeljenima prema svim 
stvarima u svemu onom što je prepušteno izboru naše 
slobodne volje i nije zabranjeno tako da, što se nas tiče, 
ne volimo zdravlje više od bolesti, bogatstvo više od siro¬ 
maštva, čast više od sramote, dug život više od kratka 
života, pa tako i u svemu ostalom, želeći i birajući jedino 
ono što nas više dovodi k svrsi za koju smo stvoreni.” 

Postoji ključno pravilo da riješim sve probleme, da 
napravim najbolju životnu odluku i da ostvarim najviši 
Cilj. 

Toliko se služim stvorenjima - koliko me ona vode 
prema Cilju. 

Toliko se ne služim stvorenjima - koliko me ona ne 
vode Cilju. 

Ako gradim kuću - sve mora biti podvrgnuto planu i 
cilju gradnje. 

Ako studiram - sve mora biti podvrgnuto postizanju 
znanja. 

Ako putujem - sve mora biti podvrgnuto cilju prema 
kome idem. 

Sve moram mudro odvagnuti i prepoznati što me vo¬ 
di, a što ne vodi prema jedinom smislu i zadnjem Cilju 
moga života. 

Nema propisa! Nema zabrana! Sve mi je dano da slo¬ 
bodno raspolažem svime. “Ama et fac quod vis! - Ljubi i 
čini što hoćeš! ”(Augustin). Slobodan sam mudro ili ludo 

raspolagati stvorenjima. Radi se o mudrosti koja je meni 
mjerilo uporabe ili ne uporabe, ovakve ili onakve upora¬ 
be stvorenja. 

Stvorenja su dobra. Stvorenja ne mogu biti zla. Zla 
može biti njihova uporaba! 

Ukoliko imam pred očima i u srcu zadnji Cilj, ukoliko 
mi je ljubav prema Bogu vrhunska vrednota - bit ću slo¬ 
bodan i znat ću mudro odabrati, znat ću se toliko služiti 
stvorenjima koliko me vode do cilja ili se njima ne ću 
služiti zato jer me ne vode k Cilju. Ovu slobodu od nave- 
zanosti nazivamo neopredijeljenošću. 

Čovjek je stalno u opasnosti da ne gospodari stvore¬ 
njima, nego da ona gospodare njime! Da bi sačuvao svoju 
slobodu, stalno se mora pitati: “Što mi to koristi za vječ¬ 
nost?” Pa ukoliko mi koristi - u slobodi prihvaćam, uko¬ 
liko ne koristi - u slobodi ne prihvaćam. 

Nije li bogataš od Boga nazvan ludim jer je ludo ra¬ 
spolagao imanjem zaboravivši zadnji Cilj? (Lk 12,16-21). 

Izgled tijela - dobar je ako njime dobro raspolažem; 
loš je ako loše raspolažem. 

Seksualnost - dobra je ako je upotrebljavam po zako¬ 
nu ljubavi; loša je ako je upotrebljavam po zakonu sebič¬ 
nosti. 

Hrana i piće - dobro je ili loše - ovisi o mojoj uporabi. 

Novac - dobar je ili loš - ovisi o tome kako ga i u što 
trošim. 

Odjeća - dobra je ili loša - ovisi o mojoj nakani s ko¬ 
jom je nosim. 

Televizor - dobar je ili loš - ovisi o tome što gledam. 

Položaj u društvu - dobar je ili loš - ovisi o tome kako 
se njime služim. 

Sve je za mene dobro - ako se svime dobro služim! 

Sve je za mene loše - ako se svime loše služim! 

Boga otkrivam u prirodi 


Priroda nam pokazuje “Božje tragove”. “Očima duše 
vidimo Boga u njegovim stvorenjima.” “Priroda je Sveto 
pismo za one koji ne znaju čitati” (narodna). 

Čitaj Hvalospjev stvorenja Stvoritelju (Dan 3,51-90) 
u kome se poziva sva priroda da “progovori” svome Stvo¬ 
ritelju. 

Isus je preko stvorenja kontaktirao sa svojim Ocem. 
Poticao nas je da gledamo ljiljane, ptice, vrapce, gavra¬ 
ne... i da prepoznamo kako se Božja providnost brine za 
sve stvoreno, posebno za čovjeka. Poticao nas je da gle¬ 
damo sijača kako sije, da gledamo zrno gorušičino i da 
razmišljamo o kraljevstvu Božjem. Gledajući neplodnu 
smokvu, potiče nas da naš život bude bogat dobrim dje¬ 
lima. Da gledamo vinograd i prepoznamo sebe izrasle 
iz Krista kao loze izrasle iz trsa. Priča o dragocjenom 
zrnu bisera kraljevstva nebeskoga za koje moramo biti 
spremni sve bisere ovozemaljskih vrednota prodati da bi¬ 
smo ga mogli kupiti. Isus gleda kuće sagrađene na živom 
kamenju i kaže da i mi moramo imati svoje temelje u nje¬ 
mu. Gleda sol i govori o ukusu koji ona daje i kako čuva 
hranu od kvarenja. Gleda kako pastiri napasaju svoja 
stada i priča dirljivu priču o “izgubljenoj ovci” da nas 
uvjeri kako je Bog dobar i milosrdan. Gleda klasove zrele 
pšenice i priča o zrnu koje donosi mnogostruk rod. Gleda 
pšenicu u kojoj ima kukolja i govori o Zlome koji sije ku¬ 
kolj zla na njive naših duša. Gleda djecu koja se bez¬ 
brižno igraju i kaže da svi moramo pred Bogom biti mala 
djeca koja se pouzdaju u Oca. Gleda svijećnjak i govori: 
“Ja sam svjetlo svijeta!” A onda da smo i mi svjetlo od 
Svjetla. Uzima u ruke kruh i govori daje On Kruh koji 
podržava Božji život u nama. Stišava oluju na moru i po¬ 
kazuje da je Gospodar svih oluja, da se sve njemu poko¬ 
rava i da zato moramo imati povjerenja u njega. Gleda 
vinogradara koji obrezuje lozu da bi ona donijela više plo¬ 
da i potiče nas da dopustimo Ocu da nas “obrezuje” kako 

bismo bili što plodniji. Gleda kako poslodavci dolaze na 
trg unajmiti radnike za vinograd i priča o “radnicima je¬ 
danaestoga sata”. Gleda kak o udovica baca u škrabicu 
dva novčića i upozorava da vrijednost života ovisi o čisto¬ 
ći nakane i o velikodušnosti u davanju, a ne o materijal¬ 
noj količini. Gleda ženu kako je umijesila kvasac u tijesto 
i priča o “tijestu” Božjega života koji mora prožeti čitavo 
naše biće. Gleda kako ribari iz mora izvlače mreže sa 
svakovrsnom ribom i dok probiru ulov, upozorava nas da 
će tako učiniti anđeli na koncu svijeta sa svima nama - 
odijeliti dobre od zlih. 

Otvori oči i gledaj predmete oko sebe! Slušaj što ti go¬ 
vore. Predstavi si makrokosmos (promjer 120 milijardi 
godina svjetlosti?), sa svojim bezbrojnim zvijezdama, sun¬ 
cima, planetima (200 tisuća sunčanih sustava), s brzina¬ 
ma posve neshvatljivim za naše pojmove. Predstavi si još 
neshvatljiviji mikrokosmos: u žlici juhe ima 50 kvadrili- 
juna atoma. A svaki atom za sebe je kao sunčani sustav. 
Brzina kojom se kreću čestice oko jezgre atoma: 70.000 
puta u sekundi. A gustoća? Kad bi se jezgra i čestice u 
atomu stisnute u jednu čvrstu masu, čitavo bi čovječan¬ 
stvo stalo ujedan naprstak, a godišnja proizvodnja čelika 
na cijelom svijetu zbila bi se na veličinu jednoga jajeta, s 
time da bi težina ostala ista. 

Sve stvoreno nosi u sebi Božju poruku! Živjeti s pri¬ 
rodom znači vidjeti Božje tragove, čuti Božju riječ, pre¬ 
poznati Božju providnost na djelu. “Sve stvari su radi 
čovjeka - da mu pomognu na putu do Boga” (DV 23). 
“Blago onima koji su čista srca, oni Boga gledaju!” (Mt 
5,8). 

V 

Čovjek kao zrela osobnost 


Pravila i kriteriji za ocjenjivanje zrelosti prema nauci 
Isusa Krista i u svjetlu personalne psihologije i njezinih 
začetnika: E. Eriksona, C. Rogersa, E. Fromma, V. Fran- 
kla, W. G. Allporta i G. Cruchona. 

1) Zreo čovjek ima svoj ja: misli svojom glavom, odlu¬ 
čuje svojom voljom. Uspješno se brani od iracionalnih i 
negativnih utjecaja i svoje naravi i okoline. 

2) Ima prijatelje: sposoban je voljeti ljude, živjeti za njih 
i s njima. Ima osoba u čiji život ulazi s prijateljskom ljubav¬ 
lju i kojima dopušta da uđu u njegov život s istom ljubavlju. 

3) Uravnotežen je na području osjećajnosti: ne podli¬ 
ježe eksploziji srdžbe, sljepilu euforije, ropstvu strasti. 
Ne guši svoje teške osjećaje u alkoholu, drogama, sanja¬ 
renju, psovkama. Nije sputan uskogrudnim brigama, za¬ 
robljen u svoj sebični svijet. Teške osjećaje svladava smi¬ 
reno, bez ispada, bez dramatiziranja; ne pribjegava praz- 
novjeiju. Prihvaća sebe, podnosi osjećaj frustriranosti, 
na neprijateljstva i neprihvaćanja ne uzvraća agresivnoš- 
ću ili neprijateljstvom. 

4) Ima jasan životni cilj. Svoje misli, riječi i djela 
usmjeruje prema njemu. Sve vrijeme stavlja u službu ci¬ 
lja. Stalno je koncentriran na cilj i ne zarobljava se ni 
uspjesima, ni neuspjesima, ni poslom, ni odviše sitniča¬ 
vim pravilima života. 

5) Realistički gleda na život i spreman je na zalaga¬ 
nje. Objektivno sudi o stvarima, događajima i osobama; 
sposoban je rješavati probleme praktičnoga života i druš¬ 
tvenih odnosa; ustrajan je u ostvarivanju planova. Ocje¬ 
njuje realno okolnosti, uspijeva u svom naumu i to ga po¬ 
tiče da se još više zalaže. 

6) Objektivno gleda na sebe i spreman je na humor. 
Ne živi u iluzijama, ne laže sebi, ne uzdiže se i ne po- 
nižava se. Objektivno ocjenjuje sposobnosti i ograničeno¬ 
sti, mjesto u društvu, rad. Na manjkavosti reagira bla¬ 
gim humorom, prihvaćajući stvarnost kakva jest. 

7) Stalno proširuje svoj životni nazor, obogaćuje 
iskustvo. Spreman je na razgovor, stalnu korekturu, mi- 

jenja sudove jakim dokazima koje prihvaća od pametni¬ 
jih, učenijih, zrelijih, boljih ljudi. 

8) Preuzima na sebe odgovornost za svoje čine i za či¬ 
ne onih koji su radili po njegovoj naredbi, volji, pod nje¬ 
govim utjecajem, po njegovu primjeru. Ne umanjuje niti 
uvećava odgovornost za svoje čine. 

9) U teškoćama se oslanja najviše što može na sebe. 
Ne opterećuje druge. Teškoće podnosi strpljivo, nije im¬ 
pulzivan, ne oklijeva, nije tjeskoban. No spremno prihva¬ 
ća pomoć kada mu je potrebna. 

10) Pronalazi ravnotežu između otvorenosti i zatvo¬ 
renosti, ne gubi se u društvu i ne bježi u izolaciju. Ima 
vremena za sebe, ne isključujući druge. Drugima prilazi 
kao individuum, a u individualnosti je svjestan drugih. 
Individualnošću obogaćuje druge, a oni njega obogaćuju 
svojom raznolikošću. 

11) Prihvaća druge sa svim kvalitetama i slabostima, 
s njihovom širinom i skučenošću, prihvaća ih kao drukči¬ 
je. Zna da je prihvaćanje drugoga temelj dijaloga i prila- 
gođavanja, a neprihvaćanje drugoga izvor neuroze, agre¬ 
sivnosti, bojažljivosti, egoističnih reakcija, kao i lažna 
ponašanja. U odgoju prevelika sustavnost i uniformira¬ 
nost mogu ugušiti osobnost. 

12) Prihvaća kritiku i sugestiju, pa i nedobronamjer¬ 
nu, misli na ono što se govori, a ne tko govori; zna da će 
mu neprijatelj reći ono što mu se prijatelj ne usudi reći. 

13) ^ Usmjeruje sve težnje i aktivnosti da ostvari životni 
poziv. Životnim nazorom na svijet osmišljava svaku misao, 
riječ, djelovanje. Cjelovito gleda na život. Vjerom (ukoliko ne 
traži vlastitu sigurnost, interes i sentimentalno zadovolj¬ 
stvo) formira ljestvicu vrednota podvrgavajući niže višima 

14) Hrabro se suočava s tragičnim, nepredviđenim si¬ 
tuacijama koje dovode u pitanje životno opredjeljenje, zva¬ 
nje ili samu egzistenciju (smrt drage osobe, neuspjeh u po¬ 
slovima, politički neuspjeh, nepravdu, gubitak dobra glasa, 
bolest koja ga diskvalificira, neostvarenje pravedne težnje...). 
U takvim situacijama dolazi do izražaja čovjekova vital¬ 
nost, energija, hrabrost, pozitivan, konstruktivan, snalažljiv 
duh. Ako možeš gledati kako se ruši tvoje životno djelo, 
ostati miran i nakon toga ići naprijed - ti si zreo čovjek 

Molitva 


Sveto pismo govori da “treba uvijek moliti i nikada 
ne prestati”. Isus Krist kaže: “Molite i primit ćete, tra¬ 
žite i naći ćete, kucajte i otvorit će vam se!” (Lk 11,9). 

Molitva je odraz moga života, vanjski izričaj moje vje¬ 
re. Kako živim, tako molim; kako molim, tako živim. 

Samo po molitvi mogu spoznati temeljne životne istine: 
prije svega osobu Isusa Krista, tajnu spasenja, tajnu križa. 

Molitva je osobni odnos čovjeka i Boga. Nitko ne 
može drugoga uvesti u njegov osobni odnos s Bogom. 
Svatko to sam mora naučiti. Samo Dub Božji može čovje¬ 
ka poučiti o tome kako i što će moliti. “Dub potpomaže 
našu nemoć. Doista, ne znamo što da molimo kako valja, 
ali se sam Dub za nas zauzima neizrecivim uzdasima” 
(Rim 8,26). Svatko treba naučiti i uvježbati svoju molit¬ 
vu da bi bio pravi molitelj. 

a) Moliti znači razgovarati s Bogom. Razgovarati 
znači izreći sebe i čuti drugoga. Zato čovjek treba biti 
iskren, pošten, otvoren. Da bi čovjek čuo Boga, treba 
hljeti čuti istinu. Čuti Boga znači čuti ono što On želi re¬ 
ći, znači jednostavno prihvatiti ga. 

Što sam iskreniji u izričaju sebe i što sam spremniji 
čuti Boga, to je moja molitva bliža pravom prijateljskom 
odnosu s Bogom. 

Razgovarat ću iskreno s Bogom o svojoj molitvi... 

b) Moliti znači uzdići um i srce Bogu. Osloboditi se 
svega onoga što me sputava, veže, zarobljava i ne da mi 
da mi Bog bude prva ljubav. Pitat ću se što me najčešće 
rastresa i tako otkriti gdje su moje mis li i gdje je prema 
tome moje srce. 

Što se ispriječilo između mene i Boga? Zašto mi Bog 
nije na prvom mjestu u mislima, riječima, djelima? Tu 
zapreku ću predati Bogu. 

c) Moliti znači htjeti u svemu svoju volju uskladiti s 
voljom Božjom. Dobro moliti znači htjeti ono što Bog ho- 

će i ne htjeti ono što Bog neće. Ako ne želim prihvatiti 
volju Božju, ne mogu ući u prijateljski razgovor s Bogom. 
Između Boga i mene bit će ponor. 

Zašto se bojim prihvatiti Božju volju? Ne vjerujem 
mu. Ne želim se odreći... prihvatiti. Molit ću s Isusom: 
“Oče, ne moja, nego tvoja volja neka bude!” (Lk 22,42). 

d) Moliti znači htjeti hiti s Bogom. Kad nekoga volim, 
nije mi teško biti s njim. Želim produžiti trenutke zajed¬ 
ništva. Kad nekoga ne volim, vrijeme u prisutnosti takve 
osobe pretvara mi se u vječnost. Što više volim Boga, to 
mi je draže moliti, to češće molim. 

Molit ću da Boga ljubim “svim srcem svojim, svom du¬ 
šom svojom, svom snagom svojom i svim umom svojim”. 

1) Isusu se u molitvi otvorilo nebo, sišao je na njega 
Duh Sveti... Došao je glas s neba: “Ti si Sin moj, Ljublje¬ 
ni moj, koga sam odabrao!” (Lk 3,22b). 

Dok molim, otvara mi se nebo, doživljavam prisut¬ 
nost Duha, doživljavam se ljubljenim, miljenikom, iza¬ 
branikom. 

2) Isus je ostavljao propovijedanje, liječenje i “povla¬ 
čio se na samotna mjesta da moli” (Lk 5,16). Na mojoj 
ljestvici vrednota zauzima li molitva prvo mjesto? Prona¬ 
lazim li svakodnevno vremena za molitvu? Koje vrijeme 
mi najviše odgovara za molitvu? 

3) Isus prije važne odluke moli: “I provede Isus noć 
moleći se Bogu. Kad se razdanilo... izabra Dvanaestori¬ 
cu, koje prozva apostolima” (Lk 6,12). 

Molim li prije svojih odluka za mudrost, velikoduš¬ 
nost? Poslije: snagu da ih ostvarim? 

4) Isus u muci više, intenzivnije moli; moli cijelim bi¬ 
ćem. Njegova molitva postaje grčevita borba da ostane 
vjeran Očevu planu: “A kad bi u smrtnoj muci, usrdnije 
se molio” (Lk 22,42). 

Molim li u teškoćama, sumnjama, napastima, osjeća¬ 
ju klonuća? 

Po kršćanskoj molitvi čovjek dobiva od Boga snagu 
da može na Božjim rukama umrijeti sebi i predati se Ocu 
po Kristu u Duhu. 

Smisao ivota: ljubav prema 
Bogu i bli njemu 


Duhovne vježbe su me dovele dotle da sada prihva¬ 
tim temeljni evanđeoski stav. 

Cilj Božjega stvaranja jest da se Bog kao Ljubav obja¬ 
vi svemu stvorenom. Cilj stvaranja čovjeka jest da ga Bog 
usreći s ami m sobom. 

Cilj i smisao svakoga ljudskog života jest da upozna 
Boga kao Onoga koji ga voli i da mu vrati ljubav za Lju¬ 
bav, da sebe dadne Bogu. 

“Ljudski život se živi u tri etape: prva traje 9 mjeseci, 
druga traje 99 godina, a treća 999999... godina. U prvoj 
čovjek se mora tjelesno razviti da bi, neovisno o majčinu 
tijelu, odživio zemaljski život; u drugoj etapi čovjek se 
mora duhovno razviti, steći osobine djeteta Božjega, 
osloboditi se navezanosti na ‘majku zemlju’ da bi mogao 
živjeti u trećoj etapi - u vječnom životu.” 

Čovjek je po svojoj naravi tražitelj, mnogostruko je 
aktivan, muči se oko mnogo čega i najčešće ne pronalazi 
ono bitno i ostaje nezadovoljan, nemiran, nesretan. 

Jesam li ovoga časa našao ono bitno i s njim mir, 
zadovoljstvo, sreću? Vjerujem li da mi je ono bitno na 
dohvat ruke? 

Bog me je stvorio za sreću. Isus je rekao daje “došao 
da ljudi imaju život i da ga imaju u izobilju” (Iv 10,10b). 
Vjerujem U Božjoj riječi: da je moguće biti smiren, rado¬ 
stan, sretan - i da ja to mogu biti ako ostvarim ono bitno? 

Neću gubiti vrijeme! Trošiti sile uzalud! Neću tražiti 
ono bitno u sporednome! 

Potražit ću ga u srži svoga bića! Ono bitno nije u poj¬ 
movima, riječima, djelovanju, uspjesima, u bilo kojoj vanj¬ 
skoj stvarnosti. Ono se nalazi u svemu, a mogu ga otkriti 
ako gledam Božjim očima - kroz prizmu smisla i cilja 
Božjega stvaranja, uzdržavanja i upravljanja. 

Ono bitno, ono najvažnije, najsudbonosnije može se 
u Božjem svjetlu ovako izreći: 

Darovana mije sloboda da danas, sada, odgovorim na 
ljubav koja mi se daje - da vratim ljubav za Ljubav! 

Bog i čovjek dva su bića koja se stalno traže: Bog ne 
želi biti bez čovjeka, a čovjek ne može bez Boga. Bog sva¬ 
koga čovjeka voli i svatko mora osobno odgovoriti na tu 
ljubav. Bog me sada pita: “Šimune, Andrija, Stjepane, 
Franjo, Josipe, Krešimire, Marijo, Ano, Ivano..., ljubiš li 
me?” “Ljubiš li me svim srcem svojim, svom dušom svo¬ 
jom, svim umom svojim i svom snagom svojom? - A sve 
druge ljubiš li kao sebe samoga?” 

Ono što je za čovjeka najvažnije nije zdravlje, sposob¬ 
nosti, bogatstvo, uspjeh, ugled pred ljudima, slavno dje¬ 
lo..., nego darovana sloboda da se danas, sada otvorim 
Ljubavi, da sada živim i djelujem u ljubavi, za ljubav. Ve¬ 
liko djelo, učinjeno s malo ljubavi, malo je djelo! Malo dje¬ 
lo, učinjeno s velikom ljubavlju, veliko je djelo! Siromaš¬ 
na udovica je sa svoja dva novčića dala više od svih jer je 
dala sve s ljubavlju. 

Isus je sebe i cijeli svijet predao, izručio Bogu. I ja po 
Isusovu primjeru, uz pomoć Duba Svetoga, moram sebe i 
sve oko sebe predati Ocu. Isus je ustvrdio: “Tko izgubi svoj 
život radi mene, taj će ga sačuvati za vječnost!” (Lk 9,24). 
Jedino Bog me može sačuvati za vječnost. Isus mije od Oca 
poslao svoga Duha Svetoga da mogu ostvariti ovo predanje. 
Ono nije nikakvo osiromašenje, nego cijena da bih dobio 
Sve. 

Da bih se mogao dati, moram biti slobodan. Zato mo¬ 
ram izboriti slobodu. Neprijatelji slobode su bezbrojni: 
sebičnost, strah pred teškoćama, srdžba na neprilike, ku¬ 
kavičluk. Trebam imati snage vidjeti sebe u istini. Ne 
bježati, ne htjeti biti netko drugi. Već to je savršenost u 
klici. Otac nebeski dat će sunca, kiše, toplinu. Klica će se 
razrasti do punine. 

Sveti Augustin reče: “Za sebe si nas stvorio, Bože, i 
nemirno je naše srce dok se ne smiri u Tebi!” 

Kardinal Newman: “Bože, od Tebe dolazim, u Tebi 
živim. Daj da se Tebi vratim i ostanem s Tobom kroza 
svu vječnost!” 

Novalis: “Ljubav je zadnji dlj svjetske povijesti i Amen 
svemira!” 

Udišemo ozračje otrovano grijehom 


Razmatranja i vježbe o grijehu upućuju me na Krista 
Spasitelja koji oprašta, oslobađa, posvećuje i usrećuje. 
Moja veća spoznaja grešnosti, snažniji osjećaj nemoći i 
ugroženosti, doživljaj većega tereta i odvratnosti zbog 
grijeha izaziva u meni veću potrebu za spasenjem, veću 
otvorenost da Isus uđe u moje biće, žarkiju molitvu za 
spasenjem, a time i veći mir i radost u srcu. 

S Kristom idem u ponor svoga zla - jer nitko od nas 
nije sposoban sam suočiti se sa zlom u sebi. Bez Krista 
možemo se naći zapljusnuti vlastitom nemoći, pesimiz¬ 
mom, defetizmom, kapitulacijom, očajem. Čovjek to na¬ 
slućuje, a kako se ne oslanja na Krista, uopće ne želi ula¬ 
ziti u tešku, mračnu, grešnu tajnu svoje nutrine. 

U vjeri stojim pred Isusom, Jaganjcem Božjim koji 
oduzima grijehe svijeta. Bog je objavio da će Isus oslo¬ 
boditi narod od njegovih grijeha Isus je naglašavao da 
ima vlast opraštati grijehe. Isus je spreman ući u naj¬ 
dublje dubine moga zla i u tom ponoru odsutnosti Boga 
donijeti mi svoje spasenje, milost i ljubav. On je došao 
spasiti izgubljeno... Jesam li spreman podnijeti doživljaj 
da sam grešan, sam sebi odvratan, zastidjeti se, zgaditi 
se nad sobom (Petar na jezeru govori: “Otiđi od mene, 
grešan sam čovjek, Gospodine!” (Lk 5,8b)), doživjeti da 
sam izgubljen. Takvi neugodni osjećaji prethode obra¬ 
ćenju. Gorki su, ali ljekoviti. Oni me potiču da budem 
prema svima blag, ne dopuštaju mi da ikoga osuđujem. 

Osnovni preduvjet da doživim nutarnje iskustvo spa¬ 
senja jest doživljaj grešnosti i potreba za spasenjem. Čov¬ 
jek se sam ne može spasiti kao što se utopljenik ne može 
sam uhvatiti za kosu i spasiti. Isus nam kaže: “Zaista, za¬ 
ista, kažem vam, tko god čini grijeh, rob je grijeha... Bit 
ćete slobodni ako vas Sin oslobodi” (Iv 8,34.36). 

Svi sveci, uz veliko iskustvo Božje ljubavi i dobrote, 
imali su i snažno iskustvo svoje grešnosti. Oba iskustva 
uvijek su se ispreplitala. 

Napomena: osjećaj krivnje je neprihvaćena svijest 
grešnosti koja je bačena u podsvijest i čovjeka razara iz¬ 
nutra. Osjećaj grešnosti je krivnja priznata i donesena 
Isusu da je odnese. 

Silaženje u ponor svoje grešnosti uvijek me vodi pre¬ 
ma većoj spoznaji onoga što u meni nije dobro, čisti moje 
srce i upućuje me prema potpunijem predanju Bogu. 

Grijeh? “Otklanjanje od Boga i priklanjanje stvore¬ 
njima.” Ali zašto se čovjek otklanja, udaljava od Boga i 
priklanja stvorenjima? Zato jer je svoj ja stavio na mjesto 
Boga. 

Prema tome: grijeh je egocentrično kruženje oko se¬ 
be; ostvarenje sebe za sebe; egoizam u svim oblicima živ¬ 
ljenja. U grijehu čovjek odbacuje Boga, jer misli daje sebi 
dovoljan; odbacuje bližnjega ili ga želi podložiti svojim 
interesima; želi biti apsolutno neovisan kako o Bogu, ta¬ 
ko i o bližnjemu. 

Sveti Ignacije definira grijeh: “Odbijanje da se tako 
služim svojom slobodom da častim Stvoritelja Gospodina 
i da mu služim.” 

Naš tipično ljudski grijeh je: 

a) U zaljubljenosti u sebe. Želim biti sam sebi središ¬ 
te, sreću tražim u sebi. 

b) U zavedenosti i u prevarenosti. Robujem nagoni¬ 
ma. Nemoćan sam izići iz tamnice svoga ja 

c) U lošem izboru: stvorenja pretpostavljam Stvori¬ 
telju. Velik sam siromah u ljubavi. 

d) U slabosti volje: ne prihvaćam što mi Bog daje, ne 
dajem Bogu što od mene traži, ne opredjeljujem se 
za Boga Bojim se prepustiti Kristu, izgubiti u nje¬ 
mu (a samo “Tko izgubi svoj život radi mene, spa¬ 
sit će ga” (Lk 9,24)). 

Krist stoji preda mnom otvorena Srca, raširenih ru¬ 
ku. Primit će me samo s mojom sviješću da sam grešan i 
da mi treba njegovo spasenje. 

Pad i ruševine 

(istočni grijeh, Post 3) 


Ako se dogodi nesreća, ispitujemo uzroke. Ako grije¬ 
šimo, potražimo razloge. 

1) Zašto su pali anđeli? Da bi ih Bog mogao uvesti u 
svoj božanski život, morali su se slobodno odlučiti. Zato 
im se Bog nije objavio u svoj svojoj veličini i privlačnosti. 
Objavio im se dovoljno jasno da ga mogu prihvatiti i 
ostao dovoljno nejasan da ga mogu odbaciti. 

Bit njihova grijeha: “Neću služiti!... Podići ću svoje 
prijestolje zdesna Bogu; bit ću jednak Svevišnjemu!” 
Trebao je ući u prijateljstvo s Bogom s povjerenjem i lju¬ 
bavlju, a on se odlučio za oholost, bahatost, neprija¬ 
teljstvo, pobunu... 

Taj duh đavao ulijeva u ljudska srca koja tako posta¬ 
ju otrovana grijehom. 

Isus u raspravi sa Židovima (Iv 8) kaže: “Vi imate đa¬ 
vla za oca i vršite želju svoga oca. On je ubojica ljudi od 
početka. On je lažac i otac laži. Vi ne prihvaćate Božje ri¬ 
ječi jer niste od Boga!” 

Gdje je neiskrenost i laž, gdje je neprijateljstvo i 
mržnja koja ubija, tu je prisutan sotona. Laž i mržnja ti¬ 
pično su sotonske osobine. 

Svojstva đavla i njegovih sljedbenika: skloni su var- 
kama i lažima. Zatvaraju se u sebe, osamljeni su, ras¬ 
trgani, negativni prema drugima Nemaju prijateljske 
odnose s drugima. 

Svojstva slobodne Božje djece: poklonici su istine. 
Otvoreni prema Bogu i ljudima, smireni i radosni. Sve gle¬ 
daju dobrohotno, u ljubavi prijateljuju s Bogom i ljudima 

2) Zašto su pali prvi ljudi? Zašto mi griješimo? Knjiga 
postanka, opisujući grijeh prvih ljudi, govori nam o uzro¬ 
cima, procesu i posljedicama naših padova! 

a) Đavao je prvim ljudima prikazao Božju zabranu 
težom nego što jest da u njima izazove nepovjerenje prema 
Bogu: “Zar vam je Bog rekao da ne smijete jesti ni s jednog 
drveta u vrtu?” Na dnu grijeha krije se stav: “Život po 

Božjem zakonu je pretežak... Tko može ispunjati sve ono 
što savjest nalaže? Bog nema pravo to od mene tražiti!” 

b) Pobuđivao je u njima želju za neovisnošću, apso¬ 
lutnom slobodom, ohološću: “Ne, nećete umrijeti... nego 
ćete biti kao bogovi!” Čovjek ne vjeruje da će mu žjvot u 
prijateljstvu s Bogom donijeti sreću, blaženstvo. Želi to 
osigurati sam sebi vlastitim silama. 

c) Nakon što je u njihova srca posijao sumnju, nesi¬ 
gurnost, praroditelji postaju plijen požude i strasti. “Že¬ 
na vidje daje stablo dobro za jelo, za oči zamamljivo, za 
mudrost poželjno.” I nama se Bog često čini tvrd. A 
požuda i strast “nude” nam zadovoljstvo i sreću. Oslab¬ 
ljeni sumnjom pribjegavamo užicima koje pruža požuda 
tijela, očiju i oholosti. 

d) Učinili su grijeh neposlušnosti: “Žena uze njegova 
ploda i pojede.” Kad robuje strastima, čovjek se sve više 
udaljava od Boga, buni se, ne sluša ga, postaje Božji ne¬ 
prijatelj, a to je trajno stanje grijeha. 

e) Grijeh sa sobom povlači loš primjer, sablazan, na¬ 
govaranje drugoga na grijeh. “Dade ga i mužu te je i on 
jeo.” Kad čovjek griješi, teško podnosi da postoji kraj nje¬ 
ga netko tko se drži Božjega zakona: sebe i druge uvjera¬ 
va da dobro čini te nastoji, najviše javnim mišljenjem, na¬ 
vesti druge da misle i žive kao on - po zakonu grijeha. 

0 Rezultat grijeha: golotinja, praznina, ruševine bi¬ 
ća. Koliko ljudi danas osjećaju nutarnju golotinju, neza¬ 
dovoljstvo, prazninu, besmisao, životnu bljutavost? 

g) Kad ih Bog traži, skrivaju se. “Čuo sam tvoj korak, 
pobojah se i sakrih.” Čovjek danas ne priznaje daje gri¬ 
jeh uzrok svemu zlu. 

h) Bog ih traži, pokazuje im uzrok njihove golotinje, 
nesreće. “Ti si dakle jeo sa stabla s kojeg sam ti zabranio 
jesti.” Ali oni krivnju bacaju na druge: “Žena koju si mi ti 
dao dala mije pa sam jeo...” “Zmija me navela pa sam je¬ 
la.” I danas čovjek za svoje padove i neodgovornost baca 
krivnju na druge. 

i) Tada Bog s njima više ne razgovara. Tjera ih iz ra¬ 
ja. Moraju iskusiti posljedice svoga grijeha. Dokle god 
čovjek ne priznaje grijehe nego za njih okrivljuje druge, 
nema pristupa Bogu. 

Strah i grijeh 


Svi se mi bojimo da ne izgubimo što imam o ili i s ami se¬ 
be: da umremo. Postoji povezanost između straha i grijeha. 
Strah Božji - početak je mudrosti! Naravni strah - početak 
je ludosti, grijeha. Duh Božji smiruje, daje sigurnost. Zao 
duh uznemiruje, tjera nas da u tjeskobi činimo lude poteze. 

Obra nim o se od straha koji vodi u grijeh i sačuvat će¬ 
mo se od grijeha! 

Strah od gubitka: “On postade našim sudionikom da 
smrću obeskrijepi đavla koji imaše moć smrti pa oslobodi 
one koji od straha pred smrću kroza sav život bijahu pod¬ 
ložni ropstvu” (Heb 2,14-15). Tekst k aže daje strah od 
gubitka nečega, pa sve do gubitka samoga života, prožeo 
naše biće i da nas stalno drži u ropstvu. 

Želimo posjedovati neka dobra, želimo biti sigurni ne 
pouzdavajući se u Boga, nego u prolazna dobra. Bojimo 
se da ćemo ih izgubiti. U tom trajnom stanju straha tre¬ 
ba tražiti korijen grijeha. Čovjek može nadvladati strah 
samo milošću Božjom. 

Moje iskustvo straha od gubitka zdravlja, uspjeha, 
prijatelja, dragih stvari, života...? 

1) Abraham - praotac naše vjere, uz mnoge poteškoće 
došao je do potpuna povjerenja u Boga. Post 12,11-13 go¬ 
vori da se on u strahu ne pouzdaje u Božja obećanja, nego 
u prijevaru i daje bio spreman žrtvovati čast svoje Sare da 
bi spasio svoj život. Post 15 i 16: Abraham je već ostario, a 
još uvijek nema potomstva. Uzalud mu Bog govori: “Ne 
boj se!” On želi imati poroda. U dogovoru sa Sarom Agara 
mu rađa Jišmaela. Post 17: “Kad je Abrahamu bilo 99 go¬ 
dina, ukaza mu se Jahve i reče: ‘Postat ćeš ocem mnogih 
naroda. Saru ću blagosloviti i dati ti sina.’ Abraham reče 
Bogu: ‘Neka tvojom milošću poživi Jišmael.’ Bog reče: 
‘Ipak će ti tvoja žena Sara roditi sina.’” 

Prepoznajem li u sebi duboko nepovjerenje u svezi sa 
svojim životom, poslom, obitelji, budućnošću, s Crkvom? 
Pouzdajem li se više u svoje sposobnosti nego u Boga? 

Priznajmo da se bojimo! Isus se u Getsemaniju bojao, 
drhtao, krvlju znojio: “Žalosna mije duša do smrti!” Ali 
je molio snagu od Oca i dobio ju je. 

Čovjekov strah pred teškoćama i Bog koji taj strah 
uklanja vrlo je česta biblijska tema. 

2) Mojsije (Izl 3) od Boga dobiva zadaću: “Zato hajde! 
Ja te šaljem faraonu da izbaviš moj narod!” Mojsije odgo¬ 
vara Bogu: “Tko sam ja da se uputim faraonu?” Bog: “Ja 
ću biti s tobom!” Mojsije iznosi teškoće: “Što ću im reći, 
tko me šalje?” Bog mu se objavljuje i osigurava ga znako¬ 
vima, čudesima, Aronovom pomoću. Ali Mojsije oklijeva: 
“Oprosti, Gospodine, ne bi li poslao nekoga drugoga!” 
Razljuti se Jahve na Mojsija... i reče: “Uzmi ovaj štap u 
ruku, njime izvodi znamenja! - Idi!” 

Pred kojim se teškoćama ja bojim? Što za mene znači 
Božja riječ: “Ja ću biti s tobom?” Vjerujem li daje milost 
jača od moje slabosti? 

3) Izraelce u pustinji (Br 13) nakon izviđanja zahvati 
paničan strah, gorčina i pobuna. U strahu su velike oči: 
kanaanska zemlja proždire svoje stanovnike, ljudi su 
krupna stasa, ima i divova. Posljedica pobune? - “Tako ja 
bio živ, objavljuje Gospodin: U ovoj pustinji popadat će va¬ 
ša mrtva tjelesa: svih vas koji ste se pobunili protiv mene. 
Prema broju dana u koje ste istraživali zemlju, dana če¬ 
trdeset - za svaki dan jednu godinu - ispaštajte svoje opa¬ 
čine četrdeset godina. Iskusite što znači mene napustiti!” 

Nisu li mnoga zla u našem životu samo posljedice 
straha i nepouzdanja u Boga? Život se pretvara u života¬ 
renje, međuljudski odnosi ostali su neriješeni, vidimo di¬ 
vove gdje ih nema? 

4) Kralj David, pobjednik, moćan, slavan, bogat, ugle¬ 
dan (2 Sam 11 i 12), griješi s Bat Šebom. U strahu za svoj 
ugled postaje licemjer, ubojica njezina muža. 

Od straha čitav život može postati licemjerje. Kolike 
smo nedužne okrivljavali, opterećivali, nanosili im boli iz 
straha za svoj ugled koji je došao u pitanje? Koliko takvih 
nepravdi u društvu, u politici, u odgoju, u vršenju vlasti? 

Bog je Davidu poslao proroka Natana da mu pokaže zlo 
koje je iz straha počinio. 

Molim li ja da mi Bog pošalje moga “Natana”? 

5) Petar (Lk 22,54) je bio određen za Isusova namje¬ 
snika. Na Posljednjoj večeri govori: “Ako te svi zataje, ja 
te neću zatajiti nikada!” A onda ga se, nakon nekoliko sa¬ 
ti, u strahu za vlastiti život odrekao. Isusov ga je pogled 
spasio. 

Pouzdanjem u Boga nadvladavam strah. Nadvlada¬ 
vajući strah, pobjeđujem grijeh! 

Isus i Samarijanka 

(lv 4,4-26) 


Isusov razgovor s ljudima bio je vrlo osoban, prilago¬ 
đen sugovornicima, na njihovo duhovno dobro i duhovni 
rast. 

“Oživimo” jedan takav susret. Isus je bio umoran, 
gladan i žedan. Poželio je ugasiti žeđ, ali nije imao čime 
zahvatiti vode iz zdenca. 

Tada dođe neka Samarijanka, jedna od mnogih, ali 
posve određena osoba sa svojim kvalitetama i nedostaci¬ 
ma, s radostima i žalostima, s teretom grijeha. 

Isus ju je promatrao kao jednu od onih kojima je do¬ 
šao pružiti ruku, pokloniti pažnju, ljubav, spasenje. Hoće 
li ona prihvatiti pruženu ruku? Isus je nenametljiv, pre¬ 
ma njoj se tako postavlja da ga može prihvatiti i da ga 
može odbiti. Prava ljubav poštuje slobodu. 

Žena je u Isusu vidjela stranca, Židova, jednoga od 
onih koji se prema Samarijancima ponašaju neprijatelj¬ 
ski. Ne želi s njim imati posla. 

Potiče li me Isusov stav da u svojim odnosima prema 
“lošim” ljudima zauzmem stav poštovanja, slobode i lju¬ 
bavi? Ili je on neprijateljski, više sličan stavu ove žene 
prema Isusu? 

Dok je žena zahvaćala vodu, Isus joj se obrati krat¬ 
kom molbom: “Daj mi piti!” Moleći je za uslugu, s njom 
uspostavlja kontakt, želi joj pomoći; želi joj dati “vodu 
koja teče u vječnost”, pružiti joj ruku spasenja. 

Isusova pružena ruka nije prihvaćena, naprotiv, 
izazvala je određen prezir i ironičan odgovor: “Kako ti, 
Židov, išteš piti od mene, Samarijanke?” Daje mu do 
znanja da ne prelazi olako preko neprijateljstva. Isus nije 
povrijeđen ženinom distancom i hladnoćom. 

Možda i ja danima, mjesecima, godinama u sebi no¬ 
sim gorčinu, predbacujem drugima zlo koje su mi nanije¬ 
li, osuđujem ih, ostajem nepovjerljiv, spor, hladan, tvrd, 

uporno ukorijenjen u starim okrivljivanjima, razmirica¬ 
ma, svađama, ranjen starim nepravdama? Ili sam spre¬ 
man, poput Isusa, zamoliti nezgodne osobe za kakvu 
uslugu i tako ući u dijalog? 

Isus želi pomoći ženi - daje otvori za mir, radost, sre¬ 
ću. S poštovanjem prema njoj nastavlja; “Kad bi znala 
dar Božji, i tko je onaj koji ti veli: ‘Daj mi piti’, ti bi u nje¬ 
ga zaiskala, i on bi ti dao vode žive.” 

Žena mu više ne govori daje Židov, ali ipak s ironijom 
odvraća: “Gospodine, ta nemaš ni čime bi zahvatio, a 
zdenac je dubok. Otkuda ti, dakle, voda živa?” Prihvaća¬ 
jući ga kao sugovornika, priznaje da imaju zajedničkoga 
patrijarha: “Zar si ti možda veći od oca našeg Jakova, ko¬ 
ji nam dade ovaj zdenac, i sam je iz njega pio...?” 

Mogu li sugovornici u mom ponašanju prema njima 
osjetiti poštovanje, otvorenost? 

Isus svakoga čovjeka poštuje i voli bez obzira na nje¬ 
gove grijehe. Govori ženi: “Tko bude pio vode koju ću mu 
ja dati, ne, neće ožednjeti nikada; postat će u njemu izvo¬ 
rom vode koja struji u život ■vječni.” Otkrivajući joj naj¬ 
dublje tajne spasenja, pruža joj šansu, ruku. 

Žena se i dalje vrti isključivo oko zemaljskih dobara: 
“Gospodine, daj mi te vode da ne ožednim i da ne moram 
dolaziti ovamo zahvaćati.” Isus je želi povesti u dubinu 
gdje je izvor prave sreće ili nesreće: “Idi i zovni svoga 
muža pa se vrati ovamo.” Isus ulazi u njezin život, nje¬ 
zinu grešnost. Žena to želi izbjeći: “Nemam muža!” Isus 
ruši njezinu ogradu: “Pet si, doista, muževa imala, a 
ni ovaj koga sada imaš nije ti muž. To si po istini rekla” 
Iako gorka, istina oslobađa. Žena je pogođena u srži svoje 
bijede. To boli. Isus dalje ne kopa po njezinoj rani. Ona 
izmiče i svraća pozornost na spasenje koje i ona očekuje: 
“Gospodine, vidim da si prorok. Naši su se očevi klanjali 
na ovome brdu, a vi kažete da je u Jeruzalemu mjesto 
gdje se treba klanjati.” 

Isus dalje nastavlja pričati sa ženom kao s prijatelji¬ 
com. Govori joj da će se “pravi klanjaoci klanjati Ocu u 
duhu i istini”, a ne na Garizimu niti u Jeruzalemu. Ne- 

vjerojatno Isusovo povjerenje u jedno grešno stvorenje! 
Žena prihvaća i izriče svoju potrebu za Mesijom koga i 
ona čeka; “Kad dođe Mesija, objavit će nam sve.” Tada 
joj se Isus u potpunosti objavi: “Ja sam, ja koji s tobom 
govorim!” 

Vjerujem li da i ja mogu biti prisan s Isusom? Da će 
se i meni objaviti? Da svaki grešnik može prijateljevati s 
Bogom? Da On može svako ljudsko srce, pa i moje, pro¬ 
mijeniti? 

"Grešan sam čovjek. Gospodine!" 

(Lk 5,1-11) 


Uvjet da se čovjek vrati Bogu jest spoznaja i prizna¬ 
nje da je grešnik. Molimo da nam Bog dadne spoznaju 
naše stvarne situacije u odnosu na njega, na ljude, na sa¬ 
me sebe. 

Čovjek ne može svojim sposobnostima i silama shva¬ 
titi i podnijeti osjećaj grešnosti. Shvaćanje i prihvaćanje 
svoje grešnosti dar je Milosti. 

Ako se iskreno gledam u svjetlu Božjem, uvijek ću 
pronaći “dijelove” svoga bića koji nisu u Bogu i za Boga, 
koji nisu u službi ljubavi. 

Lk 5,1-11: Šimun Petar oduševljeno je pošao za Kri¬ 
stom. U njemu je bila skrivena svijest kako je on pravi 
čovjek u službi Kristovoj, dostojan Isusova poziva. Bilo je 
potrebno da mu Krist otvori oči, da ga očisti. 

Kako je Isus čistio, obraćao Petra, tako čini i s nama i 
sa svakim koji ga želi slijediti. 

Šimun je bio počašćen i ponosan time što je Isus pou¬ 
čavao ljude iz njegove lađe. Doživljavao se kao onaj koji je 
vrlo važan u Kristovu djelu, s kojim i Isus i ljudi mogu ra¬ 
čunati. Isus želi dublje zahvatiti u Petrov život, u Petro¬ 
vu dušu. Želi Petra čvršće privezati uza se. 

Prvi korak bio je u tome da Petar posluša Isusa: 
“Izvezi na pučinu i bacite mreže za lov!” To nije bilo tako 
jednostavno. Petar nije bio osobito raspoložen. Ta cijelu 
noć je uzalud lovio. Osim toga, “svatko ima svoju struku 
i kompetenciju”. Isus je učitelj, prorok, propovjednik, 
svaka mu čast. Ali nije ribar. Isus zna svoj posao. Ali i Pe¬ 
tar zna svoj posao. Petar je stručnjak u svom zanatu. Zna 
da se riba ne lovi u po bijela dana. Što će reći ovi ljudi oko 
njih ako posluša Isusa? Pomislit će da mu se nešto po¬ 
brkalo u glavi. A što će tek biti kada se budu vraćali praz¬ 
nih mreža?!... Pred Petrom su dvije mogućnosti: ili - što 
je logično - pod pritiskom ljudskoga obzira ne ići u lov; ili 

- što je nelogično, ali odgovara Petrovoj privrženosti Isu¬ 
su - pouzdati se u Kristovu riječ i poslušati je. Petar se 
odlučio za ono što će biti presudno za čitav njegov život, 
ali i za vječnost: odlučio je poslušati Isusa. Uspio je nad¬ 
vladati profesionalnu oholost, uspio je pobijediti samoga 
sebe. 

Nije li borba protiv profesionalne oholosti koja vodi u 
“profesionalnu deformaciju” najteža zadaća? Dopuštam 
li Gospodinu primjedbe na moj profesionalni posao? Do¬ 
puštam li ljudima kritiku, sugestije na moju stručnost? 

Petar je poslušao. Dogodilo se dvostruko čudo: 

1) Isus je natjerao ribe u Petrovu mrežu. 

2) Petru je otvorio oči da upozna sebe u Božjem 
svjetlu i da uđe u Isusov svijet. 

Šimun je shvatio daje Isus Gospodar riba. Gospodar 
cijeloga Genezaretskog jezera, Gospodar planina oko je¬ 
zera i da je Gospodar cijelog svijeta - da je on Bog! 

Istodobno uviđa istinu o svojoj nutrini. U svojim oči¬ 
ma i u očima ljudi izgledao je častan, ugledan, uspješan. 
Sada odjednom snažno doživljava daje pun slabosti i ma¬ 
na, daje grešan, dvoličan, nečist, jadan, ograničen... po¬ 
sve nedostojan Isusova izbora. Između sebe, jadna i greš¬ 
na, i Isusa, uzvišena, sveta, vrijedna neizreciva straho¬ 
poštovanja, vidio je nepremostiv jaz, ponor. 

Pod teretom toga dara Šimun Petar ne može izdr¬ 
žati: “Vidjevši to Šimun Petar, pade do nogu Isusovih go¬ 
voreći: ‘Idi od mene! Grešan sam čovjek, Gospodine!’” 

Isus je uvjerio Petra kako mu je neophodan popra¬ 
vak, promjena, obraćenje ako želi biti u Isusovoj blizini, 
biti koristan u Isusovoj službi. 

Prepoznajem li sebe u Petrovoj samodopadnosti, ali i 
u doživljaju grešnosti? Grešnici koji priznaju svoje grije¬ 
he u središtu su Isusova Srca. Ako želim doživjeti ljubav 
njegova Srca, dopustit ću da Isus energično zahvati i u 
moj život, da mi otvori oči, da me On učini prikladnim za 
svoga svjedoka 

Moj grijeh! 

(Mk 7,20-23) 


Isus je došao na svijet da vjerom i ljubavlju rasvijetli i 
ogrije svako ljudsko srce. Upozorava da je ljudsko srce izvor 
svih zala i da njega treba očistiti Tvrdi da su sav zakon i svi 
proroci u službi preobrazbe ljudskoga srca. Slušajući Isuso¬ 
vu riječ, molit ću da mogu čitavim bićem izreći: “Moj grijeb.” 

1) Iz ljudskoga srca izlaze zle misli: ja sam ono što 
mislim o drugima. Svetac misli da su svi sveci, lopov mi¬ 
sli da su svi lopovi. Negativistički stav proizlazi iz otrov¬ 
na srca. 

2) Razne vrste bluda: lutanja mojih misli, maštanja, 
pogledi, djela... slabe moju volju, otupljuju duhovni po¬ 
gled, zarobljuju moje duhovne snage, onemogućuju moju 
upućenost na Boga, moje predanje Bogu. Duhovni blud? 
Nisu li proroci cijeli Izabrani narod nazivali “bludnicom” 
kada je taj narod ostavljao Boga i priklanjao se idolima? 

3) Krađe: od najgrubljih posezanja za tuđim stvarima 
do najprofinjenijih oblika kada sve što jesam i što imam za¬ 
državam za sebe, a ne dajem on ima kojima trebam davati 

4) Ubojstva ne moraju biti samo fizička, nego i mo¬ 
ralna: kada nekoga “ne mogu vidjeti”, kada govorim: 
“Daleko mu kuća od moje!”; kada je u meni mržnja jača 
od ljubavi; kada kažem: “Ti za mene ne postojiš” - on za 
mene ne postoji, mrtav je. 

5) Preljubi mogu biti oni stvarni, oni u braku, ali duh 
preljuba prisutan je kod svih koji sebično ljube, idu od 
osobe do osobe i traže ljubav, ali je nikome ne daju. 

6) Lakomstva se očituju u želji i nastojanju da sve što 
mislim, govorim, radim, planiram, sve to činim sebi u 
prilog, da mi je zadnji cilj stjecati i posjedovati. 

7) Opačine su izopačeni, iskrivljeni sudovi o ljudima i 
događajima. Do njih najčešće dolazi kada se u moje stavo¬ 
ve umiješaju moji sebični interesi, simpatija, antipatija. 
Tada sam sposoban reći da je zlo dobro, da je dobro zlo; 
da je bijelo crno, a crno bijelo. 

8) Prijevara je kad iz sebičnosti varam druge svojim 
riječima i ponašanjem. Lukavo nastojim živjeti na račun 
drugoga 

9) Razuzdanost je slabost volje da se discipliniram, ne¬ 
sposobnost da se odreknem štetnih ugodnosti i da prihvatim 
korisne neugodnosti. Prepuštanje vlastitim hirovima 

10) Zavist (zlo oko) ne može podnijeti da drugi bude 
bolji od mene, voljeniji od mene, više cijenjen od mene. 
Ne podnosim da padnem u sjenu. Zbog zavisti prema 
drugima sam zatvoren, blokiran, na druge ogorčen, sklon 
rušiti lijepo i dobro, nesposoban radovati se uspjesima 
drugoga i žalostiti se njegovim neuspjesima. 

11) Psovka (zao govor, ogovor) učvršćuje u zlu onoga 
koji ogovara, truje onoga pred kim se ogovara, oštećuje 
onoga koga se ogovara, osiromašuje zajednicu u kojoj se 
ogovara. Uz to je stalno prisutna opasnost da ogovor prije¬ 
đe u klevetu. “Kad god nešto zinemo o drugome, uvijek 
nešto zinemo i o sebi!” Čovjek može biti sličan leptiru (ako 
dobro govori o drugima) ili muhi (ako o njima zlo govori). 

12) Oholost želi da se ostvarim izdizanjem i vlada¬ 
njem nad drugima, potiče me da se smatram boljim, spo¬ 
sobnijim, da budem sebi središte, da se divim sebi, kla¬ 
njam sebi, svojim sposobnostima, svojim rezultatima, da 
svu svoju sigurnost i sreću polažem u sebe. Zato sam ne¬ 
sposoban s drugim razgovarati, drugoga saslušati, od 
drugoga primiti savjet, biti jednak drugima. Oholost me 
najviše udaljava i od ljudi i od Boga. “Bog rasprši oholice 
umišljene... silne zbaci s prijestolja” (Lk 1,51-53). 

13) Bezumlje je pomanjkanje zdrava suda, pobrkana 
ljestvica vrednota. Isus nam najbolje tumači što je be¬ 
zumlje kada priča o bogatašu komu obilno urodi ljetina i 
koji sam sebi govori: “Dušo, evo imaš u zalihi mnogo do¬ 
bara za godine mnoge. Počivaj, jedi, pij, uživaj!” Ali Bog 
mu reče: “Bezumniče! Već noćas duša će se tvoja zaiskati 
od tebe! A što si pripravio, čije će biti?” (Lk 12,19-20). 

Nastojanjem oko čistoće svoga srca više ću učiniti za 
kraljevstvo Božje, za svoje najbliže i za sve ljude, nego bi¬ 
lo kakvom aktivnosti. 




56 


Ignacijanske duhovne vježbe 


Odgovornost 

Za ivot i rad - pred Bogom i ljudima 


Ono što mislim, govorim, činim, oblikovat će cijeli 
moj život, odredit će svu moju vječnost. U svojim rukama 
držim ovaj svoj zemaljski život i svoju vječnu sreću (ili 
nesreću). Živjeti odgovorno znači misliti, govoriti i činiti 
tako da meni i drugima sve bude u prilog života dostojna 
čovjeka na ovoj zemlji i da sve bude u službi sretne vječ¬ 
nosti. Neki od tekstova Evanđelja neka mi pomognu da 
odgovorno shvatim svoj život. 

1) Odgovoran sam za sjeme Božjega života u meni 
(Lk 8,5-15)."Iziđe sijač sijati sjeme. Dok je sijao, jedno 
pade uz put i ptice ga nebeske pozobaše. Drugo pade na 
kamen i osuši se jer ne imaše vlage. Drugo opet pade me¬ 
đu trnje i trnje ga preraste i uguši. Drugo napokon pade 
u dobru zemlju, nikne i urodi stostrukim plodom...” 

2) Odgovoran sam za sve darove koje mi je Bog dao 
(Mt 25,14-30). “Kraljevstvo Božje je kao kad čovjek dade 
jednomu pet talenata, drugomu dva, a trećemu jedan...” 

3) Odgovoran sam za proces obraćenja (Mk 1,15). 
Isus je govorio: “Ispunilo se vrijeme, približilo se kra¬ 
ljevstvo Božje! Obratite se i vjerujte Evanđelju!” (Lk 
13,1-9). Neki javiše Isusu daje Pilat pobio neke Galilej- 
ce. Isus im odgovori: “Ako se ne obratite, svi ćete slično 
propasti!” (Mt 23,37-39). “Jeruzaleme, Jeruzaleme, koji 
ubijaš proroke ... Evo, napuštena vam kuća” (Lk 10,13-15). 
Isto tako prijeteći govori i drugim gradovima: “Jao tebi, 
Korozaine! Jao tebi, Betsaido! I ti Kafarnaume!” (Lk 13, 
6). “Na to im pripovjedi prispodobu o nerodnoj smokvi. 
Kad gospodar ne nađe ploda na njoj, reče vinogradaru: 
‘Evo, već tri godine ne nalazim ploda na ovoj smokvi. Po- 
sijeci je.’” Rok za moje obraćenje je određen mojim živo¬ 
tom. Vrijeme za donošenje plodova je ograničeno. Ako se 
za života ne obratim, nikada neću ući u Kraljevstvo. 

4) Trebam volju Božju staviti na vrh ljestvice vredno¬ 
ta (Mt 7,21-23). “Neće u kraljevstvo nebesko ući svaki 

koji mi govori: Gospodine, Gospodine... nego onaj koji 
vrši volju Oca moga nebeskoga...” 

5) Trebam sve podvrgnuti kraljevstvu Božjem (Lk 
12,29-31): “Zato i vi: ...tražite kraljevstvo njegovo, a to 
će vam se nadodati!” Uz to moramo biti kao djeca da bi¬ 
smo ušli u kraljevstvo Božje (Lk 18,17): “Zaista, kažem 
vam, tko ne primi kraljevstva Božjega kao dijete, ne, u nj 
neće ući.” 

6) Trebam dopustiti da me Duh Sveti preobražava 
(Iv 3,5-6): Odgovori Isus Nikodemu: “Zaista, zaista, ka¬ 
žem ti: ako se tko ne rodi iz vode i Duha, ne može ući u 
kraljevstvo Božje.” 

7) Trebam biti spreman svega se odreći radi kraljev¬ 
stva Božjega (Mt 13,44): “Kraljevstvo je nebesko kao bla¬ 
go skriveno na njivi. Kad ga čovjek nađe, proda sve i kupi 
ga.” (Mt 13,45): “Kraljevstvo je nebesko kao kad trgovac 
nađe dragocjeni biser. Proda sve što ima i kupi ga.” 

8) Trebam biti spreman odreći se i života radi Života. 
(Lk 9,23-24): “Hoće li tko za mnom, neka se odrekne sa¬ 
moga sebe... Tko hoće život svoj spasiti, izgubit će ga; a 
tko izgubi život svoj poradi mene, taj će ga spasiti.” 

9) Trebam sve dati da bih sve - Boga dobio. (Mt, 
25,31-43): “Tada će kralj reći onima sebi zdesna: ‘Dođi¬ 
te, blagoslovljeni Oca mojega! Primite u baštinu Kraljev¬ 
stvo pripravljeno za vas od postanka svijeta!... Što god 
ste učinili jednome od moje najmanje braće, meni ste uči¬ 
nili... Odlazite, prokleti!... Što niste učinili jednome od 
najmanje braće, ni meni niste učinili!’” 

Povratak Prvoj Ljubavi 

(Lk 15,11-32) 


Isus me upozorava da postoji samo jedan put da se 
sjedinim s Bogom - da priznam svoje grijehe, da dopu¬ 
stim njegovoj Ljubavi da me vrati u Očev zagrljaj. 

Tragedija farizeja i moja: ne vidimo svoju grešnost, 
za nju se ne kajemo, mislimo doći Bogu putem pravde, a 
ne putem milosrdne ljubavi. Bog želi da mu se vratim 
kao raskajani krivac, da moj odnos prema njemu bude 
odnos ljubavi, a ne pravde, da povijest moga hoda prema 
njemu bude povijest ljubavi, a ne trgovina. 

Isus je došao radi grešnika, radi bolesnih, radi izgub¬ 
ljenih. To osjećaju carinici i grešnici koji se zato i okup¬ 
ljaju oko Isusa. Farizeji, pismoznanci, svećenici smatraju 
se pravednima i energično se distanciraju od bilo kakva 
kontakta s grešnicima. 

U prispodobi o izgubljenim sinovima Isus mi osvjet¬ 
ljava tajnu Božjega milosrđa. U njoj se moram pronaći bi¬ 
lo kao odlutali, poputa mlađega sina, bilo kao hladni, 
tvrdi, ogorčeni, poput starijega sina, ali svakako kao 
sretni povratnik koji se opet našao u Očevu zagrljaju. 

U ovoj vježbi uklonit ću zapreke, ispuniti uvjete: gle¬ 
dam u duhu oba sina i Oca, prepoznajem u čemu sam im 
sličan! Molim Boga da bude svojim Duhom sa mnom. 

A) Mlađi sin je zaželio raspolagati samovoljno dije¬ 
lom svoje baštine: otišao je od Oca, živio za sebe, sve spi¬ 
skao, ostao bez ičega, jadan, siromašan, ponižen i poni¬ 
šten. Uskratio je ocu ljubav i tako izgubio sve, postao ru¬ 
ševina, bezvrijedno biće. Kako se to moglo dogoditi? Otac 
je poštivao njegovu slobodu. Želio je da sin slobodno oda¬ 
bere njegovu blizinu i ljubav... Prepoznat ću u njemu se¬ 
be: dobio sam od Boga svoj dio baštine: materijalna do¬ 
bra, tjelesne kvalitete, duševne i duhovne sposobnosti. 
Nisam li i ja svojom baštinom raspolagao sebično tražeći 
sigurnost, ugodnost, slavu? Živio sam, ne za Boga ni za 

bližnjega, nego za sebe? Nisam li i ja osjetio posljedice 
takva života: grižnju savjesti, nutarnju prazninu, osjećaj 
da nisam ispunio životnu zadaću, da sam u životu nešto 
promašio? Osjetio se poniženim? Nisu li me drugi zbog 
toga omalovažavali, degradirali, ismijavali, prezirali, od¬ 
bacivali? ... Ali u mlađem sinu ostala je živa slika dobroga 
oca koji “daje na pretek hrane i najamnicima”. To mu je 
dalo snage da ustane i vrati se ocu. Bog ništa toliko rado 
ne daje koliko dar spoznaje svoje dobrote i dar moga po- 
vjerenjau tu njegovu dobrotu. “Dok je još bio daleko, nje¬ 
gov ga otac ugleda, ganu se, potrča, pade mu oko vrata i 
izljubi ga.” Bogu nije svejedno kako se ja osjećam. On 
najviše želi da mu se, potaknut svojom bijedom, vratim i 
padnem mu u naručaj. 

Moj povratak Prvoj Ljubavi bio bi siguran i brz da ni¬ 
je zapreke u mom srcu. 

B) Stariji sin se rasrdi... jer mu je “mlađi brat nači¬ 
nio nepravdu i jer je otac preko svega olako prešao”... 
Negativan stav prema drugima, osuđivanje drugih, ljut¬ 
nja na Boga koji prihvaća i “propalice” - što je čest slučaj 
- nepremostiva je zapreka da “uđem u radost svoga Go¬ 
spodara”. 

“Otac tada iziđe i stane ga nagovarati”... Čujem li 
Božji glas koji i mene nagovara, koji i meni govori da za¬ 
boravim uvrede koje su mi nanijeli ljudi oko mene, da im 
oprostim, da se oslobodim ogorčenosti i otrovanosti, želje 
za predbacivanjem i osvetom? Možda sam u srcu posva¬ 
đan s mnogima (makar to možda ne pokazujem izvana)? 

Mogu li sada i sebi i Bogu i ljudima priznati svoje ne¬ 
zadovoljstvo s drugima? Mogu li sada prihvatiti u ljubavi 
sve ljude bez razlike? Ako mogu, onda sam sigurno u 
Božjem zagrljaju! 

Stariji sin predbacuje ocu: “Toliko ti godina služim i 
nikada ne prestupih tvoju zapovijed, a nikad mi ni jareta 
nisi dao da se s prijateljima proveselim.” Stariji sin se, 
dakle, smatrao korektnim, pravednim, neporočnim. Na¬ 
pravio je pri tom veliku pogrešku: svrstao se među one 
koji služe, sve gleda kroz zapovijed, a ne ljubav; on se 

želio barem malo odijeliti od oca i proveseliti sa svojim 
prijateljima; osuđuje brata da “je s bluđnicama proždro 
očevo imanje”; okrivljuje oca da to na neki način odobra¬ 
va: “a ti mu zakla ugojeno tele”... On je, dakle, u srcu već 
odijeljen od oca. 

Očev odgovor na sinovljeve prigovore kratak je i ja¬ 
san: “Sinko (ne sluga), ti si uvijek sa mnom (nema zapo¬ 
vijedanja), i sve moje - tvoje je (a tražiš jare!). No, trebalo 
se (ako već ne razumiješ zakone ljubavi) veseliti i radova¬ 
ti, (a ne ljutiti) jer ovaj brat tvoj bijaše mrtav i oživje, iz¬ 
gubljen bijaše i nađe se!”... Izgubljeni sinje onaj koji ne¬ 
ma snage prihvatiti i voljeti i tako se vratiti Ocu... 

Smrt - prijelaz u ivot 


Živim svoju svakodnevicu, brinem se za sutrašnji¬ 
cu... Želim si osigurati lijep, ugodan, radostan život. Do¬ 
puštam li svojim mislima da idu do kraja? Ili zatvaram 
oči pred najvažnijom činjenicom prema kojoj ide moj 
život? 

Prelazim preko crvenoga svjetla svoje savjesti. Opte¬ 
rećujem dušu nemirom, grizodušjem, prazninom. Znam: 
trebam se promijeniti, popraviti. Ali mislim : imam vre¬ 
mena. Koliko imam vremena? U svakom slučaju, ono mi 
je do u sekunde odmjereno. Isus veli: “Bdijte, jer ne zna¬ 
te ni dana ni časa!” (Mk 13,33-37). 

Pjesnik Izidor Poljak kaže: “Tiho idu zlatne zore, gi¬ 
nu dani sunčani. Iz daljine viču: ‘Ave!’ mrki grobni čem¬ 
presi.” 

Što bih sada učinio kad bih saznao da ću za jedan sat 
umrijeti? Jedna izreka veli: “Živi tako kao da ti je po¬ 
sljednji dan. Jednom ćeš sigurno biti u pravu!” 

Smrt je najsigurnija stvarnost! “Ljudima je jednom 
umrijeti, a potom na sud!” (Heb 9,27). Čim se čovjek ro¬ 
di, dovoljno je zreo da umre. Između datuma rođenja i 
datuma smrti - samo je jedna crta. Jednom će se za mene 
govoriti: “Živio je... bio je... radio je...!” Poslije toga doći 
će novi naraštaj i pitati: “Tko je on bio... što je radio?” A 
onda će nastati tišina: nitko ništa o meni neće znati, neće 
govoriti... 

Smrt je najvažnija stvarnost! U kakvu ću stanju i 
raspoloženju umrijeti? Isus upozorava: “Zato i vi budite 
pripravni jer u čas kad i ne mislite Gospodin vaš dolazi” 
(Mt 24,42-44). Kakva će biti moja smrt? Isus je umro 
govoreći: “Oče, u ruke tvoje predajem duh svoj!” (Lk 
23,46). Mogu li sada izreći tu molitvu s Isusom kao da mi 
je posljednja u životu? Vjera mi kaže: “Tvojim se vjerni¬ 
ma, Gospodine, život ne oduzima, nego mijenja!” (Pred- 
slovlje za pokojne). Krist je svojom smrću otkupio cijeli 
svijet i otvorio mu vrata u život. Kršćanin svojom smrću 

prolazi kroz ta otvorena vrata u vječni život. U vjeri sebi 
neprestano ponavlja: “Jednoga dana položit ću svoj život 
u ruke svoga Prijatelja...” Trenutak smrti trebao bi biti 
svjesno izručenje svoga bića Bogu, dragovoljna žrtva svo¬ 
ga sudjelovanja na Kristovu vječnom svećeništvu “za 
život svijeta”. 

Ignacije Lojolski se u mladosti bojao smrti. U zreloj 
dobi se kajao što život nije bolje upotrijebio, pri koncu 
života plakao je od sreće pri pomisli na smrt. On nas upo¬ 
zorava: “Živi ovog časa tako kao da ćeš za jedan sat umri¬ 
jeti!” 

Halil Džubran u “Proroku” veli: “Vi biste da doznate 
tajnu smrti? 

Ali, kako ćete je naći ako je ne potražite u srcu života? 

Jer, život i smrt jedno su, kao što su jedno rijeka i ocean. 

U dubini vaših nada i čežnja leži vaše znanje o ono- 
stranom. 

I što je prestati disati, ako ne osloboditi dah iz nemir¬ 
nih plima i oseka, da se može uzdići i potražiti Boga ne¬ 
opterećen? 

I kad zemlja zatraži vaše udove, tek ćete onda odi- 
stinski proplesati.” 

O svojoj smrti odlučujem ja i to sada, u ovom trenut¬ 
ku. Sada ću otvoriti ruke, srce, cijelo svoje biće i u poniz¬ 
nosti i ljubavi predati se Bogu kao da je ovo moj posljed¬ 
nji čas. Molit ću žarko, čitavim srcem da se po meni, po 
mom životu i posebno po mojoj smrti proslavi Bog. Molit 
ću sada da se svojom smrću ugradim u Kristovu smrt za 
spasenje svijeta. Molit ću da ovo moje sadašnje raspo¬ 
loženje bude trajno i da se u potpunosti ostvari u času 
smrti. Na taj način nosit ću u sebi dubok mir pri pomisli 
na smrt jer ću u času smrti zajedno s Kristom sigurno 
prijeći u blaženu vječnost. 

“Sveta Marijo, Majko Božja, moli za nas grešnike sa¬ 
da i na času smrti naše!” 

Mogućnost sudbonosnoga 
promašaja (pakao) 


Veliku ljubav prema Bogu trebam povezati s pročiš¬ 
ćenim strahom da ne uvrijedim Boga koji je izvor moje 
egzistencije i smisao moga života. Kad Boga ljubim, gri¬ 
jeh je najveća muka jer je on odijeljenost od Boga. U gri¬ 
jehu sam sebe uništavam. 

1) Najveće zlo je grijeh: nemoć da ljubim, odluka da 
se isključim iz ljubavi, ekskomuniciram iz dobra. Uro¬ 
njen u grijeh, izvrćem Očenaš: “Sveti se ime moje, dođi 
kraljevstvo moje, budi volja moja!” - nikoga ne trebam, 
ni o kome ne želi biti ovisan, opredjeljujem se za zlo, za 
uništavanje sebe i drugih, prestajem se boriti za dobro. 
Obuzet zlom, ohol i tvrdoglav odlučujem: “Manje boli bi¬ 
ti mrtav nego živ.” Više ne vjerujem da netko stvarno vo¬ 
li. Gubim nadu. A to je dah pakla. Patnja je pomanjkanje 
dobra, pakao je pomanjkanje svakoga dobra. 

Predokus pakla: zatvoren u sebe, odbacujem druge, 
nemilosrdan, nesnosan sebi s mržnjom i željom za osve¬ 
tom, za uništavanjem. 

Za takvo stanje kriv sam ja, a ne Bog “u kome živim, 
mičem se i postojim”. Sličan sam zgradi koja se izvana 
kupa u suncu (Bogu), ali su prozori i vrata zamračeni bez 
tračka svjetla. 

Nebo primam od Boga, a pakao sam stvaram. Radije 
živim u beznađu i zdvojnosti nego da se pouzdam u Boga 
i s njim stalno iznova započinjem dok ne dođem do Cilja. 

2) Duhovni strah od grijeha dar je Duha Svetoga. On 
znade mučiti tijelo i naše sebeljublje, ali nas izdiže nad 
servilni, ropski strah od vječne kazne. Ovaj strah spasio 
je desnoga razbojnika na križu: “Zar se Boga ne bojiš ti 
koji podnosiš istu kaznu?” (Lk 23,39-41). 

Iako ovakav strah nije savršen, ipak je pametan i 
spasonosan jer “duh je spreman, ali je tijelo slabo”. Ta¬ 
kav strah je plod činjenice da se zbog mojih grijeha Spasi- 

telj ponizio, u strašnim mukama izdahnuo na križu, iz¬ 
brisao mi grijehe, donio mi život. Od mene očekuje da 
prihvatim dar i da surađujem. Potiče u meni želju za bor¬ 
bom, svladavanjem nagona, želju da pomažem ljudima 
oko dobra, potiče me da ozbiljno shvatim život, čini me 
poniznim i prema ljudima i prema Bogu. Čuva me od 
opasnosti da svojom krivnjom zaboravim ljubav Božju, 
potiče me da sebe realno gledam u svjetlu Božje riječi, 
čini me spremnim da ovdje na zemlji prihvatim razne ne¬ 
ugodnosti radi zlouporahe stvorenja, čini me budnim 
i daje mi snagu da nesmotrenošću ne uvrijedim Boga, 
spremnim platiti svaku cijenu da nikada ne uvrijedim 
Boga. 

3) Konačna kazna za grijeh ne dolazi od Boga, nego 
od grijeha, jer je on “pomanjkanje Boga”. Konačna kazna 
je spoznaja Dobroga koga sam zauvijek izgubio. Spoznaja 
Dobroga za blažene bit će početak vječnoga života s Bo¬ 
gom, a za zle početak vječne odijeljenosti od Boga, vječne 
tame, početak nutarnje vatre koja razara, muke i odboj¬ 
nosti koja razdire i uništava. Bog nije odsutan u osuđe¬ 
nom, nego je osuđeni radi svoga glupog egoizma, kratko¬ 
vidne egocentričnosti odsutan od Boga. Takva “krajnja 
tama” postaje dio njega samoga. 

Konačno odbacivanje Boga stvara u osuđenom raspa¬ 
danje bića (vatra). Osuđeni se okrenuo od Dobroga. Zato 
je zao, odvratan i nepodnošljiv samom sebi, svjestan daje 
sve proigrao, mrzi samoga sebe, želi uništiti samoga sebe 
(kao Juda), bori se protiv samoga sebe jer je lišen ljubavi. 
Njegova oholost se bori protiv činjenice daje ništa i da je 
za sve to sam kriv. Stvorenja, odraz Božje dobrote, okre¬ 
ću se protiv osuđenoga i uvećavaju mu muku. Vječna 
kazna je posvemašnje prianjanje uz grijeh, prevlast grije¬ 
ha, sebičnosti i oholosti. 

4) Milosrdni i svemoćni Bog želi predusresti ovakvu 
katastrofu, no poštuje čovjekovu slobodu. Bog želi da s 
ljubavlju pr imim nebo kao dar. Nametnuto nebo ne bi bi¬ 
lo nebo, ono bi u sebi bilo besmisao. Nebo je plod moje 
uzvraćene osobne ljubavi na Božju ljubav. 

Ovom Božjem zakonu podvrgnuti su svi ljudi. Nezna- 
bošce Bog spašava snagom svoga milosrđa prema njiho¬ 
voj dobroj savjesti. 

Strašna mogućnost da se moja braća i sestre upropa¬ 
ste u meni budi žar da velikodušno, požrtvovno radim, 
molim, trpim, da budem spreman i umrijeti za njih. 

Ozbiljan govor ljudima o mogućnosti da propadnu 
može biti djelo ljubavi djelotvornije od riječi o ljubavi 
Božjoj - ukoliko im pomogne da se čuvaju grijeha. 

Isus je 17 puta izravno ili neizravno govorio o moguć¬ 
nosti propasti u paklu. 

Nebeska domovina 


Čovjek čezne za srećom, za blaženstvom. Sve njegove 
misli, želje, djelovanje, planovi... sve je usmjereno prema 
tome - pa i onda kada na krivi način traži sreću. 

Bog je objavio daje “onima koji ga ljube pripravio što 
ljudsko oko nije vidjelo, što ljudsko uho nije čulo i što u 
ljudsko srce nije ušlo” - što nadilazi čovjekove želje. 

Uvjeti da postignem ono za čim čeznem - spasenje i 
neizrecivo blaženstvo - jesu: 

- trebam Boga ljubiti svim bićem i iznad svega, 

- trebam željeti na ovoj zemlji samo jedno - njegovu 
slavu, 

- trebam htjeti da se na meni ispuni Božja volja, 

- trebam biti siromašan, slobodan od zemaljskih in¬ 
teresa i tjeskobnih briga. 

Ovo blaženstvo ne sastoji se samo u izuzeću onoga 
što me muči, nego se sastoji u beskonačnoj radosti i puni¬ 
ni života, u ispunjenju svih mojih čežnja. Isus reče: “Do¬ 
šao sam da ljudi imaju život, u izobilju da ga imaju.” 

Snagom Duha Svetoga mogu ispuniti Božju volju, bi¬ 
ti prožet duhom Evanđelja i Duhom djeteta Božjega i u 
ovom životu doživjeti relativnu puninu, klicu neba. 

Nebo je familijarnost s Bogom, osobno stanovanje 
kod Boga, sudioništvo u Božjem životu... Ući u tu sreću 
mogu samo putem vjere ljubavlju djelotvorne. Bog sta¬ 
nuje “u nepristupačnom svjetlu”. Sveto pismo govori o 
“Očevu krdu” u kome se nalazi Sin Čovječji i svi sinovi 
čovječji koji su oblikovani prema njegovoj slici. 

Kristov oproštajni govor na Posljednjoj večeri pun je 
povjerljivosti. Raduje se životu koji će dijeliti sa svojim 
učenicima tamo kamo odlazi da im pripravi mjesto. 

U govoru o Euharistiji (Iv 6) Isus govori o vječnom je¬ 
dinstvu sa svojima: “Tko jede moje tijelo i pije moju krv, 
ostaje u meni i ja u njemu... Tko blaguje moje tijelo i pije 
moju krv, ima život vječni i ja ću ga uskrisiti u posljednji 
dan... Onaj koji mene blaguje, živjet će po meni... Ja sam 

kruh života... Tko jede ovaj kruh, živjet će uvijeke... tko 
od njega jede, neće umrijeti nikada...” 

Po milosti Bog stanuje u meni i ja u njemu i tako već 
ostvarujem u klici Kristovo kraljevstvo. No, doživjeti to 
blaženstvo mogu samo ako se posve predam Bogu. Bog se 
daje menija se moram dati njemu. Veličina moje ljubavi 
omogućuje mi iskustvo sjedinjenja s Bogom - anticipaci¬ 
ju vječnoga blaženstva. 

U časovima kušnje Bog nije manje prisutan u meni. 
On očituje svoju prisutnost snagom kojom podnosim kuš¬ 
nje, razboritošću u mom ponašanju, nadnaravnom plod- 
nošću moga djelovanja, postojanim mirom i stabilnošću, 
ustrajnošću u neprilikama, prisnom familijarnošću. 

Sjetit ću se primjera bezbrojnih svetaca i njihove 
prisnosti s Bogom. 

Božja prisutnost u meni može se odraziti i kao sjena: 
kada se osjećam na ovom svijetu kao u tuđini; kada čez¬ 
nem žarkim uzdasima za sjedinjenjem s Bogom; kada 
doživljavam Isusovu prisutnost kao iza nevidljiva zasto¬ 
ra; kada osjećam tjeskobu da ga ne izgubim; kada me 
obavija tama nejasnoće i nesigurnosti, a ja ipak u dubi¬ 
nama osjećam njegovu prisutnost i nježnost; kada me 
kao slabo svjetlo vodi životnom stazom; kada mi govori 
da Sunce sja iza oblaka; kada u vjeri ustrajno čekam Go¬ 
spodina; kada moje srce govori: Maranatha - Dođi, Go- 
spodine v Isuse! Na koncu života ova će se klica razrasti u 
Stablo Života - u vječno sjedinjenje s uskrslim i proslav¬ 
ljenim Isusom. “Smrću se raspada kuća ovozemaljskog 
boravka, ali se stječe vječno prebivalište na nebesima” 
Ovo iskustvo zajamčeno je i “dobrim razbojnicima”. 

Na koncu ljudske povijesti nastat će novo nebo i nova 
zemlja. Tada će i moje tijelo sudjelovati u Božjem blažen¬ 
stvu. Bog će biti sve u svemu. Svi će sudjelovati na dobro¬ 
ti i ljubavi svih. Poznavat ćemo se do kraja, komunicira¬ 
ti, voljeti se velikom, čistom, neizrecivom, Božjom lju¬ 
bavlju. Jedni drugima ćemo biti izvor sreće i blaženstva 

“Kad bi bijedna ličinka bila svjesna da će se jednom 
pretvoriti u prekrasnog leptira!” - ohrabruje nas sv. Te- 
rezija Avilska 





Drugi tjedan 


Usredotočenost na osobu Isusa Krista karak¬ 
teristično je raspoloženje drugoga tjedna, drugo¬ 
ga dijela duhovnih vježba. Gledam osobu Isusa 
Krista kao Drugu Božansku Osobu, kao Spasite¬ 
lja svijeta i moga osobnog Spasitelja, kao ideal 
svakoga čovjeka i moj najviši ideal. On se utje¬ 
lovio radi mene i moga spasenja. Uspostavljam 
osoban odnos s njim, razgovaram s njim, ulazim 
u sve dublju spoznaju njegove osobe, njegove nu¬ 
trine, njegovih misli, osjećaja, njegove volje. Pra¬ 
tim ga kroz njegov život, u pojedinim događajima 
otkrivam poruke za svoj život, nastojim ga naslje¬ 
dovati prema svojim mogućnostima. 

Središnja točka ovoga dijela duhovnih vježba 
je izbor, životna opcija, osobno životno opredje¬ 
ljenje za Isusa Krista. Prema njemu je upravljen 
dinamizam svih duhovnih vježba. Isus zove sva¬ 
koga čovjeka da s njim surađuje na spasenju i 
preobrazbi svijeta. Svatko je pozvan na svoj na¬ 
čin. Isus osobno zove i mene u svoju službu da 
mu se pridružim u djelu spasenja, da mu sve što 
imam i što jesam dadnem na raspolaganje. Isu¬ 
sov poziv upravljen meni uvjetovan je Božjom mi- 
lošću, osobnim kvalitetama, sklonostima i okol¬ 
nostima u kojima živim. 

Izraz ovakve spremnosti sveti je Ignacije izre¬ 
kao u molitvi: 

“Vječni Gospodaru svih stvari! Uz Tvoju mi¬ 
lost i pomoć prinosim Ti svoju žrtvu pred neiz- 

mjernom Tvojom dobrotom i pred licem Tvoje 
preslavne Majke i svih svetaca i svetica nebeskoga 
dvora te izjavljujem da želim i da hoću i da je to 
promišljena moja odluka, samo ako je na veću 
službu Tebi i na Tvoju proslavu, da slijedim Tebe 
podnoseći svaku nepravdu i svaku poruku i sve 
siromaštvo u zbilji kao i srcem, samo ako me Tvo¬ 
je presveto Veličanstvo bude htjelo odabrati i pri¬ 
miti u takav život i stalež” (DV 98). 

Sveti Ignacije upozorava da Isusov poziv, 
upravljen meni osobno, mogu na razne načine 
prepoznati: 

1) Bog me tako snažno i jasno poziva u odre¬ 
đeno zvanje da ni trunka ne sumnjam u to. 

2) Mir, sigurnost, radost i utjeha koju nosim 
u sebi pri odabiru određenoga zvanja dokazuju 
mi da sam odabrao pravo zvanje. 

3) a) U časovima smirenosti važem razloge u 
prilog jednom ili drugom zvanju pa odabirem 
ono za koje prevagnu brojniji i ozbiljniji razlozi. 

b) Uživljujem se u dušu drage osobe pa ono 
što bih njoj savjetovao sam prihvatim kao objek¬ 
tivno ispravno. 

c) Uživljujem se u čas smrti ili u posljednji 
sud - u posljednje stvarnosti prema kojima idem 
pa prihvatim ono što bi mi tada bilo draže da sam 
sada učinio. 

Kristocentričnost ljudskoga ivota 

(Mt 16,13-25) 


Isus je sa svojim učenicima na samotnom mjestu kod 
Cezareje Filipove. Želi produbiti odnos s njima. Isto ta¬ 
ko želi produbiti u ovim duhovnim vježbama odnos sa 
mnom. I njih i mene pita: “Što govore ljudi, tko je Sin 
Čovječji?” Apostoli su odgovorili daje Ivan Krstitelj, Ili¬ 
ja, Jeremija, jedan od proroka... Ja znam da ljudi Krista 
smatraju mudrim učiteljem, osnivačem vjere, dobrotvo¬ 
rom čovječanstva... Čuo sam što misle oni koji u njega 
•vjeruju: Crkva, teolozi, svećenici, katehete. 

Isus onda pita apostole: “A vi, što vi kažete, tko sam 
ja?” Isus danas i mene osobno pita: “A ti, što ti kažeš, tko 
sam ja?” On želi da u svom srcu čujem to pitanje na je¬ 
dinstven način, da odzvoni čitavim mojim bićem, da nad¬ 
jača sva druga životna pitanja i da odzvanja u meni sve 
dok na nj ne dadnem odgovor. 

Petar je u ime ostalih apostola odgovorio: “Ti si 
Krist-Pomazanik, Sin Boga živoga!” Njegov je odgovor 
bio - sam Isus tvrdi - nadahnuće Oca nebeskoga: “Blago 
tebi, Šimune, sine Jonin, jer ti to ne objavi tijelo i krv, ne¬ 
go Otac moj, koji je na nebesima!” 

Molit ću da i moj odgovor Kristu bude nadahnut Du¬ 
hom Oca nebeskoga. 

Reći Isusu: “Ti si Krist-Pomazanik!” znači: 

- čitavim svojim bićem poželjeti njegovo spasenje, 

- iskusiti da mije oprostio grijehe, daje moja grešna 
prošlost izbrisana, 

- doživjeti Kristovu istinu kao najviše načelo mojih 
misli i djela, 

- iskusiti u sebi Isusov mir i njegovu radost, 

- opredijeliti se za život u istini, pravdi, dobroti i ljubavi, 

- živjeti tako da mogu s Pavlom reći: “Živim, ali ne 
više ja, nego živi u meni Krist” (Gal 2,20). 

Jesam li već oblikovao svoj osobni odgovor? Zauzeo 
svoj osobni stav prema Isusu? Je li moj odgovor sličan 
Petrovu odgovoru? 

Reći Isusu: “Ti si Sin Boga živoga!” znači: 

- doživjeti da je Isus moj Stvoritelj, Izvor života, 
Smisao, Gospodar, Punina moga života, Blažen¬ 
stvo moga bića, moj Bog, moje sve, 

- vjerovati da me voli više nego što ja volim sebe, 

- da će mi dati neizmjerno više nego što ja to mogu i 
poželjeti, 

- dopustiti mu da me vodi kamo hoće, kuda hoće i 
kako hoće, da radi s mojim životom što hoće. 

Isus odgovara Petru: “A ja tebi kažem: Ti si Pe- 
tar-Stijena i na toj stijeni sagradit ću Crkvu svoju i vrata 
paklena neće je nadvladati!...” Isus i meni kaže: Ako vje¬ 
ruješ u mene i ako se osloniš na mene, bit ćeš jači od svih 
zlih sila i od svih neprijatelja u tebi i oko tebe; svako zlo 
preokrenut ćeš u svoje dobro; i u najtežim trenucima i u 
najvećim gubicima bit ćeš dobitnik; konačno, bit ćeš po¬ 
bjednik. “Ne bojte se, ja sam s vama u sve vrijeme do 
svršetka svijeta!... Ne bojte se, ja sam pobijedio svijet!” 

Isus tada navijesti kako će “mnogo trpjeti, biti ubijen 
i treći dan da će uskrsnuti”. Petar to ne prihvaća: “Bože 
sačuvaj, Gospodine! Ne, to se tebi ne smije dogoditi!” 
Apostoli nisu razumjeli tu istinu - kao što je ni mi ne ra¬ 
zumijemo. 

Kako predivne stvarnosti vjere spojiti s patnjom, pro¬ 
gonstvima, mukama, smrću? Ako to uspijem, otkrit ću 
najtežu, ali i najljepšu tajnu života Petar to nije mogao i 
Isus ga naziva sotonom. Neprihvaćanje Božjega plana, 
Božje volje znači naći se u taboru Božjih neprijatelja. 

Isus mi sada govori: “Hoćeš li za mnom, odreci se sa¬ 
moga sebe, uzmi svoj križ i idi za mnom. Hoćeš li život 
svoj spasiti, izgubit ćeš ga, izgubiš li svoj život poradi me¬ 
ne, naći ćeš ga!” 

Vjerujem li Kristu? Prihvaćam li njegov put? 

Poziv Vječnoga Kralja 

(DV 91-98) 

(U ovoj vje bi treba lučiti slike svojstvene određenom Igna- 
cijevu vremenu od poruke koja je neprocjenjivo va na za 
sva vremena.) 


Gledam sinagoge, gradove i gradiće u kojima je pro¬ 
povijedao Krist Spasitelj. Slušam što govori ljudima. Gle¬ 
dam ga i slušam što govori meni. 

Molim milost da se ne oglušim na njegov poziv, da 
budem spreman i velikodušan i brz ispuniti u svemu do 
kraja njegovu volju. 

Predočit ću sebi zemaljskoga vladara koga je odabrao 
sam Bog i naš Gospodin, a koga prihvaćaju i pokoravaju 
mu se svi vladari i svi kršćani. 

Slušam kako taj kralj govori svima svojima: 

“Moja je odluka da sebi podvrgnem svu zemlju; sto¬ 
ga, tko hoće krenuti sa mnom, mora se zadovoljiti istom 
hranom kao i ja, istim pićem, istom odjećom... Isto tako 
mora se sa mnom truditi danju, a bdjeti noću... da onda 
ima sa mnom udio i u pobjedi kao što gaje imao u napo¬ 
rima.” 

Pretpostavljam što bi odgovorili vjerni podanici tako 
velikodušnu i dobru kralju i kako bi, kada netko ne bi 
prihvatio ponude toga kralja, takav vitez zavrijedio da ga 
sav svijet izgrdi i nazove kukavicom. 

Ovu sliku sada primjenjujem na Krista našega Gos¬ 
podina. 

Ako visoko cijenim već takav poziv zemaljskoga vla¬ 
dara, upravljen podanicima, koliko lije više dostojno raz¬ 
motriti kad vidimo Krista, našega Gospodina, Vječnoga 
Kralja, i pred njim cijeli svijet koji on poziva, kao i svako¬ 
ga pojedinca napose, te im govori: 

“Moja je odluka da sebi podvrgnem cijeli svijet i sve 
svoje neprijatelje i da tako uđem u slavu svoga Oca. Sto- 

ga, tko hoće poći sa mnom, mora se sa mnom truditi pa 
da, kao što me je pratio u naporu, tako slijedi mene i u 
slavi.” 

Pretpostavit ću kako će svi u kojih bude pameti i ra¬ 
zuma cijelu svoju osobu ponuditi i prihvatiti svaki napor. 
Koje napore bih ja trebao velikodušnije prihvatiti? 

Oni pak koji žele pokazati što veću privrženost i 
istaknuti se u svakoj službi svoga vječnoga Kralja i Gos¬ 
podara svih stvari, neće samo ponuditi cijelu svoju osobu 
za svaki napor, nego će, radeći i protiv vlastite sjetilnosti, 
protiv ljubavi puti i svijeta, prinijeti žrtve veće cijene i 
veće vrijednosti govoreći: 

“Vječni Gospodaru svih stvari! Uz Tvoju milost i po¬ 
moć prinosim Ti, evo, svoju žrtvu pred neizmjernom 
Tvojom dobrotom i pred licem preslavne Tvoje Majke i 
svih svetaca i svetica nebeskoga dvora te izjavljujem da 
želim i da hoću i da je to promišljena moja odluka, samo 
ako je na veću službu Tebi i na Tvoju proslavu, da slije¬ 
dim Tebe podnoseći svaku nepravdu i svaku porugu i sve 
siromaštvo, u zbilji kao i srcem, samo ako me Tvoje pre¬ 
sveto Veličanstvo bude htjelo odabrati i primiti u takav 
život i stalež.” 

Što za mene znači boriti se danas za Kristovo kraljev¬ 
stvo? 

Potiče li me ovaj tekst na velikodušnost prema Isusu 
Kristu? 

Jesam li na mjestu i na poslu gdje, prema svojim spo¬ 
sobnostima, sklonostima i Božjom milošću, mogu najviše 
učiniti za Krista? 

Isus Krist - uzor 


“Primjer sam vam dao, da i vi činite kao što sam ja či- 
nio”(Iv 13,15). Isus mije primjer kakav treba biti moj od¬ 
nos prema Ocu, ljudima, svom zvanju, patnji i konačnoj 
pobjedi. U “Pjesmi o Sluzi Jahvinu” - Isusovoj svoje¬ 
vrsnoj osobnoj iskaznici - Otac objavljuje lik Isusov. 

Odnos prema Ocu: “Evo sluge mojega... mog izabra¬ 
nika, miljenika duše moje...” (Iz 42,1). Sav smisao Isuso¬ 
va dolaska na svijet je Očeva volja. Ona je za njega hrana, 
radost, jedini smisao života i djelovanja, jedina želja, jedi¬ 
ni program... Je li moje temeljno životno opredjeljenje 
volja Božja? U vjernosti Bogu doživjet ću da sam milje¬ 
nik, izabranik. 

Odnos prema ljudima: “On ne viče, on ne diže gla¬ 
sa... On ne lomi napuknutu trsku niti gasi stijenj što ti¬ 
nja” (Iz 42,2-4). U odnosu prema ljudima Isus je tih, po¬ 
nizan, ne agitira za sebe, ne osvaja za sebe, blag, strpljiv, 
dobrohotan, ima razumijevanja za moje slabosti, jak je i 
ne da se pobijediti mojim grijesima... Je li moj način 
komuniciranja s ljudima strpljiv, blag, ponizan, dobro¬ 
hotan? 

Odnos prema zadaći povjerenoj od Oca; “Ja, Jahve... 
pozvah te, čvrsto te za ruku uzeh; oblikovah te i postavih 
te za Savez narodu i svjetlost pucima, da otvoriš oči sli¬ 
jepima, da izvedeš sužnjeve iz zatvora...” (Iz 42,6-7). 
“Sion reče: ‘.. .Gospod me zaboravi.’ Može li žena zabora¬ 
vit svoje dojenče...? Pa kad bi koja i zaboravila, tebe ja 
zaboraviti neću. Gle, u dlanove sam te svoje urezao...” 
(Iz 49,14-16). “Ne boj se, jer ja sam te otkupio; imenom 
sam te zazvao: ti si moj! Kad preko vode prelaziš, s to¬ 
bom sam; ili preko rijeke, neće te preplaviti... Jer ja sam 
Jahve... tvoj spasitelj” (Iz 43,1-3)... Isusa je Otac poslao, 
On ga vodi, čuva, štiti; pripravio gaje da izvrši misiju: da 
poveže ljude s Bogom, da im donese svjetlo, pokaže put u 
vječni život; da ljudi upoznaju pravi smisao života; da ih 
istrgne iz vlasti grijeha i smrti i uvede u slobodu djece 

Božje... Vjerujem li da je i mene Bog pozvao; da me voli 
više nego moja majka; da me vodi, štiti, posebno u teško¬ 
ćama; da mije dao sve potrebno da izvršim zadaću; da se 
ostvarenje moje zadaće - povezivati Boga i ljude, biti 
Božje svjetlo, oslobađati ljude - temelji na Božjoj dobroti 
i vjernosti, a ne na mojim sposobnostima i mojoj snazi. 

Odnos prema patnji: 

“Gospod Jahve uši mi otvori... Leđa podmetnuh oni¬ 
ma što me udarahu... i lica svojeg ne zaklonih od uvreda 
ni od pljuvanja” (Iz 50,5-6). “Gospod mi Jahve pomaže, 
zato se neću smesti... Neka se svatko na Boga svog oslo¬ 
ni” (Iz 50,7-10). “Ne bijaše na njemu ljepote ni sjaja... 
Prezren bješe, odbačen od ljudi, čovjek boli, vičan patnja¬ 
ma, od kog svatko lice otklanja, odvrgnut” (Iz 53,2b-3). 
“A on je naše boli na se uzeo... Za naše grijehe probodoše 
njega... njegove nas rane iscijeliše... Za grijehe naroda 
njegova na smrt ga izbiše... Sam se ponudio na smrt, da 
se zauzme za zločince” (Iz 53,4-12)... Prihvaćam li dra¬ 
govoljno patnju da njome “nadopunjujem što nedostaje 
Kristovim patnjama”... Pouzdajem li se u Boga...! Isus je 
prihvatio da bude ljudima odvratan, prezren, osramoćen, 
odbačen... Prihvatio je na sebe posljedice mojih grijeha... 
Kako ja podnosim osjećaj frustriranosti, bezvrijednosti, 
odbačenosti? 

Odnos prema konačnoj sigurnoj pobjedi: “Gle, uspjet 
će Sluga moj, podignut će se, uzvisiti, proslaviti!” (Iz 
52,13-15). Isus je trpio za mene, za cijeli svijet, da mi 
vrati dostojanstvo djeteta Božjeg. Dao se satrti - da bu¬ 
dem pošteđen udaraca. Bio proboden - da otkloni strelice 
zloga uperene protiv mene grešnika. Svojim ranama isci- 
jelio me je od rana grijeha i zla. Izbijen do smrti - da me¬ 
ni vrati život. Ubrojen među zločince - da mene zločinca 
spasi... Znam li trpjeti za druge? Vjerujem li da patnja za 
druge više koristi nego dobro djelo i dobra molitva? 

Kad god Isus svojim učenicima govori o svojoj budu¬ 
ćoj patnji, uvijek naglašava da će uskrsnuti. Kad god se 
nađem u patnji, moram misliti na ono poslije patnje. Pat¬ 
nju mi Bog šalje ne zato da me ubije, nego zato da me 
osposobi za bogatiji, sretniji, blaženiji život. 

Isus Krist - milosrdni Bog - odbačen 

Isusov programski nastup (Lk 4,14-30) 


Isus Krist je Put, Istina i Život. Za mene poziv! Tre¬ 
bam ga slijediti. Trebam se odazvati (DV 91,104). Ići za 
Kristom znači doživjeti ono što je On doživio. Isus me 
želi posve prožeti svojim Duhom. Molit ću da ga mogu 
slijediti i u krutoj stvarnosti. 

“Isus se u snazi duha vrati u Galileju. Slavljen od svi¬ 
ju, naučavaše po njihovim sinagogama.” Njegovi ga Na- 
zarećani pozivaju u svoj grad, a On koristi priliku da ob¬ 
javi svoj životni program. 

Isus je u Nazaretu proživio najveći dio svoga života. 
Sada se vraća pun Duha, kao prorok, Božji poslanik. Poz¬ 
van je u sinagogu. Ponudiše mu svitak. Isus odmata 
tekst: “Duh Gospodnji me pomaza Posla me blagovjesni¬ 
kom biti siromasima, proglasiti sužnjima oslobođenje, 
vid slijepima, osloboditi potlačene, proglasiti godinu mi¬ 
losti Gospodnje”, i doda: “Danas se ispunilo ovo pismo 
što vam još odzvanja u ušima!” - došlo je vrijeme spase¬ 
nja. “Oči sviju u sinagogi bijahu uprte u njega” Svi su 
uzbuđeni, iščekuju nešto veliko. Sve je naelektrizirano, 
nabijeno osjećajima Ta ovaj veliki prorok iz njihova je 
grada Svi ga poznaju. Ponose se njime. 

No, oni ga ipak promatraju kroz prizmu vlastitih in¬ 
teresa. Očekuju da ispuni njihove želje. Zato “mu povla¬ 
đuju”, žele da im se prilagodi, pomogne gradu materijal¬ 
no, podigne mu ugled. Njihovo razočaranje bilo je veliko 
kada su shvatili da Isus ne govori o političkom ili gospo¬ 
darskom oslobođenju, nego o oslobođenju u Duhu, o slo¬ 
bodi djece Božje. Oni za to ne mare. Isus govori daje Duh 
Božji već na djelu, da se spasenje već može doživjeti. 

Ključna riječ napetosti i sukoba jest ona o “progla¬ 
šenju godine milosti Gospodnje”. Isus ne govori o danu 
osvete i kazne za zločince. Isus kaže da vrijeme Milosti i 
Milosrđa isključuje osvetu. Ne boji se njihove reakcije i 
neprihvaćanja Tvrdi: “Danas se ispunilo ovo pismo što 

vam još odzvanja u ušima!” Spasenje je u svakoj prilici, u 
svakom poslu, u svakom trenutku života. 

Isus je prisutan u Nazaretu mojih duhovnih vježba u 
svakodnevici, u mom srcu. Danas ostvaruje svoju spasi- 
teljsku misiju. Dolazi mi ako ga čekam onakva kakav 
jest, a ne onakva kakva ga želim. Želi me siromašna u du¬ 
hu obogatiti, osloboditi potlačenosti od zla i grijeha. Dati 
da progledam u vjeri. Ojačati me kad “hramam”, kad 
sam slab, nestalan, klonuo. To je moja “godina milosti 
Božje”. 

Isus nije ispunio očekivanja Nazarećana. Oni zaklju¬ 
čuju da On ne može biti prorok. On je samo sin Josipov? 
Sva njegova rodbina redom obični ljudi... Ako je stvarno 
prorok, mora se dokazati. Neka učini kakvo čudo, kao što 
su čuli da je učinio u Kafarnaumu. Isus tvrdi da nijedan 
prorok nije dobrodošao u svom zavičaju. Naglašava da 
kod Boga nema povlastica. Prorok Ilija spasio je udovicu 
u Sarfati Sidonskoj kada su stotine udovica u Izraelu 
umirale od gladi. Elizej je izliječio od gube Sirca Naama- 
na dok su mnogi Izraelci od te bolesti umirali... Nato se 
“Nazarećani napune gnjevom, izbace ga iz grada... da ga 
strmoglave”. 

Isus je branio slobodu Radosne vijesti od robovanja: 
ljudskim interesima, povlasticama, onima koji svojataju 
Boga i Božju riječ za sebe, onima koji je sputavaju svojim 
ideologijama, onima koji tumače daje Bog pristran, oni¬ 
ma, koji zazivaju Božje kazne na svoje neprijatelje. Isus 
je znao da će to biti sudbina Božje riječi kroz vjekove? Da 
će njegovi pravi učenici doživljavati njegovu sudbinu... 
Jesam li ja sklon Božju riječ podvrgavati svojim interesi¬ 
ma; da ne služim njoj, nego ona meni; da Boga prisvojim 
za sebe. Samo slobodna i čista srca mogu doživjeti “godi¬ 
nu milosti Gospodnje”. Isus je u ovoj vježbi u “mom Na¬ 
zaretu”. Hoće li morati otići zato što nije ispunio moja 
očekivanja? Ili će radosno ostati sa mnom zato što pri¬ 
hvaćam njegov Duh, njegovu ljubav koja obuhvaća sve 
ljude? 

Ostvarujem sebe kad sam u svemu sličan Isusu Kri¬ 
stu - prema svojim mogućnostima. 

Isusa mogu promatrati kroz njegov odnos prema lju¬ 
dima: djeci, grešnicima, siromasima, ženama, apostoli¬ 
ma... Ili kroz njegova čudesa, njegovu nauku, pouke, go¬ 
vore... Ili kroz čitanje nekoga evanđeoskog izvještaja. 

Dok gledam Isusa, nastojim osjetiti otkucaje njegova 
Srca. 

Mogu ga upoznavati: kao Sina Božjega, kao Sina čov¬ 
ječjega, kao Mesiju, kao kralja, kao učitelja, čudotvorca, 
dobroga pastira... 

U ovoj vježbi gledat ću Isusa Krista kao čovjeka. 

1) Isus je bio osoba bogata osjećajima. Nije ih skrivao. 
Bio je radostan i žalostan, snažan i umoran, opraštao je i 
prijetio, plakao je, išao je u društvo i povlačio se u samoću, 
spavao je kao i svi mi, jeo je koliko mu je trebalo... Sve je 
to bilo djelo jedne osobe božansko-ljudske i sve je to ugra¬ 
đeno u djelo spasenja. Snažno je doživljavao ljudsku lju¬ 
bav: volio je svoju majku i s njom živio u Duhu; volio je 
apostole i s njima dijelio njihove radosti i žalosti; volio je 
djecu i djeca su voljela njega Posebno je volio one koji su 
bili u materijalnoj ili moralnoj bijedi. Patio je kada mu lju¬ 
di nisu uzvratili ljubav: kada ga je Juda izdao, kada gaje 
bogati mladić napustio, kada mu devetorica gubavaca ni¬ 
su zahvalila, kada se farizej Šimun pokazao kritički hlad¬ 
nim. 

2) Njegovi odnosi prema ljudima bili su vrlo osobni: u 
razgovoru sa Samarijankom, s Nikodemom, s Magdale¬ 
nom, s Pilatom, s Judom, s apostolima (na Genezaret- 
skom jezeru). Ivan se naslanjao na njegove grudi, pre¬ 
ljubnica mu je pomazala noge, ljubila ih. 

3) Isusov karakter bio je specifičan, bio je određeni 
individuum, determiniran krajem, spolnošću, vanjskim 
izgledom, kulturom... 

4) Psihološki profil: kao dijete imao je oznake svoj¬ 
stvene svakom normalnom djetetu; kad je odrastao, ra¬ 
dio je kao i drugi odrasli muškarci; imao je specifične od¬ 
nose prema roditeljima kao druga djeca. Volio je skrovit 
način života. 

5) Njegove naravne sposobnosti: bio je lider, vođa, 
hrabar, pošten i poštivan, prihvaćen i voljen, iskren, po¬ 
vezan s ljudima da bi im služio, ponizan, čvrst protiv fa- 
rizejizma, blag prema grešnicima; spojio je jaku volju s 
blagošću i ljubavlju prema ljudima. 

6) Njegove profesionalne kvalitete: dobar profesor, 
psiholog, govornik, odvjetnik siromaha, dobar radnik, ni¬ 
je volio zakon i sud, nije bio pisac, ne bi bio dobar vojnik, 
nije imao sklonosti prema upravi i vlasti. 

7) Njegove ideje su bile revolucionarne: okretao je 
vjeru od vanjštine na nutrinu, poboljšavao običaje, zakon 
nije smatrao apsolutnom vrednotom, bunio se, napadao 
je one koji su zlorabili vlast, ljubio je istinu, pravdu, slo¬ 
bodu, naglašavao je ljubav kao najvišu vrednotu i najviše 
mjerilo djelovanja. 

8) Bez straha je činio dobro. Žigosao je farizejizam, 
družio se s grešnicima, bio autentična osoba. Rekao je 
istinu i Herodu i Pilatu i Kajfi. 

9) Imao je povlaštene osobe: siromahe, bolesnike, 
djecu, grešnike, napuštene, potlačene, izgubljene. Imao 
je prijatelje (Petra, Ivana, Lazara, Mariju, Martu). 

Isusov ljudski život proživljen u svjetlu volje Božje ne 
slaže se s našim shvaćanjem: mi bismo ga programirali, 
da se izbjegnu nesporazumi, neuspjesi. Mjesto rođenja 
bio bi Rim, Atena, Jeruzalem, bogata palača, od poznatih 
roditelja. Previše je bio u Nazaretu 30 godina. Dovoljno 
bi bilo 18 godina Trebao je putovati izvan Palestine. Da¬ 
nas svi značajni ljudi putuju. Njegovi odnosi prema ljudi¬ 
ma bili su previše osobni, “gubio je vrijeme” s njima. Tre¬ 
bao je organizirati centar s trustom mozgova Odviše se 
distancirao od novca Izbor apostola je bio promašaj. Na¬ 
uku nejasno prezentirao. Bio je odviše demokratičan da 
bi ga ljudi mogli slijediti. Posljednja večera bila je po- 

sljednji promašaj. Nije li s križa mogao sve obratiti kad 
su mu govorili da siđe? Prerano je umro. Na Uskrs se tre¬ 
bao javno ukazati. 

Ovakvi savjeti pokazali bi da ne shvaćam ni Isusov ni 
svoj život, da ne shvaćam Isusov duh. Previše bih gledao 
na djelotvornost, a najvažnija je ljubav. 

Utjelovljenje Sina Bo jega 

(Lk 1,26-38; DV 101-109) 


Bog je stvorio čovjeka za sreću, za vječni život. Kada 
se ovaj grijehom osudio na propast, Bog ga želi spasiti. 
Presveto Trojstvo promatra sa žaljenjem i čežnjom ze¬ 
maljsku kuglu i ljude koji se bez njega upropaštavaju. 
Odlučuje da Druga Božanska Osoba postane čovjekom i 
tako spasi ljudski rod. Šalju anđela Gabrijela Mariji da 
ona svojom slobodnom odlukom i dragovoljnim pristan¬ 
kom bude put kojim će Krist doći na zemlju. 

Gledam u dubu cijeli svijet u kojem borave toliki i ta¬ 
ko različiti narodi; gledam napose kuću i stan naše Go¬ 
spe u gradu Nazaretu u pokrajini Galileji. 

Isus se utjelovio zbog mene, da meni objavi istinu o 
sebi, o meni, o svijetu, o vječnom životu. Molit ću ga da 
ga što dublje upoznam, više zavolim i radikalnije naslje¬ 
dujem. 

a) Gledam ljude po svoj kugli zemaljskoj, različite po 
mišljenju, odijelu, hrani, vladanju... bijele, crne, crvene, 
žute... one u miru i one u ratu, one koji plaču i one koji 
se smiju, zdrave i bolesne, one koji se rađaju i one koji 
umiru... 

Predstavljam sebi Tri Božanske Osobe u svojoj bo¬ 
žanskoj slavi kako motre cijeli krug zemaljski i sve naro¬ 
de u tolikoj zaslijepljenosti te kako ginu i propadaju. 

Gledam našu Gospu kako je anđeo pozdravlja, kako 
ga ona pita i kako prihvaća Božji plan da postane maj¬ 
kom Sina Božjega... 

Iz svake slike koju gledam nastojim izvući pouku za 
sebe, čuti Božji glas koji govori meni sada, prepoznati što 
Bog sada od mene očekuje. 

b) Slušam što govore ljudi na zemaljskoj kugli: razgo¬ 
varaju, svađaju se, zaklinju, proklinju, psuju... 

Slušam što Božanske Osobe govore: “Otkupimo ljud¬ 
ski rod!...” 

Slušam što govore arkanđeo Gabrijel i Gospa. Sve to 
treba odjeknuti u mojoj duši. Moram čuti što preko svega 
Bog meni govori. 

c) Gledam što rade ljudi na zemlji: kako se među so¬ 
bom mrze, vrijeđaju, tuku, ubijaju, srljaju u propast... 

Što rade Božanske Osobe, kako tvore presveto Utje¬ 
lovljenje Sina Božjega da on bude čovjek i da po njemu, 
koji je postao čovjekom, sve ljude spasi... 

Što čine anđeo i Marija, kako anđeo vrši poslaničku 
službu, a naša Gospa kako se ponizuje i zahvaljuje Bo¬ 
žanskom Veličanstvu. Onda ću to primijeniti na sebe da 
se okoristim svime. 

Što ću ja reći Trima Božanskim Osobama... Utjelov¬ 
ljenoj Vječnoj Riječi... Majci Isusovoj i mojoj...? 

Prema onome što budem osjećao u sebi molit ću sve 
ono što će mi služiti da što bliže slijedim i nasljedujem 
našega Gospodina koji se upravo utjelovio. 

Isus mi je obnovio dostojanstvo djeteta Božjega. Zato 
ću kao dijete Božje izmoliti Očenaš. 

Utjelovljenje po Duhu Svetom 

(Nastavak kontemplacije o Utjelovljenju) 


Bog je Mariju ispunio svojim Duhom i ona je začela 
Sina Božjega Bog želi i mene ispuniti svojim Duhom i ta¬ 
ko u mojoj osobi oblikovati lik Isusa Krista 

Tajna Utjelovljenja u Marijinu životu otkriva mi taj¬ 
nu kako se Isus “utjelovljuje” u meni. 

Pratim izvještaj sv. Luke o Isusovu začeću i primje¬ 
njujem ga na sebe (Lk 1,26-38): 

1) “Posla Bog anđela” - svoju riječ koja govori mom 
srcu, želi me oblikovati po Božjoj volji... Sto mi ta riječ 
sada govori? 

2) “Gabrijela” - svoju snagu kojom je Marija začela 
Isusa, Sina Božjega, kojom i ja oblikujem u sebi Sina 
Božjega. Pouzdajem li se u tu snagu? 

3) “u grad imenom Nazaret k djevici zaručenoj s 
mužem koji se zvao Josip; a djevica se zvala Marija.” 
Četiri puta spominje se ime. Time Bog naglašava da On 
surađuje u konkretnim mjestima s konkretnim osobama. 
Marija je bila posve obična osoba, a jedinstvena. Iako ni¬ 
kom poznata - najveća, najvažnija u povijesti čovječan¬ 
stva. U usporedbi, primjerice, s Cezarom Augustom, Ma¬ 
rija je neizrecivo veća, vrjednija, njezina uloga neprocje¬ 
njivo važnija.... Bog želi surađivati i sa mnom, konkret¬ 
nom, jedinstvenom osobom. 

4) “Anđeo reče: ‘Zdravo’, haire, raduj se!... Bog želi 
da i ja, surađujući s njime, budem sretan, pun života, da 
ga dijelim drugima. 

5) ..."milosti puna!” - Marija je, po izuzeću od istoč¬ 
noga grijeha, bila milosti puna, a meni je Bog po Isusu 
Kristu i u Isusu Kristu dao “milost na milost”, “zamilo- 
vao me u Ljubljenome”. 

6) “Gospodin s tobom!” Bog je Emmanuel - s nama 
Bog. U svetoj misi svećenik četiri puta govori: “Gospodin 
s vama!” 

7) “Na tu se riječ ona smete...” Bog je neizmjerno 
velik, a mi ljudi neizmjerno maleni. Čovjek s pravom 
može osjećati određeni strah i pred Božjom veličinom 
i pred neizvjesnošću onoga što Bog od nas traži. Sve¬ 
ti Ignacije Lojolski rado upotrebljava riječ “neizmjer¬ 
no Božje Veličanstvo”... Kakav osjećaj imam pred neiz¬ 
mjerno velikim Bogom? Jesam li pred njim ponizan, ma¬ 
len? 

8) “Anđeo reče: ‘Ne boj se, Marijo! Ta našla si milost 
u Boga.’” Bog ne želi da ga se bojimo, ali ne zato što smo 
mi veliki i dobri, nego što nas neizmjerno voli, što smo 
“našli milost u Boga”. 

9) “Evo, začet ćeš i roditi sina i nadjenut ćeš mu ime 
Isus.” Najvažnija poruka: Marija će, ispunjena Bogom, 
začeti i roditi sina... Onda će ga dati ljudima... Tako i ja 
moram u sebi oblikovati lik Isusa Krista, utjelovljenoga 
Boga: u svojim mislima, riječima, djelima, pogledima na 
život, u svom odnosu prema ljudima. Moram biti chri- 
stianus - kristoliki, drugi Krist. 

10) Marija pita: “Kako će to biti kad ja muža ne po¬ 
znajem?”... Ja pitam: Kako tako malen, slab čovjek mo¬ 
gu oblikovati u sebi neizmjerno velikoga Boga? Odgovor 
na tu teškoću: “Ljudima je to nemoguće, ali Bogu je sve 
moguće.” 

11) Anđeo: “Dub Sveti sići će na te i sila će te Sve¬ 
višnjega osjeniti...” Ono što ne može Marija, učinit će 
Duh Sveti... Ono što ne mogu ja, slab čovjek, učinit će 
Duh Božji. 

12) “A evo tvoje rođakinje Elizabete: ovo je već šesti 
mjesec. Ta Bogu ništa nije nemoguće!” ... Žena, nerotki- 
nja, već je u šestom mjesecu trudnoće! Ta Bogu je sve 
moguće! 

13) “Na to Marija reče: ‘Evo službenice Gospodnje, 
neka mi bude po tvojoj riječi!’” Ovim riječima dopustila 
je Bogu da s njom raspolaže po svojoj riječi, po svojoj vo¬ 
lji, prepustila mu se da radi s njom što hoće, radosna što 
tako na najodličniji način uzvraća Bogu ljubav za lju¬ 
bav... Prava veličina i spasenje svakoga čovjeka jest u to- 




86 


Ignacijctnske duhovne vježbe 


me da izrekne svoj DA. Prvi čovjek rekao je NE i upropa¬ 
stio se. Drugi Čovjek, Sin Čovječji, rekao je DA - i cijeli 
svijet je bio spašen. 

Jesam li spreman izreći Bogu svoj DA? 

Susret Marije i Elizabete 

(Lk 1,39-56) 


Prema opisu sv. Luke, bio je to susret koji je nadah¬ 
njivao i obogaćivao i Mariju i Elizabetu. 

Odakle ova radost? Zbilo se ono za čim čezne u naj¬ 
dubljim dubinama svako ljudsko biće: nakon grijeha i 
prekida odnosa između čovjeka i Boga - došlo je vrijeme 
ponovnoga susreta s Bogom, došlo je vrijeme spasenja. 
Marija, puna milosti, sluša riječi: “Gospodin je s tobom!” 
Bog je ispunja svojom prisutnošću, prožima svojim Du¬ 
bom te ona i srcem i tijelom začinje Sina Božjega, Spasi¬ 
telja. 

A onda dolazi do susreta čovjeka s čovjekom: Marija 
se susreće s Elizabetom. Ovaj susret prototip je svih pra¬ 
vih susreta. Marija, ispunjena Bogom, žuri Elizabeti da s 
njom podijeli radost. A Elizabeta, noseći u sebi plod, dar 
Božji - Ivana, ispunjena silinom Duha Svetoga, pridru¬ 
žuje svoju radost Marijinoj u jedinstven usklik radosti i 
zahvalnosti Bogu. Njezina radost bila je tolika da ona 
“viče iz svega glasa”. 

Susret Marije i Elizabete nadahnjuje želju da se i ja 
naučim životno susretati s Bogom i da tu puninu susreta 
živim u susretu s ljudima. 

Da se dogodi takav susret, moram se najprije susresti 
s Bogom i dopustiti mu da mene osobno ispuni Bog; da 
Duh Božji oplodi moje misli, riječi i djela, preobrazi me u 
Krista. A onda u tom svjetlu da prepoznam drugoga s 
istom milosti, koji se susreo s Bogom, koji nosi u sebi isti 
dar života, istu radost, puninu. Susresti se s drugim 
znači donijeti mu bogatstvo koje je Bog meni dao i primi¬ 
ti bogatstvo koje je Bog njemu dao i tako se sjediniti u 
pjesmu zahvalnicu za “velika djela koja nam učini Gos¬ 
podin”. Tada moja želja da pomognem drugima na putu 
prema Bogu neće biti “dužnost, obveza”. Ona će se roditi 
iz punine koju sam nosim u sebi i zbog koje ne mogu mi¬ 
rovati, nego je želim podijeliti s drugima - kao što je to 

učinila Marija. Tada će moji susreti biti plodni i radosni 
prema izreci: “Radost podijeljena s drugim dvostruko je 
veća.” 

U susretu s drugima dolazi do izražaja ono što ja u 
sebi jesam i što u sebi nosim. Zato mi susreti s drugima 
mogu pomoći da prepoznam sebe i svoju objektivnu vri¬ 
jednost. U drugome, kao u vlastitom zrcalu, prepozna¬ 
jem svoj pravi, istinski, objektivni lik, svoj identitet. Ako 
druge obogaćujem, ako se drugi kraj mene i u društvu sa 
mnom osjećaju istinski lijepo i dobro, ako im uzdižem 
duh, oplemenjujem srce, potičem na hrabar hod napri¬ 
jed, ako u tom smislu razveseljujem druge, onda djelujem 
s onom vrijednošću i dobrotom koju je Bog meni dao... 
Ako moji susreti, naprotiv, drugima donose nemir, tugu, 
gorčinu, prazninu, osjećaj poniženosti... onda ja djelujem 
pod utjecajem zloga i njegovih plodova. 

Naši susreti odražavaju i naš afinitet, našu konatu- 
ralnost. Što nam je netko bilo u čemu sličniji, to se lakše i 
bogatije s njim susrećemo, prepoznajemo sebe u njemu i 
njega u sebi - prema izreci: “Reci mi s kim si i reći ću ti 
kakav si!” 

Da se mogu stvarno susresti s drugima, moram pre¬ 
vladati ljudske razlike, ljudske kategorije, ljudske Rani¬ 
ce koje sužavaju i moje horizonte i moje srce. Čovjek 
uskih horizonata uskogrudnoJbira samo sebi slične, a i 
njih samo na kratko vrijeme. Čovjek koji je širokih hori¬ 
zonata i široka srca, koji se može uživljavati u razne tem¬ 
peramente i naravi, može se suživjeti s većim brojem lju¬ 
di, više komunicirati, više davati i više primati. 

Isusovo rođenje 

(Lk 2,1-14; DV 110-117) 


Gledam kako iz Nazareta Marija i Josip polaze na 
put dug tri dana hoda. Marija je u posljednjem stadiju 
trudnoće. Siromašni su. Vjerojatno je Marija sjedila na 
magarcu. Idu u Betlehem da se upišu prema Cezarovoj 
zapovijedi i da plate porez. Cezar ima svojih planova, a 
Bog svojih... Pratim ih na putu, u dolasku u Betlehem, 
mjesto Isusova rođenja: štalu, spilju, njen oblik, veličinu. 
Vjerojatno je hladna, prljava, smradna, po kutovima pau¬ 
čina. 

Molim unutarnju spoznaju Gospodina koji je postao 
čovjek zbog mene - da ga više uzljubim i radikalnije na¬ 
sljedujem. 

Gledam osobe: našu Gospu Mariju i njezina zaručni¬ 
ka Josipa, maloga Isusa. Gledam mladu Majku kako se 
nadvija nad svoje čedo, uzima ga svojim rukama i grli 
ga... Dijete, koje je Bog, nalazi se u zagrljaju svoje Majke! 
Nije li ovo malo Dijete Božji poljubac čitavom čovječan¬ 
stvu? To je bila želja svih vjekova, svih pokoljenja, svega 
stvorenog na zemlji! Gledam Josipa koji čitavo svoje biće 
ugrađuje u Isusovo djelo. 

Bit ću spreman poslužiti svete osobe u njihovim po¬ 
trebama, s najvećom odanošću, poštovanjem, radošću i 
ljubavlju... i razmišljati... Ne događaju li se sve velike 
stvari na tako skroman način? Nije li kraljevstvo nebe¬ 
sko kao zrno gorušičino, manje od svega sjemenja, razra- 
ste se u stablo...? Ne zbiva li se tako i s kraljevstvom ne¬ 
beskim u mom srcu? 

Slušam, zamišljam što govore na putu, u Betlehemu, 
u štalici... Približavam se Majci, razgovaram s njom. Mo¬ 
lim je da svi moji susreti sa živim Isusom, posebno u 
Euharistiji, budu puni vjere, ljubavi, predanja. Molim je 
da mi stavi na ruke svoje Dijete, moga Spasitelja, da ga 
privinem na svoje srce, da ono bude Srce moga srca. Gle¬ 
dam malo dijete Isusa kako me promatra svojim dječjim 

očima i govori mi: “Iz ljubavi prema tebi rodio sam se u 
ovoj jadnoj štalici. Radi tebe sam ostavio svoje Božansko 
Veličanstvo i spustio se ovako nisko da te spasim. Daj mi 
svoje čovještvo, a ja ću ti dati svoje Božanstvo. Daj mi 
svoje vrijeme, a ja ću ti dati svoju vječnost. Daj mi svoje 
slabo tijelo, a ja ću ti ga preobraziti u vječnu mladost. Daj 
mi svoje slomljeno srce, a ja ću ti dati ljubav svoga božan¬ 
skog Srca. Daj mi svoje ništavilo, a ja ću ti dati Sve, svoj 
Božanski život!” Već prije svoga rođenja Isus je bio odba¬ 
čen od ljudi koje je došao spasiti. Rodio se u neljudskim 
uvjetima - u štali. Položen je u jasle, na slamu. Tako je 
Bog došao na svijet. Od tada brojimo godine nove ere, 
Isusove ere. Onda ću doći Josipu koji Mariji i Isusu služi 
u poniznosti, nezapaženosti i povučenosti i moliti ga da i 
ja svoju životnu misiju ostvarujem u nesebičnu ugrađi¬ 
vanju u Kristovo djelo spasenja u dubu malenosti, tiho, 
neprimjetno, nezapaženo, povučeno, ponizno. 

Gledam i razmatram ono što svete osobe rade i što im 
se događa: na putovanju, u teškoćama koje ih prate, pri 
dolasku u Betlehem. Slušam kako Betlehemci odbijaju 
Mariju i Josipa, jer su siromašni, jer je ona trudna, jer je 
Josip potomak Davidov, a time i opasnost zbog Herodo- 
vih špijuna. Zato se Isus rađa u najvećem siromaštvu, u 
štali. Poslije će, nakon bezbrojnih napora, gladi i žeđi, 
nakon žege i studeni, nakon nepravda i kleveta umrijeti 
na križu, a sve to poradi mene... Molim Isusa da razumi¬ 
jem zašto je odabrao siromašan način života, da ga i ja 
zavolim više nego sve blago na zemlji; da Isusa uvijek no¬ 
sim u srcu znajući “da se Isus i tisuću puta rodi, ako se 
ne rodi u mom srcu, ništa mi ne koristi”! 

“Evanđelje propovijeda siromasima.” “Lakše će deva 
kroz iglene uši, nego bogataš u kraljevstvo Božje?” “Ka¬ 
da se oko tijela gomila bogatstvo, oko duše se gomilaju 
grijesi.” 

Isus je postao siromašan da nas obogati svojim bogat¬ 
stvom. Ako prihvatim njegovo siromaštvo, On mi daruje 
svoje božansko bogatstvo. 

1) Božić? - Veliki Bog postaje maleni Bog - Božić, po¬ 
staje dijete Isus, koje nije prihvaćeno od sebičnih ljudi i 
zato se rodilo u bijedi; zato je povijeno u pelenice i po¬ 
loženo u jasle; koje drhti od hladnoće - i prirodne i ljud¬ 
ske... da svi maleni mogu doći k njemu, da bi po svojoj 
malenosti, zajedno s njim i po njemu, postali veliki: djeca 
Božja. 

2) Marija? - Miljenica, Izabranica Božja - tri dana 
pred porod mora na put, prihvatiti nevjerojatne napo¬ 
re... Ona ih prikazuje Bogu za nas da mi znademo pri¬ 
hvaćati i vrednovati tjelesne napore. 

3) Josip? - Čuvar, poočim, u povučenoj poniznosti i 
velikodušnoj ljubavi služi Mariji i Isusu... Kako nam je 
potreban stav ponizna služenja ako želimo ostvariti volju 
Božju, svoje životno zvanje. 

4) Betlehemci? Pred svojim Spasiteljem zalupili su 
vratima svojih kuća i - svojih srdaca: 

a) jer od Marije i Josipa nisu mogli očekivati bogatu 
nagradu za svoju uslugu, 

b) jer bi njezina trudnoća od njih iziskivala dodatan 
napor, na što oni nisu bili spremni, 

c) jer je Josip bio Davidov potomak, a oni se nisu htje¬ 
li zamjeriti Herodu čiji su uhode preplavili grad. 

5) Pastiri? - Siromašni i slobodni od svih sebičnih in¬ 
teresa: ekonomskih, osobnih, političkih, prepoznali su u 
siromašnom Novorođenčetu, u Mariji i Josipu ljude sli¬ 
čne sebi. Tako su, slični njima, mogli u malom, bespo¬ 
moćnom djetetu prepoznati Mesiju... i svima nama biti 
učitelji u najdubljoj mudrosti da samo po sličnosti Bogu 
možemo shvatiti i doživjeti Boga, po duhovnom siroma¬ 
štvu ući u Kraljevstvo. 

6) Štalica? - Hladna, prljava, smradna - mjesto je u 
kome se rodio Stvoritelj svega svijeta da bi bio u svemu 
što sličniji nama, što bliže nama i da nas uvjeri kako je 




92 


Ignacijanske duhovne vježbe 


On uvijek spreman roditi se i u štalicama naših siromaš¬ 
nih srdaca koja su često hladna, bez ljubavi, uprljana gri¬ 
jesima i smradna sebičnošću - uz uvjet da mu se otvori¬ 
mo i da ga prihvatimo kada dođe. 

7) Noć? - je bila osvijetljena Kristovim, Božjim svjet¬ 
lom da nam naznači kako je Isus Krist za sve nas Svjetlo 
u tami naših neistina, sumnja, neznanja - ako smo 
spremni odreći se djela tame i prihvatiti svjetlo Kristove 
istine. 

8) Isusovo napuštanje, “lišenje” svoga Božanstva i 
prihvaćanje ljudske sudbine - dokaz je njegove ljubavi 
prema nama: sišao je k nama da bismo mi mogli uzići k 
njemu i postati djeca Božja. Poniznost je najsigurniji put 
do velikoga Boga i do čovjeka koji je pun slabosti, ograni¬ 
čenosti, grijeha i nesavršenosti. 

9) Cezar August - Marija Cezar - iako vladar cijeloga 
tada poznatoga kulturnog svijeta i misli da je dobrotvor 
čovječanstva - spominje se samo usput, jer mu je i uloga 
usputna... Daleko je važnija i utjecajnija uloga nepozna¬ 
te, skromne, mlade židovske djevojke Marije. Ona je svo¬ 
jom otvorenošću Bogu, svojim pristankom na Božji plan, 
svojim da omogućila Božji dolazak na ovaj svijet... Bog i 
danas dolazi na svijet, ovom naraštaju, u ovim okolnosti¬ 
ma, po onima koji izriču svoj da Bogu. 

10) Anđeli su navijestili i donijeli čovječanstvu rado¬ 
sti neba. Poučili su nas da Bog ljubi ljude i da tu ljubav 
mogu doživjeti svi ljudi dobre volje. Da mogu biti ispu¬ 
njeni Božjim mirom, Božjom radošću, Božjim životom... 

Bogojavljenje 

(Mt 2,1-12; Mudraci - Hod prema Bogu) 


Isus je Spasitelj svih ljudi. Mudraci koji traže i nalaze 
- to smo svi mi, to sam ja koji tražim i nalazim Boga. 

Slijedim mudrace na njihovu putu - prepoznajem 
svoj životni put k Bogu. Njihova iskustva pokazat će mi 
što sve moram učiniti na svom životnom putu traženja 
Boga. 

“Gdje je taj novorođeni kralj židovski?” - To pitanje 
ih je vodilo cijelim putem. Oni su zaista tražili. A Isus re¬ 
če: “Tražite i naći ćete!”... 

“Vidjesmo gdje izlazi njegova zvijezda...” Preko od¬ 
ređenoga vanjskog zna k a oni su u svojim srcima prepo¬ 
znali Božji glas, Božji poziv da ga traže. Vanjski znakovi i 
moja nutarnja spremnost da tražim volju Božju omogu¬ 
ćit će mi da je sigurno nađem. 

Prevladali su mentalitet društva, sredine, mišljenja 
onih koji su drukčije mislili i možda im se podsmjehivali 
kada su odlučili slijediti neobičnu zvijezdu. 

Svladali su prirodne zapreke: planine (oholost), pro¬ 
valije (propuste), pustinju (duhovnu suhoću), rijeke (na¬ 
gone), bespuća (nesigurnosti i sumnje)... Prorok Izaija 
kaže: “Svako brdo neka se slegne, svaka dolina neka se 
ispuni, krivudavo (nepoštivanje istine) neka bude pravo i 
hrapavo (neuglađenost) glatko i svako će stvorenje vidje¬ 
ti spasenje Božje!”... 

Borili su se protiv divljih zvijeri (strasti koje zaroblja¬ 
vaju i uništavaju). Isus je rekao: “Tko god čini grijeh, rob 
je grijehu!” A grijeh razara i ubija čovjeka - baš kao div¬ 
lja zvijer. 

Pobijedili su razočaranje nad kraljem Herodom: iz¬ 
digli se iznad ljudskoga mentaliteta po kojemu “veliki 
ljudi ovoga svijeta” prihvaćaju Boga. Naprotiv, oni ga če¬ 
sto odbacuju. 

Pobijedili su razočaranje nad književnicima koji su 
znali, a nisu prakticirali; nad svećenicima koji su “govo¬ 
rili, a nisu činili”. 

“Dođosmo pokloniti mu se.” Mudraci su željeli poklo¬ 
niti se novorođenom kralju. Spremnost da čovjek daruje, 
predaje, otvara se - najviše ga osposobljava da pronađe 
Boga. 

“Herod se uznemiri i sav Jeruzalem.” Velikodušni 
mudraci vesele se dolasku novoga Kralja; sebičnjaci, uži- 
vatelji, borci za vlast - boje se njegova dolaska. 

“Iz Betlehema će izaći vladalac Izraela!” - kažu sve¬ 
ćenici i pismoznanci. Oni znaju, ali ne traže, ne dolaze 
Onome koga su čekali, jer nije došao prema njihovu oče¬ 
kivanju. 

“Kad ga nađete, javite mi da mu se i ja poklonim.” 
Herod, u strahu za sebe, postaje i lukav i okrutan. U bor¬ 
bi za imetak, užitak, vlast - ljudi postaju lukavi, beskru¬ 
pulozni, okrutni. 

Mudraci, razočarani ovakvim ponašanjem, dalje tra¬ 
že. Bog im je još bliži: “I gle, zvijezda iđaše pred njima.” 
Kada su ih drugi ostavili na cjedilu, pouzdali su se u svo¬ 
ju zvijezdu i “obradovaše joj se veoma velikom radošću”. 
Isus kaže da će se naša žalost preokrenuti u radost. 

“Ugledaše Dijete”, obično, siromašno; ne kralja, ne 
bogataša, ništa izvanredno. Ali nutarnji glas i njihova 
zvijezda im kažu: to je Mesija. “Prinesoše mu darove: 
zlato, tamjan i smirnu” - spremni služiti mu kao Kralju, 
kao Bogu i kao Spasitelju. 

Mogu li ja sada čitavim bićem izreći Ignacijevu moli¬ 
tvu: 

“Uzmi, Gospodine, i primi, svu moju slobodu, moju 
pamet, razum i svu moju volju. Ti si mi dao sve što imam 
i što posjedujem. Tebi sve to vraćam da svime upravljaš 
po svojoj svetoj volji. Daj mi samo svoju milost i svoju lju¬ 
bav i to mi je dosta” (DV 234). 




Prikazanje Gospodinovo 

Prikazanje Gospodinovo 

(Lk 2,22-40) 


Isus Krist, Sin Božji, donesen je u hram da bude pri¬ 
kazan Ocu. Njegovo prikazanje čitavoga života Ocu oslo¬ 
bodilo nas je krivnje u koju smo upali neposlušnošću, ali 
pod uvjetom da se i mi zajedno s njime prikažemo Ocu 
nebeskom i da nasljedujemo Isusa u predanu vršenju vo¬ 
lje Očeve. 

Mal 3,1—4: Bog nam govori da dolazi u svoj hram - u 
moje srce. Tu ga mogu pronaći ako ga tražim, ako za 
njim žudim, ako sam spreman na pročišćenje svoga srca, 
jer je “On kao oganj ljevačev i kao lužina bjeliočeva”. Nije 
li najčešći “nesporazum” između mene i Boga u tome što 
nisam spreman na čišćenje, na popravak, na promjenu?! 
Isus kaže: “Blago čistima u srcu, oni Boga gledaju!” 

Heb 2,14-18: Čovjek se boji gubitka. Najviše gubitka 
samoga života. Sotona to zna. Zato i meni ulijeva strah u 
kosti pred gubitkom, zato me nagovara da se borim za 
ovaj život, da ga nikome ne dam, ni Bogu. Sotona mi Bo¬ 
ga prikazuje kao onoga koji želi živjeti na moj račun, koji 
me želi osiromašiti, oplijeniti, na neki način mučiti. Sva¬ 
ki čovjek nosi u sebi izvjesno nepovjerenje prema Bogu i 
pokušava se obraniti od njega. 

Isus Krist je došao na svijet samo zato da prihvati 
smrt, daje pobijedi, da kroza smrt uđe u vječni život i sa 
sobom povede sve koji ga slijede. Tako me oslobađa stra¬ 
ha pred gubitkom, smrću. Pokazuje mi da smrt nije ni 
gubitak ni kraj, da kroza smrt idem u Život. 

Lk 2,22-40: Isusa su donijeli u hram da ga, prema 
Mojsijevu zakonu, prikažu Bogu. Gledam događaj, slu¬ 
šam riječi, osluškujem glas u svom srcu! 

Marija i Josip znaju da Isusa prikazati znači prepu¬ 
stiti ga velikom Bogu da s njim raspolaže po svojoj volji. 
Znaju da su u tom trenutku prisutne sve Isusove patnje, 
sve neprihvaćanje, odbacivanje, njegova muka i smrt. Na 

to ih je podsjetila Šimunova riječ: “Ovaj je postavljen na 
propast i uskrsnuće mnogima, za znak kome će se proti¬ 
viti... A i tebi samoj mač će probosti dušu.” Prikazanje u 
hramu djeteta od 40 dana i Isusova smrt na križu jedan 
je čin Isusove volje da svoj život žrtvuje iz ljubavi prema 
Ocu i ljudima 

Kada su Isusa donijeli u hram, nitko od mnogih kla- 
njatelja Jahvi nije ga prepoznao. Oni nisu čekali siroto 
dijete, nikom poznato. Za njih Mesija mora biti kralj, 
poznat, moćan, silan, utjecajan. Čekam lija Boga onakva 
kakav mi dolazi ili onakva kako ga zamišljam? Prepozna¬ 
jem li ga u malim ljudima, običnim događajima, kako mi 
dolazi bez senzacija? 

U malom djetetu velikoga Boga i Mesiju prepoznao je 
starac Šimun. Zašto? 

- Bio je pravedan, pošten, svakoga je s poštovanjem 
susretao kao Božjega stvora. 

- Bio je pobožan, bogobojazan. Boga je stavio na 
prvo mjesto, u središte svoga bića. 

- Iščekivao je, vjerovao, nadao se, bio raspoloživ da 
Boga svugdje prepozna 

- Njega je Duh Božji ispunjao, preobražavao, nadah¬ 
njivao, vodio. 

- Duh Sveti gaje potaknuo da dođe u hram i Šimun 
ga je poslušao. 

U malom djetetu velikoga Boga prepoznala je i proro¬ 
čica Ana Zašto? 

- Prihvatila je svoj mukotrpan udovički život bez 
plača ili ljutnje. 

- Služila je u hramu sa svim neugodnostima i po¬ 
niženjima 

- Nametnula si je postove i pokore i tako pokazala 
snagu svoje ljubavi prema Jahvi. 

- Danju i noću je molila i po molitvi uvijek bila pove¬ 
zana s Bogom. 




Bijeg u Egipat 

Bijeg u Egipat 

(Mt 2,13-23) 


Grijeh je izazvao progonstvo iz zemaljskoga raja. Gri¬ 
jeh je izazvao lanac beskonačnih progonstava tijekom 
ljudske povijesti. On je i danas uzrok progonstava, odba¬ 
civanja, ugrožavanja. 

Polazim s Isusom, Marijom i Josipom u progonstvo. 
Razgovaram s njima o ovom zlu koje pogađa, prije ili po¬ 
slije, svaki ljudski život. Molim da prihvatim progonstvo 
kao sastavni dio života, molim za progonitelje, da nikoga 
ne progonim, za one koje sam progonio. 

Uzrok progonstva je Herodova sebičnost i oholost. 
Herod želi ubiti Dijete. Smatra ga takmacem. Osjeća se 
ugroženim u svojoj vlasti, a ne zna kakvu vlast to Dijete 
uzima, a kakvu donosi... Kada sam doživio da me drugi 
gura u pozadinu, da mi prijeti, zagorčuje mi život? Kome, 
kada i kako sam ja drugima zagorčavao život? 

Anđeo traži od Josipa da odmah, noću, otputuje. Neu¬ 
godnosti dolaze naglo, nepredviđeno, u najnezgodnije vri¬ 
jeme, posve isprevrnu moje planove, ugrožavaju me, žele 
mi oduzeti sigurnost i mir... Povezujem li se u takvim tre¬ 
nutcima s Bogom spreman prihvatiti nove okolnosti? 

“Budi ondje dok ti opet ne kažem!” Vremenska neiz¬ 
vjesnost. Dokle će ostati u Egiptu? Tjedan dana, mjesec 
dana, godinu dana, deset godina...? Imam li strpljivosti u 
vremenima progonstava, kad me drugi napada, zagorču¬ 
je mi život? Oslanjam li se na Boga? Vjerujem li daje pro¬ 
gonstvo dragocjeno, da će progonstvo oploditi moj kon¬ 
kretan rad, čitav moj život, moju vječnost? “Blago pro¬ 
gonjenima zbog pravednosti, njihovo je kraljevstvo nebe¬ 
sko!” Da sam u progonstvu sličniji Kristu Prognaniku? 
Molim li tada za sve prognanike, izbjeglice, odbačene, 
prezrene, ugrožene? 

“Herod naredi da se poubijaju sva muška djeca od 
dvije godine pa naniže...” Djeca, maleni, nemoćni, bezaz- 

leni, često su predmet progonstava. Možda upravo ta či¬ 
njenica upozorava daje proganjanje plod đavolskoga dje¬ 
lovanja. .. Kolika su djeca poubijana i prije rođenja - zbog 
ljudske sebičnosti! Jesam li spreman u poniznosti pri¬ 
znati sebi i drugima da sam i ja, makar nehotice, bio iz¬ 
vor boli mnogim nedužnima? Molim li za te žrtve? 

“Kad umrije Herod, anđeo... reče Josipu: ‘Idi u zem¬ 
lju izraelsku!’” Herod je morao umrijeti, grijeh mora ne¬ 
stati iz ljudskih srdaca, da se svi prognani mogu vratiti u 
svoja mjesta, u svoje domove, na svoje poslove. Boreći se 
protiv vlastite sebičnosti, oslobađamo pozitivne energije 
u ljudima, liječimo čitavo ljudsko društvo. 

“Josip... ode u pokrajinu Galileju...” Arhelaj je bio 
sličan ocu Herodu. Josip zato odlučuje biti oprezan. Po¬ 
vlači se “u manje poznati grad”, među neprijazne i tvrde 
ljude: “Iz Nazareta da može nešto dobro doći?” U pre¬ 
zrenu Galileju: “Nismo li ti rekli da si Galilejac i da imaš 
đavla?”... Kako ja podnosim svoje “Nazarećane”? Za¬ 
hvaljujem li Bogu i za njih i za “svoju Galileju”? 

“Zvat će se Nazarećanin!” “Isus Nazarećanin, Kralj 
Židovski.” Prihvaćam li mišljenje drugih o meni, ime, na¬ 
dimak koji nije pozitivan, kao dio moga životnog progon¬ 
stva? Da sam i po tome blizak mome pogrđenom Isusu? 




Isusov skroviti život 

Isusov skroviti ivot 

(Lk 2,39-52) 


Početak i svršetak izvještaja o Isusovu skrovitu živo¬ 
tu opisuje se gotovo istim riječima: “Dijete je raslo i jača¬ 
lo, napunjajući se mudrošću...” “A Isus je napredovao u 
mudrosti, rastu i milosti ‘pred Bogom i ljudima.”’ Kako 
se to raste u mudrosti i milosti? 

Skrovit život Isusov i svagdanji život čovjeka nije ne- 
koristan, beznačajan. On je stalan rast u dobru, Božjem 
životu. A to se događa neprimjetno. 

Isus je 90% svoga života proveo skrovito. Nitko ništa 
naročito nije zapažao na njemu. Nije to bilo slučajno! Ta¬ 
kav život provodi najveći broj ljudi. U njemu se ništa oso¬ 
bito ne događa. Sve se događa u nekoj tajnovitosti.... Vri¬ 
jednosti takva života, osoba, rada otkrivaju se vjerom, 
molitvom. Isus, živeći “beznačajnim” životom, otkriva 
prave vrijednosti. 

Otvaram srce, prepoznajem vrijednost “sive svako- 

dnevice”, prihvaćam milost “obična života”. Po njoj i ja 

neprimjetno rastem i obogaćujem nevidljivim dobrima i 

sebe i druge - kao sjeme koje “samo od sebe raste danju i 
/• » 
noću . 

Nazaretski život otkriva vrijednost svakodnevice is¬ 
punjene uvijek istim, smirenim i radosnim, napornim i 
dosadnim radom, prijateljskim posjetima, gostoprimstvom, 
razgovorima, događajima, manjim i većim pothvatima, 
manjim i većim radostima, nadanjima, odricanjima, ra¬ 
zočaranjima, gubicima, patnjama... Pratim te događaje. 
Doživljavam ih u vjeri i ljubavi prema Bogu i ljudima i ta¬ 
ko neprestano rastem u mudrosti i milosti... Vjerujem li 
da ništa u mojoj svakodnevici nije slučajno, nevrijedno, 
beznačajno, beskorisno? 

Jedan događaj izronio je iz Isusove sive svakodnevice: 

Dvanaestogodišnji Isus hodočasti u hram (Lk 2,41-50). 
Nastojim ući u osjećaje, u srce dječaka Isusa: On je u kući 

svoga ljubljenog Oca? Hram je bio mjesto gdje je Otac na 
poseban način prisutan, središte Izabranoga naroda okup¬ 
ljenog oko svoga nebeskog Oca. Isus duboko doživljava 
daje njegov ljubljeni Sin, daje došao na ovaj svijet da ga 
vrati Ocu. 

Zašto Isus nije rekao roditeljima da će ostati u hra¬ 
mu?... Za Mariju i Josipa Isus je bio vidljiva slika nevid¬ 
ljivoga Boga. Njegov nestanak za njih je bio veliko izne¬ 
nađenje, izazvao je prazninu, nesigurnost. Tjeskobno i 
uporno ga traže. Nađu ga među učiteljima koji se dive 
njegovoj mudrosti. Ne razumiju što se to s njim događa. 
Pitaju ga: “Zašto si nam to učinio? Mi smo te tjeskobno 
tražili.” Marija i Josip slika su svih tjeskobnih tražitelja 
prave istine i pravih vrednota, tražitelja Boga i čovjeka. 
Meni, koji često ne znam gdje tražiti, kako tražiti da ga 
nađem, Isus kaže: “Zar niste znali da moram biti u kući 
svoga Oca!” Kao da kaže: “Tražiš li Oca, naći ćeš mene!” 
Kako se ponašam kada mi se čini daje Bog dalek, nestva¬ 
ran, kao da ga nema? Pretvori li se tada čitavo moje biće 
u traženje Boga? 

“Oni nisu razumjeli” što im je htio reći - kao što ni ja 
ne razumijem mnoge Božje zahvate. No, “Majka je njego¬ 
va razmišljala” i tako sve više shvaćala da je On za sve 
ljude središnja točka susreta s Ocem; da će ljudi po nje¬ 
mu naći Oca - svoj vječni život; da je put do Oca put po¬ 
slušnosti koji će On do savršenstva ostvariti na svome 
križnom putu... Tražim li i pronalazim li smisao svega u 
intimnom, prijateljskom, prisnom odnosu prema Ocu? 
Što se više povežem s Ocem, to ću sigurnije dobiti odgo¬ 
vore na sva životna pitanja. 

Otac je središte Isusova života. Njegova je prva riječ 
zapisana u Evanđelju: “Niste li znali da moram biti u ku¬ 
ći svoga Oca?!” A posljednja je ona na križu: “Oče, u ruke 
tvoje predajem duh svoj!” 

Smisao skrovita života jest: 

a) prepoznati prisutnost Božju u vjeri, 

b) vježbati se u poslušnosti Božjem glasu. 




Marija - Majka Crkve 

Marija - Majka Crkve 


Marija je na Božju ponudu izrekla svoj da. Ovaj pri¬ 
stanak živjela je u svakodnevici. Prepoznajmo u Marijinu 
životu svoj život, u njezinu da svoj dal 

Začeće Isusovo donijelo joj je veliku radost: u svom ti¬ 
jelu nosi Sina Božjega. Ali i nesigurnost: Josip se želi po¬ 
vući od nje. I teškoće: Nazarećani neće dobro shvatiti 
djevojku u blagoslovljenu stanju. Njezin dobar glas je 
ugrožen. Na sve to rekla je da. 

Marija je čula za milost danu Elizabeti. Žuri dati joj 
svoju radost i primiti njezinu; ideje poslužiti. Susret Ma¬ 
rije i Elizabete tipičan je susret osoba u Duhu Božjem: 
obostrano darivanje. Elizabeti je izrekla svoj da. 

Isusovo rođenje bilo je ushit radosti: gleda svoje i 
Božje dijete. Čežnju čovječanstva. Ono je bilo popraćeno 
mnogim neugodnostima: putovati pred porod tri dana, 
negostoljubivi Betlehemci, Marija rađa Isusa u hladnoj, 
prljavoj, smradnoj štali. Na sve izriče svoj da. 

Prikazanje Isusa u hramu bio je njezin čin osobnoga 
predanja Bogu. Ona Bogu predaje Srce svoga srca. Riječi 
starca Simuna ranjavaju je poput mača: Isus, Prva Lju¬ 
bav svijeta, bit će odbačen. Oni koji ga odbacuju, propast 
će. A On ih je došao spasiti. Je li to moguće? Ona izriče da. 

Poklon mudraci otkriva Isusa kao Spasitelja svijeta. 
Kraljevi se klanjaju, prinose darove. Marija gleda sve du¬ 
še koje će se dati Spasitelju svijeta na raspolaganje. Sret¬ 
na je. Izgovara svoj da. 

Herod u svom častohleplju i vlastoljublju želi Isusa 
ubiti. “Ovaj je postavljen na propast...” Marija pred na¬ 
siljem bježi u progonstvo i osjeća gorčinu tuđine. Prihva¬ 
ća je: da. 

Život u Nazaretu, među Nazarećanima, nije bio lak. 
Svoj nježni svijet živjela je u sivoj svakodnevici i u trnju 
ljudske krutosti i sebičnosti, ali uvijek sa svojim da. 

Isus je ostao u hramu. Bolan trenutak, jer je ostala 
bez njega. Utješan događaj, jer je Isus uživao biti kod svo¬ 
ga Oca. Neka bude! Da, Oče! 

Kada je Marija imala oko 45 godina, Isus je napustio 
Nazaret. Pratila ga je molitvom i žrtvom. Radovala se 
s njime, žalostila, strahovala... i uvijek izgovarala svoj 
da... 

Na svadbi u Kani očitovala se njezina uloga u Crkvi, 
u životima ljudi. Isusu govori: “Nemaju vina!”, a ljudi¬ 
ma: “Što vam god rekne, učinite!” - Isusu uvijek recite 
dal 

Sukob Isusa proroka s Nazarećanima i pokušaj da ga 
ubiju duboko ranjava njezino srce. Isusa osporavaju, od¬ 
bacuju oni među kojima je živio, za koje je radio. "... nje¬ 
govi ga ne primiše” - zapisat će sv. Ivan. I na ovu krutost 
Marija ima samo jednu riječ: Da, Oče! 

Marija s Isusom dijeli najgorče trenutke života: u 
Getsemaniju, na križu. U duhu jedno s Isusom govori: 
“Oče, neka bude volja tvoja!” Tako završava svoj: “Neka 
mi bude po riječi Tvojoj!” 

Sluša Isusove riječi: “Ženo, evo ti sina!...” Gleda Iva¬ 
na koga joj Isus daje namjesto sebe: “Evo ti majke!” i iz¬ 
govara svoj da. 

Uskrsno jutro je pobjeda života, kraljevstva Božjega. 
Povezanu s Isusom, kao kćerku Boga, kao majku Sina, 
kao zaručnicu Duba Isus je uvodi u nebeski, božanski 
svijet. Plod je to njezina da. 

Marija, okružena Isusovim učenicima, moli dar Du¬ 
ha. Po Duhu je začela tjelesnoga Isusa. Po Dubu sada se 
začinje i rađa mistični Isus, Crkva. Ona je u srcu Crkve 
kao njezina Majka. 




Marijin duh 


103 


Marijin duh 

(Prema apostolskom pismu "Marialis cultus" - 
"Marijino štovanje") 


Bog je ljude upućivao na Mariju kao nadu čovječan¬ 
stva od prvoga grijeha pa do danas. Ona svojim porodom 
pobjeđuje Zloga. 

U spomenutoj enciklici pape Pavla IV. uočavam četi¬ 
ri temelja na kojima je Marija izgradila uzvišenu zgradu 
svoga života i svoje suradnje s Bogom. 

1) Marija sluša. Osluškuje Božju riječ, pozorna je, 
spremna, raspoloživa izvršiti u svemu volju Božju. Zbog 
takva osnovnog raspoloženja ona lako i sigurno svugdje 
otkriva Božju prisutnost, Božje djelovanje - u sebi i u 
drugima. Razmišlja nad Svetim pismom, razumijeva Ri¬ 
ječ, shvaća njezino praktično značenje i dopušta daje vo¬ 
di nepredvidivim i nepredviđenim putovima. 

U Starom savezu Bog je jako naglašavao slušanje 
Božje riječi (“Slušaj, Izraele!”). U Novom savezu Isus 
tvrdi: “U kraljevstvo Božje će ući onaj koji njegovu Riječ 
sluša i čuva” 

Osluškivanje je temeljni stav kršćanske vjere, dokaz 
vjere u prisutnoga Boga! 

2) Marija moli svoju molitvu hvale i zahvale: “Veliča 
duša moja Gospodina!” U molitvi trebamo slaviti Boga. 
Nisu li prva tri zaziva Očenaša upravo čežnja da se Bog 
proslavi, da nam dođe i da nas ispuni njegovo Kraljev¬ 
stvo, njegov Duh, i da se na nama do kraja ostvari njego¬ 
va volja? 

Prosnom molitvom: “Nemaju vina!” Bogu se sviđa da 
mu se obraćam s prošnjama, jer na taj način lakše po- 
svješćujem svoju posvemašnju ovisnost o njemu i tako iz¬ 
bjegavam opasnost da pokušavam tražiti životna rješe¬ 
nja bez njega. S obzirom daje Bog moj neizmjerno Dobri 
Otac, veseli ga iznad svega da ga molim s bezgraničnim 
pouzdanjem. 

Marija je u središtu zajedničke molitve Prve Crkve: 
“Apostoli su postojano molili s Marijom, Majkom Isuso¬ 
vom.” Bog želi da naučim i da rado molim s drugima, da 
u molitvi budemo jedno srce i jedna duša, da nas povezu¬ 
je i sjedinjuje njegov Duh. Tada nema stvari koju nam 
Bog po molitvi ne bi dao. Molitva je osobni izričaj moje 
osobne vjere i moje želje da se sjedinim s Bogom. 

3) Marija rađa Sina Božjega i sina svoga. Ona ga je 
“po svojoj vjeri i poslušnosti Duhom Svetim začela i rodi¬ 
la” (LG 63; “Marialis cultus” 19). 

T ak o rađa i Crkva: po vjeri i poslušnosti, snagom Du¬ 
ha. Poslanje Marijino poslanje je i Crkve. Crkva smo svi 
mi. Ja se predajem Bogu u vjeri, pouzdanju, ljubavi i po¬ 
slušnosti te u osobnom sjedinjenju s Bogom začinjem i 
rađam Božji život, koji onda dajem drugima. Život kršća¬ 
nina, Božjeg svjedoka, mora biti plodan Božjim životom - 
za druge. 

4) Marija prinosi, dariva Sina, potaknuta istim Du¬ 
hom po kome ga je i začela. Kad Marija prikazuje Isusa, 
ne izvršava samo Mojsijev propis. Ona s Onim koji joj je 
draži od nje same dariva sebe Bogu. Jaslice i Kalvarija 
jedna su stvarnost, jedno predanje, jedna žrtva. 

Crkva, zajednica vjernika, neprestano na oltarima 
prinosi Sina Božjega i samu sebe i tako potvrđuje žrtveni 
karakter svoga poziva. Predanje Bogu je cilj ljudskog 
života i vrata u vječni život. 




Isusovo krštenje na Jordanu 

Isusovo krštenje na Jordanu 

(Mt 3,13-17; Mk 1,9-11; Lk 3,21-22) 


Prvi Isusov korak u javni život: ide na Jordan, uklju¬ 
čuje se među one koji su se javno priznali grešnicima i 
koje je Ivan krštavao. Kako je Isus na sebe uzeo grijehe 
svijeta, kako “gaje Bog za nas učinio i grijehom i proklet¬ 
stvom”, Isus je i sam htio primiti krštenje. 

Gledam Isusa kako prilazi Ivanu, slušam njihov raz¬ 
govor, gledam čin krštenja, Isusa kak o moli, gledam ra¬ 
stvoreno nebo, oči vide svjetlo, Duha u obliku goluba, uši 
slušaju riječi: “Ovo je Sin moj, ljubljeni moj, u njemu mi 
sva milina!” Nastojim ući u tajnu Isusova Srca! 

Isus se krstio krstom kajanja i pokore. U moje ime, 
javno se priznao grešnikom, kajao se za grijehe i Ivan ga 
je “oprao”. To je vanjski znak da je u Isusu i meni Bog 
oprostio... 

Uvrštavam li se ja spremno među grešnike ili se gu¬ 
ram među pravedne? Kajem li se za grijehe? Nije li Isus 
rekao da nije došao zvati pravednike, nego grešnike? Da 
je došao spasiti ono što je izgubljeno? 

Isus je ustanovio krštenje kao kupelj od grijeha i kao 
izvor vječnog života. Iako sam po naravi grešan čovjek i 
moram biti spreman priznati se grešnikom.. ja sam kršten, 
rođen iz vode i Duha Svetoga za Božji život. 

“Dok se Isus molio, otvori se nebo...” Evanđelist Lu¬ 
ka naglašava da se Isus poslije krštenja molio: srcem je 
bio kod Oca, ljubavlju je pozivao Oca da siđe na zemlju 
koju će On svojim životom, smrću i uskrsnućem otkupiti. 
Dok se molio, doista se nebo otvorilo, sišlo je na zemlju. 
Od tada shvaćam da je sam Isus ulaz, vrata u nebo. 

Ako se povežem, sjedinim s Isusom, i ja gledam u vje¬ 
ri otvoreno nebo, Duha kao goluba, čujem neizrecive rije¬ 
či Očeve ljubavi, pun ushita zahvaljujem Bogu za kršte¬ 
nje i trudim se živjeti kao dijete Božje, Božjim životom. 

“Siđe na njega Duh Sveti u tjelesnom obliku, poput 
goluba...” Duh Sveti je povezanost Oca i Sina, život Oca i 
Sina, ljubav Oca i Sina. Objavom Duha Svetoga Bog u 
Isusu i po Isusu povezuje nebo i zemlju, Boga i čovjeka... 
Ispunja li me, prožima li me i vodi li me Duh Sveti? Slu¬ 
šam li njegova nadahnuća i poticaje? 

I dođe glas s neba; “Ti si Sin moj, ljubljeni moj, koga 
sam odabrao!” Ove riječi odnose se neposredno na Isusa. 
Ali po njemu i u njemu i na mene. Sveti Pavao kaže: “Za- 
milova nas u Ljubljenome!” Svatko od nas je u Isusu i po 
Isusu ljubljeni sin Očev, ljubljena kćerka Očeva, izabra¬ 
nik, izabranica, miljenik, miljenica Očeva Srca... 

Vjerujem li da sam ja sin Božji, kćerka Božja, milje¬ 
nik Božji, miljenica Božja, odabranik Božji, odabranica 
Božja? I da je to važnije od bilo koje zemaljske stvarno¬ 
sti? 




Prijateljevanje s Bogom i ljudima 

Prijateljevanje s Bogom i ljudima 


Prijateljstvo je idealan odnos između čovjeka i Boga, 
između čovjeka i čovjeka, ozračje nutarnje otvorenosti u 
kojoj se Bog i čovjek, čovjek i čovjek, najlakše prepoznaju 
kao bliski. 

Prijateljstvo je afinitet dviju osoba, sposobnost da 
svoje radosti i žalosti, brige i zadovoljstva, uspjehe i ne¬ 
uspjehe rado dijelimo s dru gima . Sposobnost da uđemo u 
život drugoga, da hodamo s drugim na životnom putu. 
Otvorena vrata svoga doma pred otvorenim vratima do¬ 
ma svoga bližnjega. Suživot osoba. Obogaćivanje drugih 
života i obogaćivanje svoga života životima drugih. Otvo¬ 
rena vrata u svijet izvan osobnoga svijeta. Otvorena vra¬ 
ta prema našem najboljem “Prijatelju” koji je “dao svoj 
život za nas svoje prijatelje”(Iv 15,13). 

“Vrijednost čovjeka kao čovjeka nadilazi odnos poslo¬ 
davac - radnik, učitelj - učenik, muškarac - žena. Prije 
negoli netko u prijateljstvu otkrije drugoga i sebe kao bo¬ 
gata ili siromašna, muškarca ili ženu t učitelja ili učenika, 
otkriva sebe i drugoga kao čovjeka. Čovjek svjestan svo¬ 
ga bogatstva i svoga siromaštva postaje u prijateljstvu 
svjestan da mora davati što ima i primati ono što ne¬ 
ma...” (Ignace Lepp “Psihologija prijateljstva”, str. 136). 

Iv 15,12-16: “Veće ljubavi nitko nema od ove: da tko 
život svoj položi za svoje prijatelje. Vi ste prijatelji moji 
ako činite što vam zapovijedam. Više vas ne zovem sluga¬ 
ma... vas sam nazvao prijateljima jer vam priopćih sve 
što sam čuo od Oca svoga. Ne izabraste vi mene, nego ja 
izabrah vas i postavih vas da idete i rod donosite i rod vaš 
da ostane te vam Otac dadne što ga god zaištete u moje 
ime. 

Isus želi da između njega i mene bude prijateljska 
otvorenost. Sa svoje strane učinio je najviše što se može 
učiniti: dao je svoj život za mene, svoga prijatelja. Ali 
doživjeti njegovo prijateljstvo prema meni mogu samo 
ako sam mu sličan. Samo ljubav otkriva ljubav. Samo 

prijateljski stav otkriva prijatelja. Doživjeti Isusa kao 
prijatelja, ući u njegov svijet, mogu ako djelujem, ako či¬ 
nim što On hoće. “Svoj svijet” opisuje riječima: “priopćih 
vam sve što sam čuo od Oca svoga”; dao nam je ono što je 
najljepše, najbolje, božanski dobro, što mu je najdublje u 
Srcu: odnos prema Ocu. Yves Raguin u knjizi “L’esprit 
sur le monde” govori o izvorima, o srcu svib prijateljskih 
odnosa: Otac i Sin uronjeni u svoju ljubav, u svoga Duba! 
Tim Duhom Bog želi zagrliti cijeli svijet, svako ljudsko 
biće. 

Poslanje Crkve, svakoga od nas, jest da stalno živimo 
u Duhu, u otvorenosti Bogu i ljudima, u prijateljstvu, da 
bismo tako Božji život nosili u sebi i poklanjali drugima, 
kao što je Isus Očev život poklonio nama. Isus to želi: 
“Kao što je Otac mene poslao, i ja šaljem vas!” (Iv 20,21). 
Bog je zbog prijateljevanja s ljudima predložio Izabra¬ 
nom narodu Savez. Bog je kroz Isusa Prijatelja sklopio 
Novi, Vječni savez sa svim ljudima. Bog želi po meni, po 
mom prijateljstvu povezati svijet sa sobom. 

No naš Prijatelj nije bio prihvaćen: “K svojima dođe, i 
njegovi ga ne primiše!” (Iv 1,10-11). To je razlog zašto na 
svijetu tolika osamljenost, osjećaj napuštenosti, izgublje¬ 
nosti. “A onima koji ga primiše dade moć da postanu dje¬ 
ca Božja; onima koji su rođeni od Boga” (Iv 1,10-13). Biti 
dijete Božje - znači biti prijatelj s Bogom i ljudima. 

Prijateljstvo između Isusa i mene plod je njegove ini¬ 
cijative: on je mene izabrao. Razlog - da naše prija¬ 
teljstvo urodi dobrim djelima, Božjim djelima. 

Zbog čega se danas čovjek teško odlučuje za prija¬ 
teljstvo? Ako kao dijete nije bio prihvaćen pa nosi rane, 
ako je psihički labilan, ako ne prihvaća samoga sebe, ako 
ne prihvaća druge, ako se ne izdigne iznad sebičnoga 
mentaliteta u kome živi, ako se ne odluči za nesebičnu 
ljubav, ako želi sam sebi biti središte... 

Isuse, prijatelju! Uvedi me u prijateljstvo sa sobom i 
ljudima! 




Kušnja u pustinji 

Kušnja u pustinji 

(Mt 4,1-11) 


Isusova kušnja u pustinji otkriva njegov životni pro¬ 
gram. Svaka Isusova misao, riječ, gesta za nas je od bitne 
važnosti, treba biti program našega života. 

“Odvede ga Duh u pustinju...” da kroz 40 dana posti, 
moli, da pobijedi sotonsku napast. Biblijski broj 40 znači 
mnogo: Izraelci su lutali pustinjom 40 godina, Mojsije je 
molio i postio na Sinaju 40 dana... Duh Sveti vodi svako¬ 
ga čovjeka u pustinju pokore, samoće, molitve. Božje bli¬ 
zine, ali i kušnje. Dajem li se ja voditi od Duha Svetoga u 
svoju pustinju? Pobjeđujem li snagom Duha Svetoga na¬ 
pasti? 

“Za to vrijeme nije ništa jeo...” Post, razne vrste po¬ 
kore, mrtvljenje, odricanje... sastavni su dio kršćansko¬ 
ga života. Isus je rekao da se “ovaj rod izgoni postom i 
molitvom”. Kakvo mjesto zauzimaju post i pokora u mom 
životu? 

Napasti počinju zamkom: “Ako si Sin Božji”, to jest, 
ako te Bog voli, onda slijedi da imaš pravo na užitke, 
uspjeh, čast i vlast. Nasjedam li ovom mentalitetu? 

“Ako si zaista Sin Božji, reci ovom kamenju da posta¬ 
ne kruh.” Napasnik želi da Isus svojom božanskom moći 
gospodari svojim životom, da sebi olakša muke ovozem- 
noga života i tako ga izvede iz pustinje, da nadnaravna 
moć bude podvrgnuta ovozemnoj stvarnosti. Kruh je ži¬ 
vot. Napasnik uvijek stavlja na prvo mjesto onu nižu čo¬ 
vjekovu stranu. “Ne živi čovjek samo o kruhu, nego o 
svakoj riječi koja izlazi iz Božjih usta!” Isus uspostavlja 
ravnotežu tako da svaka moć bude na svom mjestu: nije 
rekao da čovjek ne živi o kruhu, nego “ne živi samo o 
kruhu”. Božja riječ, Božja volja treba upravljati “kruhom 
našega života”. Tako čovjek ostvaruje sebe... Đavao mi 
govori da je moj život moja stvar, da ovisi samo o meni, 
da sam ja svoj gospodar. Odatle napast na samodostat- 
nost, samoodređenje, bez obzira na Božju riječ, Božju 

volju... No moj život je prije svega dar Očev. Zato ga tre¬ 
bam odživjeti prema njegovim planovima kao upravitelj 
dobara, a ne kao gospodar. Borim li se za dominaciju du¬ 
ha nad tijelom? 

“Ako si zaista Sin Božji, baci se dolje...” Kad ljudi vi¬ 
de da dolaziš odozgor, svi će ti povjerovati, pokloniti se... 
Ali Isus zna da njegovo djelo spasenja ne ovisi o mišljenju 
i prihvaćanju ljudi, da mora ići putem koji je Otac odre¬ 
dio. Sve drugo bi bilo kušanje Boga “Ne kušaj Gospoda¬ 
ra, Boga svojega!”... Možda mislim da uspjeh moga živo¬ 
ta ovisi o tome koliko me ljudi cijene, što o meni govore i 
pišu? Ili vjerujem da mogu i bez toga uspjeti? Jedini čo¬ 
vjekov pravi uspjeh je izvršavanje volje Božje. A to ne 
ovisi o vanjskim okolnostima, nego o Bogu i o meni. Nad¬ 
vladavam li sklonost prema slavi zadovoljan onim da 
sam neizrecivo vrijedno dijete Božje? 

“Sve ću ti ovo dati ako padneš ničice te mi se poklo¬ 
niš” - kaže Napasnik Isusu nakon što mu je pokazao sva 
kraljevstva svijeta i njihovu raskoš. Potiče ga da ljude 
nasiljem, mržnjom, ratom, razaranjem, ubijanjem pod¬ 
vrgne sebi i da nad njima vlada Vladati nad drugima đa¬ 
volski je program s ljudskim životima Isus odgovara: 
“Pisano je: ‘Gospodaru, Bogu svomu se klanjaj i njemu 
jedinom služi!’” Mnogi prihvaćaju đavolski program i 
odatle mnoga zla. Isus će “izbaciti kneza ovoga svijeta” i 
zavladati ljudima, ali kako? “Kad budem uzdignut sa 
zemlje (raspet na križ iz ljubavi), sve ću privući k sebi (ne 
silom, nego ljubavlju)”... Gdje god ljudi žive zajedno, po¬ 
stoji napast da jedni nad drugima vladaju. Na koji speci¬ 
fičan način ovu sklonost prepoznajem u sebi? Nadvlada¬ 
vam lije ljubavlju, Duhom služenja, na korist sveopćega 
napretka ljudi? 




Evanđelje - Borba dvaju svjetova 

Evanđelje - Borba dvaju svjetova 

i. 


Sva naša životna borba vrti se oko dvije stvarnosti: 

Isus Krist je došao od Oca k nama da nam donese 
Božji svijet, da nas uvede u taj svijet, da nas povede kući, 
Ocu. 

Naša narav, suprotno, želi “prizemljiti” nebeske stva¬ 
ri, Božju stvarnost, zarobiti je u naš mali, ograničeni, ze¬ 
maljski, prolazni svijet, učiniti je slugom zemaljskim in¬ 
teresima. 

Stvarni sukob ovih dvaju svjetova prepoznajemo go¬ 
tovo na svim stranicama Evanđelja. Isus i njegov svijet s 
jedne strane - njegovi učenici i njihov svijet s druge strane. 

Isus ih je pozvao da ga slijede. Oni neprestano nasto¬ 
je prinuditi Isusa da slijedi njih, da ispunja njihove želje, 
ostvaruje njihova očekivanja. U Božjoj riječi prepoznat 
ću sebe. 

Lk 2,34: Isusovi suvremenici očekujui slavnoga Me¬ 
siju. Bog po starcu Šimunu govori da će “ovaj biti postav¬ 
ljen... za znak osporavan”. - Očekujem li da se u svom 
životu proslavim, da uspijem ili sam spreman na neugod¬ 
nosti, protivljenja, prezir, progone? 

Mt 10,16: Isus: “Šaljem vas kao ovce među vukove... 
ljudi će vas predavati sudovima, bičevati vas... Svi će vas 
zamrziti zbog imena mojega... Ne bojte se onih koji ubi¬ 
jaju tijelo... Nisam došao donijeti mir nego mač... Tko ne 
uzme križa svoga i ne pođe za mnom, nije mene dostojan. 
Tko nađe svoj život, izgubit će ga, a tko izgubi svoj život 
poradi mene, naći će ga.” - Učenici, naprotiv, stalno sa¬ 
njaju o tome “tko bi od njih mogao biti najveći” - i to na¬ 
kon tri godine boravka s Isusom. - Svladavam li uspješno 
stalnu napast da budem poznat, velik, vrijedan u očima 
ljudi - prihvaćajući nepoznatost, neuglednost, malenost? 

Lk 10,21: Mi vrednujemo ljude po svojim kriterijima. 
To su fizičke, intelektualne, psihičke, duhovne kvalitete. 

Po njima ljudi postižu uspjeh, stječu ugled, osiguravaju 
budućnost, nadmoć nad drugima. Isus, naprotiv, tvrdi da 
se kraljevstvo nebesko - apsolutna čovjekova vrednota 
- ne postiže ni inteligencijom ni ugledom ni moći, jer 
“Otac nebeski sakriva pravu mudrost i prave vrednote 
od mudrih i umnih, a objavljuje ih malenima”. - Radu¬ 
jem li se više onom što imam ili onome što jesam: dijete 
Božje? 

Lk 16,13: Mi se pouzdajemo u ono što vidimo, pipamo 
što nam donosi konkretnu materijalnu, vidljivu korist. 
Isus jednom rečenicom izriče bit Evanđelja: “Ne možete 
služiti Bogu i bogatstvu!” Traži da naše pouzdanje u nje¬ 
ga bude apsolutno veće od pouzdanja u bilo koja dobra 
ovoga svijeta. - Koji od dva životna puta svakodnevno 
odabirem: da sve što imam prodajem ili da sve što imam 
predajem, dajem? 

Lk 11,28: Ženi koja viče kako mora biti divno Isuso¬ 
voj Majci što ima takva Sina Isus odgovara da su važnije i 
da još više usrećuju duhovne veze s njim koje ostvaruje¬ 
mo slušanjem i usvajanjem njegovih riječi. - Imam li du¬ 
hovno iskustvo bliskosti s Bogom i ljudima? 

Mt 11,16: Isusov sud o njegovim suvremenicima (i o 
svima nama): mi smo kao djeca koja se stalno igraju na 
trgu ijedni drugima dovikuju: “Zasvirasmo vam i ne zai¬ 
graste, zakukasmo i ne zaplakaste.” Sve se, dakle, cijeli 
svijet, mora prilagoditi njihovim (našim) prohtjevima, 
željicama, raspoloženjima... Isus svoju prispodobu po¬ 
tvrđuje primjerom farizejskoga ponašanja prema Ivanu 
Krstitelju i prema njemu: za Ivana, koji je bio velik po¬ 
kornik, rekoše da ima đavla, a za Isusa, koji se izvanj¬ 
skim načinom života posve prilagodio nama ljudima, re¬ 
koše da je izjelica i pijanica. A Isus je došao da nam ri¬ 
ječju i primjerom pokaže kako se u svemu trebamo prila¬ 
goditi i podvrgnuti volji Božjoj. - Čekam li u životu zgod¬ 
ne prilike da nešto dobro napravim ili koristim one prili¬ 
ke (i neprilike) koje su mi dane? 




Evanđelje - Borba dvaju svjetova 

Mk 2,21-22: U raspravi o postu i farizejski i Ivanovi 
učenici žele da se Isus prilagodi njima, da poprimi neke 
običaje koji su već postojali, da se uključi u njihove suvre¬ 
mene vjerske tijekove, da definira koje su glavne smjer¬ 
nice njegova učenja i njegove škole. Isus kaže daje njegov 
nauk nešto posve novo, da ga i ne pokušavamo izjednača¬ 
vati sa svojom praksom. Njegov nauk je apsolutna novost 
i svatko ga mora kao takva prihvatiti: “Nitko ne prišiva 
krpe od prijesna sukna starom odijelu... i nitko ne ulije¬ 
va novo vino u stare mješine.” - Želim li ozbiljno do kraja 
prihvatiti Isusov nauk i Isusovu volju i primijeniti je u 
svakom času i na sve prilike svoga života? 

Mk 5,17: Isus oslobađa opsjednutoga Gerazenca ka¬ 
ko bi ljudima pokazao svoju moć nad Zlim koji ih svojim 
lažima drži u ropstvu. To oslobođenje morali su “platiti” 
krdom svinja koje je sotona podavio u jezeru. Gerazenci, 
razočarani nad svojim gubitkom, zamoliše ga da otiđe od 
njih. Nisu vidjeli ništa dalje od svojih svinja, od svoga 
imanja, od ovozemaljskih potreba. - Sto sam sada u svo¬ 
joj velikodušnosti konkretno spreman ponuditi Isusu, 
odreći se nekih - i tako “platiti” prijateljstvo s njime? 

Mk 7,3: Farizeji traže da se Isus prilagodi njima i nji¬ 
hovu načinu shvaćanja. Isus im odgovara: “Ovaj me na¬ 
rod usnama časti, a srce mu je daleko od mene.” Od njih 
traži da se radikalno promijene, da svoje srce očiste; sa¬ 
mo tako će moći dostojno služiti Bogu. - Znam li praviti 
razliku između običaja i sadržaja, forme i smisla, vanj¬ 
štine i nutrine i želim li u svemu i po svemu svoje srce da¬ 
ti Bogu? 

Lk 9,22-44; 18,37: Kad god su Isusovi učenici bili u 
napasti da Isusov i njihov životni put shvate kao put sla¬ 
ve i moći - Isus im stavlja pred oči da “Sin čovječji mora 
biti predan, ponižen, odbačen, mučen, ubijen, ali će treći 
dan uskrsnuti”. - Nije li temelj svih mojih životnih ražo- 

čaranja u tome što ne prihvaćam život s njegovom bije¬ 
lom i crnom niti, što se ne snalazim kada me snađu razne 
kušnje? 

Lk 12,22: Učenicima koji su se puno brinuli za ze¬ 
maljske potrebe reče: “Ne budite zabrinuti za život, što 
ćete jesti, u što ćete se obući... Otac vaš zna da vam je sve 
to potrebno... Nego, tražite kraljevstvo njegovo, a to će 
vam se nadodati!” - Molim li s pouzdanjem da će mi Bog 
dati sve što mi stvarno treba? Molim li više za duhovna 
nego za materijalna dobra, više za vječna nego za prolaz¬ 
na, zemaljska? 

Mt 13,44: Nebesko kraljevstvo nije kao neki dodatak 
onomu što imamo, da budemo bogatiji. Onaj tko hoće ući 
u kraljevstvo Božje, mora biti spreman sve prodati, sve 
žrtvovati, svega se odreći i tako, razvlašten od svega što 
ima i što jest, može samo samim sobom “kupiti” najdra¬ 
gocjenije zrno bisera s kojim se nikakvo zemaljsko bogat¬ 
stvo ne može ni uspoređivati. - Je li meni Bog vijedniji 
od svega što mi je vrijedno, je li mi draži od svega što mi 
je drago, jesam li spreman sve dati da bih živio s njime? 

Iv 6,1-71: Isus je umnožio kruh i ribe i nahranio lju¬ 
de. Ljudi su ga zato htjeli učiniti kraljem - iz sebičnih in¬ 
teresa. Apostoli su im se priključili i već gledali Isusa na 
Davidovu prijestolju. Isus ih prinudi da otplove. A ljudi¬ 
ma, koji su ga došli tražiti u Kafarnaum, reče da ga traže 
zato što su se najeli. Kad im je obećao duhovnu hranu, za 
vječni život - svi ga ostaviše. “Hoćete li i vi otići?” izazov¬ 
no pita Isus apostole. On ne želi svoju božansku moć 
upotrijebiti da služi isključivo zemaljskim interesima. - 
Dopuštam li Bogu da me čisti od navezanosti na ovoze¬ 
maljsku stvarnost - da se u slobodi posvetim duhovnoj 
stvarnosti? 

Mt 17,1: Kod Preobraženja učenici žele zaustaviti di¬ 
van trenutak, uživati u njemu, dok im je Isus svojim pre- 
obraženjem htio pomoći da ustraju na putu prema Bogu, 
da ga slušaju i da mu do kraja povjeruju. - Vrednujem li 
svoj život prema ugodnim pobožnim osjećajima ili prema 
spremnosti da u svemu slušam glas Božji? 

Mt 21,33: Vinogradari žele oteti Gospodaru vinograd 
da uživaju sami njegove plodove. Zato ubijaju gospodaro¬ 
ve sluge, ubijaju i njegova Sina. - Gospodar ubija zle slu¬ 
ge i vraća u posjed svoj vinograd. - Koje plodove svojih 
talenata i svoga rada želim prisvojiti za sebe, a ne za Bo¬ 
ga i bližnjega? 

Mt 22,1: Kralj je priredio svadbenu gozbu sinu i po¬ 
zvao uzvanike. Oni, svaki zabavljen svojim poslom: volo¬ 
vima, njivama, ženidbom... odbijaju doći. - Na koje sam 
radosti i ugodnosti navezan, kojim sam užicima zarob¬ 
ljen da se ne mogu odlučiti za posvemašnje predanje Bo¬ 
gu? 

Iv 18,36: Isusa optužuju pred Pilatom da se pravi 
kraljem i da tako prijeti rimskom caru. Isus Pilatu govori 
da njegovo kraljevstvo nije od ovoga svijeta, da prema to¬ 
me nikoga ne ugrožava, nikome ništa ne oduzima. Znam 
li u sebi i u svom životu razlikovati zemaljsku od nebeske 
stvarnosti i u svom osobnom životu, u životu Crkve, u 
svijetu? 

Lk 23,35: Glavari svećenički, farizeji, narod, vojnici 
govore: “Ako si sin Božji, siđi s križa pa ćemo ti vjerova¬ 
ti!” (Upotrijebi svoju božansku moć da spasiš ovaj ze¬ 
maljski život!) Isus šuti, trpi, umire. Svoj zemaljski život 
On posve svjesno i dragovoljno stavlja u službu vječnoga 
života, Božjega kraljevstva, Božje volje. - Mislim li i ja da 
sam Bogu drag, blizak samo onda kada me čuva od teško¬ 
ća i osigurava mi komotan život - ili se, naprotiv, sprem¬ 
no odričem ugodnosti radi svoje duhovne koristi i radi 
duhovne koristi drugim ljudima? 

Lk 24,13: Dvojica učenika na putu u Emaus priznaju 
da su se razočarali, da su izgubili nadu jer Isus nije ostva¬ 
rio njihova očekivanja: da stalno ostane “prorok - silan 
na djelu i na riječi pred Bogom i narodom”. Isus im govo¬ 
ri da je trebalo trpjeti, umrijeti jer je to bio jedini put da 

se dođe do slave, ne zemaljske, nego nebeske, vječne, za 
što je Isus i došao na zemlju i sve podvrgnuo tom cilju. 

- Držim li se tvrdoglavo slike kako bi trebao izgledati 
moj život ili dopuštam da ga Bog oblikuje kako on hoće 
•vjerujući da je tako za mene najbolje? 

Mt 28,17: Isus uzlazi na nebo, ostvario je Božju volju: 
životom, smrću i uskrsnućem spasio je svijet. Ali, “neki 
posumnjaše”, pitali su: “Hoćeš li sada uspostaviti Davi- 
dovo kraljevstvo?” Isus nije ostvario zemaljsko kraljev¬ 
stvo, nije drugima oteo kraljevstvo, nije donio zemaljski 
raj. - Sumnjam li u Božju ljubav i dobrotu prema meni 
zato što mi nije dao ono što sam od njega tražio, molio? 

Mt 28,18: “Dana mi je sva vlast na nebu i na zemlji!” 

- to je vlast nad Knezom ovoga svijeta, nad zlom u našim 
srcima, vlast nad grijehom koji je najveće zlo. Ali to nije 
vlast nasilja nad drugima, vlast gospodarenja, vlast za 
iskorištavanje drugoga. Prihvaćam li da je najveća moć 
svakoga čovjeka u tome da pobijedi zlo, grijeh, svoju se¬ 
bičnu volju i da tako postaje pravi gospodar, vladar, 
kralj? 

Dj 2,1: Dolaskom Duha Svetoga, Duha koji je aposto¬ 
le i Jeruzalemce uveo u svu Istinu, koji ih je uveo u Božji 
svijet, o kome je Isus stalno govorio - napokon su se pro¬ 
mijenili, shvatili su Istinu, dopustili da ih promijeni - po¬ 
bijedio je Božji svijet. - Dopuštam li Duhu Svetom da me 
prosvjetljuje, jača, vodi, preobražava? 

Govor na Gori - Bo anska 
povelja sloboda 

(Mt 5,1-12; DV 278) 


Božja riječ je kao kiša. Pada na zemlja, natopi je, oze¬ 
leni i oplodi. Sv. pismo je Božja riječ. Evanđelja su vrhu¬ 
nac Božje riječi. Jezgra Evanđelja je Isusov Govor na go¬ 
ri. On sadrži sve što Bog želi reći čovjeku. 

U duhu se penjem na goru. Pogledom se susrećem s 
Isusom. Kao da mi govori: Sad ću ti reći sve što trebaš 
znati i činiti. Čitam ovaj tekst i slušam Isusa. 

Ugledavši mnoštvo, uziđe na goru. I kad sjede, pri¬ 
stupe mu učenici. On progovori i stane ih naučavati: 
“Blago siromasima duhom: njihovo je kraljevstvo nebe¬ 
sko! Blago ožalošćenima: oni će se utješiti! Blago krotki¬ 
ma: oni će baštiniti zemlju! Blago gladnima i žednima 
pravednosti: oni će se nasititi! Blago milosrdnima: oni će 
zadobiti milosrđe! Blago čistima srcem: oni će Boga gle¬ 
dati! Blago mirotvorcima: oni će se sinovima Božjim zva¬ 
ti! Blago progonjenima zbog pravednosti: njihovo je kra¬ 
ljevstvo nebesko!” “Blago vama kad vas - zbog mene - 
pogrde i prognaju i sve zlo slažu protiv vas! Radujte se i 
kličite: velika je plaća vaša na nebesima!” 

Na gori, simbolu uzvišenoga Božjeg svijeta, Isus izri¬ 
če ono što mu je najviše na Srcu. Daje nov pogled na sve 
što postoji. Radikalno mijenja ljestvicu vrednota ovoga 
svijeta. Proglašava zakon slobode kako bi se čovjek mo¬ 
gao opredijeliti za ljubav. 

Slušajući što Isus govori, razmišljam koliko sam pri¬ 
hvatio Kristov pogled, mentalitet, Kristovu mudrost. 

1) Siromah dubom je nenavezan, ni kim i ničim za¬ 
robljen, slobodan od svega stvorenoga, u slobodi uzdiže 
pogled i srce prema Cilju - kraljevstvu nebeskom. 

2) Ožalošćeni je slobodan od navezanosti na ono što 
je postigao. Svjestan je da u njemu i oko njega ima puno 
toga što nije dobro. Teško mu je zbog toga. Ne miri se s 

time. Pati što nije onakav kakva gaje Bog zamislio. Tru¬ 
di se biti ono što treba biti. 

3) Krotki, blagi, strpljivi ukorijenjen je u Božjem svi¬ 
jetu, prožet Božjom milošću i ljubavlju, uživa Božji mir. 
Slobodan je od želje da se bori za bilo što ili bilo protiv če¬ 
ga jer ima ono najviše - Boga. Zna da “onaj koji se mača 
hvata od mača i gine”. 

4) Gladan i žedan pravednosti nije vezan uz ono što 
je postigao, nego gleda ono što još mora napraviti. Vjeru¬ 
je da može biti pravedniji, bolji i trudi se to svakodnevno 
ostvarivati. Bog mu osigurava uspjeh. 

5) Milosrdni se ne vrti oko sebe i svojih muka. Ima 
slobodan pogled. Srcem vidi potrebe i muke onih oko se¬ 
be i djelotvorno pomaže gdje, kak o i koliko može. 

6) Cista srca je onaj koji, svjestan da je Božje dijete 
stvoreno za vječnu ljubav, ne želi svoje srce zarobiti lju¬ 
bavlju prema bilo kome i bilo čemu prolaznome. U slobo¬ 
di daruje svoje srce onoj Ljubavi koju prepoznaje u svim 
okolnostima. 

7) Mirotvorac u sebi nosi Božji mir. Taj mir je jači od 
svih nemira. Plod je pobjede dobra nad zlom. Svoj mir 
pobjednika širi oko sebe. Slika je Boga mirotvorca. 

8) Progonjeni zbog pravednosti nije ovisan o prili¬ 
kama i neprilikama, izdiže se nad dobre ili loše postup¬ 
ke, nije uvjetovan ljudskim ovozemaljskim ostvarenjima. 
Vjeruje da se može ostvariti i kad je neostvaren - poput 
Isusa osuđenoga, mučenog i ubijenog. Spreman je zbog 
istine trpjeti. Opredjeljuje se za pravednost i kad ga zato 
progone. U sebi nosi mir i onda kada ga izvana optere¬ 
ćuju nemirni ljudi. Živi u ljubavi i kad ga ljudi zbog toga 
mrze. 

Ovakve Isus naziva blaženima Oni se uistinu ostva¬ 
ruju već ovdje na zemlji, a na drugom svijetu osigurano 
im je kraljevstvo nebesko. 

Jesam li ja među njima? Želim li se ozbiljno opredije¬ 
liti za takav životni nazor i takvu praksu? 

Isus poziva apostole 

(lv 1,35-51) 


Bog čovjeka poziva: 

a) kada ga stvara, daje mu određene osobine i darove 
koje treba ostvariti, 

b) kada mu daje dar vjere i krštenja, poziva ga da na¬ 
stavi Kristovo djelo: “Pođite i učinite mojim uče¬ 
nicima sve narode...!” (Mt 28,19), 

c) kad čovjeka uputi u određeno zvanje i sredinu, da¬ 
je mu i konkretnu zadaću. 

U tom svjetlu prepoznat ću put kojim Bog mene vodi 
i zadaću koju mi povjerava. 

Iv 1,35-51: Dvojica Ivanovih učenika - kad su čula 
Ivanove riječi: “Evo Jaganjca Božjega koji oduzima gri¬ 
jehe svijeta!” - pođoše za Isusom... Kako je Isus mene 
pozvao da surađujem s njim: po savjesti, preko ljudi, do¬ 
gađaja? 

Isus se obazre i vidjevši da idu za njim, upita ih: “Što 
tražite?”... Isus i mene pita: Kad mene tražiš, što zapra¬ 
vo hoćeš, što tražiš? 

Oni mu rekoše: “Rabbi” - što znači: “Učitelju - gdje 
stanuješ?”... Bili su zbunjeni i izrekli su ono što im je 
najdublje na srcu: Gdje se tebe može naći? I mene najviše 
zanima gdje Isus boravi, gdje se Isus može naći, u kakvu 
ozračju, raspoloženju, pod kojim uvjetima? 

Reče im: “Dođite i vidjet ćete.”... Nije im teoretski 
tumačio gdje trenutno stanuje. Želio je da dođu, da vide, 
da osjete, iskuse njegovu blizinu, osobu, da im On može 
dati ono što stvarno traže. 

Pođoše dakle i vidješe gdje stanuje i ostadoše kod nje¬ 
ga onaj dan. Bila je otprilike deseta ura... Odazvali su se. 
Pošli su s njim, prijateljski razgovarali. Taj susret im je 
ostao neizbrisiv. Svaki pravi susret s Isusom je neizbri¬ 
siv. Ostavlja trajne tragove. Obnovit ću u sjećanju susret 

s Isusom koji je bitno utjecao na moj život. Oživjet ću ga 
jer mi on i sada ima nešto reći. 

Jedan od one dvojice bijaše Andrija, brat Šimuna Pe¬ 
tra. On nađe svoga brata Šimuna te će mu: “Našli smo 
Mesiju!” - što znači “Krist - Pomazanik”. Dovede ga Isu¬ 
su... Plod Andrijina susreta s Isusom bio je djelotvoran. 
Andrija je potaknut da pozove brata Šimuna... Kakav 
plod je donio moj susret s Isusom? Koga sam doveo Isu¬ 
su? Ljudi koji su susreli Boga, ne mogu šutjeti, zrače i 
kad šute, njihov život jednostavno mora biti djelotvoran, 
bez obzira na koji način. 

Isus pogleda Šimuna i reče: “Ti si Šimun, sin Ivanov! 
Zvat ćeš se Kefa 1 ” - što znači “Petar - Stijena”... Prvi su¬ 
sret sa Šimunom mijenja mu ime. Simboličnim novim 
imenom otkriva mu budućnost, zadaću koju će ostvari¬ 
ti: bit će mnogima stijena, oslonac, znak nepokolebljive 
čvrstoće, neslomivosti, nepobjedivosti, vrata paklena ne¬ 
će nadvladati ni Petra ni Crkvu, jer su jedno s Kristom. 

Sutradan Isus nađe Filipa i reče mu: “Pođi za mnom!”... 
Jednostavan, kratak, jasan poziv: pođi za mnom - bez 
opisivanja, mudrovanja Jednostavnom srcu jednostavan 
poziv. 

Filip nađe Natanaela i javi mu: “Našli smo onoga o 
kome je pisao Mojsije u Zakonu i Proroci: Isusa, sina Jo- 
sipova, iz Nazareta.” Svoje uvjerenje prenosi na prijate¬ 
lja Reče mu Natanael: “Iz Nazareta da može biti što do¬ 
bro?”... Natanaelova iskustva s Nazarećanima nisu do¬ 
bra Ali Bog se ne ravna ljudskom logikom. Filipov argu¬ 
ment Natanaelu jednostavan je kao i Isusov: “Dođi i vi¬ 
di.”... Isus zna kako će s Natanaelom: “Evo istinitog 
Izraelca u kojem nema prijevare!”... Ulazi u njegovu nu¬ 
trinu, otkriva ono najdublje u Natanaelu: “Vidjeh te pri¬ 
je negoli te Filip pozva, dok si bio pod smokvom.” Nato će 
mu Natanael: “Učitelju, ti si Sin Božji! Ti kralj si Izrae- 
lov!”... I Natanael pođe za njim... I toliki drugi... do da¬ 
nas. Treba se odazvati Isusovu pozivu. Ostalo će slijediti: 
“Zaista, zaista, kažem vam: gledat ćete otvoreno nebo i 
anđele Božje gdje uzlaze i silaze nad Sina Čovječjega” 
Kristov poziv upravljen meni završava u vječnosti. 

Isus šalje apostole 

(Mt 10,1-16) 


Isus je izabrao apostole najprije da budu s njim, da ga 
slušaju, da gledaju što čini. Zebo ih je uputiti u navije- 
štanje Radosne vijesti. To je njegov način: najprije čovje¬ 
ka povezuje sa sobom, uči ga svojoj mudrosti, privikava 
ga na suradnju s milošću i kad čovjek stekne dovoljno 
iskustva, prenosi ga na druge. 

“Isus dozva dvanaestoricu i dade im vlast nad nečistim 
dusima: da ih izgone i da liječe svaku bolest i svaku nemoć.” 
I meni je Isus dao moć da pobijedim zlog d uh a: laž, mržnju, 
ubijanje (Iv 8,44). Istinoljubivost i pravednost u svim prili¬ 
kama, snaga opraštanja i pozitivan stav prema drugima do¬ 
kaz su da imam moć nad zlim. Liječiti bolest i nemoć znači 
puninu života koju je Isus donio predavati drugima. 

A ovo su imena dvanaestorice apostola: Šimun i 
Andrija, Jakov i Ivan, Fibp i Bartolomej, Toma i Matej, 
Jakov Alfejev i Tadej, Šimun Kananaj i Juda Iškariotski, 
koji ga izda... Mogu U s uvjerenjem čuti kako Isus izgova¬ 
ra moje ime i povjerava mi zadaću naviještanja, prilago¬ 
đenu mojim sposobnostima i okolnostima života? 

Tu dvanaestoricu posla Isus uputivši ih: “K pogani¬ 
ma ne idite i ni u koji samarijski grad ne ulazite! Pođite 
radije k izgubljenim ovcama doma Izraelova!” Sam Isus 
je propovijedao domu Izraelovu. Učenike upućuje da naj¬ 
prije propovijedaju svojim sunarodnjacima. I meni kaže 
da naviještam radosnu vijest najprije najbhžima, s koji¬ 
ma živim, radim, družim se. 

“Putom propovijedajte: ‘Približilo se kraljevstvo ne¬ 
besko!’” Put simbolizira život, sve trenutke, sve osobe s 
kojima se susrećemo, sve pribke i neprilike u kojima se 
nađemo. Ako sam sjedinjen s Kristom, ako u sebi nosim 
kraljevstvo nebesko, ja ga približavam drugima. Jesam U 
naučio vještinu kako prenositi svoje uvjerenje na druge i 
kako poštivati drugoga da rado i slobodno uđe u Kraljev¬ 
stvo koje sam mu pribbžio. 

Bolesne liječite, mrtve uskrisujte, gubave čistite, zlo¬ 
duhe izgonite! Snaga Božje riječi je u liječenju. Ne mora 
ono biti samo tjelesno. Ni Isus nije izliječio sve bolesnike. 
Ali ako naučim ljude da s pouzdanjem mole za ozdrav¬ 
ljenje, onda će ih Gospodin ili izliječiti ili će ih uzeti kao 
bliske suradnike u svojoj patnji za spasenje svijeta. 

Mrtve uskrsavam kada ljude koji su zatvoreni u svo¬ 
ju sebičnost i mrtvi za druge, otvorim i uputim da služe 
drugima. Gubave čistim kada ljudima pomognem da se 
oslobode robovanja strastima koje ih kao guba razaraju i 
dovodim ih do nutarnjega zdravlja i jakosti. Zloduhe iz- 
ganjam kada ljude podižem iz sotonskoga mentaliteta la¬ 
ži, nepravde, neprijateljstva, negativističkoga stava pre¬ 
ma bilo kome ili čemu. 

“Besplatno primiste, besplatno dajte!...” Isusov na¬ 
glasak na besplatnosti rada proizlazi iz duha Evanđelja 
koje čovjeka oslobađa od svake navezanosti na dobra ko¬ 
ja posjeduje i od svake želje da nešto stekne. Svaki posao, 
a pogotovo duhovni posao, mora biti čin čiste ljubavi bez 
primisli na koristoljublje. 

“U koji god grad ili selo uđete, razvidite tko je u njemu 
dostojan: ondje ostanite. Ulazeći u kuću, zaželite joj mir. 
Bude li kuća dostojna, neka mir vaš siđe na nju. Ne bude li 
dostojna, neka se mir vaš k vama vrati.” Isus želi da imam 
inicijativu u naviještanju Evanđelja, da se u Duhu prija¬ 
teljski povežem s ljudima, da svi budemo “jedno srce ijed¬ 
na duša”. Ako doživim neuspjeh, ne smijem klonuti, izgu¬ 
biti mir. Treba nastaviti propovijedati, biti uporan. 

“Gdje vas ne prime... iziđite iz kuće ili grada toga i 
prašinu otresite sa svojih nogu.” Ova gesta treba svjedo¬ 
čiti da su moje namjere bile čiste i nesebične, da nisam 
tražio nikakve koristi za sebe. 

“Evo, ja vas šaljem kao ovce među vukove. Budite 
dakle mudri kao zmije, a bezazleni kao golubovi!” Isus iz 
moga naviještanja isključuje bilo kakvo nasilje. Niti se 
smijem dati isprovocirati lošim postupkom niti smijem 
odstupiti od duha Evanđelja. 

Umna an[e kruha 

(Mt 14,13-21) 


Isus je govorio: “Ne živi čovjek samo o kruhu, nego o 
svakoj riječi koja izlazi iz Božjih usta!” Ako se čovjek 
odluči Boga i Božju riječ staviti na prvo mjesto, onda se 
Bog pobrine za sve ostalo. Isus umnaža kruh i ribu i hra¬ 
ni one koji su ga slušali. Time dokazuje da se on brine za 
“ostalo”. 

“Isus se odande povuče lađom na samotno mjesto.” 
Isus je rado išao na samotna mjesta. Isusa zato najlakše 
mogu naći kad se povučem u osamu, saberem se, dopu¬ 
stim da u molitvi čujem njegov glas, da mu odgovorim. 

“Dočuo to narod pa pohrli pješice za njim iz grado¬ 
va.” Narod je osjetio snagu Isusove osobe i Isusove riječi. 
Pohrlio je za njim. Prvi znak da me je Bog zahvatio jest 
želja da ga tražim, da ga želim susresti. Tražim li ja 
iskreno Gospodina? Što očekujem od njega u ovoj vježbi? 

“Kad on iziđe, vidje silan svijet, sažali mu se nad 
njim te izliječi njegove bolesnike.” Gledam Isusovo lice, 
njegove oči dok gleda izmučeni narod. U njima vidim lju¬ 
bav, sućut koja nema granica, želju da mu pomogne. Isus 
prilazi mnoštvu, prigiba se k bolesnicima, pogledom, kret¬ 
njom ih liječi, pridiže. Susrećem se s njegovim pogledom. 
Pita me trebam li njegovu pomoć? Trebam li od čega 
ozdraviti, u čemu ojačati, doživjeti veću snagu i radost? 

“Uvečer mu pristupe učenici pa mu reknu: ‘Pust je 
ovo kraj i već je kasno. Otpusti dakle svijet: neka odu po 
selima kupiti hrane.’” Učenici se iskreno brinu za narod 
koji je cijeli dan slušao Isusovu riječ i skoro zaboravio na 
okrjepu. Bespomoćni mole Isusa za narod. Predlažu mu 
da otpusti narod. Neka se nekako sam snađe. 

Ima trenutaka i prilika kada osjetim potrebu ljudima 
konkretno materijalno pomoći, ali nemam mogućnosti; 
kad im želim duhovno pomoći, ali ne znam kako. Osjećaj 
bespomoćnosti je stvarnost. Treba ga prihvatiti, ali ne i 

kapitulirati pred njim. Isus je čudesno nahranio pet tisu¬ 
ća ljudi. v Time mi je dao nadu da On može svaki problem 
riješiti. Želi da mu s pouzdanjem iznesem svoje potrebe, 
potrebe drugih. Ako sam otvoren za njegovu milost, i da¬ 
nas će učiniti čudo, bilo materijalno, bilo duhovno. U mo¬ 
jim potrebama, u potrebama drugih je li moje povjerenje 
u njega moj životni stav? 

“Isus im reče: ‘Ne treba da idu, dajte im vi jesti.’ Oni 
mu kažu: ‘Nemamo ovdje ništa osim pet kruhova i dvije 
ribe.’” I meni Isus kaže: ako želiš nekom pomoći, onda 
najprije pogledaj što sam možeš napraviti. I kad si svje¬ 
stan svoje nemoći, znat ćeš se s pouzdanjem obratiti Bo¬ 
gu da ti pomogne. U susretu sa svojom nemoći susrest 
ćeš se s Božjom svemoći. 

“A on će im: ‘Donesite mi ih ovamo.’ I zapovjedi da 
mnoštvo posjeda po travi. On uze pet kruhova i dvije ri¬ 
be, pogleda na nebo, izreče blagoslov pa razlomi i dade 
kruhove učenicima, a učenici mnoštvu.” Gledam u duhu 
što se događa. Dok apostoli donose košaricu, Isus pogle¬ 
dom i kretnjom daje znak mnoštvu da posjeda. Uzdiže 
svoj božanski pogled kojim se sjedinjuje s Ocem, blago¬ 
slovom daje snagu onim kruhovima i ribama i oni se um¬ 
nažaju. Božja moć koja daje zrnu da raste, daje kruhu i 
ribama da se umnažaju. On je Bog. On sve može. Ljubav 
ga tjera da nahrani gladno mnoštvo. Gledam Isusa kako 
je radostan što je mogao nahraniti narod, kao da govori: 
“Ja sam kruh života Tko bude jeo od ovoga kruha, živjet 
će uvijeke.” 

Opet nam se pogledi susretoše. Kao da njegov pogled 
prodire u moju nutrinu, prepoznaje moje nepovjerenje, 
želi ga izliječiti. Dopustit ću mu da me osvježi kad sam 
umoran, prosvijetli kad sam u t ami , ojača kad sam slab, 
ispuni kad sam prazan... Kad molim prije jela, Gospodi¬ 
nov pogled me prati. Želi svojim blagoslovom mojoj hrani 
dati snagu da po njoj stalno rastem, preobražavam se, 
postanem mu što sličniji. 

Dobri Samarijanac 

(Lk 10,25-37) 


Neki zakonoznanac upita Isusa: “Učitelju, što mi je 
činiti da život vječni baštinim?” Traži od Isusa odgovor 
na najvažnije pitanje o smislu života. Isus ga upućuje na 
Zakon: “U Zakonu što piše? Kako čitaš?” Zakonoznanac 
citira Pnz 6,5 i Lev 19,18: “Ljubi Gospodina Boga svojega 
iz svega srca svoga, i svom dušom svojom, i svom snagom 
svojom, i svim umom svojim; i svoga bližnjega kao sebe 
samoga!”... Isus mu na to odgovara kratko: “To čini i 
živjet ćeš!” 

No pismoznanac, želeći opravdati svoje pitanje, na¬ 
stavi: “A tko je moj bližnji?” Pitanje nije bilo besmisleno. 
Zidovi su imali ljestvicu od oko šest stupnjeva po kojoj su 
svrstavali ljude kao bližnje, počevši od najbližih pa do 
onih koje su Zidovi jedva smatrali bližnjima. Za sve osta¬ 
le zakon ljubavi nije vrijedio. Isus prispodobom dokida tu 
ljestvicu. Pokazuje da su naši bližnji svi ljudi i da smo svi 
mi drugima bližnji. 

Pripovijeda o čovjeku koji je bio napadnut, opljačkan, 
izudaran i napola mrtav ostavljen na cesti... Pokraj nje¬ 
ga su prošla dvojica časnih vjerskih službenika: svećenik 
i levit. Vidjeli su ga, zaobišli i prošli. Ništa skandalozno. 
Ako bi mu prišli i htjeli mu pomoći, a možda je već bio 
mrtav (Isus kaže: “polumrtav”), oni bi se onečistili i po 
Zakonu onesposobili za vršenje vjerskih obreda. Isus 
ovdje navodi svećenika i levita da istakne Samarijančevu 
dobrotu u usporedbi s onima koji žive po Zakonu, ali nisu 
tako dobri kao taj mrski Samarijanac. Tako Isus upozo¬ 
rava kako vršenje Zakona nije dovoljno da čovjek “bašti¬ 
ni život vječni”. 

“Neki ga Samarijanac vidje, sažali se, pristupi mu i 
povije rane zalivši ih uljem i vinom... odvede ga u gosti- 
njac i pobrinu se za nj...” Isus upita zakonoznanca: “Koji 
je od ove trojice bio bližnji onomu koji je upao među raz¬ 
bojnike?” Zakonoznanac je zatečen. Izbjegavajući i ime 

Samarijanac, odgovori: “Onaj koji mu iskaza milosrđe.” 
Bližnji je bio baš mrski Samarijanac. A na njega se, pre¬ 
ma tadašnjem uvjerenju zakonoznanaca, ne odnosi za¬ 
kon ljubavi. On ne živi po Zakonu. Iskrivljuje ga. Raskol¬ 
nik je. Zavodi druge. Isključenje iz Saveza. Zato ga Zido¬ 
vi mrze. Ako ga Isus naziva bližnjim, znači da se i na nje¬ 
ga mora odnositi zakon ljubavi. 

U prispodobi Isus tumači Zakon, korigira ga, usa¬ 
vršava ga, nadilazi ga. Ruši sve dotadašnje ograde i okvi¬ 
re Zakona. Naglašava da su nam svi ljudi bližnji, da ne¬ 
ma razlike među ljudima, da treba otkloniti distancu i 
udaljenost, da treba prevladati zapreke između nas i 
drugih, da otkrijemo drugoga kao bližnjega tako da mu 
se mi približimo, da prema svakom “drugom” moramo 
imati ljubavi. 

Pred vrlo zahtjevnom zadaćom u opasnosti smo da 
zastanemo, da pomislimo kako se može živjeti i bez nje¬ 
ga. Opasno je nasjesti toj napasti. Sebe možemo ostvariti 
samo prihvaćanjem drugih: “Samog sebe ćeš tek onda 
naći kada nađeš drugoga!” Razliku i udaljenost između 
nas i drugih, posljedicu sebičnosti i grijeha, svladavamo 
milosrdnom ljubavlju. 

Samarijanac je u snažnom nutarnjem pokretu milo¬ 
srđa nadvladao stoljetne razmirice i svađe između Sama- 
rijanaca i Zidova, pobijedio mržnju i postao bližnji une¬ 
srećenome. On mi je putokaz. Krist traži da pođem pu¬ 
tem milosrđa. Da nadvladam razlike: naravne, kultur¬ 
ne, nacionalne, vjerske; da pobijedim svaku odbojnost i 
mržnju. Samo “tako ću baštiniti život vječni”. 

Sveti oci su ovo čitanje tumačili kristološki: Isus je 
milosrdni Samarijanac. On se učinio bliskim meni. Pun 
milosrđa nadvladao je grijeh i uvrede koje sam mu nanio; 
prignuo se nada mnom koji sam ranjen sebičnošću i gri¬ 
jehom, kome je prijetila vječna smrt; izliječio me i spasio. 

Isus će od zakonoznanaca, od svećenika i od narod¬ 
nih vođa biti proglašen buntovnikom, onim koji iskriv¬ 
ljuje Zakon, koji zavodi narod i kao takav bit će izbačen 
iz svoga naroda. Farizeji, htijući ga pogrditi, rekoše: “Ni¬ 
smo li ti rekli da si Samarijanac i da imaš đavla?!” 

Isus mi prispodobom govori: Ljubav prema Bogu ne¬ 
djeljiva je od ljubavi prema bližnjemu. I kao stoje miste¬ 
rij milosrđa u korijenu Božje ljubavi prema meni, tako 
moje milosrđe prema drugima mora biti u korijenu moje 
ljubavi prema drugima. 

Kao što se Isus za mene pobrinuo, tako od mene traži 
da se i ja brinem za druge, da budem drugima milosrdan. 
Primljeno milosrđe trebam dati drugima. Bog preko me¬ 
ne želi objaviti svoje milosrđe onima koji ga još ne po¬ 
znaju. 

Kad iziđem iz svoje uskogrudnosti, bit ću svjedok 
Božjega milosrđa. Kolika je snaga moje ljubavi prema 
Bogu? Ali i prema drugima? Koliko sam spreman biti mi¬ 
losrdni Samarijanac? 

Svadba u Kani 

(lv 2,11) 


Prvo čudo Isus je učinio na svadbi u Kani . Ne da izli¬ 
ječi bolesnika, uskrisi mrtvaca, oslobodi opsjednutoga. 
Pretvorio je vodu u vino da ne pokvari radost na svadbi. 

Ova svadba je važna jer mistično oslikava naš život: 
kao što se mladenci na svadbi pripremaju za zajedništvo 
života, tako se i mi u ovom životu pripravljamo za zajed¬ 
ništvo vječnoga života s Bogom. Naš život, bez obzira ko¬ 
liko teškoća, patnji i zala nam ga zagorčavaju, jest Božji 
poziv na spasenje, na radost, na sreću, na sudjelovanje u 
Božjem životu, poziv na svadbenu gozbu Jaganjčevu. 

Isus o svom životu govori kao o svadbi: On je Zaruč¬ 
nik koji je došao po svoju Zaručnicu (Iv 3,29). Njemu je 
Kralj priredio svadbenu gozbu (Mt 22,1). U Otkrivenju 
(21,9) naša ljudska povijest opisana je kao priprava za 
svadbenu gozbu nebeskoga Jaganjca. 

Prisutnost Isusova i Marijina na svadbi u Kani i nji¬ 
hovi zahvati oslikavaju njihovu ulogu u našim životima. 
Isus je pokazao koliko mu je stalo da čovjeka zaista usre¬ 
ći, da mu pokaže put do punine života, a Marija se našla 
kao vjerni tumač Isusove volje. 

Idem u duhu na svadbu u Kanu Galilejsku. Želim biti 
dionik događaja 

Marija majčinskim srcem sve prihvaća. Zato majčin¬ 
skim okom vidi situaciju i želi spriječiti nezgodu. Isto ta¬ 
ko, majčinskim okom vidi sve moje potrebe i majčinskim 
srcem prati me na mome životnom putu. 

Toplo moli Sina za mladence: “Nemaju vina!” To je 
njezina uloga u životima svih ljudi. Govori Sinu: “Nema¬ 
ju vina radosti i sreće, nemaju onoga što njihov život čini 
punim, lijepim, plodnim, sretnim, radosnim. Previše je u 
njihovu životu razočaranja, lomova, neuspjeha, nemoći, 
zla, besmisla, grijeha, opasnosti, nesigurnosti, straha, 
nepovjerenja, lutanja... “ i kao da ga pita: “Nisi li ti do- 

šao na zemlju da ljudi imaju život i da ga imaju u izo¬ 
bilju?” 

Koliko povjerenja imam u snagu Marijine zagovorne 
molitve? Ona je od početka ljudskoga roda dana ljudima 
kao nada, jer ona donosi pobjedu (Post 3,15); ona donosi 
Boga koji će zauvijek ostati s nama (Iz 7,14); nju nam je 
sam Isus s križa dao za Majku (Iv 19,26); nju i meni daje 
za Majku, Odvjetnicu, Zagovornicu. Sto ću joj sada povje¬ 
riti? 

Marija savjetuje sluge: "Što vam god rekne, učinite!” 
(Iv 2,5). Ona je, nadahnuta Duhom Svetim, odgovorila 
Bogu: “Neka mi bude po riječi tvojoj!” (Lk 1,38). Njezi¬ 
nim pristankom na volju Božju došlo nam je spasenje. 
Ona zna da će i našim vršenjem volje Božje Božje spase¬ 
nje ući u naše srce. Nije li vršenje volje Božje bio sav smi¬ 
sao Isusova života? “Moja je hrana vršiti volju Onoga koji 
me je poslao... Oče, ne moja, nego tvoja volja neka bu¬ 
de!... ” Isus i meni govori: “Ako me tko ljubi, čuvat će mo¬ 
ju riječ, pa će i Otac moj ljubiti njega i k njemu ćemo doći 
i kod njega se nastaniti.” Kad se Bog nastani u meni, kao 
što je Isus bio prisutan na svadbi u Kani, onda on vodu 
moje bezvrijednosti pretvara u vino radosne punine, u 
izobilje života, u snažan doživljaj spasenja. 

Put od zemlje do neba, od čovjeka do Boga, od prazni¬ 
ne do punine, od grešnosti do svetosti, od nesreće do sre¬ 
će - uvijek je samo jedan - vršenje volje Božje. 

Doživljavam li da po ovom molitvenom susretu s Ma¬ 
rijom i s Isusom postajem svježiji, vedriji, jači, bogatiji 
Božjim svjetlom i Božjim životom? 

Što je volja Božja? - Isus govori slugama: “Napunite 
posude vodom!”, a nama: Ispunite posude svoga života 
savjesnim vršenjem svojih dužnosti. Iako je sve to bljuta¬ 
va voda, ja je svojom prisutnošću i blagoslovom pretva¬ 
ram u najkvalitetnije vino plodnosti i radosti života. Na¬ 
punite posude! Neka ne budu prazne! Radite dok je dan! 
Mojim blagoslovom sve u vašem životu postaje blagoslov¬ 
ljeno i vi sami postajete blagoslov, izvor radosti, izvor 
života za druge. 

Vjerojatno je za sluge bila najteža kušnja kada im je 
Krist rekao: “Sad zahvatite i odnesite ravnatelju stola!” 
Bili su svjesni da zahvaćaju vodu! I za mene je najveća 
kušnja kada se doživljavam bezvrijednim, beskorisnim, 
bljutavim, a moram ići drugima, moram davati. Tada me 
prisutni Krist blagoslivlja, daje mi snagu i radost. I blju- 
tavost moje bezvrijednosti i mojih poslova oživljuje ljude. 
Oni postaju radosniji, sretniji, blaženiji, bliži Bogu. Neka 
se svadbena pjesma zaori svadbenom dvoranom moga 
srca! 

(Lk 9,28-36) 

Uspinjem se na brdo preobraženja. Želim biti svjedok 
događaja. 

“Osam dana nakon tih besjeda”... kad su apostoli s 
Petrom posvjedočili daje Isus Mesija, Sin Božji, i kada ih 
je Isus upozorio da je Očev plan spasenja drukčiji od nji¬ 
hova zamišljaja... 

“...povede Isus sa sobom Petra, Ivana i Jakova...” 
onu trojicu koji će biti svjedoci Isusove tjeskobe u Getse- 
maniju. To je Isusova odgojna taktika: koga odredi za uz- 
višenje, toga uči poniznosti; koga ponizuje, onoga spre¬ 
ma na proslavu. 

“...uziđe na goru da se pomoli”... Po molitvi otkri¬ 
vam da Isus nije samo jedan između nas, nego da je Sin 
Božji, a sebe shvaćam kao sliku Isusa, Sina Božjega. Po 
molitvi prihvaćam Božji put, razumijem svoj osobni od¬ 
nos prema Ocu. Lakše razumijem Isusa kada govori: 
“Hoće li tko za mnom, neka se odreče samoga sebe, neka 
uzima križ svoj i neka ide za mnom...” Po molitvi shva¬ 
ćam da me Isus kroza smrt vodi u Život. Po molitvi nje¬ 
mu prepuštam da mi odredi put u nebeski Jeruzalem. 
Molit ću da me Isus uvede u prisni odnos s Ocem, da 
shvatim kako je jedini put da postanem dijete Božje put 
odreknuća od sebe, put križa, put umiranja. Život po¬ 
stižem samo tako da ga izgubim. 

Dok se Isus molio, promijenio se: njegovo se lice pre¬ 
obrazilo, postalo je bljeskom svjetla. Otkriva tajnu njego¬ 
va intimnog života s Ocem. Tako su apostoli mogli otkri¬ 
ti Isusovu slavu - na svom životnom putu s njim u ze¬ 
maljski i nebeski Jeruzalem. Ova snažna milost bila im 
je potrebna da mogu svladati “sablazan” križa koji ih na 
tom putu čeka. 

S Isusom razgovaraju Mojsije i Ilija. Oni su živi. Isu¬ 
sov svijet je svijet živih. Pojavljuju se u slavi Isusovoj. U 

Mojsiju je zastupljena sva prošlost Izabranog naroda, u 
Iliji su prisutni svi proroci, a Isus je smisao sve povijesti. 
On povezuje čovječanstvo s Bogom. Vodi ga iz ropstva 
grijeha u slobodu djece Božje. 

Razgovaraju s Isusom “o njegovu Izlasku, što se do¬ 
skora imao ispuniti u Jeruzalemu”. Mojsijev izlazak iz 
egipatskoga ropstva bio je slika: Isusov Izlazak s čitavim 
čovječanstvom iz ropstva grijeha je stvarnost. Mojsije je 
vodio Izabrani narod kroz pustinju u Obećanu zemlju. 
Isus nas vodi kroz pustinju života u Vječnu domovinu. 

Ići za Isusom prema Jeruzalemu znači biti putnik na 
ovom svijetu, ne praviti sebi stalnoga boravišta na ovom 
svijetu, jer on nije naša prava domovina. Isus stoji preda 
mnom kao Put u Vječnu domovinu. Poći s njim i stići do 
Cilja znači izići iz sebe, živjeti u svijetu, ali ne od ovoga 
svijeta. 

Kada su učenici ugledali njegovu slavu, bili su svla¬ 
dani “snom”. Poslije će jednako tako u Getsemaniju biti 
svladani “snom”. “San” označava nemogućnost da nad¬ 
vladam razliku između mene i Boga, moju grešnost koja 
se ispriječila između mene i Boga. “San” ih priječi da uđu 
u Isusovu slavu. U Getsemaniju san ih priječi da uđu u 
sinovski odnos, sinovski dijalog s Bogom. 

“I dok su oni odlazili od njega, reče Petar Isusu: ‘Uči¬ 
telju, dobro nam je ovdje biti...’” Petar se grčevito hvata 
događaja. Želi da potraje vječno... Kako čest slučaj u na¬ 
šem životu kada se vežemo na duhovne utjehe i radosti! 

“Načinimo tri sjenice”... Luka odmah dodaje da Pe¬ 
tar nije znao što govori. On doista ne zna tajnu odnosa s 
Bogom. Bog treba objaviti mjesto i način susreta s njime, 
a čovjek treba prihvatiti Božju ponudu. Ne mogu ja nudi¬ 
ti Bogu mjesto i način susreta. Petar je izrekao moju 
svagdašnju napast: Boga smještam gdje hoću, kada hoću 
i kako hoću; s njim želim raspolagati po svojoj volji. 

“Dok je on to govorio, oblak ih zasjeni”... Mudrost 
života jest u tome da dopustim da me obuhvati oblak 
Božje tajanstvenosti, da mi oduzme svu naravnu snagu i 
sigurnost i da me povede u svoj svijet. On me može pre- 

strašiti, pokolebati, izvući mi tlo ispod nogu... no u obla¬ 
ku je Bog prisutan i iz oblaka On sigurno govori. 

“A glas se začu iz oblaka: ‘Ovo je Sin moj, izabranik!’” 
Baš kad sam u oblaku nesigurnosti i tame, oglasit će mi 
se Božja riječ i tad ću spoznati pravu istinu o svom pozi¬ 
vu, o svom sinovstvu u Isusu, o svom odabranju u Isusu, 
o slušanju Božje riječi koja je, u najtamnijim životnim 
trenucima, najsigurniji putokaz u Vječnost. 

“Njega slušajte!”... Slušati Riječ i onda kada mi govo¬ 
ri o patnji i o smrti kao putu prema pravom životu. Slu¬ 
šati Sina znači postati s njim Sin, slijediti njegov put, 
prihvatiti njegov križ, s njim izgubiti život. 

Isusova riječ je Riječ života, a ne smrti (razgovara sa 
živim Mojsijem i Ilijom). Kad je Očev glas zašutio, Isus je 
ostao sam na svom putu. Ali Očeve riječi odzvanjanju u 
mom srcu kao riječi života. Ja sam s njim, u njemu i po 
njemu Sin Božji. Isus je moj Put koji me vodi u vječni 
život. 




134 


Ignacijanske duhovne vježbe 


Isus - trs 

(lv 15,1-8) 


Najveća Božja želja Staroga i Novoga saveza jest da Bog 
i čovjek budu jedno. U punini vremena veliki Bog je došao k 
nama i postao Emmanuel - s nama Bog. Bog je onaj koji do¬ 
lazi čovjeku, čovjek je onaj koji prilazi Bogu. Smisao čovjeko¬ 
va života jest da se preda Bogu, da ostvari jedinstvo s njim 
već ovdje na zemlji da bi bio s Bogom kroza svu vječnost. 

Čitam tekst i slušam Isusa koji mi izriče ovu vječnu 
Božju želju. Poziva me da uklonim sve zapreke između 
mene i njega, da budem jedno s njim. 

“Ja sam istinski trs, a Otac moj - vinogradar. Svaku lo¬ 
zu na meni koja ne donosi roda on siječe, a svaku koja rod 
donosi čisti da više roda donese. Vi ste već očišćeni po riječi 
koju sam vam zborio. Ostanite u meni i ja u v ama. Kao što 
loza ne može donijeti roda sama od sebe, ako ne ostane na 
trsu, tako ni vi ako ne ostanete u meni Ja sam trs, vi loze. 
Tko ostaje u meni i ja u njemu, taj donosi mnogo roda Uisti¬ 
nu, bez mene ne možete učiniti ništa Ako tko ne ostane u 
meni, izbace ga kao lozu i usahne. Takve onda skupe i bace 
u oganj te gore. Ako ostanete u meni i riječi moje ako ostanu 
u vama, što god hoćete, ištite i bit će vam. Ovim se proslavlja 
Otac moj: da donosite mnogo roda i da budete moji učenici” 

“Ja sam pravi trs... vi ste loze.” Zorna slika odnosa 
između Isusa i njegovih učenika! Isus Krist je korijen, trs 
moga bića. On je izvor samoga života, izvor svih zdravih 
životnih sokova, izvor sve moje plodnosti. Ja trebam iz¬ 
rasti iz njega kao što loza izrasta iz trsa, da bi moj život 
bio plodan. Za sve što imam i što jesam trebam zahvaliti 
njemu. Koliko sam povezan s Kristom u svojim mislima, 
osjećajima, odlukama, planovima? 

“Otac je moj vinogradar... lozu koja ne donosi rod, si¬ 
ječe... a svaku koja donosi rod, čisti, da više roda done¬ 
se”... Bez povezanosti s njim ja dakle nemam nikakve 
šanse. Beskoristan sam i odbačen. Ako sam koristan, 
Otac me odgaja da budem još korisniji, da se neprestano 
usavršavam. Sve što se zbiva u životu, sve što na bilo koji 

način utječe na mene ide za tim da budem plodniji, ko¬ 
risniji. Prihvaćam li ovo neprestano usavršavanje? Nije li 
moje oklijevanje da se predam Gospodinu izraz moje ne¬ 
vjere, sebičnosti, traženja smisla u sebi, a ne u Bogu? 

“Ostanite u meni, i ja u vama. Kao što loza ne može 
donijeti roda sama od sebe, ako ne ostane na trsu, tako ni 
vi ako ne ostanete u meni! Tko ostaje u meni i ja u njemu, 
taj donosi mnogo roda Uistinu, bez mene ne možete uči¬ 
niti ništa” Intenzivno me poziva da budem jedno s njim 
da bih tako donio rod. I ponavlja mi da nema roda bez mo¬ 
je povezanosti s njim. Moj život bez Isusa je prema tome 
jalov i besmislen. Ova tema Isusovih upozorenja vrlo je če¬ 
sta: bez mene ništa - sa mnom sve! Zar ne činim puno to¬ 
ga bez njega, pače, protiv njega? Za Isusa je nešto samo 
ono što ostvaruje čovjeka, što je dobro, što ostaje vječno. 
Osjećaj plodnosti i vrijednosti života proizlazi iz moje po¬ 
vezanosti s Kristom. Osjećaj besplodnosti i nevrijednosti 
proizlazi iz moje udaljenosti od Krista. Isus me sada pozi¬ 
va da mu se povjerim, predam, sjedinim s njim. Što ću 
konkretno učiniti? Biti izvan njega znači: ne ostvariti se, 
biti jalov, izgubljen. Isus me ne želi ostaviti u lažnim, me¬ 
ni tako simpatičnim, iluzijama da ja nešto bez njega mo¬ 
gu, da ja nešto bez njega jesam. Sjetit ću se Isusovih izja¬ 
va: “Uistinu, bez mene ne možete učiniti ništa!” i: “Ljudi¬ 
ma je to nemoguće, ali Bogu je sve moguće.” 

Kako te Isusove riječi odzvanjaju u mojim ušima? U 
mom srcu? 

“Ako ostanete u meni i riječi moje ako ostanu u va¬ 
ma, što god hoćete, ištite i bit će vam.” Doživljaj praznine 
me upozorava da nisam povezan s Bogom. Poziva me da 
se povežem s njim: po molitvi, dobrim djelima, prihva¬ 
ćanju stvarnosti, patnji, drugim ljudima Doživljaj puni¬ 
ne ostvarujem u sjedinjenju s njim. Znači da vrijednost 
svakoga mog čina toliko vrijedi koliko je učinjen u Kri¬ 
stu. Moja riječ, moja misao, moje djelo toliko vrijedi koli¬ 
ko je usklađeno s Kristovom riječju, s Kristovom misli, s 
Kristovim djelom spasenja. Iz ove moje povezanosti s 
Kristom dozrijevaju dobri plodovi koje Isus od mene oče¬ 
kuje. “Ovim se proslavlja Otac moj: da donosite mnogo 
roda i da budete moji učenici.” 

Zvanje 


Čovjekova težnja da traži i pronađe smisao života dovo¬ 
di ga u krajnjoj liniji da traži i pronađe svoj osobni, jedin¬ 
stveni životni poziv; da traži i pronađe svoje mjesto na ze¬ 
maljskoj kugli, u vremenu u kome živi, u poslu koji obavlja, 
u društvu koje ga okružuje i da bude siguran da je tamo 
gdje ga Bog želi i da ide životnim putem kojim treba ići 

Zvanje je skup svib naravnih i nadnaravnih osobina 
koje čovjek u konkretnim okolnostima želi i može ostvari¬ 
ti i po njima ostvariti sebe. Kriza osobnoga identiteta po¬ 
kazuje da ljudi ne pronalaze svoje pravo zvanje, da nisu 
zadovoljni ni svojom osobom, ni svojim radom, ni svojim 
životnim putem. Može li se uopće pronaći svoje pravo 
zvanje? Može li čovjek biti siguran da živi i djeluje u svom 
zvanju? Vjera u Boga uključuje vjeru u čovjeka, a ova 
uključuje vjeru u čovjekov životni poziv, životnu zadaću. 

Sv. Augustin veli: “Onaj koji te je učinio (stvorio), zna 
što će s tobom učiniti.” Moje životno zvanje određeno je od 
onoga časa kada me je Bog odlučio stvoriti baš ovakva ka¬ 
kav jesam, s ovakvim osobinama koje mi je dao i u ova¬ 
kvim okolnostima u koje nas je postavio. Kao što je svaka 
osoba jedinstvena, neponovljiva i nenadomjestiva, tako je 
i svako zvanje jedinstveno, neponovljivo i nenadomjestivo. 
Bog zna što će sa mnom učiniti. Znadem li to ja? 

Zvanje je sudjelovanje na Kristovu pozivu: “Kao što 
je mene poslao Otac, tako i ja šaljem vas...” I kao što je 
Isus imao zadaću da sebe i cijeli svijet vrati i preda Ocu - 
tako i svaki čovjek u biti ima zadaću da sebe preda Bogu i 
da pomogne drugima da se predaju Bogu. Ostvarenjem 
svoga poziva čovjek ostvaruje svetost i tako postaje naj¬ 
korisniji drugim ljudima. 

Kršćanin je po krštenju i potvrdi pozvan da kao ud 
mističnoga tijela Kristova - Crkve - ostvaruje svoj poziv. 
Svojim ostvarenim životom ostvaruje, oživljuje, izgrađu¬ 
je, oplođuje, posvećuje Crkvu. 

Zvanje je: 

a) sudjelovanje na sveopćem spasenju, 

b) ostvaruje se u konkretnoj zajednici, 

c) u sklopu zadaće šire zajednice svatko ima osobnu 
zadaću. 

Zbog trostruke požude čovjek bira zvanje u kojem će 
mu biti lakše, u kojem će se više obogatiti, gdje će ga ljudi 
više slaviti i gdje će više vladati nad drugima. 

Kad ne bi bilo težnje za lakšim i ugodnijim životom 
(požude tijela) - svi bi ljudi prihvatili i najteži posao ra¬ 
dosno da ostvare svoj poziv. Kad ne bi bilo želje za dobit¬ 
kom (požude očiju) - svi bi ljudi gledali kako će najviše 
koristiti drugome. Kad ne bi bilo želje za čašću, slavom i 
vlašću (oholost života) - svi bi ljudi u poniznosti i ljubavi 
služili jedni drugima. 

Čovjek mora nadvladati trostruku požudu da može 
ostvariti svoje pravo zvanje. Mora se obratiti, odreći se 
svoje sebičnosti i okrenuti se prema drugima. 

Ostvariti zvanje može se ako se odabere ono u kome 
će sve dati od sebe, u kome će učiniti najviše dobra, u ko¬ 
me će drugi od njega imati najviše koristi. Narod veli: 
“Niti kruna čini kralja, nit misnika bijela halja!” 

Sv. Ignacije čovjeku koji želi u potpunosti ostvariti 
svoje zvanje stavlja pred oči lik Isusa Krista - Kralja, Vo¬ 
đu, Učitelja, Uzor, Ideal, da bi u Isusu pronašao svoj ne- 
nadomjestivi, najveći i najsavršeniji uzor. Potiče ga da 
promatra Kristovu osobu i Kristov poziv, da puno moli 
kako bi prepoznao Kristov put i imao snage ići tim pu¬ 
tem. 

Zvanje nije statička stvarnost: Bog pozove, ja se oda¬ 
zovem. Zvanje je stalno Božje pozivanje i stalno čovjeko¬ 
vo odgovaranje. Svijest i jasnoća moga poziva razvija se 
stalnim aktivnim djelovanjem, angažiranjem. 

Zvanje ima najrazličitija imena, najrazličitije oblike i 
načine ostvarivanja, ali ono po čemu se svako zvanje 
ostvaruje uvijek je isto: izlaženje iz sebe, umiranje sebi. 
Tako čovjek prihvaća druge kao cilj svojih misli, riječi, 
djela, žrtava, umiranja. 

Kad se čovjek posve razda u svom zvanju, doživljava 
vrijednost i ljepotu života. 

Zvanje? - Ljudska osoba sa svojim mogućnostima ko¬ 
je treba ostvariti. 

Vjerujem li da me Bog osobno pozvao na sasvim kon¬ 
kretnu zadaću? Od čega se moram pročistiti da lakše 
upoznam i ostvarim svoje zvanje? Vjerujem li da je ovaj 
posao koji sada radim moje životno poslanje? Koji je moj 
specifičan način kako trebam mijenjati i spašavati svijet? 

Obnoviti ivot ili promijeniti zvanje? 


Bog ml je dao određene sposobnosti i sklonosti, sta¬ 
vio me u konkretne okolnosti i time mi zacrtao životni 
put, životnu zadaću. Tu zadaću mogu ostvariti u slobod¬ 
noj suradnji s njim. Neusklađenost mojih naravnih želja 
s najvišim Dobrom potiče me da pronalazim tisuću razlo¬ 
ga u prilog mojim časovitim željama, koje nisu u skladu s 
posljednjim Ciljem. 

“Specijalisti” mi mogu dati dobar savjet da lakše 
upoznam svoj životni cilj i steknem veći poticaj da ga 
ostvarujem, ali svoja osobna životna pitanja moram rje¬ 
šavati sam. Moram žrtvovati vrijeme, uložiti trud i akti¬ 
virati svoje sposobnosti da pronađem svoj životni put i 
životni cilj. Kod nezrelih osoba svijest životne zadaće 
može izazivati nemir, nesigurnost, tjeskobu i klonuće. 

Ako je jedno zvanje u objektivnom redu “vrjednije”, 
ne znači daje ono za mene. Dobar glumac ne mjeri se po 
ulozi koju glumi, nego po načinu kako je odglumi. Tako 
se ni moja vrijednost ne mjeri po zvanju u kome živim, 
nego po načinu kako zvanje odživim. Neuspjesi i razoča¬ 
ranja su sastavni dio svakoga dobro življenog zvanja. Ni¬ 
jedno zvanje nije idealno i nijedno samo po sebi ne donosi 
sreću. 

Odabrati pravo zvanje mogu: 

1) Ako imam psihološku, ljudsku zrelost da slobodno 
odlučujem. Teško je postići zrelost. Zbog čega sumnjam u 
svoju zrelost? 

2) Ako prođem svojim životom od djetinjstva i otkri¬ 
jem milosti i darove koje mi je Bog najviše davao. Tako 
ću lakše otkriti Božju ruku na putu kojim me vodi. 

3) Ako prepoznam koja je moja sadašnja, konkretna, 
životna želja? I kakav je moj sud o njoj u svjetlu duhov¬ 
nih vježba? Kakvi su motivi u prilog mojoj životnoj želji i 
oni protiv njena ostvarenja? I kakva je vrijednost tih mo¬ 
tiva? Kako se osjećam pri pomisli da ću sigurno ostvariti 

ovu želju? A kako ako sam siguran daje neću moći ostva¬ 
riti? 

4) Ako u ostvarivanju moje životne želje prepoznam 
zapreke i teškoće na koje nailazim s moje strane, sa stra¬ 
ne drugih ljudi, od okolnosti u kojima živim? 

5) Ako saznam u odnosu na ostvarenje moje životne 
želje kakvo je mišljenje i kakvi su stavovi ljudi koji me 
dobro poznaju i koji mi žele dobro. 

Odgovorit ću na ova pitanja u molitvi, u nutarnjem 
miru, u slobodi srca. Tako ću biti siguran da je moje 
životno opredjeljenje u skladu s Božjim planom. 

Što činiti kad zvanje dođe u pitanje? Ako kažem: 
“Izgubio sam svoje zvanje”, podsjetit ću se da zvanje nije 
statička stvarnost, da se ono razvija uz moju suradnju i 
da ono blijedi zbog mojih propusta. Ako ustvrdim: “Pre¬ 
vario sam se... Nisam zrelo odlučio... Pod pritiskom sam 
se odlučio... Bitni uvjeti su se promijenili i moram revidi¬ 
rati izbor...?” - tada ni slijepa vjernost prvoj odluci ni na¬ 
gle promjene nisu dobra iješenja. Trebam se u Božjoj pri¬ 
sutnosti pitati zašto nisam siguran daje ovo volja Božja i 
kako pronaći istinu i mir. Teoretske rasprave, vraćanje s 
gorčinom na prošlost ili nada da će mi promjena vanjskih 
okolnosti pomoći... nisu mi ni od kakve koristi. 

Promjenom i obnovom vlastitoga života postižem iz¬ 
gubljeni mir i slobodu. 

Prihvaćanjem Božje volje pobjeđujem sebeljublje, ne¬ 
zadovoljstvo, gorčinu i nemir. 

Prihvaćanjem pametnih ljudskih savjeta, pa i kriti¬ 
ka, postajem mudriji i bolji. 

Prihvaćanjem žrtve popravljam pokvareno, nadok¬ 
nađujem propušteno. 

Prihvaćanjem staroga puta, ali sada s čistim, jasnim i 
bistrim motivima... 

Ako uza sve to ne nađem mir, znak je da ovo nije moj 
put i da mogu tražiti drugi. 

Dvije zastave 

(DV 136-148) 

(dva tabora, dva svijeta, dvije mudrosti, dva ivotna nazo¬ 
ra, dvije borbene taktike, duh siromaštva, slobode i ljubavi) 


Magistralni evanđeoski tekstovi: Govor na gori (Mt 
5,1-12), Kušnja u pustinji (Mt 4,1-11), molitva Očenaša 
(Mt 6,9-15), Marijin “Veliča!” (Lk 1,46-55), “Sedam rije¬ 
či na križu”, Slanje apostola (Mt 10,1-42), Bogati mladić 
(Lk 18,18-27), Kraljevska svadbena gozba (Mt 22,1-14), 
Prispodoba o bogatašu i siromašnom Lazaru (Lk 16,19-31), 
Priča o ludom bogatašu (Lk 12,16-21), Posljednji sud 
(Mt 25,31-46)... 

Isus Krist: “Ne možete služiti Bogu i bogatstvu!” (Mt 
6,24); “Siromasima se propovijeda Evanđelje!”(Lk 7,22). 

Sv. Ignacije, nadahnut Duhom Božjim, tumači Evan¬ 
đelje: 

Zao duh želi zarobiti ljude u svoje mreže i okove. To 
postiže tako da ih najprije napastuje na pohlepu za bo¬ 
gatstvom. Iz toga ih vodi dalje da teže za taštom ljud¬ 
skom časti. A onda do oholosti, izvora svih grijeha (DV 
142). 

Isus Krist svoje šalje da budu svima na pomoć. Da bi 
to postigli, moraju se odlučiti za najviši stupanj duhovno¬ 
ga siromaštva (slobode), a po volji Božjoj i do stvarna si¬ 
romaštva. Drugi stupanj je želja da podnesu pogrde i pre¬ 
zir. Iz toga dolaze do prave poniznosti (DV 146). 

Siromaštvo je sloboda od navezanosti na materijalna 
dobra, na tjelesna dobra, na ljudske kvalitete, na duhov¬ 
ne darove Božje. Životno opredjeljenje za prave vrednote, 
pravo zvanje, korisne poslove, plodan apostolat, najviše 
ovisi o duhu siromaštva. Ovo razmišljanje je srž Kristove 
nauke, bljesak svjetla koji osvjetljava naše biće, svijet 
oko nas, događaje koji nas prate. 

Ono nam kaže da je cijelo čovječanstvo i svako ljud¬ 
sko srce podijeljeno u dva tabora, dva grada, dvije ljuba- 

vi. Da u svima nama postoji stalna napast da sve što ima¬ 
mo zadržimo za sebe, da se prilijepimo uz dobra koja po¬ 
sjedujemo, da se na njima zaustavimo, da se s njima iden¬ 
tificiramo, da se dadnemo njima zarobiti, da ih apsoluti- 
ziramo i tako zadovoljni prolaznim dobrima više ne tra¬ 
žimo vječna dobra. Tako zatvoreni u prolazna dobra po¬ 
stajemo nemoćni otvoriti se, nesposobni za ljubav, za 
rast u Bogu. 

Ovu napast prepoznajemo: kad naglašavamo pravo 
na svoje djelo, na svoju krepost, na osobne i skupne kva¬ 
litete, na uspjeh, u želji da uvijek pobjeđujemo, u sklono¬ 
sti da zaokružimo svoje shvaćanje i dalje ga ne proširuje¬ 
mo... 

Duhovno siromaštvo koje je cilj ovoga razmatranja 
cilj je cijele evanđeoske poruke, temelj svake zdrave du¬ 
hovnosti, zreo stadij duhovnoga života, izvor savršeno¬ 
sti. Ono razvlašćuje čovjeka od njega samoga i omogućuje 
mu da se u ljubavi preda Bogu i bližnjemu. U njemu su 
sadržani svi zakoni i svi proroci. 

Isus Krist je svoje sposobnosti, bogatstvo i moć pre¬ 
dao u službu Ocu. Zato nije bio u svom središtu. On je sa¬ 
mo “Sluga Jahvin”. Krist želi stvoriti zajednicu siroma¬ 
ha, zajednicu ljudi slobodnih od svake navezanosti. Samo 
slobodni možemo otvoriti srce prema svima. Umjesto 
usmjerenosti na bogatstvo, u ljubavi smo otvoreni jedni 
prema drugima. 

Kako ovu božansku mudrost ne možemo ni shvatiti 
ni poželjeti svojim naravnim moćima, potrebno je poniz¬ 
no, intenzivno, angažirano, ustrajno moliti. Ignacije pre¬ 
dlaže “trostruki kolokvij”: veliku milost nutarnje slobo¬ 
de najprije molimo od Marije, Majke Isusove, onda s Ma¬ 
rijom od Isusa, onda s njima od Oca nebeskoga - izvora 
svakoga života i svetosti. 




Tri vrste ljudi 


143 


Tri vrste ljudi 

(DV 149-164) 


Pripravljam se ili za izbor ili za obnovu zvanja? Želim 
provjeriti koliko su ispravne i čiste moje nakane, motiva¬ 
cije, ciljevi. 

Nije dovoljno da predmet koji biram bude dobar niti 
je dovoljna moja spremnost da biram. Nije dovoljno da 
nešto zakonito posjedujem da bih u sebi ima o Božji mir 
(bogati mladić!). Nije dovoljno da se maksimalno an¬ 
gažiram u nekom pothvatu i poslu. Dobro djelo može biti 
loše motivirano. Da mogu napraviti dobar izbor ili radi¬ 
kalnu reformu života, “moje oko mora biti zdravo, jer sa¬ 
mo tada je i čitavo moje tijelo zdravo” (Lk 11,34). 

Ima ljudi koji se odriču mnogih lagodnosti, jako su 
aktivni za Božju stvar, puno govore o pravdi i ljubavi i - 
pri svemu tome čine ono što oni hoće. Njihova muka, a i 
onih oko njih, počinje kada više ne ide onako kako su oni 
zamislili, kada se dogode neočekivani obrati, kada dožive 
neuspjeh. Držeći se tvrdoglavo svojih zamišljenih plano¬ 
va i ciljeva, oni nastoje Božju volju okrenuti na svoju. 

Iskreno i slobodno služe Bogu oni koji nisu navezani ni 
na stvari ni na posao, koji čine ono što je objektivno dobro, 
što je volja Božja, što je više na slavu Božju. Sloboda srca 
postiže se dugotrajnom vježbom tijekom cijeloga ljudskog 
života! Ovakav ideal postiže samo uravnotežena osoba. 

Ovo razmatranje je test, ispitivanje savjesti, ispiti¬ 
vanje mojih najdubljih motiva koji pokreću moj život i 
moje djelovanje. 

Gledam pred sobom Krista koji me s ljubavlju proma¬ 
tra, kao što je promatrao bogatoga mladića i govori mi: 
“Ostavi sve! Podijeli sve što imaš! Hajde za mnom prema 
vječnom Cilju!” Molim da se danas ne oglušim, da prih¬ 
vatim njegovu volju. Molim ga da me nikakvo prolazno 
bogatstvo ne zarobi, da uvijek idem naprijed! 

Sv. Ignacije predlaže da sebi predstavim tri vrste lju¬ 
di koji su dobili veliku svotu novca. Svi su potaknuti da 
se radi većega dobra odreknu dobivenoga bogatstva. 

Prva skupina se želi otresti navezanosti na novac. No 
sve ostaje na pustoj želji Ništa ne poduzimaju da bi ostva¬ 
rili svoju želju. “Put do pakla popločan je dobrim željama!” 

Druga skupina se želi otresti navezanosti, no tako da 
novac, ili stvar, ili užitak ostane u njihovu vlasništvu. Žele 
da im se Bog prikloni, da im dadne potrebnu slobodu, ali 
sami nemaju snage osloboditi se i krenuti Božjim putem. 

Treća skupina želi se osloboditi sklonosti da njima ne 
gospodari želja da stečenu stvar zadrže. Oni tu stvar ho¬ 
će toliko koliko Bog želi da je hoće. Oni tom stvari i že¬ 
ljom hoće samo jedno - proslaviti Boga! Njihova želja za 
tom stvari uvjetovana je njihovom željom da proslave Bo¬ 
ga. Njihova najveća želja je da u svemu slave Boga, a sve 
drugo je podložno tom cilju. 

Moj problem u služenju Bogu je moja slaba volja. Sv. 
Augustin kaže: “Homines sunt voluntates!” (Ljudi po¬ 
staju ono što hoće). Ja znam što bi trebalo činiti, ali ne¬ 
mam snage to provesti u djelo. Puno raspravljam, izvana 
pokazujem kao da hoću, ali stvarno malo poduzimam. 
Kardinal Jean Danielou kaže: “Naše 20. stoljeće ostat će 
zabilježeno u povijesti kao stoljeće velikih rasprava i veli¬ 
koga otpada od vjere!” 

Ja želim poći Božjim putem, ali ga isto tako želim 
sam odabrati ili odrediti. Žnakovi da sam na svom, a ne 
Božjem putu su: nezadovoljstvo, nestrpljivost, razdražlji- 
vost, agresivnost, razočaranje, strah, praznina. Isus ka¬ 
že: “Jer si mlak, ni vruć, ni hladan, izbacit ću te iz svojih 
lista. ” “Strm je put i uska su vrata koja vode u život i ma¬ 
lo ih je koji njime idu.” “Tko hoće biti moj učenik, neka 
se odreče samog sebe, neka uzme svoj križ svaki dan i ne¬ 
ka ide za mnom.” “Kraljevstvo nebesko silu trpi i siloviti 
ga osvajaju.” “Tko ne uzme svog križa svaki dan i ne po¬ 
đe za mnom, nije mene dostojan.” 

Što učiniti pred ovom zahtjevanošću? Ignacije pre¬ 
dlaže trostruki razgovor: najprije s Gospom, onda s njom 
i Isusom, onda s njom, Isusom i Ocem nebeskim. 

Vjerujem li daje moguće postići “nemoguće”. Isus mi 
kaže: “Ljudima je to nemoguće, ali Bogu je sve moguće!” 
(Mt 19,26). 

Tri načina ljubavi (poniznosti) 

(DV 165-168) 


Kao razmatranja o “Dvije zastave” i “Tri vrste ljudi”, 
i ovo razmatranje me priprema da ispravno odaberem 
životno zvanje. 

U razmatranju o “Tri vrste ljudi” pročistio sam svoje 
motive i nakane. Ovo mi želi pomoći da se posve otvorim 
ljubavi. 

Vježba o “Tri načina ljubavi” ili “Tri načina ponizno¬ 
sti” (kod sv. Ignacija je to isto) govori o temelju moga od¬ 
nosa prema Bogu. Ljubav je spremnost da budem na ras¬ 
polaganju Bogu koji je ljubav, da izvršavam njegovu vo¬ 
lju. Ona pretpostavlja odricanje od svojih sebičnih i oho- 
Lih želja. 

Gledam pred sobom Isusa. On se radi mene i moga 
spasenja ponizio, sišao s nebesa, postao poslušan, po¬ 
nižen do smrti na križu. Pokazao mije put u vječni život. 
Iz ljubavi prema meni dao je svoj život da bi mi uskrsnu¬ 
ćem poklonio svoj božanski život. 

Osluškujem kucaje njegova Srca. Što mi sada govori? 
- “Prijatelju, pomakni se naviše, više mi se približi!” 
Ukoliko sam velikodušan prema Isusu, hrabro ću preko¬ 
račiti sve granice ljudske logike i poći ususret Isusu. 

Molim ga da me tako zahvati njegova ljubav, ispuni 
njegovo svjetlo, ojača njegova snaga, preobrazi njegov 
Duh, da me nikakav egoizam, nikakav strah pred žrtvom, 
nikakva ljudska logika, ne zaustavi na putu koji me vodi 
u Božji svijet. 

Stav prema Bogu ne ponaša se po logici razuma i in¬ 
teresa, nego po logici srca, ljubavi. Blaise Pascal reče: 
“Srce ima svoje razloge koje razum ne može razumjeti!” 

Crkva je mistično tijelo Kristovo. Što su kršćani više 
slični Kristu, to će Crkva biti vjernija slika Kristova. Za¬ 
to se trebam “obući u Krista”, suobličiti mu se, upiti nje¬ 
gov duh: da Kristova misao bude moja misao, Kristove 

težnje moje težnje, Kristova snaga moja snaga, Kristov 
mir moj mir, Kristova radost moja radost, Kristov život 
moj život. Krist treba postati srce moga srca! 

Da bih došao do toga vrhunca, Ignacije mi predlaže 
razmatranje o tri načina ljubavi: 

Prvi način sastoji se u tome da se tako odlučim ljubiti 
Boga da nikada neću teško sagriješiti. Od te odluke ne 
bih odstupio ni uz cijenu da dobijem cijeli svijet niti da 
mi oduzmu život. 

Ovo je visok stupanj ljubavi. Isključena je svaka mo¬ 
gućnost da se svjesno i slobodno odijelim od Boga, da po¬ 
činim težak grijeh. No, ovaj način ne isključuje lake grije¬ 
he, nesavršenosti, nemarnosti, izbjegavanje križeva i po¬ 
niženja, želju za svjetskim radostima. A onda nisam sigu¬ 
ran da ću ustrajati u dobru. Tako se ipak nalazim u opa¬ 
snosti da padnem i u teški grijeh. 

Drugi način savršeniji je od prvoga. Tako ljubim Bo¬ 
ga da mi je svejedno jesam li bogat ili siromašan, čašćen 
ili prezren, hoću li dugo ili kratko živjeti. Želja da služim 
Bogu važnija mije od svega. Uz to, ni za čitav svijet, pa ni 
uz gubitak vlastitoga života, ne bih počinio samo jedan 
laki grijeh. Onaj koji je doživio da je ljubljen shvaća svu 
težinu “lakog grijeha”. Prihvaćanjem svjesno i slobodno 
lakoga grijeha kao da sam probio rupu na lađi svoga ži¬ 
vota. 

Treći način je savršen. Pretpostavlja prvi i drugi: u 
pretpostavci da ću jednako proslaviti Boga, samo da se 
više povedem za Kristom, da mu postanem što sličniji: 
radije odabirem siromaštvo sa siromašnim Kristom, ne¬ 
go bogatstvo; radije pogrde s Kristom, zasićenim pogrda¬ 
ma, nego časti; više želim da me smatraju ispraznim i lu¬ 
dim poradi Krista, kojega su prvoga smatrali takvim, ne¬ 
go pametnim i mudrim na ovome svijetu. Tako se posve 
suobličujem s Kristom koji je prihvatio nepravde, prezir i 
sramotnu smrt. Ja, iz ljubavi prema njemu, prihvaćam 
radije prezir nego pohvalu, radije patnju nego užitak, ra¬ 
dije sramotu nego ugled, radije umiranje nego radostan 
život. Tko je došao do toga stupnja ljubavi, zahvaljuje na 
svemu Bogu, sretan je sa svime, ničemu se ne protivi. Da 

bih došao do toga stupnja ljubavi, moram se svakodnev¬ 
no vježbati podnositi sramotu, izbjegavati želju za isti¬ 
canjem, rado primati pouke, prigovore, opomene... “Mo¬ 
ramo dopustiti da padnemo u zemlju kao zrno, da nas 
pokriju gnojem prezira, da na nas napada snijeg hladno¬ 
će i nemara, da nas pokrije vrijeme zaborava... tek tada 
će doći vrijeme da donesemo prave plodove” (P. Fore- 
stat). “Svi ljudi imaju svoj križ. Samo, neki ga nose rado i 
zato im je upola lakši. Drugi ga nose protiv volje i zato im 
je dvostruko teži!” (sv. Alfonso Liguori). 

Trostrukim razgovorom zamolit ću da mi Gospodin 
dadne dar ovoga trećeg načina ljubavi. 

Izbor (reforma ivota) 

(Lk 18,15-30; DV 169-189) 


Gospodin me u ovim duhovnim vježbama, u ovom 
razmatranju, poziva da nešto konkretno učinim za nje¬ 
ga. Moje sadašnje duhovno raspoloženje, iskustvo u ovim 
duhovnim vježbama, pokazuje mi kakav treba biti moj 
odgovor Bogu. Evanđeoski tekst će mi pojasniti i Božji 
poziv i moj odgovor. Bit će ovdje iznimno korisno zapisati 
ono što spoznam i odlučim učiniti. 

Isusov susret s bogatim mladićem 

Isus i bogatom mladiću i meni nudi vječni život. Oče¬ 
kuje od mene da ga primim. 

Bogati mladić pita: “Dobri učitelju, što mi je činiti da 
baštinim život vječni?” Isusa naziva Dobrim očekujući od 
njega dobrohotnost i neko dobro za sebe. Isus mu odgo¬ 
vara daje samo Bog dobar i da treba samo njega željeti, a 
ne neko dobro koje ne bi bio Bog. 

Dajući zapovijedi, Bog je na prvoj ploči stavio sebe 
kao najveće dobro. Isus, učeći nas molitvu Očenaša, naj¬ 
prije nam u usta stavlja želju da se Bog proslavi. 

Bogati mladić je bio vjeran, pouzdan, održavao je za¬ 
kon - baš kao što i ja savjesno vršim kršćanske dužnosti, 
angažirano izvršavam povjerene mi poslove. No ulazak u 
vječni život Isus uvjetuje nečim drugim: “Još ti jedno ne¬ 
dostaje!” A to jedno - više je od svega. Moraš prije svega 
slušati Božju riječ i dati se voditi od nje. A što ta riječ go¬ 
vori? 

“Idi, prodaj sve što imaš!” - Ne temelji život na onom 
što imaš, što znaš, što možeš. Oslobodi se navezanosti na 
imetak, užitak, naravne i duhovne darove. Ostvaruje se 
Isusova tvrdnja: “Ne možete služiti Bogu i bogatstvu!” 
(Mt 6,24). 

“Podijeli siromasima!” - živi za druge, budi čovjek za 
druge, shvati da samo ono posjeduješ što si dao drugima, 

da je tvoja vrijednost ne u tome što o sebi mis liš, što 
imaš, što činiš, što ljudi o tebi misle, nego samo u onome 
što je otišlo od tebe drugima, od čega drugi žive. Siromasi 
su svi ljudi koje je Bog stavio na moj životni put, počevši 
od najbližih. Svi smo za sve siromasi i svi smo dužni dije¬ 
liti s drugima sve ono što nam je Bog dao. 

“Imat ćeš blago na nebu!” - ne traži sigurnosti ovdje 
na zemlji, sve upravi prema vječnosti (“Tražite najprije 
kraljevstvo Božje, a sve ostalo će vam se nadodati!”, 
“Skupljajte sebi blago tamo gdje moljac ne grize i gdje tat 
ne krade!”). 

“Onda dođi i slijedi me!” - idi za mnom, čini ono što 
sam ja činio, uvijek ponovno slušaj, uvijek ponovno zapo- 
činji, oslobađaj se od materijalnih dobara i svega što te 
priječi da ideš za mnom, prihvati da živiš u određenoj ne¬ 
izvjesnosti, ovisan o Božjem govoru. 

Trebam moliti da vidim što posjedujem, što me za¬ 
tvara u mene samoga i onemogućuje mi da sve što imam i 
što jesam shvatim kao dar drugima. Čega se trebam oslo¬ 
boditi, da budem raspoloživ za Isusov poziv. Vjerujem li 
da s Isusom mogu ostvariti nemoguće? 

Teškoće bogataša i moje: mladić ode vrlo žalostan - 
jer bijaše veoma bogat. Biti bogat (stvarima, užicima, 
kvalitetama, duhovnim darovima) znači biti nemoćan, 
neslobodan, okrenut prema sebi, nesposoban ostvariti 
svoj život. 

Mračna tajna bogatstva: ono što bogataš (neslobo¬ 
dan) posjeduje - to posjeduje njega! Ono čime želi raspo¬ 
lagati, gospodariti - to raspolaže, gospodari s njime! Ono 
što zadržava za sebe - to zadržava njega u hodu prema 
Bogu! 

“Lakše je devi kroz iglene ušice proći, nego bogatašu 
ući u kraljevstvo Božje!” Bogataš se, dakle, uopće ne 
može odazvati na Kristov poziv. Kako smo svi skloni po¬ 
sjedovati, zadržavati za sebe - naša je situacija beznad¬ 
na. Pred Isusovom zahtjevnošću smo nemoćni. 

Isus to potvrđuje: “Ljudima je to nemoguće!” Ali od¬ 
mah pokazuje izlaz, rješenje: “Bogu je sve moguće!” Sa- 

mo me Bog može osloboditi, razvlastiti od svega što me 
zarobljava. On to stalno čini dopuštajući mi gubitke, ne¬ 
uspjehe. Prepustit ću mu se kao dijete. Neka čini što ho¬ 
će. Surađivat ću s njim. On će učiniti ono što ja ne mogu. 

Mladić je otišao, a Petar pita; “Evo, mi smo ostavili 
sve svoje i pošli za tobom.” Isus odgovara: “Nema nikoga 
tko je ostavio radi kraljevstva Božjega kuću, ili ženu, ili 
braću, ili roditelje, ili djecu, koji neće primiti mnogo više 
već na ovom svijetu, a u budućem svijetu život vječni.” 

Trostrukim razgovorom molim od Boga da me učini 
slobodnim, da mu se mogu odazvati. 

Isus čisti hram 

(lv 2,13-21) 


U hramu je na poseban način Jahve-Bog bio prisu¬ 
tan. Njemu su svake godine dolazili članovi Izabranoga 
naroda i susretah se s njim u prošnjama, u slavljenju Bo¬ 
ga, u prinošenju Bogu sebe i onoga što im je Bog dao. 
Hram je bio mjesto susreta Boga i člana Izabranoga na¬ 
roda. Nakon što je Isus učio da će doći vrijeme kada će se 
pravi klanjaoci klanjati Bogu u dubu i istini (Iv 4,23-24) i 
n ak on što je ustanovljenjem Euharistije i svojom kalva- 
rijskom Žrtvom uspostavio Novi i vječni savez s Bogom, 
hram je izgubio svoje značenje (“I gle, zastor se hramski 
razdrije odozgor do dolje, na dvoje”, Mt 27,51). 

Hram je slika našega srca, jer naše je srce hram 
Božji. Bog najradije boravi u ljudskom srcu. Isus je došao 
očistiti, posvetiti i spasiti ljudsko srce. On želi da ga mi 
štujemo ne samo riječima, nego srcem. 

Gledam očima događaj, slušam riječi, pratim mišlju 
što se zbiva i prepoznajem poruku Isusovu upućenu me¬ 
ni sada u ovoj vježbi. 

“Isus uziđe u Jeruzalem. U Hramu nađe prodavače 
volova, ovaca i golubova i mjenjače gdje sjede.” Prodavači 
stoke i mjenjači novca bili su korisni hodočasnicima u 
hram. U hramskom se predvorju moglo nabaviti sve što 
je potrebno za žrtvu. Ono što je Isusa naljutilo i ono zbog 
čega je djelotvorno pokazao svoju ljutnju jest zloporaba 
hrama. Smisao hrama bio je susret s Bogom, molitva, 
predanje i žrtvovanje Bogu. No u praksi ova trgovina je 
čuvarima hrama postala važnija. Na taj način oni su na¬ 
micah novac potreban za uzdržavanje hrama - i za sebe. 
Obistinilo se ono što je srž Isusova evanđeoskog nauka: 
“Ne možete služiti Bogu i bogatstvu.” Ovdje je bogaće¬ 
nje, novac, postao važniji od pobožnosti, molitve, susreta 
s Bogom. Narod kaže: “Gdje je Bog sagradio svoju crkvu, 
tamo je sotona podigao svoju kapelu.” Sklonost da čovjek 
izvlači iz svega korist za sebe nema granica. I djelo milo- 

srđa može biti izraz sebičnosti, i molitva može biti sred¬ 
stvo stjecanja, i pokora može biti vrtnja oko sebe (Mt 
6,1,5,16). U ljudskom srcu odvija se stalna borba između 
Boga i bogatstva. I u mom srcu stalna je borba između 
ljubavi i sebičnosti. 

“I načini bič od užeta te ih sve istjera iz Hrama zajed¬ 
no s ovcama i volovima. Mjenjačima rasu novac i stolove 
isprevrta, a prodavačima golubova reče: ‘Nosite to odav¬ 
de i ne činite od kuće Oca mojega kuću trgovačku.’” 

Prisutan sam tom događaju. Prilazim Isusu i hrabro 
ga molim da i u hramu moga srca napravi red. Ako treba, 
i bičem. Ako Boga stavim na prvo mjesto, onda će u mom 
srcu biti sve na svom mjestu. Ako Bog nije na prvom mje¬ 
stu, onda je svugdje nered. Duhovne vježbe se obavljaju 
“da čovjek uredi svoj život ne dajući se voditi ni od kakva 
nagnuća koje bi bilo neuredno” (DV 21). Moja ljubav pre¬ 
ma Bogu često je premalena da bi me poticala da sam na¬ 
pravim red. Moja ljubav prema stvorenjima često je pre¬ 
velika da bih ih sam izbacio iz srca, da bih se oslobodio 
navezanosti na njih. Zato je potrebno upotrijebiti silu, 
svladavati se, činiti pokoru. “Kraljevstvo nebesko silu 
trpi i siloviti ga osvajaju.” 

Židovi ga upitaju: “Koje nam znamenje možeš poka¬ 
zati da to smiješ činiti?” Odgovori im Isus: “Razvalite 
ovaj hram i ja ću ga u tri dana podići.” Isus je Bog. Čuvari 
hrama traže potvrdu od Isusa da može tako postupati. 
Kao dokaz vlasti nad hramom i hramskim čuvarima Isus 
govori o moći kojom će biti ubijen i pokopan uskrsnuti. 

Isus je kao Bog gospodar moga hrama, moga srca. On 
može učiniti ono što ja ne mogu, zašto nemam snage. On 
može u mom srcu sve težnje okrenuti prema Bogu, Boga 
staviti na prvo mjesto. Prisjetit ću se iskustva kako je to 
Isus do sada činio, posebno u ovim duhovnim vježbama. 
Molit ću ga da bdije nad mojim hramom, da zahvati i ona 
osjetljiva područja u koja se ja bojim ući. Molit ću ga da 
spremno prihvatim i bolne zahvate. 

Čistoća srca 

(Mt 6,1-6; 16-18) 


Isus je došao k nama da očisti naše srce od svega što 
nije u skladu s Božjim Srcem - da mu budemo što sličniji. 
Sve što čovjek mis li, govori, čini, treba proizlaziti iz čistoga 
srca ili treba čovjeku pomagati da neprestano pročišćava 
svoje srce. 

Mt 6,1-4: “Pazite da svoje pravednosti ne činite pred 
ljudima da vas oni vide. Inače, nema vam plaće u vašeg 
Oca koji je na nebesima. Kada dakle dijeliš milostinju, ne 
trubi pred sobom, kak o to u sinagog ama i na ulicama čine 
licemjeri da bi ih ljudi hv alili . Zaista, kažem vam, pr imili 
su svoju plaću. Ti naprotiv, kada daješ milostinju - neka ti 
ne zna ljevica što čini desnica, da tvoja milostinja bude u 
skrovitosti. I Otac tvoj, koji vidi u skrovitosti, uzvratit će 
ti!” Čovjek se često uhvati u mislima što će ljudi reći na 
ono što govori ili čini? Ima slučajeva kada je ta misao 
opravdana jer smo mi ograničeni ljudi i subjektivni i ni¬ 
smo sigurni je li nešto objektivno dobro ili nije, uspješno 
ili neuspješno. No ima slučajeva kada ne gledamo vrijed¬ 
nost naših čina nego želimo afirmirati svoj ja, svoj ego. U 
tom slučaju treba nastojati da naš ego-izam prijeđe na 
područje drugoga, da činimo ono što je drugima dobro, a 
to je altru-izam. Ono što je učinjeno iz čiste ljubavi ima 
vječnu vrijednost. Ono što je pomiješano sebičnošću i lju¬ 
bavlju treba biti pročišćeno. Ono što je učinjeno iz čiste se¬ 
bičnosti nema nikakve vrijednosti. Je li to moj kriterij u 
mojim odnosima prema drugima, pri mom djelovanju? 

Mt 6,5-6: “Tako i kad molite, ne budite kao licemjeri. 
Vole moliti stojeći u sinagogama i na raskršćima ulica da 
se pokažu ljudima. Zaista, kažem vam, primili su svoju 
plaću. Ti naprotiv, kad moliš, uđi u svoju sobu, zatvori 
vrata i pomoli se svomu Ocu, koji je u skrovitosti. I Otac 
tvoj, koji vidi u skrovitosti, uzvratit će ti.” Molitva je izri¬ 
čaj vjere. Kako vjerujem, tako molim. Kako molim, tako 
vjerujem. No molitva može biti deformirana, može biti i 

izričaj moje želje da samom sebi dokažem kako sam do¬ 
bar vjernik. Ili da pred drugim vjernicima pokažem koli¬ 
ko sam ja veći vjernik od drugih. U tom slučaju ja ne mo¬ 
lim pred Bogom, nego pred ljudima. To je deformacija 
vjere i molitve. Možda brižno brojim koliko sam kojih 
molitava izmolio vjerujući daje moja vrijednost u količini 
molitve. A molitva je samo toliko dobra koliko me izdiže 
iznad mentaliteta sebičnosti i grijeha i upućuje prema 
Bogu. Molitva je toliko vrijedna koliko mene mijenja, 
pročišćava, preobražava. Zatvoriti se u svoju ložnicu zna¬ 
či izići iz svijeta sebičnosti i ući u Božji svijet povjerenja i 
ljubavi. Takvu molitvu Bog uvijek sluša i uslišava. 

Mt 6,16-18: “I kad postite, ne budite smrknuti kao li¬ 
cemjeri. Izobličuju lica da pokažu ljudima kako poste. 
Zaista, kažem vam, primili su svoju plaću. Ti naprotiv, 
kad postiš, pomaži glavu i umij lice da ne zapaze ljudi ka¬ 
ko postiš, nego Otac tvoj, koji je u skrovitosti. I Otac tvoj, 
koji vidi u skrovitosti, uzvratit će ti.” Post ovdje označa¬ 
va sve vrste pokore, odricanja i žrtve. Post, pokora, slo¬ 
bodno je i dragovoljno nametanje neugodnosti, ali ne iz 
nekih sadističkih ili mazohističkih razloga, nego isključi¬ 
vo iz želje da provjerim koliko sam slobodan od naveza- 
nosti na užitke i ugodnosti da bih u slobodi mogao oda¬ 
brati ljubav. Takav post, takvo odricanje uvijek je ko¬ 
risno i pomaže čovjeku da bude više čovjek. No, gotovo 
nevjerojatno, i takvo opredjeljenje za žrtvu može biti bez¬ 
vrijedno, beskorisno, čak štetno - ukoliko ta žrtva nije u 
službi ljubavi nego u službi sebičnosti. Može se dogoditi 
da se sam pred sobom želim dokazati, da se uspoređujem 
s drugima zato da vidim koliko sam bolji od drugih. Je¬ 
sam li spreman prepoznati u sebi tragove ovakve vrste 
sebičnosti? Što sam spreman poduzeti da se protiv nje 
borim. U služenju Bogu nema nikakva izmicanja, nema 
paktiranja sa sebičnošću. 

Isusova rečenica: “Ne možete služiti Bogu i bo¬ 
gatstvu” u punoj snazi može se primijeniti na ova tri po¬ 
dručja. Sve što činim, molim, trpim, a cilj je isključivo 
moja sebičnost, jest bogatstvo. Ono mi ne dopušta da 
služim Bogu koji je ljubav. 

Bogataš i Lazar 

(Lk 16,19-31) 


Sveti Luka je evanđelist Isusova milosrđa. Po njemu 
Bog želi sada oplemeniti moje srce da u njemu ima više 
mjesta za sve potrebite, otvoriti mi oči da vidim oko sebe 
ljude ne kao kamenje ili drveće, nego kao svoju braću i 
sestre u potrebi. Želi me upozoriti da djela milosrđa nisu 
samo preporučena, nego zapovjeđena. O njima ovisi moja 
vječna sudbina. 

“Bijaše neki bogataš. Odijevao se u grimiz i tanani 
lan i danomice se sjajno gostio.” Čovjek koji je imao svega 
i mislio samo na sebe, gledao kako će izgledati pred ljudi¬ 
ma, uživao u ugledu koji je imao pred ljudima i u dobri¬ 
ma koje je posjedovao. Bogataš je čovjek koji je posve uvr¬ 
nut u sebe, okrenut prema sebi i u sebi želi naći sreću. 
Primjenjujem ovo na sebe i pitam se: koliko se ja vrtim 
oko sebe u svojim mislima, riječima, djelovanju? Koliko 
ja uživam u sebi i za sebe? Ili plačem nad sobom i želim 
da se opet svi vrte oko moje muke? 

“A neki siromah, imenom Lazar, ležao je sav u čirevi- 
ma pred njegovim vratima i priželjkivao nasititi se onim 
što je padalo s bogataševa stola. Čak su i psi dolazili i li¬ 
zali mu čireve.” Siromah je čovjek koji nema onoga naj¬ 
potrebnijega. Bolestan je onaj koji trpi tjelesne ili psihi¬ 
čke muke. Ovaj siromah ne bi ništa koštao bogataša. Mo¬ 
gao je preživjeti od bogataševa suviška. Trpio je zbog slje¬ 
poće i tvrdoće bogataševa srca Drastičnu sliku psa koji 
liže Lazarove čireve dao je sam Bog. Želi nam reći da je 
pas, simbol vjernosti i bliskosti, u ovom slučaju bliži čo¬ 
vjeku nego njegov brat, rekli bismo ljudski, ima više ra¬ 
zumijevanja za čovjeka nego čovjek čije je srce otvrdnulo 
u onom što posjeduje. 

“Kad umrije siromah, odnesoše ga anđeli u krilo Abra- 
hamovo.” Siromah je nosio svoj križ. Bog koji ima mi¬ 
losrdno Srce nagradio je patnika zbog onoga što je prepa- 
tio na zemlji. Koliko sam uvjeren da će sve patnje koje 

prihvaćam strpljivo i s ljubavlju jednom biti izvor vječne 
sreće? Da će Bog nagraditi obilato sve siromahe, zapušte¬ 
ne, posebno one koji trpe zbog ljudskoga nemara i ljud¬ 
ske tvrdoće? 

“Umrije i bogataš te bude pokopan. Tada u teškim 
mukama u paklu, podiže svoje oči te izdaleka ugleda 
Abrahama i u krilu mu Lazara pa zavapi: ‘Oče Abraha- 
me, smiluj mi se i pošalji Lazara da umoči vršak svoga 
prsta u vodu i rashladi mi jezik jer se strašno mučim u 
ovom plamenu.’ Reče nato Abraham: ‘Sinko! Sjeti se da 
si za života primio dobra svoja, a tako i Lazar zla. Sada se 
on ovdje tješi, a ti se mučiš. K tome između nas i vas zjapi 
provalija golema te koji bi i hljeb prijeći odavde k vama, 
ne mogu, a ni odatle k nama prijelaza nema.’” Zašto je 
bogataš poslije smrti došao u pakao? Ta ne spominju se 
nikakva zlodjela, grijesi. No njegovo srce nije bilo dobro, 
a pomanjkanje dobra je zlo. Nisu U dobra ib loša djela 
plod čovječjega srca? (Mk 7,20). Nije li Isus došao na svi¬ 
jet da promijeni, pročisti, oplemeni ljudsko srce? Dati mi¬ 
lostinju nije samo dati nešto od svoga suviška, pa makar i 
puno. Dati milostinju znači s darom koji ublažava tje¬ 
lesne potrebe i muke dati i svoje srce koji potrebitome 
vraća ljudsko dostojanstvo, približava ga meni i drugim 
ljudima, ugrađuje ga u ljudsku zajednicu. Je b to moje 
raspoloženje pri dijeljenju milostinje bilo koje vrste? Vje¬ 
rujem b u nagradu za dobra djela i kaznu za ono što sam 
trebao učiniti, a nisam učinio? 

“Nato će bogataš: ‘Mobm te onda, oče, pošalji Lazara 
u kuću oca moga. Imam petero braće pa neka im posvje¬ 
doči da i oni ne dođu u ovo mjesto muka.’ Kaže Abraham: 
‘Imaju Mojsija i Proroke! Njih neka poslušaju!’ A on će: 
‘O ne, oče Abrahame! Nego dođe b tko od mrtvih k njima, 
obratit će se.’ Reče mu: ‘Ako ne slušaju Mojsija i Proro¬ 
ka, neće povjerovati sve da i od mrtvih tko ustane.’” Da 
bih se promijenio, oplemenio, često mislim da su potreb¬ 
ni veliki Božji ib ljudski zahvati. Da drugi učini ono što ja 
moram. Nije li najvažnije da slušam Božju riječ koja mi 
preko savjesti govori, opominje me i mijenja? Sto ta riječ 
sada govori mom srcu? Nije b opasno prečuti Božju riječ? 

Isus liječi dušu i tijelo 

(Lk 5,17-25) 


Isus je naglašavao daje donio ljudima puninu života, 
da je došao pronaći izgubljeno, spasiti propalo, izliječiti 
bolesno. On želi da njegovi učenici budu puni života u 
duši i tijelu. Da u svakoj situaciji prepoznaju šansu da 
ostvare ljubav. Molit ću Gospodina da po ovoj vježbi 
doživim nešto od te punine. Da Isusa prepoznam kao 
onoga koji mi vraća zdravlje tjelesno i duhovno, koji mi 
daje puninu života. 

“A sila Gospodnja nukala je Isusa da liječi.” Isus i da¬ 
nas ima oka i srca za naše patnje, bolesti, duhovne, du¬ 
ševne i tjelesne. On želi ili da budemo posve zdravi ili da 
bolest prihvatimo kao i zdravlje (sv. Ignacije), uvjereni 
da i u bolesti kao i u zdravlju možemo služiti Bogu i po¬ 
magati ljudima. 

“I gle, ljudi doniješe na nosiljci čovjeka koji bijaše 
uzet. Tražili su da ga unesu i stave preda nj. Budući da 
zbog mnoštva nisu našli kuda bi ga unijeli, popnu se na 
krov te ga između crepova s nosiljkom spuste u sredinu 
pred Isusa.” Nevjerojatne li ljubavi i snalažljivosti! Ovi 
ljudi vjeruju u Isusovu moć. Vole svoga prijatelja Isusa 
posebno veseli kad ljudi stoje pred njim u mislima i mo¬ 
litvama Vjera u Isusa i ljubav prema bližnjemu čine ču¬ 
desa. Imam li osobno iskustvo kako su me prijatelji doni¬ 
jeli pred Isusa i izmolili mi zdravlje duha i tijela Jesam li 
susreo ljude koji pate, koji su uzeti možda ne tjelesno, ne¬ 
go duhovno, nemoćni okrenuti se drugima i činiti dobro, 
koji su zarobljeni bezvoljnošću, beznađem, koji trunu u 
svojoj sebičnosti? Jesam li takve, kao ova četvorica, u vje¬ 
ri donosio pred Isusa, povjeravao ih Isusovoj snazi i lju¬ 
bavi? Vjerujem li da nema beznadnih situacija ako imam 
vjeru? 

Vidjevši njihovu vjeru, reče on: “Čovječe, otpušteni 
su ti grijesi!” Vjera jednih spašava druge. Vjera kao zrno 
gorušičino premješta bregove, čisti duše, liječi tijela. Vje- 

raje svemoćna. Kad bih imao vjere, koliko bih dobra mo¬ 
gao učiniti. Isusa najviše veseli kad imam vjere. Najviše 
ga žalosti pomanjkanje vjere: “Dokle mi vas je podnositi, 
nevjerni rode!” Četvorica nisu tražila liječenje duha. A 
Isus zna daje to puno važnije. Kako mu se jako svidjela 
njihova vjera i ljubav, učinio je i ono za što ga nisu molili: 
izliječio mu je duh. 

Pismoznanci i farizeji počeše mudrovati: “Tko je ovaj 
što huli? Tko može grijehe otpuštati doli Bog jedini?” 
Proniknuvši njihovo mudrovanje, upita ih Isus: “Sto mu¬ 
drujete u sebi? Što je lakše? Reći: ‘Otpušteni su ti grijesi’ 
ili reći: ‘Ustani i hodi?’ Ah da znate: Vlastan je Sin Čovje¬ 
čji na zemlji otpuštati grijehe!” Slijepci i vođe slijepima, 
kako je Isus nazvao one koji su bili oslijepljeni zavišću i 
mržnjom, ne mogu doživjeti radost duhovnoga oslobo¬ 
đenja. Uza zdrave oči ne vide Kristovu ljubav na djelu. A 
Isus je došao na svijet prije svega da oslobodi svijet od 
grijeha. Prisjetit ću se trenutaka kada mije Isus govorio: 
“Odiješujem te od grijeha” i sada mu ponovno zahvaliti. 
Povjerovat ću da Isus tako svima oko mene oprašta grije¬ 
he. Da bih vidio čudesna Božja djela, moram imati zdra¬ 
vo oko: dobru volju, čisto srce. 

I reče uzetomu: “Tebi zapovijedam: ustani, uzmi no¬ 
siljku i idi kući!” I on odmah usta pred njima, uze na če¬ 
mu ležaše i ode kući slaveći Boga. Kada je Isus učinio ono 
što mu je najviše na Srcu - očistio bolesnikovo srce od 
grijeha - svojom božanskom snagom pridiže bolesnika, 
vraća mu zdravlje i snagu. Bolesnik, sav presretan i ushi¬ 
ćen, uzima postelju na kojoj su ga donijeli Isusu i kreće u 
život - biti koristan drugima. To je smisao svakoga čuda, 
svake milosti: podići čovjeka, osposobiti ga da nosi svoj 
teret i poslati ga ususret drugima da darom koji je primio 
dariva druge. 




Isus liječi i uskrisuje 


159 


Isus liječi i uskrisuje 

(Lk 8,40-56) 


Priključujem se mnoštvu koje čeka Isusa. Želim biti 
sudionik događaja, doživjeti osobni susret s Isusom. Mo¬ 
lim ga da me primi u svoju blizinu. 

“Isusa dočeka mnoštvo jer su ga svi željno iščekivah. 
I gle, dođe čovjek, ime mu Jair, koji bijaše predstojnik si¬ 
nagoge. Baci se Isusu pred noge i stane ga moliti da dođe 
u njegovu kuću. Imaše kćer jedinicu, otprilike od dva¬ 
naest godina, koja umiraše.” Mnoštvo vjernika i danas 
okružuje Isusa. Željno očekuje njegovu riječ, vidjeti čude¬ 
sa, udovoljiti svojoj znatiželji. Nađe se i poneki “Jair”, 
čovjek koji s pouzdanjem očekuje pomoć u nevolji. Kakvu 
pomoć ja očekujem? Vjerujem li da će mi Isus pomoći? 

“Dok je onamo išao, mnoštvo ga guralo odasvud. A 
neka žena koja je već dvanaest godina bolovala od krva¬ 
renja, sve svoje imanje potrošila na liječnike i nitko je ni¬ 
je mogao izliječiti, priđe odostrag i dotaknu se skuta nje¬ 
gove haljine i umah joj se zaustavi krvarenje.” Mnoštvo 
gura Isusa, uznemiruje, opterećuje, ali nema raspolože¬ 
nja ove žene koju je teška bolest dovela blizu smrti. Osta¬ 
vit ću ovo jalovo mnoštvo, priključiti se ženi, pokušati s 
njom podijeliti njezin mučan životni put tijekom mnogih 
godina, pokušat ću osjetiti čvrstu nadu u njezinu srcu, si¬ 
gurnost da će joj Isus pomoći, diskreciju kojom pristupa 
Isusu. Usporedit ću njezino raspoloženje sa svojim. 

I reče Isus: “Tko me se to dotaknu?” Svi se branili, a 
Petar će: “Učitelju, mnoštvo te gura i pritišće.” A Isus: 
“Netko me se dotaknuo. Osjetio sam kako snaga izlazi iz 
mene.” Neobično Isusovo pitanje. Mnoštvo ljudi sa svih 
strana pravi pritisak na Isusa i oni najbliži stalno ga do¬ 
tiču, makar i protiv volje. No takvi doticaji njega ne dira¬ 
ju. Ali netko se dotakao njegova Srca Netko ga je pogo¬ 
dio u “slabu točku”. Netko je s pouzdanjem od njega oče¬ 
kivao pomoć. Nečije srce je krvarilo i takvo se približilo 
Isusovu Srcu. Takve Isus uvijek osjeti. Takvi ga dotiču. 




160 


Ignacijanske duhovne vježbe 


Takvi u njemu izazivaju sućut i djelotvornu ljubav. Tada 
njegova snaga dolazi do izražaja. 

“A žena, vidjevši da se ne može kriti, sva u strahu 
pristupi i baci se preda nj te pred svim narodom ispripo- 
vjedi zašto ga se dotakla i kako je umah ozdravila. A on 
joj reče: ‘Kćeri, vjera te tvoja spasila. Idi u miru!’ Žena se 
krila jer je to što je napravila bilo protiv Zakona. Njezina 
ju je bolest učinila nečistom i kao takva nije smjela doti¬ 
cati druge. U svojoj muci, makar u najčišćoj namjeri, 
prekršila je taj zakon. Sada kada je ozdravila, ne želi niš¬ 
ta više tajiti. Boji se onih koji će uprijeti prstom u nju 
zbog kršenja zakona, ali se nimalo ne boji Isusa koji joj je 
vratio zdravlje. Otvoreno priča pred svima o svojoj sada 
već bivšoj bolesti. Želi Isusu zahvaliti. Isus i ženi i svima 
oko sebe pokazuje gdje je izvor zdravlja: vjera te tvoja 
spasila! Ah ta vjera! Je li bila velika kao zrno gorušičino? 
Koliko bi bilo manje bijede, manje nesreće, manje bolesti 
- da je više vjere. Gledam sretnu ženu, a onda idem u 
svoju nutrinu da prepoznam kolika je moja vjera. 

“Dok je on još govorio, eto jednog od nadstojnikovih s 
porukom: ‘Umrla ti kći, ne muči više Učitelja.’ Čuo to 
Isus pa mu reče: ‘Ne boj se! Samo vjeruj i ona će se spasi¬ 
ti!’ Jair sluša kako mu je kći već umrla. U velikoj je kuš¬ 
nji. Pomislio je daje Isus može izliječiti. Ali smrt je previ¬ 
še i za njega. Kao da Isusova moć ima granica. 

“Uđe u kuću, ali nikomu ne dopusti da s njim uđe 
osim Petra, Ivana, Jakova i djetetova oca i majke.” Isus 
se ne protivi da i ja uđem s njima u kuću. Isus ne želi 
spektakularnost. Želi pomoći. Prava ljubav prema Bogu i 
ljudima označena je intimnošću. Isus “ne želi baciti biser 
pred svinje”. 

“A svi plakahu i žalovahu za njom. A on im reče: ‘Ne 
plačite! Nije umrla, nego spava!’ No oni mu se podsmje¬ 
hivahu.” Koliko su stvarno bili žalosni zbog djevojčice vi¬ 
di se iz nagle promjene, jer su mu se odmah podsmjehiva¬ 
li. Ali za Isusa nekoga vratiti u život isto je što je nama 
nekoga probuditi oda sna. 

“On je uhvati za ruku i povika: ‘Dijete, ustani!’ I po¬ 
vrati joj se duh i umah ustade, a on naredi da joj dadu je- 

sti. Njezini se roditelji začudiše, a on zapovjedi da niko¬ 
me ne reknu što se dogodilo.” Nezaboravna slika: Isus 
pun tople, milosrdne ljubavi prilazi krevetu, hvata dje¬ 
vojčicu za ruku i zapovijeda: ustani! Ona otvara oči, gle¬ 
da dubokim pogledom onoga koji joj je vratio život. Isus 
joj rukom pomaže da ustane, a onda, jer je bila iscrpljena 
i gladna, blago naredi roditeljima da je nahrane. No lju¬ 
bav i dalje treba ostati intimna: “zapovjedi da nikome ne 
reknu što se dogodilo”. Kad smo ostali sami Isus i ja, 
otvaram mu svoju dušu, iznosim pred njega sve ono što 
mene tišti, opterećuje, boli. Razgovaram s njim. 

Ozdravljenje uzetoga 

(lv 5,1-18) 


Pratim Isusa kako hoda jeruzalemskim ulicama, raz¬ 
govara s ljudima, traži one najjadnije. Zna za jednoga ko¬ 
ji je desetke godina bolestan. Nitko mu ne pomaže, jer 
svatko gleda svoje interese. Čovjek je izgubio nadu. A sa¬ 
da Nada hoda njemu ususret. Gledam, slušam, uključu¬ 
jem se u ovaj događaj tako blag i tako snažan. 

“Nakon toga Isus uziđe u Jeruzalem. U Jeruzalemu 
se kod Ovčjih vrata nalazi kupalište koje se hebrejski zo¬ 
ve Bethzatha, a ima pet trijemova. U njima je ležalo 
mnoštvo bolesnika - slijepih, hromih, uzetih: čekali su 
da izbije voda. Anđeo bi Gospodnji, naime, silazio od vre¬ 
mena do vremena u ribnjak i pokrenuo vodu: tko bi prvi 
ušao pošto je voda izbila, ozdravio bi makar bolovao od 
bilo kakve bolesti.” Opis ljudske bijede, mjesta kamo lju¬ 
di svraćaju samo ako moraju, preko volje. Ovi bolesnici 
su najčešće prepušteni sebi. Gledam slijepce koji pružaju 
ruke i očekuju dar, hrome, uzete, iznakažene, deformira¬ 
ne sa svim vrstama manjkavosti. Ivan opisuje zagonetne 
Božje zahvate po kojima su pojedinci ozdravljali. No tre¬ 
balo je biti brz i spretan da se to postigne. 

“Bijaše ondje neki čovjek koji je trpio od svoje bolesti 
trideset i osam godina. Kad ga Isus opazi gdje ležii kada 
dozna da je već dugo u tome stanju, kaže mu: ‘Želiš li 
ozdraviti?’ Odgovori mu bolesnik: ‘Gospodine, nikoga 
nemam tko bi me uronio u kupalište kad se voda uzbiba. 
Dok ja stignem, drugi već prije mene siđe.’” Isus je znao 
za ovaj “beznadni slučaj”. Bolesnik je trideset i osam go¬ 
dina ležao bespomoćan. Njemu se nikada nije nasmiješila 
nada u ozdravljenje. Izgubio je zdravlje, prijatelje, nadu. 
Što mu je ostalo? Isus ide k njemu, gleda ga, počinje raz¬ 
govor s njim. Slušam taj razgovor, gledam čas Isusa, čas 
bolesnika. Isusovo pitanje: “Želiš li ozdraviti?” on shvaća 
kao iz uljudnosti, bez velikoga značenja. Njegov odgovor 
je bolan, tužan, beznadan: “Nemam nikoga!” Ne znači li 

to biti izgubljen? Nije li Isus došao “spasiti ono što je iz¬ 
gubljeno”? Jesam li se kada osjetio kao ovaj bolesnik, ka¬ 
da nisam imao nikoga jer za moje muke nitko nije znao 
ili nije htio znati. Svi su išli svojim putovima, borili se za 
svoju životnu sreću. Jesam li svjestan da sada ima puno 
ljudi koji se osjećaju kao ovaj bolesnik: ostavljeni, zabo¬ 
ravljeni, prepušteni svojoj bijedi? Tražim li ja takve po¬ 
put Isusa? Vjerujem li da im u Isusovo ime mogu pomoći? 

“Kaže mu Isus: ‘Ustani, uzmi svoju postelju i hodi!’ 
Čovjek odmah ozdravi, uzme svoju postelju i prohoda.” 
Bolesnik je, odgovarajući na Isusovo pitanje, izrekao svo¬ 
ju muku ne očekujući ništa osobito. No tada se počinje 
nešto događati. Isus upire pogled u bolesnika. Ovaj ga 
osjeća kao da iz tih očiju struji u njega život. Ne da mu 
mira. Ne dopušta mu da i dalje leži. Isusove riječi, blage i 
odlučne, sluša kao zapovijed kojoj se ne može oprijeti: 
“Ustani, uzmi svoju postelju i hodi!” Pokušava, pridiže 
se oslanjajući se na lakte, pokušava privući i zgrčiti noge. 
Uspijeva. Hoda. Gleda i dalje u Isusove oči. O, taj pogled! 
Ne dopušta da ponovno legne na postelju. Skuplja sna¬ 
gu, pridiže se, stoji - nakon 38 godina, čvrsto, sigurno, 
snažno. Ah da, treba i postelju uzeti, iskušati svoju sna¬ 
gu. Smata ležaj, stavlja ga pod ruku. Gleda Isusa još uvi¬ 
jek nesvjestan do kraja što se to zapravo dogodilo. On je 
sada kao svi drugi ljudi. On stoji, on hoda, on nosi svoju 
postelju. I krene onamo kamo ga je često nosila misao, 
želja Samo on je to znao. Još jedan pogled čuđenja, rado¬ 
sti, zahvalnosti Isusu i - ode. 

Isus i ja ostajemo sami. Isus me gleda, pogledom pita: 
“Želiš li i ti ozdraviti!” Što ću mu odgovoriti? Koju bolest, 
slabost, manu, grijeh, nevolju trebam sada staviti pred 
njega? Isusu je sve moguće. Ovaj susret za mene je jedin¬ 
stvena prilika Hoću li je iskoristiti ili promašiti? Isus 
želi da njegovi učenici budu zdravi, da hrabro i vedro ho¬ 
daju životnim putovima, da nose, ne samo svoje postelje, 
nego terete drugih, slabijih, nesigurnijih. Isus treba moje 
zdravlje, moju snagu i nadasve moju spremnost. 

Isus i grešnici 

(Lk 7,36-50) 


Bog je stvorio čovjeka na svoju sliku da bude vrije¬ 
dan, dobar, ljubav. Čovjek to želi svim bićem. No sotona 
je posijao u ljudsko srce sjeme nevrijednosti, zloće, smrti. 
Zbog toga se čovjek osjeća nevrijedan, nepravedan, za¬ 
robljen u svoj egoizam. Čovjek je razapet između ove dvi¬ 
je krajnosti. Može glumiti pravednost i ljubav, ali svojim 
silama to ne može ostvariti. 

Događaj o kome razmatram pokazat će ove dvije 
krajnosti i naći najbolje, jedino rješenje: Isus Krist stoji 
između jedne i druge stvarnosti, povezuje ih u jednu 
stvarnost. Po milosrdnoj ljubavi Kristovoj čovjek, unatoč 
grešnosti i slabosti, uzdiže se u beskrajne visine, postaje 
više nego što je bio prije grijeha, postaje ljubljeno dijete 
Božje. Vjerujem li da ja, unatoč doživljaju svoje bezvri¬ 
jednosti, bijede i sebičnosti, mogu beskrajno nadići sebe i 
biti ljubljeno dijete Božje. Kako to postići, reći će mi 
Božja riječ. 

“Neki farizej pozva Isusa da bi blagovao s njime. On 
uđe u kuću farizejevu i priđe stolu. Kad eto neke žene ko¬ 
ja bijaše grešnica u gradu.” Dva svijeta: pravedni farizej, 
koji se trudi živjeti po zakonu i zato u očima ljudi prihva¬ 
ćen i čašćen, i žena grešnica, i zato osuđena i odbačena. 

“Dozna da je Isus za stolom u farizejevoj kući pa po¬ 
nese alabastrenu posudicu pomasti i stade odostrag kod 
njegovih nogu. Sva zaplakana poče mu suzama kvasiti 
noge: kosom ih glave svoje otirala, cjelivala i mazala po- 
mašću.” Njezin dolazak Isusu odražava njezino pouzda¬ 
nje da je Isus neće odbaciti, njezine suze pokazuju njezi¬ 
no iskreno kajanje, dragocjena pomast dokaz je veliko¬ 
dušnosti koja daje najbolje što ima. 

“Kad to vidje farizej koji ga pozva, pomisli: ‘Kad bi 
ovaj bio Prorok, znao bi tko i kakva je to žena koja ga se 
dotiče: daje grešnica”’ Odviše ružna i nažalost tako če¬ 
sta reakcija “pravednih” u odnosu prema “grešnicima”. 

Šimun osuđuje i otpisuje i ženu, ali osuđuje i Isusa koji se 
ne zna distancirati od ovakvih kao što je ova žena, koji 
očito ne zna razlikovati zle od dobrih. 

“Isus će mu: ‘Šimune, imam ti nešto reći.’ A on će: 
‘Učitelju, reci!”’ Farizejska reakcija! Iznutra ružne misli, 
izvana uglađene riječi. Zašto nema snage biti dosljedan? 
Isus će mu pomoći da upozna svoje stanje pričajući mu 
priču. 

“Neki vjerovnik imao dva dužnika. Jedan mu dugo¬ 
vaše pet stotina denara, drugi pedeset. Budući da nisu 
imali odakle vratiti, otpusti obojici. Koji će ga dakle od 
njih više ljubiti?” Šimun odgovori: “Predmnijevam, onaj 
kojemu je više otpustio.” Isus daje objektivnu sliku odno¬ 
sa između vjerovnika i dvojice dužnika. Kako se tu Ši¬ 
mun ne nalazi, ne boji se izreći objektivan sud. Vjerovni¬ 
ka će više voljeti onaj kome je više oprostio. On zna na¬ 
čela, zna ih objektivno primijeniti. Ali to ne zna primije¬ 
niti na sebe. Ne zna daje on onaj dužnik s pedeset dena¬ 
ra, a žena ona s pet stotina denara. Zaslijepljen svojom 
“pravednošću” i ne pomišlja daje tako velik dužnik da ne 
može vratiti duga. U toj zaslijepljenosti je njegov najveći 
problem. 

“Reče mu Isus: ‘Pravo si prosudio.’ I okrenut ženi re¬ 
če Šimunu: ‘Vidiš li ovu ženu? Uđoh ti u kuću, nisi mi vo¬ 
dom noge polio, a ona mi suzama noge oblila i kosom ih 
svojom otrla. Poljupca mi nisi dao, a ona, otkako uđe, ne 
presta mi noge cjelivati. Uljem mi glave nisi pomazao, a 
ona mi pomašću noge po maza. Stoga, kažem ti, oprošteni 
su joj grijesi mnogi jer ljubljaše mnogo. Komu se malo 
oprašta, malo ljubi.’ A ženi reče: ‘Oprošteni su ti grije¬ 
si.’” Isus izriče svoj božanski sud. Priznaje Šimunu daje 
objektivno dobro prosudio. No zbog subjektivnoga raspo¬ 
loženja ne zna se okoristiti objektivnim sudom. Potiče ga 
da pogleda ženu, da je ne otpisuje, da uspostavi s njom 
vezu. Isus pravi između njih dvoje usporedbu: što radi 
žena, a što nije radio Šimun. Usporedbom utvrđuje da 
žena više voli. Zašto? Jer joj je više oprostio. Šimun ma¬ 
nje voli. Zašto? Jer ne doživljava da Isus njemu treba 
nešto oprostiti. Rečenicu: “Oprošteni su joj grijesi mnogi 

jer ljubljaše mnogo” možemo dvojako tumačiti. Jer joj je 
Isus puno oprostio, puno ga je zavoljela. Ili, jer je puno 
ljubila, puno joj je Isus oprostio. 

A on reče ženi: “Vjera te tvoja spasila! Idi u miru!” 
Stat ću pred Isusa svjestan svojih grijeha i pročitati u 
njegovim očima odgovor: “Vjera te tvoja spasila! Idi u mi¬ 
ru!” 

Vjera rimskoga satnika 

(Mt 8,5-13) 


“Kad biste imali vjere kao zrno gorušičino, premje¬ 
štali biste bregove!” Vjera, tako divna stvarnost, a tako 
zagonetna. Vjerom čovjek ništa ne izmišlja, ne fantazira. 
Vjerom otkriva puninu stvarnosti. Vjera je ulaz u život. 
Molit ću da tako vjerujem da ostvarim sve ono što Bog od 
mene očekuje. 

Gledam događaj, slušam razgovor. Oko Isusa je mno¬ 
go ljudi, znatiželjnika i namjernika. No malo ih je koji 
vjeruju. Ovdje je bio, čini se, samo jedan, i to stranac, i to 
omraženi rimski vojnik, časnik. No događaj pokazuje ka¬ 
ko u tim vojničkim grudima kuca toplo, nježno, majčin¬ 
sko srce. Čudna povezanost tvrdoće i nježnosti, krutosti i 
blagosti, poganstva i najdublje vjere. Čovjek je zagonetno 
biće i nikada nećemo prodrijeti u njegovu nutrinu. Mi vi¬ 
dimo samo vanjštinu, po njoj sudimo, a ona može pre¬ 
variti. 

Kad Isus uđe u Kafarnaum, pristupi mu satnik pa ga 
zamoli: “Gospodine, sluga mi leži kod kuće uzet, u straš¬ 
nim mukama.” Kaže mu: "Ja ću doći izliječiti ga” Kafar¬ 
naum! Nije li Isus rekao: “Jao tebi, Kafamaume! Zar ćeš 
se do neba uzvisiti. Do u podzemlje ćeš se strovaliti!” 
Zašto? Zbog nevjere. U njemu je Isus puno propovijedao, 
mnoga čudesa učinio, a on je ostao tvrd. I eto, baš u tom 
gradu predivna čuda jedan rimski vojnik čuo za Isusa, 
prikupljao informacije, pratio ga u mislima, povjerovao 
je da je Božji poslanik. Uto mu se dogodi nesreća. Sluga 
koga je poštivao i volio, obolio. Teško, neizlječivo. Teško 
mu je dok gleda svoga slugu u mukama, a onda mu dođe 
nadahnuće: Isus iz Nazareta, prorok, čudotvorac, Božji 
poslanik! Spremi se i krene k njemu. S pouzdanjem izno¬ 
si svoju molbu. Čovjek na visoku položaju, a toliko huma¬ 
nosti prema sluzi. Rekli bismo: zaslužio je da ga Isus 
usliša Ali satnik ne razmišlja tako. On se pouzdaje samo 
u Isusovu dobrotu i ljubav. I kad sluša Isusa kako govori 

da će odmah krenuti k njemu i izliječiti mu slugu, satnik 
je zatečen. Iskreno ponizan pita se: Tko sam ja da ovaj 
veliki čovjek dolazi k meni? 

Odgovori satnik: “Gospodine, nisam dostojan da uđeš 
pod krov moj, nego samo reci riječ i izliječen će biti sluga 
moj.” Nije ni slutio da će njegove riječi tisućljećima od¬ 
zvanjati i u srcima bezbrojnih vjernika i u hramovima i 
crkvama svi kršćana. Koliko puta sam izgovorio te riječi 
sam ili s drugima: “Gospodine, nisam dostojan da uniđeš 
pod krov moj, nego samo reci riječ i ozdravit će duša mo¬ 
ja!” Jesam li imao raspoloženje duboke vjere i iskrene po¬ 
niznosti poput ovoga vojnika? Petar je u trenutku poniz¬ 
nosti govorio: “Idi od mene, grešan sam čovjek. Gospodi¬ 
ne!” Satnik govori u istom dubu. Uistinu veliki ljudi ima¬ 
ju skromno mišljenje o sebi. 

“Ta i ja, premda sam čovjek pod vlašću, imam pod so¬ 
bom vojnike pa reknem jednomu: ‘Idi!’ - i ode, drugomu: 
‘Dođi!’ - i dođe, a sluzi svomu: ‘Učini to’ - i učini.” Sat¬ 
nik izražava vjeru u Isusa kao Boga, Gospodara života i 
smrti, zdravlja i bolesti. Govori: ako ja, mali čovjek, imam 
pod sobom vojnike, zapovijedam im i oni me slušaju, koli¬ 
ko više se bolest mora pokoravati Isusu koji je apsolutni 
Gospodar svega. 

“Čuvši to, zadivi se Isus i reče onima koji su išli za 
njim: ‘Zaista, kažem vam, ni u koga u Izraelu ne nađoh 
tolike vjere.’” Isus govori gorku istinu onima koji su bili 
uvjereni da su najbolji vjernici, da su miljenici Božji. Je¬ 
sam li uvjeren da danas ima dobrih vjernika među onima 
koje ja ne smatram vjernicima i da im Bog čini velike 
stvari. Kod Boga nema povlaštenih osoba, staleža, naro¬ 
da, rasa. Njemu je najvažnija osobna prava vjera. 

“A kažem vam: Mnogi će s istoka i zapada doći i sjesti 
za stol s Abrahamom, Izakom i Jakovom u kraljevstvu 
nebeskom, a sinovi će kraljevstva biti izbačeni van u ta¬ 
mu. Ondje će biti plač i škrgut zubi.” Isus ide do kraja. 
Tko nema vjere u srcu - bez obzira na vjerske običaje, 
vjersku formalnost, nabrajanje dugih molitava koje su 
prazne kao što su prazna srca koja ih izgovaraju - nema 
mu pristupa u kraljevstvo Božje, u Božji svijet. 

“I reče Isus satniku: ‘Idi, neka ti bude kako si vjero¬ 
vao!’ I ozdravi sluga u taj čas.”Bih li ja bio zadovoljan da 
mi Isus sada k aže: “Neka ti bude kako si vjerovao!” 

Zavapit ću iz dubine svoga srca: “Isuse, vjerujem, po- 
mozi mojoj nevjeri!” 

Farizej i carinik 

(Lk 18,9-14) 


Čovjeka s pravom zanima tko je i što je. Želi znati je li 
vrijedan, čestit, dobar. Zato mu je Bog dao savjest da ga vodi 
od dobra na bolje, prema sve većoj vrijednosti. No može se 
dogoditi da njegova mjerila prosuđivanja ne budu dobra, da 
ne gleda svoje srce, svoju dušu u Božjem svjetlu, nego se 
mjeri ljudskim ovozemaljskim mjer ilim a Ako je po ljudskim 
mjerilima napravio više, kvalitetnije, bolje, zaključi daje on¬ 
da bolji od drugih. Tako dođe u napast da druge podcjenjuje, 
omalovažava, čak prezire. U tom slučaju treba se sjetiti da 
on u svoju lošu misao o dru gima projicira samoga sebe pa je 
onda upravo on ono što misli o drugima. Istina o kojoj sada 
želim razmišljati neka mi pomogne da bolje, dublje upoznam 
sebe. Istina je katkada gorka. Ali istina oslobađa. 

“Nekima pak koji se pouzdavahu u sebe da su pra¬ 
vednici, a druge podcjenjivahu, reče zatim ovu prispodo¬ 
bu: Dva čovjeka uziđoše u Hram pomoliti se: jedan fari¬ 
zej, drugi carinik. Farizej se uspravan ovako u sebi mo¬ 
lio: ‘Bože, hvala ti što nisam kao ostali ljudi: grabežljivci, 
nepravednici, preljubnici ili - kao ovaj carinik. Postim 
dvaput u tjednu, dajem desetinu od svega što steknem.’ 
A carinik, stojeći izdaleka, ne usudi se ni očiju podignuti 
k nebu, nego se udaraše u prsa govoreći: ‘Bože, milostiv 
budi meni grešniku!’ Kažem vam: ovaj siđe opravdan ku¬ 
ći svojoj, a ne onaj! Svaki koji se uzvisuje, bit će ponižen, 
a koji se ponizuje, bit će uzvišen.” 

Dva čovjeka ovdje predstavljaju dva svijeta, dva men¬ 
taliteta. Mentalitet farizeja mije poznat. No možda nisam 
svjestan koliko je on prisutan u meni i koliko mi je drag. 
Kada se primjerice uspoređujem s drugima, obično upa¬ 
dam u z amk u da o sebi mislim bolje nego o drugima Ili 
ako doživljavam osjećaj manje vrijednosti, nije li taj osje¬ 
ćaj neugode baš zato prisutan što ne prihvaćam da budem 
ispod drugih. Tako je osjećaj manje vrijednosti naličje iste 
medalje: nezadovoljene potrebe da budem vrjedniji od 

drugih. Nisu li se i apostoli uspoređivali i pitali “tko bi od 
njih bio najveći” (Lk 22,24). Uspoređivanje u ovom s mis lu 
nikad nije dobro. Težnja da se uspoređujem redovito mi 
želi pokazati da sam bolji od drugih. Tako više ne živim u 
svijetu ljubavi, nego u svijetu nezdrava bolesna nadme¬ 
tanja, izdizanja nad druge. Zdravo nadmetanje ide za tim 
da postigne bolje rezultate, a nezdravo da ponizi drugoga. 
Kad su se apostoli prepirali tko bi od njih bio najveći, Isus 
im reče: “Ja sam posred vas kao onaj koji poslužuje... Ta 
Sin čovječji nije došao da bude služen, nego da služi i da 
svoj život dadne kao otkupninu za mnoge.” 

Farizej se molio uspravan, uzdignut, svjestan svoje 
pravednosti, vrijednosti, superiornosti. Uživao je u njoj. 
Zahvaljivao je Bogu, a nije znao da ta zahvala nije usmje¬ 
rena prema Bogu, nego je utjelovljenje njegovih sebičnih 
i oholih osjećaja. On svojom zahvalom kao da i Bogu želi 
reći: gledaj me, Bože. Jesi li ponosan na mene? Imaš pra¬ 
vo to biti. Drugi ljudi nisu kao ja. Oni su grabežljivi, ne¬ 
pravedni su, robovi su seksualnosti. Svijet je prepun ta¬ 
kva ološa. Evo i ovaj carinik. On ovamo i ne spada. Po što 
je došao ovamo? Znaš ga kakav je. Živi na tuđi račun. A ja 
sam pravi. Sposoban nametnuti si pokoru, postiti, žrtvo¬ 
vati se. Tebi na slavu dajem propisanu desetinu... Sve 
što je farizej govorio bila je istina. On je sve to činio. Sa¬ 
mo jedno nije - nije volio, nije naučio biti plemenit, nije 
naučio ljubiti. Prepoznajem li klice farizejštine u sebi. 
Otvorit ću Gospodinu svoje bolesno srce i moliti ga da me 
izliječi, očisti, oplemeni. 

Carinik je pognut, svjestan da nema pravo pogledati 
Bogu u lice. Od njega očekuje samo s milovanje i pomoć. 
Govori: “Bože, milostiv budi meni grešniku!” Petar je u 
trenutku spoznaje svoje grešnosti rekao: “Idi od mene, 
grešan sam čovjek, Gospodine!” 

Mogu li i ja sada izreći carinikovu molitvu? Pogotovo 
ako sam se prepoznao u farizeju. Možda će molitva ruskoga 
hodočasnika biti najprikladnija da izreknem svoje raspo¬ 
loženje: “Gospodine Isuse Kriste, Sine Božji, smiluj se meni 
grešniku!” Tada i samo tada čut ću Isusovu riječ da sam od 
molitve otišao opravdan, pomilovan, spašen, ljubljen. 

Ignacijanske duhovne vježbe 


Bezuvjetno oprostiti 

(Mt 18,21-35) 


Opraštanje je česta tema Sv. pisma. Isus u raznim 
prigodama naglašava da treba uvijek opraštati. Nama je 
teško opraštati jer smo ranjeni nepravdama i jer nam 
opraštanje izgleda kao slabost, popuštanje jačemu, nešto 
što nalikuje na puzavost i da bolje prolazi onaj koji je jači, 
nametljiviji, tvrđi. Narodna izreka to potvrđuje: “Tko je 
jači, taj kači!” Pomolit ću se da doživim kako je oprašta¬ 
nje snaga, moć, pozitivna superiornost nad zlom i onim 
koji ga čini. Kad opraštam, najsličniji sam Bogu koji 
uživa u opraštanju. Božje oproštenje moj je siguran put u 
vječni život. Opraštanje je temelj našega zajedništva jer 
opraštanjem rušimo zidove, premošćujemo ponore među 
ljudima 

“Tada pristupi k njemu Petar i reče: ‘Gospodine, ko¬ 
liko puta da oprostim bratu svomu ako se ogriješi o me¬ 
ne? Do sedam puta?’ Kaže mu Isus: ‘Ne kažem ti do se¬ 
dam puta, nego do sedamdeset puta sedam.’” Na Petrovo 
pitanje Isus odgovara da treba bezbroj puta oprostiti. 
Bibličari kažu daje Isusov odgovor aluzija na tvrdu reče¬ 
nicu koju je izrekao Lamek: “Ako će Kajin biti osvećen 
sedam puta, Lamek će biti osvećen sedamdeset sedam 
puta” (Post 4,24). Opraštanje je kao nevidljiva duhovna 
granica između dobra i zla, duhovne slobode i duhovnoga 
ropstva. Tko oprašta, slobodan je, dobar je. Tko ne opra¬ 
šta, rob je, zao je. Isusova prispodoba nije opis konkret¬ 
noga događaja. Ona nam opisuje što se stalno događa u 
našim srcima, u našim međuljudskim odnosima, u odno¬ 
sima među narodima, državama, svugdje. 

“Stoga je kraljevstvo nebesko kao kad kralj odluči 
urediti račune sa slugama. Kad započe obračunavati, do- 
vedoše mu jednoga koji mu dugovaše deset tisuća talena¬ 
ta. Kako nije imao odakle vratiti, zapovjedi gospodar da 
se proda on, žena mu i djeca i sve što ima te se podmiri 
dug. Nato sluga padne ničice preda nj govoreći: ‘Strplje- 

nja imaj sa mnom i sve ću ti vratiti.’ Gospodar se smilova 
tomu sluzi, otpusti ga i dug mu oprosti.” Isus u prispodo¬ 
bi počinje s našim velikim dugom Gospodaru neba i zem¬ 
lje, toliko velikim da ga nitko od nas ne može vratiti. 
Gospodar je milostiv. Na molbu sluge gospodar mu ne 
umanjuje duga, on ga briše. Ova Božja milosrdna ljubav 
izvor je naše nade, sigurnosti, mira i radosti. 

“A kad taj isti sluga izađe, naiđe na jednoga svoga 
druga koji mu dugovaše sto denara. Uhvati ga i stane ga 
daviti govoreći: ‘Vrati što si dužan!’ Drug padne preda nj 
i stane ga zaklinjati: ‘Strpljenja imaj sa mnom i vratit ću 
ti.’ Ali on ne htjede, nego ode i baci ga u tamnicu dok mu 
ne vrati duga.” Ova je slika mučna, tvrda, neshvatljiva. 
Sluzi je sve oprošteno, zaboravljeno. Umjesto da uživa u 
plodovima gospodareva milosrđa, da bude radostan, slu¬ 
ga se namrgođen i bijesan okreće prema onome koji mu 
je dugovao puno manje nego on gospodaru i stade ga mal¬ 
tretirati, daje ga na sud, trpa u zatvor. Prepoznajem li 
možda sebe u ovom sluzi? 

“Kad njegovi drugovi vidješe što se dogodilo, silno 
ražalošćeni odoše i sve to dojaviše gospodaru.” Zlo neo- 
praštanja nikad nije osobna, privatna stvar. Ono optere¬ 
ćuje međuljudske odnose i sve ljudske zajednice. 

“Tada ga gospodar dozva i reče mu: ‘Slugo opaki, sav 
sam ti onaj dug oprostio jer si me zamolio. Nije li trebalo 
da se i ti smiluješ svome drugu, kao što sam se i ja tebi 
smilovao?”’ Božja milosrdna ljubav treba biti mjerilo, 
uzor čovjeku kako treba opraštati. 

“I gospodar ga, rasrđen, preda mučiteljima dok mu 
ne vrati svega duga. Tako će i Otac moj nebeski učiniti s 
vama ako svatko od srca ne oprosti svomu bratu.” Nakon 
nemilosrdne kazne nemilosrdnom sluzi, Isus, što je rijet¬ 
ko u Evanđelju, tvrdo prijeti da nikome koji ne oprašta 
neće biti oprošteno. Otvorit ću svoje srce Bogu i moliti ga 
da bude slično Božjem milosrdnom Srcu, da uvijek mogu 
oprostiti, da osjetim kako mi se na moju riječ upravljenu 
bratu, sestri: “Opraštam ti!” vraća jeka Božjega Srca: 
“Opraštam ti!” 

Ignacijanske duhovne vježbe 


Isusov duh slu enja 

(Mk 10,35-45) 


“Reci mi s kim si i reći ću ti kakav si” - kaže narodna 
izreka. Koliko god ona bila istinita, u Isusovoj prisutno¬ 
sti nije je bilo lako ostvariti. Apostoli su bili s Isusom go¬ 
tovo tri godine. Gledali su ga. Slušali ga. Upijali njegov 
duh. Pa ipak. Njegova zapovijed nesebične, ponizne i 
požrtvovne ljubavi nadilazila je i njihovo shvaćanje i nji¬ 
hove mogućnosti. Tijekom povijesti Crkve možda nas iz¬ 
nenađuje i razočarava nemoć članova Crkve, udova Mi¬ 
stičnoga Tijela Kristova, da žive Kristovu zapovijed po¬ 
nizna služenja. Pred tom činjenicom nije dobro ni razo¬ 
čarati se ni rezignirati ni osuditi. Najdjelotvornija će biti 
jednostavna konstatacija i pokušaj da ja sada napravim 
što mogu, da se vježbam u služenju drugima. Isus me zo¬ 
ve da u svjetlu njegove riječi prepoznam sebe u svojoj ne¬ 
moći, ali i u iskrenoj želji da idem naprijed. 

“I pristupe mu Jakov i Ivan, sinovi Zebedejevi, govo¬ 
reći mu: ‘Učitelju, htjeli bismo da ti u slavi tvojoj sjedne¬ 
mo jedan zdesna, a drugi slijeva.’” Isusovi “rođaci” Ja¬ 
kov i Ivan iskreno vole Isusa. Spremni su mu se dati na 
raspolaganje. No oni za to očekuju nagradu i to ne bilo 
kakvu. Misao na nagradu izbila je u prvi plan. Prirodno 
je da čovjek, jer je ograničeno biće i ne može sebe učiniti 
potpuno zadovoljnim i blaženim, očekuje od Boga da će 
ga takvim učiniti. Ali to iščekivanje može biti i neprirod¬ 
no, može i previše zaokupiti čovjeka, može ga dovesti do 
duhovne deformacije. Isus želi da se ponašamo kao “slu¬ 
ge beskorisne” koji kad naprave što su trebali napraviti, 
s uvjerenjem govore: “Učinili smo ono što smo biU dužni 
učiniti.” Je li pravo djelo ljubavi u tome da očekujemo 
kako će nas ljubljena osoba nagraditi ili je radost što 
smo mogli nešto učiniti ljubljenoj osobi naša najveća na¬ 
grada? 

“A Isus im reče: ‘Ne znate što ištete. Možete li piti ča¬ 
šu koju ja pijem ili krstiti se krstom kojim se ja krstim?’ 

Oni mu rekoše: ‘Možemo.’ A Isus će im: ‘Čašu koju ja pi¬ 
jem pit ćete i krstom kojim se ja krstim bit ćete kršteni, 
ali sjesti meni zdesna ili slijeva nisam ja vlastan dati - to 
je onih kojima je pripravljeno.’” Na ovakvu neobičnu že¬ 
lju Isus reagira upadno blago, strpljivo, s razumijeva¬ 
njem. On pozna ljudsku narav, čovjekove težnje za vri¬ 
jednošću i zna da se one katkada očituju na nestvaran 
način. Umjesto odgovora na njihovu molbu, on im skreće 
pozornost na ono što u životu trebaju napraviti, što tre¬ 
baju pretrpjeti - ako ga zaista vole i žele podijeliti njego¬ 
vu sudbinu. No što se nagrade tiče, i na ovom mjestu i 
drugdje Isus nas ostavlja u neizvjesnosti. Ona će sigurno 
biti i ona će nadići svako naše ljudsko iskustvo, ali kakva 
će biti, to nitko ne zna. 

“Kad su to čula ostala desetorica, počeše se gnjeviti 
na Jakova i Ivana.” Reakcija ostale desetorice pokazuje 
da su prožeti istim duhom. Uvrijedili su se, jer očito i oni 
računaju na prva mjesta. Jednom su se svađali tko je 
ovdje na zemlji među njima prvi. A sada se bore da i u 
kraljevstvu nebeskom budu prvi. Možda nam ova reakci¬ 
ja pomogne da shvatimo mnoge bolesne čežnje za afirma¬ 
cijom, ugledom pred ljudima, položajima. Umjesto da se 
“gnjevimo” na druge, nastojmo se odgojiti za nesebičnu 
žrtvenu ljubav. A Bog se sigurno neće dati nadmašiti u 
velikodušnosti. 

“Zato ih Isus dozva i reče im: ‘Znate da oni koji se 
smatraju vladarima gospoduju svojim narodima i velika¬ 
ši njihovi drže ih pod vlašću. Nije tako među vama! Na¬ 
protiv, tko hoće da među vama bude najveći, neka vam 
bude poslužitelj! I tko hoće da među vama bude prvi, ne¬ 
ka bude svima sluga.’” Kratka, britka, odlučna poruka: 
Vrijednost nije u položaju i vlasti, nego u ljubavi koja 
služi. Najveći je onaj koji najvelikodušnije služi. 

“Jer ni Sin Čovječji nije došao da bude služen, nego 
da služi i život svoj dade kao otkupninu za mnoge.” Na 
kraju možemo samo dodati Isusove riječi: “Primjer sam 
vam dao da i vi činite kao što sam ja činio!” Kako bi tre¬ 
bao izgledati moj život u svjetlu ove poruke? 

Ignacijanske duhovne vježbe 


Isus u oluji 

(Mt 14,22-33) 


Jedna od naših velikih poteškoća jest u tome što mi¬ 
slimo: kad povjerujemo, kad se predamo Gospodinu, da 
će naš život teći kao mirna rijeka, da ćemo izbjeći sve 
nezgode. Činjenice govore suprotno. Čovjek, da bi mogao 
zrelo služiti Bogu, mora biti spreman na oluje. Mnoge 
nam je nevolje podnijeti na putu prema vječnom cilju. 

Neka mi ovo razmatranje pomogne da više mislim 
kako ću se prepustiti Gospodinu, a manje kako će mi biti 
na životnom putu. 

Podsjetit ću se prethodnoga: Isus je nahranio s pet 
kruhova i dvije ribe preko pet tisuća ljudi. Oni ga žele 
učiniti kraljem uvjereni da su u najboljoj namjeri. A za¬ 
pravo ih je vodila sebična želja da sebi, uz Isusovu po¬ 
moć, osiguraju lagodan život. 

“I odmah prisili učenike da uđu u lađu i da se prebace 
prijeko dok on otpusti mnoštvo.” Narod se najeo kruha i 
riba. Ozračje naelektrizirano. Ako Isus pristane biti kralj, 
ništa im neće nedostajati. Apostoli promatraju mnoštvo, 
pojedince koji agitiraju za Isusa. Pomišljaju da je došao 
pravi trenutak. Ako Isus bude kralj, oni će s njim podije¬ 
liti ministarske stolice. Petar se već vidi u ulozi ministra 
pravosuđa, Matej bi mogao biti ministar kulture, Ivan i 
Jakov, sinovi groma, ministri obrane, Juda, dakako, mi¬ 
nistar financija... Svi su bili uzbuđeni u iščekivanju. Je¬ 
dino je Isus bio smiren i - žalostan. Učinio je čudo iz 
iskrene sućuti prema gladnom narodu, a sada ljudi na¬ 
mjeravaju zlorabiti njegovu božansku moć: da im osigura 
miran i udoban ovozemaljski život. Kako uski horizonti! 

“A pošto otpusti mnoštvo, uziđe na goru, nasamo, da 
se pomoli. Uvečer bijaše ondje sam.” Ni narod ni učenici 
nisu mislili na Oca. Jedino Isus. Samo On je bio otvoren 
za Očeve planove. Sam je stajao pred Ocem, kao što je, 
unatoč mnogim navalama mnoštva, obično u duhu bio 
sam. To je sudbina ljudi koji su odabrani da budu veza iz- 

među neba i zemlje (Noa, Abraham, Mojsije, Ilija...). 
Uzišao je na goru, izdigao se iznad ovozemaljskoga ljud¬ 
skog mentaliteta. Ta on je došao radi Oca, da uspostavi 
njegovo kraljevstvo. Ovdje je pošlo sve po zlu, a da ljudi 
toga nisu ni svjesni. 

“Lađa se već mnogo stadija bila otisnula od kraja, ši¬ 
bana valovima. Bijaše protivan vjetar.” Isus je prinudio 
apostole da otplove. Onda je i oluju poslao. Htio ih je po¬ 
učiti kako će u životnoj opasnosti moliti i dobiti pomoć i 
Isusa doživjeti kao Gospodara života i smrti. 

“O četvrtoj noćnoj straži dođe On k njima hodeći po 
moru. A učenici, ugledavši ga kako hodi po moru, pre¬ 
strašeni rekoše: ‘Utvara!’ I od straha kriknuše.” Pred ju¬ 
tro Isus krene po valovima u pomoć učenicima. Po običa¬ 
ju, ne želi se nametnuti. Želi da ga oni zamole za pomoć. 
No apostoli, od umora iscrpljeni, od straha izbezumljeni, 
ne vide doli utvaru koja hoda po valovima. Koliko je ta 
slika bila uvjerljiva govori njihova reakcija - od straha 
kriknuše. Bila je to gorka mješavina straha od potonuća i 
straha od mračnih sila koje im prijete, a oni sami, posve 
bespomoćni. Da su barem mogli naslutiti kako im je baš 
sada Isus sasvim blizu. No strah im je zaslijepio i oči i 
srca. 

“Isus im odmah progovori: ‘Hrabro samo! Ja sam! Ne 
bojte se!’” Isus ih ohrabruje, objavljuje im se i odnosi 
strah. Bog ne želi da ga se ljudi boje. On je uvijek za njih, 
ono što čini čini njima u prilog pa i onda kada im prijeti 
propašću. 

“Petar prihvati i reče: ‘Gospodine, ako si ti, zapovjedi 
mi da dođem k tebi po vodi!’ A on mu reče: ‘Dođi!’ I Petar 
siđe s lađe te, hodeći po vodi, pođe k Isusu.” Petrova re¬ 
akcija, svojstvena njegovoj naravi, ide iz krajnosti u kraj¬ 
nost. Tjeskoban strah pretvara se u euforičko stanje. 
Osim Isusa, ništa više ne vidi, ni oluju, ni valove, ni dubi¬ 
ne jezera. Isusu se sviđa ovakav zanos. Ide mu ususret. 
Govori Petru: “Dođi!” Poziva ga u oluju, u valove, u opa¬ 
snost... Slika Crkve kroz povijest, slika svakoga čovjeka 
kroz osobnu povijest. Ovakav Božji plan nije prilagođen 
slabićima, kukavicama. 

Ignacijanske duhovne vježbe 


“Ali kad spazi vjetar, poplaši se, počne tonuti te krik- 
ne: ‘Gospodine, spasi me!’” Dok je Petar upirao svoj po¬ 
gled u Isusa, uzdigao se iznad svih opanosti, pobjeđivao 
je sve neprijateljske sile, hodao je po valovima. No kad 
mu je prestrašeni pogled zapeo za oluju i valove, izgubio 
je čvrstoću (tlo i tako nije imao pod nogama) i počeo to¬ 
nuti. Snažna i jednostavna poruka! Dok upiremo pogled 
u Krista, jači smo od svih neprijateljskih sila. Kad smo 
pesimisti i gledamo samo teškoće, mi neminovno to- 
nemo. 

“Isus odmah pruži ruku, dohvati ga i kaže mu: ‘Ma- 
lovjemi, zašto si posumnjao?’ Kad uđoše u lađu, utihnu 
vjetar. A oni na lađi poklone mu se ničice govoreći: ‘Uisti¬ 
nu, ti si Sin Božji!”’ Kristova r uka diže Petra iz valova. 
Kristove riječi upozoravaju: toneš jer si posumnjao, jer 
svoj pogled više nisi upirao u mene. Koliko god bilo bolno 
ovo iskustvo, uvjerljivo je. Apostoli doživljavaju Isusa 
kao Gospodara oluja. Priznaju ga Bogom i klanjaju mu se. 

S Kristom kroz ivotne oluje 

(Mk 4,35-41) 


Kada sam se našao u sumnjama u odnosu na Boga, 
ljude, samoga sebe, koje su me razdirale - nisam li tada 
bio u oluji? Kad sam doživljavao neuspjehe, razočaranja, 
izgubljenost i osjetio se kao da tonem u bezdan - nisam li 
tada bio u oluji? Kada me je pogodila bolest, a s njom ne¬ 
sigurnost u kojoj mi je izmicalo tlo ispod nogu - nisam li 
tada bio u oluji? Kad su me pogađale nepravde, progoni, 
gubitci - nisam li se tada nalazio u oluji?... Oluje u mom 
životu imaju isti pedagoški smisao kao i smirena, ugodna 
stanja. Bog me po njima odgaja, upozorava me da je On 
začetnik i zaštitnik života. Poziva me da mu se povjerim, 
da se oslonim na njega, da se oslobodim straha i tjeskobe 
za svoj život, za svoju budućnost. 

“Uvečer istoga dana kaže im: ‘Prijeđimo prijeko!’ 
Oni otpuste mnoštvo i povezu Isusa kako već bijaše u la¬ 
đi. A pratile su ga i druge lađe. Najednom nasta žestoka 
oluja, na lađu navale valovi te su je već gotovo napunili. 
A on na krmi spavaše na uzglavku. Probude ga i kažu 
mu: ‘Učitelju! Zar ne mariš što ginemo?’ On se probudi, 
zaprijeti vjetru i reče moru: ‘Utihni! Umukni!’ I smiri se 
vjetar i nasta velika utiha. Tada im reče: ‘Što ste bojažlji¬ 
vi? Kako nemate vjere?’ Oni se silno prestrašiše pa se 
zapitkivahu: ‘Tko li je ovaj da mu se i vjetar i more 
pokoravaju?”’ 

Nadvladati životne oluje i iz njih izići kao pobjednik 
mogu ako dopustim Isusu da uđe u lađicu moga života, 
da uzme kormilo u svoje ruke? Kada, gdje i zašto mi je 
teško ispustiti kormilo iz svojih ruku i prepustiti ga nje¬ 
mu? 

“Prijeđimo prijeko!” Isus ima inicijativu. Dopuštam 
li mu da i u mom životu ima inicijativu, da njime upravlja 
po svom božanskom promislu pa i onda kada se čini da 
me vodi u propast? Vjerujem li da se onima koji Boga lju¬ 
be sve okreće na dobro? 

Ignacijanske duhovne vježbe 


“Najednom nasta žestoka oluja.” Imala je svojih uz¬ 
roka: promjena temperature, hladan zrak koji se s Her- 
mona naglo spušta na jezero... Uvijek postoje uzroci na¬ 
ših oluja: nekontrolirani osjećaji, neukroćena sebičnost, 
nezasitna oholost... i slabost moje naravi da ih nadvla¬ 
dam. Najčešći uzroci oluja u mom životu? Mogu li ih iz 
dosadašnjega iskustva predvidjeti, zaštititi se od njih? 

“Učitelju! Zar ne mariš što ginemo?” Apostoli kao 
iskusni ribari poznavali su ćud jezera. Ah ova oluja nadi¬ 
lazi njihovu vještinu i snagu. U životnoj su opasnosti. 
Prave životne oluje, koje Bog pripušta, uvijek nadilaze 
ljudsku snagu i ljudsku spretnost. Kao što si ni vješti ri¬ 
bari nisu mogli pomoći, tako ni vješti duhovni vođe ne 
mogu zaštititi ni sebe ni ikoga drugoga pred olujama u 
koje, prije ili poslije, mora upasti svaki Isusov učenik. U 
realnoj opasnosti u kojoj su se odjednom našli apostoli 
doživljavaju da su prepušteni na milost i nemilost nepri¬ 
jateljskim silama i da ih je Isus zanemario, ostavio, da se 
za njih ne brine, da mu nije stalo do njih, da su izgublje¬ 
ni. Isusovo spavanje doživljavaju kao nebrigu, nezainte¬ 
resiranost za njih i to još više potencira njihov strah i nji¬ 
hovu zlovolju. Gospodin je upravo to htio. Pokazati im 
njihovu lažnu sigurnost, slabost njihove vjere. Istina o 
njihovu pravom stanju može ih osloboditi od privida u 
kojem su živjeli. Njihov povik bio je povik ljutnje: “Ti ne 
mariš”, povik beznađa i očaja: “mi ginemo”, ah i s mrvi¬ 
com nade da taj Isus može i hoće nešto učiniti. 

U bezbrižnim, možda euforičnim prilikama mi često 
živimo u lažnoj sigurnosti da smo jaki, da vjerujemo Bo¬ 
gu. Ah oluje našu lažnu životnu sigurnost ruše kao kulu 
od karata Smisao i cilj svih oluja je da nas spuste na 
zemlju, da opipamo svoje stvarno stanje, da iskusimo 
svoju nemoć i ugroženost. Tek tada egzistencijalno, is¬ 
kreno, iz dna bića vapimo za pomoć. 

“Utihni! Umukni!” Dvije kratke riječi dovoljne su da 
Isus pokaže svoju moć. Nije ih ni trebao izgovoriti. Ah ih 
je izgovorio radi učenika. Uz iskustvo slabosti i nemoći 
koje izazivaju oluje moram postići i drugo prelijepo isku¬ 
stvo Gospodinove moći iz koje se onda rađa u meni mir i 

sigurnost. Tada se više ne brinem kako će me Gospodin 
voditi. Najvažnija mi je njegova prisutnost. 

“Što ste bojažljivi? Zašto nemate vjere?” - opomena 
je upućena apostolima i meni. Ona me kao vatra čisti, ali 
i podiže do neba, ohrabruje i izaziva u meni mir, radost, 
raspjevanost. Kad bih u olujama povjerovao u Isusovu 
prisutnost, u njegovu snagu i ljubav prema meni - ničega 
se više ne bih bojao. Nošen na krilima Božjega Duha, uvi¬ 
jek bih uživao mir. “Moj pravednik će od vjere živjeti!” 

Uskrisenje Lazara 

(lv 11,1-45) 


Prije nego što će Isus ući u završnicu spasenja svije¬ 
ta, zablistao je u punom sjaju kao plemenit čovjek i Gos¬ 
podar života i smrti. 

Bijaše neki bolesnik, brat Marije i Marte. Sestre po- 
ručiše Isusu: “Gospodine, evo onaj koga ljubiš, bolestan 
je.” Bolesnik je njegov prijatelj. Njegove sestre su njego¬ 
ve prijateljice. Molba sestara diskretna je, nježna, žen¬ 
stvena. Vjeruju u Isusovu prijateljsku ljubav. Bog ni ovu 
prijateljsku obitelj nije poštedio od tragedije. 

Čuvši to, Isus će: “Ta bolest nije na smrt, nego da se 
po njoj proslavi Sin Božji.” Nije bio Očev plan da ga izlije¬ 
či. Lazar će umrijeti, sestre trpjeti. Prijatelji će žrtvom 
sudjelovati u Isusovoj objavi kao Gospodara života i smr¬ 
ti. Prijateljevati s Isusom znači sve podložiti Božjoj pro¬ 
slavi. 

A Isus ljubljaše Martu i njezinu sestru i Lazara. Ipak 
ostade još dva dana u onome mjestu. Onda reče: “Pođimo 
u Judeju! Lazar, prijatelj naš, spava, no idem probuditi 
ga.” Tek poslije reče: “Lazar je umro.” Ivan naglašava da 
je Isus ljubio prijatelje, a ipak je ostao još dva dana. On 
žrtvuje Lazara i sestre, sam zbog toga trpi, ali volja Oče¬ 
va se mora izvršiti. 

“Kad je Isus stigao, Lazar je četiri dana u grobu. 
Marta pođe Isusu u susret i reče: ‘Gospodine, da si bio 
ovdje, brat moj ne bi umro. Ali znam: što god zaišteš od 
Boga, dat će ti.’ Kaza joj Isus: ‘Uskrsnut će brat tvoj!’ A 
Marta mu odgovori: ‘Znam da će uskrsnuti u posljednji 
dan.’ Reče joj Isus: ‘Ja sam uskrsnuće i život: tko u mene 
vjeruje, ako i umre, živjet će. I tko god živi i vjeruje u me¬ 
ne, neće umrijeti nikada. Vjeruješ li ovo?’ Odgovori mu: 
‘Da, Gospodine! Ti si Krist, Sin Božji!”’ Isus je došao 
“prekasno”. Lazarovo se tijelo raspada. Ali Marta vjeruje 
u Isusovu ljubav i moć i nada se. No kako to povezati 
s činjenicom da joj se brat raspada? Isus inzistira da On 

sada i ovdje može uskrisiti, a ne samo “o uskrsnuću 
mrtvih”. 

“Rekavši to, ode, zovnu svoju sestru Mariju i reče joj 
krišom: ‘Učitelj je ovdje i zove te.’ Ona brzo ustane i pođe 
k njemu.” Dogodit će se nešto veliko. Želi da u tome i se¬ 
stra sudjeluje. 

A kad Marija dođe, baci se Isusu k nogama govoreći: 
“Gospodine, da si bio ovdje, brat moj ne bi umro.” Marija 
izriče isto što i Marta. Bile su prožete istim duhom vjere i 
povjerenja u Isusa. Ušle su u Kristov svijet, u Kristov 
život, u Kristovu ljubav. 

“Kad Isus vidje kak o plače ona i Zidovi koji je dopra- 
tiše, potresen u duhu i uzbuđen upita: ‘Kamo ste ga polo¬ 
žili?’ Odgovoriše mu: ‘Gospodine, dođi i pogledaj!’” Isu¬ 
sovo pitanje: “Kamo ste ga položili?” vodi ga prema gro¬ 
bu. Po grijehu čovjek se osudio na smrt. Isus-život ide 
ususret smrti da mrtve ugrabi iz ralja smrti. Lazarovo 
uskrisenje zorna je slika onoga što će se zbiti na Kalvariji 
svima nama: Isus će ući u smrt i svima nama reći: “Usta¬ 
nite! Dao sam svoj život da vi živite vječnim životom.” 

“I zaplaka Isus.” Isus, moj prijatelj, plače. Osjećam li 
strahopoštovanje, nježnost, ljubav? Približit ću se Isusu, 
podijeliti s njim žalost. Ne plače li to Isus nad sudbinom 
svih nas? Isus suosjeća s nama. Oni koji su bili tvrda 
srca, i ovdje su bili hladni analitičari ili kritičari. 

“Isus onda, ponovno potresen, pođe grobu i zapovje¬ 
di: ‘Odvalite kamen!’ Kaže mu Marta: ‘Gospodine, već 
zaudara. Ta četvrti je dan.’” Isus traži od ljudi da sura¬ 
đuju u čudesnom zahvatu. Ali ljudi nemaju vjere. Malo 
prije Marta je rekla da je Isus Sin Božji. Ali sada, pred 
strašnom činjenicom da se njezin brat već raspada, njezi¬ 
na vjera je preslaba. 

“Kaže joj Isus: ‘Nisam li ti rekao: budeš li vjerovala, 
vidjet ćeš slavu Božju?’ Odvališe dakle kamen.” Isus svo¬ 
jom čvrstoćom želi ojačati Martinu vjeru. 

“A Isus podiže oči i reče: ‘Oče, hvala ti što si me usli¬ 
šao. Ja sam znao da me svagda uslišavaš, no rekoh to 
zbog nazočnog mnoštva: da vjeruju da si me ti poslao.’” 

Isusu je beskrajno stalo do toga da povjerujemo u njego¬ 
vu ljubav, u njegovu moć. Samo ako vjerujemo, možemo 
uskrsnuti, postati dionici njegova života. 

“Rekavši to, povika iza glasa; ‘Lazare, izlazi!’ I mrtvac 
iziđe, noge mu i ruke bile povezane povojima, a lice omo¬ 
tano ručnikom.” Gledam Isusa. Slušam njegove riječi ja¬ 
če od smrti. Gledam Lazara kako teško pomiče vezane 
noge i kao živa mumija ide prema svom Zivotvorcu. 

Isus reče: “Odriješite ga i pustite neka ide!” Ljudi su 
izvan sebe. Isus smireno traži od njih da sudjeluju, anga¬ 
žiraju se u vraćanju života 

Milost novoga Božjeg života u meni bit će plod - i 
Božje snage i moje suradnje. 

Zakonitost duhovnoga razvoja 


Odazvao sam se Gospodinu. Dopuštam da me On 
vodi i odgaja. Njegov način odgoja često nije predvidiv. 
Božja riječ kako je Isus odgajao apostole, posebno Petra, 
neka mi bude putokaz. 

Iv 1,42: Isus pogleda Šimuna: “Ti si Šimun, sin Iva¬ 
nov! Zvat ćeš se Kefa - Petar - Stijena!” Pri prvom susre¬ 
tu predskazuje mu zadaću. Moj život u svjetlu prvoga su¬ 
sreta s Kristom? 

Lk 5,1-11: Petar postaje svjestan svoje grešnosti. Po- 
nizniji je. Ohrabruju ga Isusove riječi: “Ne boj se! Od sa¬ 
da ćeš ljude loviti!” Kako je Bog mene čistio? Jesam li su¬ 
rađivao? Poslije toga doživio veću, prisniju povezanost s 
Gospodinom, veću plodnost života? 

Iv 6,67-71: “Gospodine, kome da idemo? Ti imaš rije¬ 
či života vječnoga!” Isus je izbio iz ruku apostola sve na¬ 
ravne želje i očekivanja. Ostao im je samo vječni život. 
Bog i mene stalno oslobađa od navezanosti i upućuje mi 
pogled prema vječnosti. Prisjetit ću se nekih Božjih za¬ 
hvata. 

Mt 16,18-20: “Ti si Krist-Pomazanik, Sin Boga živo¬ 
ga! - Ti si Petar-Stijena! Tebi ću dati ključeve kraljev¬ 
stva...” - “Krist će puno trpjeti, biti ubijen.” - “To se te¬ 
bi ne smije dogoditi!” - “Nosi se od mene, sotono! Nije ti 
na pameti Božje, nego ljudsko!” Priznanje, obećanje, ra¬ 
zočaranje, neshvaćanje, odbacivanje. Tako biva kad je u 
meni i u svima nama isprepleteno nadnaravno i naravno. 
Jesam li naučio lučiti milosno od naravnoga, Božje od 
ljudskoga? 

Mt 17,1-9: Na brdu Preobraženja. “Dobro nam je biti 
ovdje. Načinit ću tri sjenice. - Ovo je Sin moj, ljubljeni, 
njega slušajte!” Petar, Jakov i Ivan - kao i u Getsemani- 
ju. Milost i kušnja uvijek su u jednakom omjeru. Znadem 
li se okoristiti milošću da izdržim u kušnjama? Cilj milo¬ 
sti nije uživanje, nego nova snaga. Cilj kušnje nije poni¬ 
štenje, nego oplemenjivanje. 

Mt 14,24-33: “Gospodine, ako si ti, zapovjedi mi da 
dođem k tebi po vodi!” - “Dođi!” - “Gospodine, spasi 
me!” - “Malovjerni, zašto si posumnjao?!” Tjeskoba zbog 
oluje pretvara se u oduševljenje, hrabrost, gotovo preu- 
zetnost. Dok gleda Isusa, hoda po vodi. Kad gleda oluju, 
tone. Gospodin ga pridiže i kori zbog nevjere. Ima trenu¬ 
taka kada je Božja pedagogija “zgusnuta”, kada doživlja¬ 
vam nagle promjene. Upirem li tada pogled u Gospodi¬ 
na? 

Mt 18,21-22: “Gospodine, koliko puta da oprostim... 
Do sedam puta?” - “Ne kažem ti do sedam puta, nego do 
sedamdeset puta sedam.” Neopraštanje je veliko zlo, sla¬ 
bost, ropstvo. Isus traži da oprostim. Tako brani moju 
slobodu od nemoći i ropstva zlu i otvara mi put do Očeva 
milosrdnoga Srca. 

Mt 19,27-29: “Evo, mi smo sve ostavili i pošli za to¬ 
bom. Što ćemo za to dobiti?” - “Stostruko na ovom svije¬ 
tu, a na drugom život vječni!” Kad dajem - dobivam, kad 
ne dajem - gubim. 

Mt 26,33: “Ako se i svi sablazne, ja se nikada neću!” - 
“Zaista, kažem ti... triput ćeš me zatajiti!” Preuzetnost, 
tvrdoglavost, umišljenost pripremaju pad. “Mi obično ne 
griješimo kada se osjećamo slabi i nesigurni, nego onda 
kada se osjećamo jaki i sigurni” (K. Rahner). 

Lk 22,49: “Gospodine, da udarimo mačem?” Pita, ali 
ne čeka odgovor. Cesta pojava. Tražim li ozbiljno savjet 
od Boga spreman promijeniti svoje stavove? 

Lk 22,56-62: “I ovaj bijaše s njim!” - “Ne znam ga, 
ženo!” - “I ti si od njih!” - “Čovječe, nisam!” - “Doista i 
ovaj bijaše s njim!” - “Čovječe, ne znam što govoriš!” Du¬ 
bok pad! Odrekao se Isusa u strahu za svoj život. Nesi¬ 
gurnost, strah, kukavičluk u teškoćama, u opasnostima, 
redoviti su uzroci da zatajim Isusa, vjeru, poštenje, prija¬ 
telje, nevjernosti dobrim odlukama. Prepoznajem li svoje 
slabosti, zatajenja? Priznajem li ih sebi i drugima? 

“Isus upre pogled u Petra... - I on iziđe te gorko za- 
plaka.” Obasjan Isusovim pogledom, prosvijetljen milo- 
šću, Petar prepoznaje ruševine svoga bića, svoga prija- 

teljstva s Isusom i svoga poziva. Jesam Ii u s\jjetlu Kristo¬ 
va pogleda spoznao svoju grešnost? Gorke suze kaja¬ 
nja? Vjerujem li da se iskrenim kajanjem uvijek vraćam 
Bogu? 

Iv 21,15: “Šimune Ivanov, ljubiš li me više nego ovi?” 
- “Da, Gospodine, ti znaš da te volim.” - “Pasi jaganjce 
moje, pasi ovce moje!” Na kraju Petar u potpunosti ostva¬ 
ruje Kristov plan. Unatoč slabostima, lutanjima, zata- 
jenju. Utješna istina. Unatoč slabostima i grijesima, kad 
se kajem i borim, ostvarujem Božji plan. Božja je snaga u 
meni tada jača od moje slabosti! 

Iv 21,18b: “Kad ostariš, drugi će te voditi kamo ne¬ 
ćeš!” Petar će umrijeti za Gospodina, kao što je tvrdio na 
Posljednjoj večeri, ali ne svojom snagom, nego onom od 
Duha Božjega. 

Iv 21,19b: “Idi za mnom!” - bila je posljednja Isusova 
riječ u tom sudbonosnom razgovoru. Ići za Isusom znači 
misliti, osjećati, djelovati kao Isus. Za mene to je ono 
“jedno potrebno”. 





Treći tjedan 


Pratim Isusa u časovima njegove najveće lju¬ 
bavi prema meni i nastojim mu vratiti ljubav za 
Ljubav. Nastojim se uživjeti u osjećaje moga pri¬ 
jatelja i Spasitelja Isusa patnika i s njim doživje¬ 
ti težinu njegovih boli, slomljenosti i poništenosti. 

Prisutan sam na Posljednjoj večeri kod usta¬ 
novljenja Euharistije. Slušam ga kako govori 
svim prisutnima i meni za kruh i vino: “Ovo je ti¬ 
jelo moje... Ovo je krv moja!... Uzmite jedite, uz¬ 
mite pijte!” U duhu pristupam stolu Gospodnje¬ 
mu i primam njegovo Tijelo i njegovu Krv. 

Gledam ga s ostalim učenicima dok se krvlju 
znoji u Getsemaniju. Uživljauam se u njegovu 
muku, borbu da prihvati volju Očevu - da radi 
mene ide u smrt. Gledam i slušam kako ga svjeti¬ 
na hvata i zlostavlja, Veliko vijeće ispituje, šalje 
Pilatu, Pilat Herodu. Slušam kako ga Pilat osu¬ 
đuje na smrt. Gledam ga kako nosi svoj i moj 
križ. Slušam njegove posljednje riječi. Gledam 
kako umire na križu i svoj duh predaje Ocu u ru¬ 
ke, kako ga skidaju s križa i polažu u grob. 

Tako je Bog pokazao i dokazao svoju ljubav 
prema meni, prema svim ljudima. 

Pashalni misterij 


Pasha je prijelaz iz ropstva u slobodu, iz grijeha u 
svetost, iz smrti u život. 

Isusov dolazak na svijet, njegov život, posebno vrije¬ 
me muke i smrti, posvećeno je preobrazbi svijeta, svako¬ 
ga čovjeka, okretanju od prolaznoga prema neprolaz¬ 
nom, vječnom, prema Bogu. Isus Krist je ostao s nama 
pod prilikama kruha i vina, simbola života, da nam po¬ 
kaže kako je On naš vječni život. “Postao je poslušan do 
smrti i to do smrti na križu.” Umro je da mi živimo. Bio 
je “proklet” da mi budemo blagoslovljeni. “Postao je 
grešnik” da mi budemo sveti. Njegova ljubav prema na¬ 
ma nije bila ni senzacija ni sentimentalna igra. Ljubio 
nas je tako daje za nas dao sve, i život. Ono što je Bog u 
ljubavi stvorio, to otkupljuje ljubavlju koja nema granica, 
koja je jača od smrti. Božji čin stvaranja čovjeka na po¬ 
četku završio je čovjekovim otkupljenjem. Stvaranje i ot¬ 
kupljenje jedan je čin ljubavi. Otkupljenje je završni čin 
stvaranja. 

Prije muke Isus je napravio najveće čudo ljubavi: obi¬ 
čan kruh, simbol sve ljudske hrane kojom čovjek uzdrža¬ 
va i produžuje život, pretvorio je u svoje tijelo. Vino, sim¬ 
bol svega pića koje je čovjeku jednako potrebno kao i hra¬ 
na, pretvorio je u svoju krv. Tako je slikovito jasno ozna¬ 
čio daje On naš duhovni život, onaj život kojim ćemo u 
Bogu vječno živjeti. Onda je pozvao sve ljude riječima ko¬ 
je kod svake mise slušamo: Uzmite, jedite; uzmite, pijte! 
Hranite se duhovnom hranom, pojite se duhovnim pi¬ 
ćem, da možete duhovno živjeti, da možete postići život 
vječni. “Uzmite i jedite od ovoga svi, ovo je moje tijelo ko¬ 
je će se za vas predati!” - “Uzmite i pijte iz njega svi: ovo 
je kalež moje krvi, Novoga i Vječnoga koja će se proliti za 
vas i za sve ljude na otpuštenje grijeha. Ovo činite meni 
na spomen!” “Kruh je Božji Onaj koji silazi s neba i daje 
život svijetu. Tko blaguje moje tijelo i pije moju krv, ima 
život vječni i ja ću ga uskrisiti u posljednji dan!” (Iv 6, 

33,54). Nevjerojatna Božja čežnja koju stalno ponavlja 
kroz cijeli Stari i Novi zavjet: Bog želi da budemo jedno s 
njim. Zato nas je stvorio. Krist želi da se sjedinimo s 
njim. Zato nas je otkupio. Sve djelovanje Duha Svetoga 
ide za tim da nas sjedini s Ocem i Sinom. Sakrament 
Euharistije, misa, žarište je ove Božje čežnje, središnja 
toč k a u kojoj je sadržano sve što je Bog želio i u Sv. pismu 
izrekao. 

Ustanovljenjem Euharistije ostao je stalno prisutan 
među nama: “Ja sam s vama u sve vrijeme do svršetka 
svijeta.” Budući daje preuzeo na sebe grijehe svih nas i 
posljedice grijeha - sve zlo i na kraju smrt, u suradnji s 
Ocem (“Oče, došao je čas, proslavi sina svoga da on pro¬ 
slavi Tebe!”) i u snazi Duha ušao je kroz tjeskobu i muku 
u tamu smrti. Život je ušao u bit smrti, razorio je iznutra 
i otvorio nam put k uskrsnuću i vječnom životu. “A on je 
naše bolesti ponio, naše je boli na se uzeo... Za naše grije¬ 
he probodoše njega, za opačine naše njega satriješe. Na 
njega pade kazna - radi našeg mira, njegove nas rane 
iscijeliše... Jahve je svalio na nj bezakonja naša... za gri¬ 
jehe naroda njegova na smrt ga izbiše... sam se ponudio 
na smrt i među zlikovce bio ubrojen, da grijehe mnogih 
ponese na sebi i da se zauzme za zločince”(Iz 53,4-12). 

Isusovu ljubav u Euharistiji, patnji i smrti trebam 
doživjeti u dubokoj, osobnoj, prisnoj povezanosti s Isu¬ 
som. Bog svakoga čovjeka stvara napose. Bog ga tako i 
otkupljuje. Gledao me je, vidio me u opasnosti da se za¬ 
uvijek upropastim, ušao je u tamu smrti i svojom me ru¬ 
kom izvukao na svjetlo života. Kad doživim spasenje 
osobno, onda ću moći razumjeti spasenje koje je Krist 
pohranio u krilo Crkve, onda ću svakoga čovjeka moći 
doživjeti spašenim. Isusov križ se našao u središtu crka¬ 
va, domova, sela i gradova. On treba biti i u središtu mo¬ 
ga srca. Ne kao simbol tragedije, nego kao simbol Isusove 
prijateljske ljubavi prema meni. On daje svoj život za me¬ 
ne - svoga prijatelja. 

Zagledat ću se u oči Krista u Euharistiji, Krista ras¬ 
petoga. Neka me Isusov pogled privuče, pročisti, preo¬ 
brazi, zauvijek sjedini s njim, mojim vječnim životom. 

"Novi savez u mojoj krvi" 

"Ovo je kale moje krvi novoga i vječnoga saveza!" 


Isus je “žarko želio s učenicima blagovati Pashu prije 
svoje muke!” (Lk 22,14) jer ih je “do kraja ljubio” (Iv 
13,1). Poziva nas da se u ljubavi s njim sjedinimo: “Osta¬ 
nite u meni i ja u vama Kao što loza ne može donijeti ro¬ 
da sama od sebe, ako ne ostane na trsu, tako ni vi ako ne 
ostanete u meni. Ja sam trs, vi loze. Tko ostaje u meni i 
ja u njemu, taj donosi mnogo roda” (Iv 15,4-5). Isus oče¬ 
kuje da se odazovemo na njegovu ljubav i obećava: “Tko 
jede moje tijelo i pije moju krv, u meni ostaje i ja u njemu. 
Kao što je mene poslao živi Otac i ja živim po Ocu, tako i 
onaj koji mene blaguje živjet će po meni” (Iv 6,56-57). 
“Čaša blagoslovna koju blagoslivljamo nije li zajedništvo 
krvi Kristove? Kruh koji lomimo nije li zajedništvo tijela 
Kristova?” (1 Kor 10,16). Duh Sveti nam osigurava za¬ 
jedništvo s Isusom. “Ja ću moliti Oca i on će vam dati 
drugoga Branitelja da bude s vama zauvijek” (Iv 14,15-16). 

Isus moli da njegovi učenici budu sjedinjeni s Ocem? 
- “Molim da svi budu jedno kao što si ti, Oče, u meni i ja 
u tebi, neka i oni u nama budu jedno kao što smo mi jed¬ 
no da svijet upozna da si me ti poslao i ljubio njih kao što 
si mene ljubio” (Iv 17,20-23). 

“Uvjeren sam doista: ni smrt ni život, ni anđeli ni 
vlasti, ni sadašnjost ni budućnost, ni sile, ni dubina ni 
visina, ni ikoji drugi stvor neće nas moći rastaviti od 
ljubavi Božje u Kristu Isusu Gospodinu našem” (Rim 
8,31-39). Po Euharistiji sjedinjujemo se s Bogom, ali i 
međusobno: “Budući da je jedan kruh, jedno smo tijelo 
mi mnogi” (1 Kor 10,17). 

a) Stari savez: Poslije Adamova grijeha svi su bili odi¬ 
jeljeni od Boga. No Bog obećava spasenje. Nakon potopa 
Bog sklapa s Noom Savez. Poslije sklapa savez s Abraha- 
mom (Post 12,1-3; 22,16-18), Izakom (Post 26,3-6) i Ja¬ 
kovom (Izl 3,6). 

Od Izraela traži vjernost Savezu: “Stoga, budete li 
držali moj Savez, vi ćete mi biti predraga svojina, vi ćete 
mi biti kraljevstvo svećenika, narod svet” (Izl 19,5-6). 

Sklapanje Saveza: “Dođe Mojsije i kaza narodu riječi 
Jahvine. A puk odgovori: ‘Sve riječi što ib Jahve reče, 
vršit ćemo.’ Tada Mojsije podigne žrtvenik. Naloži mla¬ 
dim Izraelcima da prinesu žrtve paljenice i da žrtvuju 
Jahvi junce kao žrtve pričesnice. Mojsije uhvati krv; po¬ 
lovinu krvi ulije u posude, a polovinu izlije po žrtveniku. 
Prihvati zatim Knjigu Saveza pa je narodu glasno proči¬ 
ta, a narod uzvrati: ‘Sve što je Jahve rekao, izvršit ćemo.’ 
Mojsije potom krvlju poškropi narod govoreći: ‘Ovo je 
krv Saveza koji je Jahve s vama uspostavio’” (Izl 24,3-8). 

Mojsije govori: “Ta ti si narod posvećen Jahvi; tebe je 
Jahve, Bog tvoj, izabrao da među svim narodima budeš 
njegov predragi vlastiti narod. Stoga drži zapovijedi, za¬ 
kone i uredbe. Budeš li ove naloge i izvršavao - Jahve, 
Bog tvoj, ljubit će te, blagoslivljati i razmnažati” (Pnz 
7,6-15). Izrael je kršio saveze. Zato Bog po prorocima na¬ 
javljuje Novi, trajni, vječni savez (Jer 31,31). 

b) Novi savez: Proroci Jeremija i Izaija naviještaju 
Novi savez: “Evo s domom Izraelovim i s domom Judi- 
nim sklopit ću Novi savez. Zakon ću svoj staviti u dušu 
njihovu i upisati ga u njihovo srce. I bit ću Bog njihov, a 
oni narod moj. I oprostit ću bezakonje njihovo i grijeha se 
njihovih neću više spominjati” (Jer 31,31-34). “Sabrat 
ću vas. Očistit ću vas od svih nečistoća i kumira. Izvadit 
ću iz tijela vašega srce kameno i dat ću vam srce od mesa. 
Duh svoj udahnut ću u vas da hodite po mojim zakonima 
i da čuvate i vršite moje naredbe” (Ez 36,24-27). Novi sa¬ 
vez bit će, dakle, obilježen s dva bitna elementa: Božjim 
oproštenjem grijeha i interiorizaeijom vjere. 

Obećani Novi savez sklopio je Isus u svojoj krvi: “Ovo 
je moja krv, krv Saveza koja se prolijeva za sve za opro- 
štenje grijeha”(Mt 26,28). 

Vjerujmo “vjerom ljubavlju djelotvornom” (Gal 5,6). 
Isus je u Novom usavršio Stari savez: “Zapovijed vam no¬ 
vu dajem: ljubite jedni druge, kao što sam ja ljubio vas. 
Po ovom će svi znati da ste moji učenici: ako budete imali 

ljubavi jedni za druge” (Iv 13,34-35). “Ako me ljubite, 
zapovijedi ćete moje čuvati. I ja ću moliti Oca i on će vam 
dati drugoga Branitelja da bude s vama zauvijek” (Iv 
14,15-16). I dodaje: “Ako me tko ljubi, čuvat će moju ri¬ 
ječ pa će i Otac moj ljubiti njega i k njemu ćemo doći i kod 
njega se nastaniti” (Iv 14,23). Iz Božje ljubavi prema na¬ 
ma proizlazi naša ljubav jednih prema drugima: “Ljub¬ 
ljeni, ljubimo jedni druge jer ljubav je od Boga, i svaki ko¬ 
ji ljubi, od Boga je rođen i poznaje Boga. Ako je Bog tako 
ljubio nas, i mi smo dužni ljubiti jedni druge. Ako lju¬ 
bimo jedni druge, Bog ostaje u nama” (1 Iv 4,7-8.12). 
“I tko ostaje u ljubavi, u Bogu ostaje, i Bog u njemu” (1 Iv 
4,16). 

Čovjek može ljubiti samo snagom Duha Svetoga: 
“Bolje je za vas da ja odem: jer ako ne odem. Branitelj ne¬ 
će doći k vama; ako pak odem, poslat ću ga k vama” (Iv 
16,7). Duh Sveti daje da je čovjekova “ljubav velikoduš¬ 
na, dobrostiva, ne zavidi, ne hvasta se, ne nadima se; ne 
traži svoje, ne pamti zlo, raduje se istini, sve pokriva, sve 
vjeruje, svemu se nada, sve podnosi” (Kor 13,4-7). Pavao 
tvrdi: “Ta ljubav je Božja razlivena u srcima našim po 
Duhu Svetom koji nam je dan!” (Rim 5,5). Živjeti po Du¬ 
hu znači ljubiti Boga i čovjeka, sve, ući u Božji svijet i biti 
stalno povezan s Bogom. 

Posljednja večera 

(Mt 26,17-29; Mk 14,12-25; Lk 22,7-20; Iv 13-17) 


U duhovnim vježbama konačno sam se opredijelio za 
Krista. Želim se do kraja dati Kristu koji se do kraja dao 
nama, živjeti u zajedništvu s Kristom, poprimiti Kristove 
dimenzije ljubavi koja se do kraja daje Ocu i ljudima. Po 
Euharistiji ne živim više ja, nego Krist živi u meni, po 
meni, u svijetu u kome živim. Po Euharistiji moj ljudski 
život postiže puninu za koju sam stvoren. Euharistija je 
središte moga bivstvovanja. Sjedinjenje s vječnim Bo¬ 
gom. Vječni život u klici. “Kao što je mene poslao živi 
Otac i kao što ja živim zbog Oca, tako će i onaj koji mene 
jede živjeti zbog mene” (Iv 6,57). 

Po Euharistiji Krist je prisutan u meni kada sam 
slab, da me ojača; kada sam kolebljiv, da bude moja si¬ 
gurnost; kad patim, da posveti moju patnju; kad zlo či¬ 
nim, da pati zbog mene; kada umirem, da s njim umirem 
i s njim uđem u vječni život. 

Molitva euharistijskom Isusu jednostavna je, kon¬ 
templativna, nesebična, bliska svakodnevici, upućuje na 
djelotvornu ljubav, pomaže mi da pronađem Boga u sve¬ 
mu. U molitvi jednostavno stojim pred Gospodinom, kla¬ 
njam mu se, zahvaljujem mu ili ništa ne govorim; dopu¬ 
štam Kristovoj ljubavi da me oslobađa samoga sebe i pre¬ 
da Isusu i ljudima. 

“Vruće sam želio da blagujem s vama ovu pashalnu 
večeru...” (Lk 22,15). Isusova ljubav prema čovjeku do¬ 
vela gaje na ovu zemlju. Ljubav ga tjera da se dadne me¬ 
ni. Ljubav njegova Srca jača je od svega onoga što mora 
trpjeti. Radi ljubavi ljudi su ga odjenuli u luđačku halji¬ 
nu... Može li mentalitet ovoga svijeta razumjeti što je 
prava ljubav? 

Isus se htio Posljednjom večerom oprostiti od svojih 
dragih učenika. Kao što gozba simbolizira vrednote ne¬ 
beskoga kraljevstva, tako večera simbolizira toplinu i in¬ 
timnost koja treba biti između čovjeka i Boga. Isus je re- 

kao da će onom koji vrši njegove zapovijedi doći i da će s 
njim večerati. Njegov oproštajni govor pun je intimnosti. 
“Idem vam pripraviti mjesto, da i vi budete gdje sam ja” 
(Iv 14,3). “Nazvao sam vas prijateljima, jer sam vam 
priopćio sve što sam čuo od Oca” (Iv 15,15). “Ostanite u 
mojoj ljubavi” (Iv 15,9). Povjerljivost i toplina došla je do 
izražaja i u trenutku kada je Isus zagrlio svoga ljubljenog 
učenika Ivana. 

Bog želi da do kraja povjerujem njegovoj ljubavi, da 
mu uvijek kao dijete Ocu iznosim sve što nosim u srcu, 
da s njim podijelim sva raspoloženja i neraspoloženja, 
uspjehe i neuspjehe, radosti i žalosti. Veličina i snaga 
moje vjere očituje se u trajnom prijateljevanju s Bogom u 
svim životnim situacijama, posebno u teškima. Isus je 
raspet na križu sačuvao potpuno povjerenje u Oca: “Oče, 
u ruke tvoje predajem duh svoj!” (Lk 23,46). 

Povjerljivost i bliskost s Bogom pomaže nam da bu¬ 
demo povjerljivi i bliski s ljudima, da znademo u njima 
otkriti prave vrednote, da možemo s njima podijeliti do¬ 
bro i zlo, da naučimo živjeti ne “uz ljude”, nego “s lju¬ 
dima”. 

Prijateljstvo s Kristom čisti me od sebičnosti i uči me 
nesebičnoj ljubavi. Kad se očistim, Krist će me “uvesti u 
svoju ložnicu” intimnoga prijateljstva. Ukoliko se ne dam 
čistiti, prije ili poslije napustit ću Krista i poput Jude 
prodat ću njegovo prijateljstvo za srebrnjake bogatstva, 
užitka, slave, moći. Koja je moja slaba točka, stvorenje uz 
koje se priklanjam. Moram više bdjeti na tom području. 
Moram neprestano premještati težište svoga života od 
“imati” na “biti”, od “posjedovati” na “davati” (ljubiti). 
Tako ću biti u trajnom prijateljstvu s Isusom. 

Za vrijeme večere Isus je oprao noge učenicima i re¬ 
kao: “Dao sam vam primjer, da i vi činite kako ja učinih 
vama” (Iv 13,15). Ponizna ljubav je tajna. Isus želi daje 
otkrijem: “Učite od mene jer sam krotka i ponizna srca!” 
(Mt 11,29). 

Euharistija je prisutnost Krista Spasitelja pod vid¬ 
ljivim, opipljivim prilikama kruha i vina, ne da bude pre¬ 
da mnom, nego da bude u meni i po meni u svima, u čije- 

lom svijetu. Po Euharistiji ostvaruje se trajno zajedni¬ 
štvo koje ni smrću neće biti prekinuto. “Ovo je onaj kruh 
što s neba silazi da onaj koji jede od njega, ne umre” 
(Iv 6,50). 

Duhovno bogatstvo Euharistije 


Ova vježba pomoći će mi da dublje uđem i trajno 
doživljavam bogatstvo Euharistije pod različitim vido¬ 
vima. 

Euharistija je duhovna stvarnost: kruh i vino, hrana 
i piće. Tjelesna hrana i piće znače život. Bez toga čovjek 
je mrtav. Duhovna hrana i piće je Božji život u nama. Bez 
toga čovjek je duhovno mrtav. “Ako ne jedete tijelo Sina 
čovječjega i ne pijete krvi njegove, nemate života u sebi!” 
(Iv 6,53). 

Euharistija je uvijek prisutni Krist koji je “žarko 
želio blagovati ovu pashalnu večeru”, želio je ostati sa 
mnom, biti moj životni suputnik; da ga uvijek mogu naći, 
kroza život putovati s njim, razgovarati s njim, boriti se s 
njim, sve dijeliti s njim. 

Osoban, prijateljski susret s Kristom. Po prilikama 
kruha i vina Isus mi prilazi na vidljiv način. Dopušta mi 
da dođem k njemu, da se družim s njim. Ta me blizina 
malo po malo preobražava da, prema onoj narodnoj: “Re¬ 
ci mi s kim si i reći ću ti kakav si”, Kristove misli postup¬ 
no postanu moje misli, Kristovi osjećaji - moji osjećaji, 
Kristovi planovi - moji planovi, Kristov svijet - moj svi¬ 
jet, Kristova ljubav - moja ljubav. 

Za sjedinjenje s Kristom najkarakterističnija je uloga 
Euharistije. Čovjek se sam ne može spasiti. Njegovo spa¬ 
senje je u Isusu Kristu. To je bitan element kršćanske 
vjere. Sv. misa je uzajamno davanje Isusovo meni i moje 
Isusu. Kao što je Isus dao meni sebe, tako On ne traži 
nešto od mene, nego traži mene samoga. 

Međusobno zajedništvo vjernika prvi je plod našega 
zajedništva i sjedinjenja s Kristom. Krist se daje svima. 
Svi jedu od jednoga kruha, piju iz istoga kaleža. Tako su 
svi povezani u živi organizam kome je Krist Glava. Oda¬ 
tle potreba da se više naglašava zajedništvo. Da sudionici 
sv. mise budu aktivni, da se osobno uključe u misno slav¬ 
lje. Pružaju jedni drugima znak mira. Tako vidljivim na- 

činom isključuju diobu, podijeljenost, nepomirljivost, stran¬ 
čarenje, neprijateljstva. Po Euharistiji svi postajemo bo¬ 
gatiji da dijelimo, jači da trpimo, ponizniji da praštamo i 
služimo, zreliji da budemo korisniji. Kristovo Srce, komu 
se po Euharistiji suobličujemo, pokretačka je snaga koja 
nas tjera da činimo dobro. Preobraženi po Kristovu tije¬ 
lu, sposobni smo preobražavati druge. 

Euharistija je gozba Kristova vječnoga života, sudio¬ 
ništvo na punini radosti, blaženstva. Isus je uzeo sliku 
ovozemaljske gozbe da oslika bogatstvo vječne gozbe. Ali 
Euharistija nije slika, simbol, usporedba. Ona jest gozba 
vječnoga života. 

Euharistija je dar Očev meni, svom djetetu, dar Isu¬ 
sov samoga sebe svom prijatelju, dar Duha Ljubavi koji 
me ispunja i posvećuje. Iako Isusa nisam dostojan. On mi 
se daje da bih postao dostojan i mogao sebe dati onima 
koje teško mogu smatrati dostojnima. Euharistijski dar 
poziv je da i ja budem dar, da budem za druge, da živim, 
radim, molim, trpim, umirem za druge. 

Euharistija je žrtva Kristova za moje spasenje, žrtva 
Crkve koju ona stalno prinosi za cijeli svijet. To je jedina 
prava žrtva koja spašava cijeli svijet. Euharistija čini pri¬ 
sutnom Isusovu kalvarijsku žrtvu u svako vrijeme, u 
svim krajevima, među svim narodima. Po toj žrtvi i ja, ud 
njegova Mističnoga Tijela, moram biti “živa žrtva na 
hvalu slave Božje”, kako kaže III. euharistijska molitva. 
Po njoj postajem dionik njegove žrtve, čistim se od grije¬ 
ha, oslobađam ropstva sebičnosti, spašavam se od zla 
pretvarajući ga u sredstvo duhovnoga rasta. Po Kristovoj 
žrtvi na križu i po mom sudjelovanju u Euharistiji sve 
moje žrtve dobivaju pečat jedine, Kristove žrtve, sve mo¬ 
je bob, tjeskobe, nesigurnosti, progoni, sve nedefinirane 
patnje postaju sredstvo blagoslova. 

Tajna vjere jer Euharistija nadilazi moje ljudsko shva¬ 
ćanje. Sama pretvorba ovisi o smislu rečenoga, a ne o ri¬ 
ječima. Tajna je mogućnost da se Neizmjerni skriva pod 
prilikama kruha. Tajna je kako doživjeti u Euharistiji i 
Krista patnika, i Krista proslavljenoga, i Krista u ovom 
trenutku prisutnoga. Zato svećenik kliče: “Tajna vjere!” 

Euharistija je doksologija, proslava dostojna Boga od 
stvorenja koje je posve nesposobno proslaviti Boga. 
Euharistijski Isus - Utjelovljena Doksologija - slavi Oca 
u moje ime, u meni i po meni. Po njemu postajem dosto¬ 
jan i sposoban slaviti ga. Zato hvala, slava, klicanje, pjes¬ 
ma, radost jesu pravo moje raspoloženje za misnoga slav¬ 
lja. Izričaj raspjevane zaljubljenosti i predanja moga bića 
Onome koji me voli. 

Euharistija je sjedinjenje s Ocem. Po Kristu i u Kri¬ 
stu jedno sam s Ocem, jer je Isus jedno s Ocem: “Filipe, 
tko vidi mene, vidi i Oca.” Kristov “Abba” po Duhu Sve¬ 
tom i moj je Abba, Otac. 

Euharistija je nebo prisutno u mom srcu. Ako su 
Otac, Sin i Duh u meni, onda su u meni prisutni i svi oni 
koji žive u Ocu. Zato usklik: “Gore srca!” Uzdižem se ta¬ 
mo gdje je moja vječna domovina, gdje Krist “sjedi s de¬ 
sne Ocu” okružen anđelima i svet ima . Euharistija je pre- 
dokus neba, sudioništvo u zajedništvu svetih. 

Euharistija je Kristova uskrsna pobjeda koja se po¬ 
navlja u sudionicima misnoga slavlja. Krist pobjednik 
nas hrabri: “Ne bojte se, ja sam pobijedio svijet!” Krist 
Pobjednik - prisutan u meni po Euharistiji - pobjeđuje 
grijeh, svijet, đavla, smrt. Zato mi Euharistija jamči Božji 
trijumf u meni. Po njoj sam ispunjen Kristovom uskrs¬ 
nom radošću i već anticipiram radost Isusove konačne 
pobjede i njegove vladavine ljubavi nad svim stvorenjem. 
Po Euharistiji postajem sijač radosti. 

Isus prihvaća muku 

(Lk 22,14-23.56) 

(Mt 26,15-27,53; Mk 14,26-15,13; Iv 18,4-19.34) 


Pratim Isusa prema Lukinu Evanđelju i nadopunjam 
ga drugim evanđeljima: 

Lk 22,14: Vruće sam želio... jer je to bio smisao nje¬ 
gova dolaska na zemlju, njegova života: pokazati snagu 
ljubavi jaču od najstrašnije smrti. Tako me samo Bog 
može voljeti. 

Lk 22,15: Kraljevstvo Božje Isus je donio na ovaj svi¬ 
jet da bih ja mogao postati dionik toga kraljevstva, bašti- 
nik Božjega života, jer sam subaštinik Kristov. Isusova 
smrt mi otvara vrata u Kraljevstvo. Od tada sve ljudske 
smrti vrata su u novi Božji život. 

Lk 22,19: Ustanova Euharistije je tajna neizrecive 
Božje ljubavi prema nama, žrtva za moje spasenje, susret 
i sjedinjenje s Bogom, gozba na Božjem životu, dostojna 
proslava Boga, Kristova pobjeda nad grijehom, zlom, so¬ 
tonom, smrću, zajedništvo neba i zemlje, proslava ljud¬ 
skoga zajedništva, pečat Novoga, Vječnoga saveza izme¬ 
đu Boga i čovjeka. 

Lk 22,21: Dok se Isus predaje iz ljubavi, Juda, jedan 
od njegovih najbližih, izdaje ga, prezire njegovu ljubav, 
priklanja svoje srce prolaznim dobrima "Što ćete mi dati 
pa da vam ga izdam?”(Mt 26,15). Za imetak, za 30 srebr- 
nika! Važnije mu je bilo da ima, nego da ljubi. U dvojbi iz¬ 
među imati ili biti, opredijelio se za imati. Htio je sačuva¬ 
ti svoj život i zato će ga uskoro izgubiti. U Isusu se kona¬ 
čno razočarao jer je shvatio da s Isusom ne može ostvari¬ 
ti svoje ovozemaljske planove. Mojih 30 srebrnika? 

Lk 22,22: “Sin Čovječji odlazi kao što je pisano.” Nije 
Juda začetnik Isusove sudbine. Vječni Bog ima svoje pla¬ 
nove u kojima je Juda samo sredstvo, makar i svjesno to 
čini... Puno puta mi se čini da ljudi sa mnom manipulira¬ 
ju, ali u stvari iza svega stoji vječna Božja providnost. 




Isus prihvaća muku 


203 


Lk 22,23: Oni stadoše pitati... tko bi ga to mogao iz¬ 
dati. Mnogo je korisnije i meni i svim ljudima pitati se: 
što je to što nas dovodi do izdajstva ljubavi. Svatko od 
nas ima svoju Ahilovu petu, svoju slabu stranu. Zaštitit 
ću se! 

Lk 22,24: Apostoli se prepiru tko je od njih najveći. 
Dok Isus ide u poniženje, poništenje i smrt, oni misle na 
sebe i na svoje vlastito ostvarenje. To je uzrok izdajstva 
ljubavi, Boga i čovjeka - kod njih i kod mene, kod svih 
ljudi. 

Lk 22,25: Duh ovoga svijeta tjera ljude da se bore za 
ovozemaljsko ostvarenje. Duh Isusa Krista tjera ljude da 
se žrtvuju, da se ponize, da služe na ovom svijetu, ali im 
jamči pobjedu i proslavu u Isusovu kraljevstvu (29. re¬ 
dak). 

Mt 26,31: “Svi ćete se vi još noćas zbog mene pokole¬ 
bati...” Apostoli su se oduševili s Isusom kada su vidjeli 
njegovu snagu, slušali njegovu mudrost, gledali njegovu 
slavu. Ali noćas će vidjeti njegovu slabost. On će pred nji¬ 
ma biti samo čovjek, drhtat će pred teškoćama, krvlju će 
se znojiti. Oni nisu u biti shvatili temeljnu Isusovu poru¬ 
ku i zato su u opasnosti. 

Lk 22,31: Sotoni je dopušteno kušati ih - Isus upozo¬ 
rava Petra, ali dodaje da će se moliti za njega i zaštititi 
ga. Tako će trebati i Petar štititi one koji će mu biti po¬ 
vjereni. Isusova molitva i moja je snaga i moja sigurnost 
u pobjedu. 

Lk 22,33: Petar je preuzetan, ponosan, ne pozna svo¬ 
ju slabost. To je najčešći izvor grijeha, slabosti, nevjere 
kod svakoga od nas. 

Lk 22,34: Isus mu proriče da će ga zatajiti. Njegov 
prvi namjesnik će ga zatajiti, odreći ga se, pokazati svu 
svoju slabost - da svima bude jasno kako Isus gradi svoju 
Crkvu, ne na ljudskoj slabosti, nego na svojoj snazi. 

Lk 22,36: Isus upozorava apostole na opasnost, želi 
ih pripremiti na borbu. Ali oni ništa ne shvaćaju. Zatvo¬ 
reni u svoje shvaćanje života, svoje planove i želje, za pat¬ 
nju, borbu, gubitak, nisu ostavili mjesta. Na njihovu ne- 

umjesnu primjedbu da imaju dva mača, odgovara kratko: 
“Dostaje!” Ni ja gotovo ništa ne shvaćam kada mi Isus 
govori o spremnosti na borbu, patnju, smrt. Mora mi biti 
dano, moram tu milost izmoliti od njega. 

Mk 14,28: “Ali kad uskrsnem, ići ću pred vama u Ga¬ 
lileju.” Isus je više puta za života pretkazivao da će biti 
predan, mučen, ubijen, ali je uvijek dodavao da će poslije 
toga uskrsnuti. Kako apostoli nisu nikada htjeli prihva¬ 
titi patnju, srušili su most do uskrsnuća. Kad god su mo¬ 
je oči uprte u patnje, ne smijem biti kratkovidan pa pre¬ 
vidjeti sve ono lijepo što je plod patnja i umiranja. 

Isus u Getsemanskom vrtu 

(Lk 22,39-46; Mk 14,50) 


U Getsemanskom vrtu Isus je unaprijed proživio sve 
ono što će mu se dogoditi sljedećih 20-ak sati. Mnoge na¬ 
še tjeskobe i nemiri u svjetlu Isusove getsemanske agoni¬ 
je dobivaju svoj smisao i svoju vrijednost. 

Lk 22,39: U Getsemani ide Isus prvi, za njim učenici. 
Isus je uvijek prije nas u našim tjeskobama, patnjama, 
mukama. Uprimo pogled u njega, u molitvi tražimo po¬ 
moć, kao što nas On upozorava: “Molite da ne padnete u 
napast!” 

Lk 22,40: “Oče, ako hoćeš, otkloni ovaj kalež od me¬ 
ne. Ali neka ne bude moja, nego tvoja volja!” Najdublja, 
najkvalitetnija molitva predanja, uzor svih molitava, mo¬ 
litva kroz suze, znoj i krv, molitva žrtvovanja, mobtva 
spasenja, molitva čovjekova izručenja u ruke Očeve, mo¬ 
litva povratka cijeloga svijeta u Očev zagrljaj... Mogu li se 
smireno, čitavim bićem, priključiti toj molitvi, učiniti je 
svojom, posebno onda kada sam u teškoćama? 

Lk 22,41: Anđeo ga je hrabrio. Otac ga nije ostavio 
sama. Nije mu otklonio križa, ali mu je dao utjehu i sna¬ 
gu da ga može nositi. Pokazao mu je smisao patnje i 
križa. Cesto moje molitve rađaju istim plodom: Bog ne 
otklanja križa, ali mijenja mene da mogu podnijeti ne- 
podnosivo. 

Lk 22,44: U većoj muci žarkije moli. Mobtva je kao i 
život - borba. Što je ta borba teža, to mobtva mora biti 
intenzivnija. U patnji nikada ne smijemo prestati moliti 
jer bi to bila naša gotova propast. Moje iskustvo mobtve 
u patnji? 

Lk 22,44: Znoj mu postade kao guste kaplje krvi. 
Pred svim patnjama koje su ga čekale njegova narav se 
grči, bori se, odbija svoje poništenje. No njegova volja žeb 
prihvatiti volju Očevu. Njegova narav se slama. Sa zno¬ 
jem koji obilno teče miješa se i krv. Njegova volja da pri- 

hvati volju Očevu jača je od naravi. U Isusu se borilo čita¬ 
vo čovječanstvo. Isus je pobijedio. Njega trebam zazivati 
u pomoć kada me očekuju teškoće, a ja se osjećam slab. 
Njegovom pomoću i ja, iako slab, mogu postati pobjednik 
nad zlom, nad svojom palom naravi. “Ne bojte se, ja sam 
pobijedio svijet!” - govori nam Isus. 

Lk 22,46: Apostolima koji spavaju govori: “Molite da 
ne padnete u napast!” Svi evanđelisti naglašavaju da su 
apostoli u najtežem trenutku spavali. Za sve nas, za me¬ 
ne, to je važno upozorenje: neprilike me obično zateknu 
nespremna. Križevi me redovito zaskoče, iznenade. A 
Isus, kao i apostolima, tako i meni neumorno ponavlja: 
“Molite da u časovima slabosti ne padnete!” Molitva će te 
održati budnim, molitva će ti dati snage da izdržiš, da po¬ 
bijediš Zloga, da budeš s Bogom. 

Mk 14,50: Tada ga svi ostave i pobjegnu: sva ona veli¬ 
ka hrabrost o kojoj je govorio Petar i ostali rasplinula se 
kao mjehur od sapunice. Obično se svi precjenjujemo ka¬ 
da nismo u konkretnim, neposrednim opasnostima. Do¬ 
bro je o sebi, ako treba, korigirati sliku da bismo bili real¬ 
niji i mudriji. Činjenica je daje Isus u najtežim trenutci¬ 
ma ostao sam. Činjenica je da sam i ja i svi drugi u časovi¬ 
ma patnje gotovo redovito sami. Ali mi nikada nismo sa¬ 
mi. Ja nikada nisam sam. Bog je uvijek sa mnom, kao što 
je bio i s Isusom. Zato se pouzdajem mnogo više u snagu 
Božju i oslanjam se na nju! 

Isus uhvaćen i predan 


Pratim Isusa u njegovoj muci, gledam ga, razgova¬ 
ram u duhu s njim, dijelim s njim njegovu muku, svoju 
muku pridružujem njegovoj muci. 

Lk 22,47: Svjetina su ljudi koji ne mis le svojom gla¬ 
vom i ne odlučuju svojom voljom, koji poneseni osjećaji¬ 
ma poput lavine ruše sve što im se nađe na putu. Takvoj 
svjetini dobro dođu “izdajice”, oni koji su se razočarali u 
vjeri, Bogu, zvanju, zajednici... Oni oslobađaju razornu 
snagu svjetine. Oni “opravdavaju” i usmjeruju negativi- 
stički stav svjetine prema svemu što je Božje. 

Iv 18,5: “Koga tražite... Ja sam... padoše na zem¬ 
lju...” Ovaj kratak dijalog pokazuje da Isus nije zatečen, 
da ide slobodno u smrt, da se može braniti, ali neće. Si¬ 
gurnost da vršim Očevu volju može mi dati nadljudsku 
snagu. I kad po zemaljskom shvaćanju gubim, onda pob¬ 
jeđujem. Za takvu sigurnost i snagu trebam moliti. 

Lk 22,48: “Juda, poljupcem izdaješ Sina čovječjega!” 
reče Isus svom učeniku. Kako boli izdajstvo prijatelja! 
Kako boli himbeno držanje koje finom vanjštinom sakri¬ 
va nutarnje odbacivanje, prezir, osudu, uništenje! Kako 
sam često u napasti da sakrijem svoje grobove pune ko¬ 
stiju vanjskim bojanjem, vanjs kim prividom, vanjskim li¬ 
jepim ponašanjem! 

Lk 22,49: “Gospodine, da udarimo mačem?” pita je¬ 
dan od učenika, Petar, da umiri savjest koja je zarobljena 
negativnim osjećajima, ali nema ni snage ni volje čuti 
savjet i po njemu se ravnati. Cesto pitam, govorim, izri¬ 
čem neke istine - da umirim svoju savjest, ali nemam 
volje čuti pravi odgovor, pravu istinu. 

Iv 18,10: Petar se hvata mača, ali Isus mu govori: 
“Zar da ne pijem kalež koji mi pruži Otac?” Petrova na¬ 
ravna reakcija prirodna je i razumljiva. Ona izgleda kao 
hrabrost, ali bilo bi mnogo hrabrije da seje mogao suočiti 
sa stvarnošću i poput Isusa prihvatiti je. Moje prirodne 
reakcije nisu uvijek u skladu s Božjim planovima. U vjer- 

skim stvarima dva područja - Božje i moje - mogu se za¬ 
mijeniti. Isus mi pokazuje u čemu je prava mudrost živo¬ 
ta: “piti kalež koji Otac pruža”. To je i najveća hrabrost. 
U tome je i najveća plodnost moga života i mojih žrtava. 

Lk 22,51: Isus prekida agresivnost, liječi uho - i time 
razočarava Petra i učenike. Oni imaju dojam da ih je Isus 
napustio, da se priklonio neprijateljima, da ih je izdao. 
Nisu se mogli osloboditi svojih pogleda na Mesiju, svojih 
planova u vezi s njim, svojih nada koje su konačno počele 
tonuti. Odijelivši se tako od Isusa, oni su izgubili svaki 
oslonac i sigurnost. Bili su izgubljeni... Takvo distanci¬ 
ranje od Boga u životnim teškoćama za mene znači kapi¬ 
tulaciju i izgubljenost. 

Lk 22,52: “Izišli ste kao na razbojnika” - reče Isus 
svećenicima, stražarima, starješinama. Takav njihov stav 
prema Isusu proizlazi iz najdubljih dubina njihova bića. 
Kakvi su oni, takvim su smatrali i Isusa... Nije li moje 
postupanje prema drugima, u prvom redu, izričaj moje 
nutrine, moga bića? 

Lk 22,53: “Ovo je vaš čas i vlast tame!” Isus je rekao 
da je Svjetlo došlo na svijet, ali su ljudi više voljeli tamu 
nego svjetlo, jer su im djela bila zla i nisu htjeli izići na 
svjetlo da ne bi bili raskrinkani. Jesam li svjestan da mo¬ 
ja djela, moje ponašanje bitno utječu na moje približa¬ 
vanje ili udaljavanje od Boga? Da se moja vjera dokazuje 
djelima? 

Lk 22,54: Isusa uhvatiše i odvedoše, njega koji je do¬ 
šao k nama samo zato da nam donese slobodu, njega koji 
je rekao: “Bit ćete slobodni, ako vas Sin oslobodi!” (Iv 
8,36) uhvatiše u mreže svojih laži i mržnje da ga uklone, 
da ga ubiju, unište... Koliki porobljeni, obespravljeni, 
prognani sada mogu naći Isusa u svom jadnom stanju. 
Zato je Isus i prihvatio takvu sudbinu: da bude najbliži 
najjadnijima. Nije li Isus prisutan u mojim zarobljenosti- 
ma, slabostima, nemoćima? 

Isus pred Pilatom i Herodom 

(Lk 23,1-18; Iv 18,36-38; 19,2,5) 


Lk 23,1: “Odvedoše ga Pilatu...”, iako im je bio ne¬ 
prijatelj. Sada im treba, iz interesa. U mržnji na Isusa 
spremni su se i poniziti. Pilat je čovjek beskičmenjak, 
dezorijentiran, koji nema pravih načela, ne zna što je 
objektivna istina, kojim se može manipulirati. 

Lk 23,2: Optužba glasi: “Ustanovili smo: ovaj buni 
narod, zabranjuje caru porez, tvrdi daje Mesija, kralj.” 
Koliko tvrdnji, toliko laži: nisu ustanovili, nego su izmi¬ 
slili; ne buni narod, nego su se neki bunili što ne pobuni 
narod protiv Rimljana; kad su tražili porez, izvadio je 
stater iz ribljih usta i pružio im; nije takav Mesija da bi 
ugrozio zemaljske kraljeve, jer njegovo kraljevstvo nije 
od ovoga svijeta... Koliko puta su moji sudovi, moji život¬ 
ni stavovi, moji odnosi prema drugima utemeljeni na kri¬ 
vim pretpostavkama, ali ja ih prihvaćam, usvajam, jer mi 
odgovaraju! Kad bismo svi bili poklonici jedne Istine, ne 
bismo nikada ustajali jedni protiv drugih, ne bismo sudili 
nikoga. 

Iv 18,36: “Jesi li ti kralj židovski?” - “Moje kraljev¬ 
stvo nije od ovoga svijeta!” Razgovor između zakonite ze¬ 
maljske vlasti i one nebeske. Isus smiruje Pilata: neće 
mu oduzeti ni umanjiti zemaljsku vlast. Isus je došao vla¬ 
dati, ne ljudski nego božanski, a to znači s ljubavlju. U 
Crkvi postoji samo jedan način izvršavanja vlasti: onaj 
Kristov - s ljubavlju. “Šimune, sine Ivanov, ljubiš li me...? 
- Pasi ovce moje!” (Iv 21,15). Božja vladavina je vladavi¬ 
na ljubavi. 

Iv 18,37: “Došao sam da svjedočim za istinu... Svatko 
koji je prijatelj istine sluša moj glas.” Isus tvrdi da svatko 
tko traži istinu sluša njega, jer on je Istina. Ako ne pri¬ 
hvaćam Isusa, znači da nisam prijatelj istine. Ako Krista 
nisam više, dublje upoznao, znači da nisam dovoljno ot¬ 
voren istini. Nutarnje prianjanje uz istinu uvjet je da 
upoznam Isusa. 

Iv 18,38: “Ja ne nalazim na njemu nikakve krivnje.” 
Pilat je bio toliko slobodan od mržnje na Isusa da je vidio 
istinu, ali toliko neslobodan od mržnje prema Zidovima i 
od straha za sebe i svoj položaj da ju je odbacio. Ne nalazi 
krivice na Isusu, a ipak će ga osuditi... Moje nelogično, 
često kontradiktorno, ponašanje plod je moje zarobljeno- 
sti: interesima, strahu, neprijateljstvu i priprema patnju 
kako meni, tako i onima oko mene. 

Lk 23,5: Oni su još upornije navaljivali. Zlo u meni i 
oko mene je uporno, navaljuje i treba se boriti protiv nje¬ 
ga, treba biti uporniji od zla, trebam mu se oprijeti svim 
silama jer “kraljevstvo nebesko silu trpi i samo ga siloviti 
osvajaju”. 

Lk 23,6: Kad je Pilat čuo daje Isus Galilejac, poslao 
gaje Herodu koji je tih dana bio u Jeruzalemu - iako su 
bili neprijatelji. Združili su ih ne ljubav, nego interesi. 
Pilat se htio riješiti neugodnoga slučaja, izvući se iz ne¬ 
prilike u koju su ga uvalili Židovi. A Herodu je polaskalo 
što mu je Pilat priznao kompetenciju. Time je Pilat Isusu 
još više uvećao muke. Moje neprincipijelno ponašanje 
ništa ne iješava, nego samo stvara veću muku meni i 
drugima 

Lk 23,8: Herod u čije ruke je upao Isus bio je čovjek 
žedan vlasti, žedan uživanja, okrutan, intrigant, nespo¬ 
soban išta shvatiti i prihvatiti od objektivne istine. Pomi¬ 
slio je kako će Isus biti lijepa zabava, kako će se Isus po¬ 
kušati izvući iz škripca možda kakvim neobičnim pote¬ 
zom, čudom. Bit će dakle zanimljivo. 

Lk 23,9: Na mnoga njegova pitanja Isus odgovara - 
šutnjom. Ni riječi onome koji nema poštovanja pred ljud¬ 
skom osobom, koji nije prikladan prihvatiti istinu, koji je 
rob svojih strasti. Nije li Isusovo ponašanje i meni velika 
opomena? Kad nisam spreman prihvatiti istinu, odreći 
se užitka, tada Bog šuti, čeka moju promjenu. 

Lk 23,10:1 dok Isus nemoćan stoji pred Herodom ko¬ 
ji je rob svojih strasti, braneći se jedino šutnjom, mržnja 
svećenika i književnika bjesni, sve više raste i prijeti Isu¬ 
su, želeći ga uništiti. 

Lk 23,11: Herod ga prezre i naruga mu se jer mu se 
takav način rješenja činio najprikladniji izlaz iz neugod¬ 
nosti. Kad mu ne pomaže sila, kad nema protiv Isusa ni¬ 
kakvih pametnih razloga, onda je ruganje dobro došlo. 
Nije li moje ruganje drugima najčešće izraz vlastite ne¬ 
moći pred onima koji su od mene jači ljudski i moralno? 

Petrovo zatajenje 

(Lk 22,54-62) 


Koliko je Petar samouvjereno nastupio na Posljed¬ 
njoj večeri, toliko se sada pokazalo koliko je njegovo sa- 
mouvjerenje bilo bez ikakva temelja. Razmišljanje o Pe¬ 
trovu slučaju pomoći će mi da budem iskreniji i ponizniji, 
da se više ne oslanjam na sebe, nego isključivo na Boga. 

Lk 22,54: Petar je Isusa slijedio izdaleka. U sebi ras¬ 
trgan, podvojen između pristanka i odbijanja, između ra¬ 
doznalosti i straha upao je u osinjak, izložio se opasnosti 
koja je bila veća od njegove snage. I ovdje je njegova pre- 
uzetnost došla do izražaja. Bila je dovoljna riječ jedne 
vratarice da se nađe ugrožen i da potraži spas u nijeka¬ 
nju svoga Učitelja. Obična zemaljska vratarica nadvlada¬ 
la je nebeskoga vratara da mu bude jasno kako Isus neće 
graditi budućnost svoje Crkve na ljudskoj snazi, nego na 
Kristovoj prisutnosti i milosti. 

Lk 22,57: “Ženo, ne poznam ga!” kaže Petar ženi za 
Isusa. Da, možda je imao i pravo: nije poznavao Isusa u 
njegovoj nutrini, nije shvaćao Kristove stavove, nije pri¬ 
hvatio Kristov način spašavanja čovječanstva. Do do¬ 
laska Duha Svetoga Isus mu je bio nepoznanica. Tek ga 
je Duh Istine uputio u svu istinu. 

Lk 22,58: “I ti si njihov!” - “Nisam!” Dijalog s nekim 
drugim čovjekom prinudio je Petra da se odrekne i svojih 
drugova, onih za koje je rekao da bi mogli izdati Isusa 
prije njega. Kad čovjek zaniječe Boga, zaniječe i čovjeka. 
Stav prema Bogu ponavlja se u stavu prema ljudima 

Lk 22,59: Nakon sat vremena “I ovaj je bio s njim.” - 
“Čovječe, ne znam što govoriš!” Petar je imao čitav sat 
vremena razmisliti o onom što je učinio svom Isusu. Ni¬ 
šta nije smislio. Strah ga je natjerao da govori, a da ne 
zna što govori. Ni na Taboru, u euforiji, nije znao što go¬ 
vori. Osjećaji, i pozitivni i negativni, mogu čovjeka bloki¬ 
rati, odvesti na krivi put. “Osjećaji su dobri sluge, ali loši 
gospodari.” 

Lk 22,61: Pijetao zapjeva... Isus upre pogled u Petra. 
Sve je srušeno. Dok Isus daje život za svoga učenika, za 
svijet, njegov prvi učenik ga se odriče... Možda bi pijetao 
uzalud kukurikao da Isus nije upro pogled u Petra. O, taj 
Kristov pogled! To Božje prodorno oko koje dijeli kosti i 
moždine. Pod svjetlom toga pogleda Petar je ugledao ru¬ 
ševine svoga prijateljstva s Isusom, svoga izabranja, svo¬ 
ga bića. Sve je slomljeno, uništeno... Morao je Petar, više 
nego drugi, doživjeti da Isus ide u smrt kako bi, prije svib 
ostalih, njega spasio. Jednom je tonuo u valovima i Isus 
mu je pružio ruku. Sada je potonuo u svoj kukavičluk, 
strah, grijeh. Odijelio se od života. 

Lk 22,62: Iziđe te zaplaka gorko. Bile su to suze iz 
dna Petrova bića koje je u svom dnu do kraja poniženo i 
ugroženo i koje vapi za spasenjem; bile su to suze žalosti, 
suze bola, suze poništenosti. Isus je prije rekao: “Blago 
onima koji tuguju, jer će se utješiti!” (Mt 5,4). 

Osuda na smrt 

(Lk 22,14-23.56) 

(Mt 26,15-27.53; Mk 14,26-15,13; Iv 18,4-19.34) 


Lk 23,13: Isus je opet kod Pilata, opet ispitivanje, 
tvrdnja daje Isus nedužan, ali Pilat već popušta pod pri¬ 
tiskom sile, kapitulira: “Išibat ću ga i pustiti!” Ako je ne¬ 
dužan, zašto ga šibati, ako je kriv, zašto ga pustiti? Mno¬ 
ge praktične nedosljednosti u mom životu samo su po¬ 
sljedica principijelne životne nedosljednosti jer sam za¬ 
pleten u svoje interese. 

Iv 19,2: “Vojnici mu staviše trnovu krunu na glavu... 
ogrnuše ga skrletnom kabanicom, u desnicu mu staviše 
trsku, pljuvali su po njemu, udarali su ga pesnicama po 
obrazima: ‘Zdravo, kralju židovski!’ pokrivali lice i govo¬ 
rili: ‘Prorokuj!’” Bila je to okrutna igra nemilosrdnih voj¬ 
nika, posebno s njegovom proročkom misijom. No Isus je 
na taj način htio zadovoljiti za svu oholost koja je izvor 
tolikih zala. Za tolika izigravanja proroka sa strane 
lažnih proroka. Toliko puta priželjkujem da mi se ljudi 
klanjaju, dive, da me obožavaju. Bilo bi korisno, kada mi 
se u glavi rađaju ohole misli, pogledati Isusa izbičevana, 
okrunjena trnovom krunom, izudarana, popljuvana, s 
trskom u ruci umjesto žezla, oblivena krvlju. 

Iv 19,5: Pilat je takva Isusa izveo pred narod, pred 
svećenike, starješine, književnike, vojnike, sluge, pred 
cijeli svijet riječima koje će kroz tisućljeća odzvanjati: 
“Evo Čovjeka!” Ovako izgleda pravi, potpuni čovjek. Čo¬ 
vjek koga je grijeh nagrdio, đavao izmučio i predao na 
milost i nemilost ljudima otrovanima grijehom. Ranjeni 
Isus je slika čovjeka iznakažena grijehom i izmučena po¬ 
sljedicama grijeha. Prepoznajem li sebe obučena u ruho 
grijeha? Kako najčešće osjećam posljedica svojih grijeha, 
grijeha ljudi oko mene, grijeha mojih predaka? Ja sam 
ranjeni čovjek komu se Isus htio suobličiti. Prepoznajem 

li oko sebe ljude grijehom i patnjom iznakažene? Moj 
stav prema njima? 

Lk 23,18: “Ovoga smakni, a pusti nam Barabu!” 
Kroz povijest čovječanstva, kroz povijest pojedinih naro¬ 
da, kroz povijest Crkve, povijest pojedinih zajednica, ovaj 
zahtjev se često čuje. Cesto tražim da mi se pusti Baraba, 
često opravdavam lopove, nepoštene, razbojnike, one ko¬ 
ji su na bilo koji način krivi - jer mi je to u interesu, dok 
pošteni, pravedni, istiniti ljudi moraju trpjeti naš nepri¬ 
jateljski stav, naše kritike, naša ogovaranja i klevetanja. 
A kako me je boljelo kada su nepoštene, loše ljude pret¬ 
postavili meni! 

Mk 15,13: “Razapni ga!” bila je jedna od najčešće po- 
navljanih riječi za vrijeme Isusova procesa. Ot kak o je 
Isus došao na našu zemlju, pred očima mu je lebdjela sli¬ 
ka raspeća. Kroz cijeli ovozemaljski život bio je raspet iz¬ 
među neba i zemlje, između Božje pravde i Božje ljubavi 
prema čovjeku. Na sebe je uzeo grijehe svijeta i znao je 
da ih mora raspeti na križ, moju pretešku zadužnicu pri- 
bit će na križ i tako je uništiti zauvijek. Nisu li mnoge 
moje razapetosti, mnoge moje rastrganosti posljedica mo¬ 
jih grijeha? Podnoseći ih strpljivo, predano u volju Oče¬ 
vu, oslobađam se mnogih zala. 

Iv 19,11: “Ne bi imao nada mnom nikakve vlasti kad 
ti ne bi bilo dano odozgor.” Ovdje Isus posve jasno daje 
do znanja da gaje Otac predao u ruke Pilatu. Koliko god 
je teško prihvatiti tu istinu, u životu bi mi mnoge patnje 
bilo lakše podnijeti kada bih povjerovao da iza njih stoji 
Otac sa svojim tajanstvenim božanskim planom spasenja 
u koji su uključene i te konkretne patnje. 

Iv 19,15: “Mi nemamo drugog kralja osim cara!” Ta¬ 
ko su se Zidovi odrekli Isusa. Odrekli su se nebeskoga 
Kralja koji vlada ljubavlju i poklonili se zemaljskom caru 
koji će im razoriti grad i hram, tisuće njih povješati na 
križeve... Koliko ludih izbora u mom životu: zbogčasovi- 
tih interesa, inata, mržnje, ograničenosti, sljepoće. Zbog 
čega bih mogao sada prekršiti volju Božju, odreći se pri¬ 
jateljstva s Bogom? 

Mt 27,25: “Krv njegova na nas i na našu djecu!” reko¬ 
še Židovi, ne znajući što govore. Da, Isusova krv će pasti, 
prolit će se, ali ne kao prokletstvo, nego kao blagoslov, 
kao izvor vječnoga života. To je krv Novoga i Vječnoga 
saveza koja pere sve grijehe svijeta. U toj krvi trebam 
prati svoju dušu. Pravednici koje je Ivan vidio u ne¬ 
beskom Jeruzalemu “ubijeliše svoje haljine u krvi Ja- 
ganjčevoj”. 

Lk 23,24: Pilat popušta pod pritiskom, pred silom. 
On nije nikakav pravi pošteni borac, iako je po zvanju 
vojnik. Nema motiva zašto bi se borio za Isusa. Nema ni¬ 
kakvih principa istine i pravde. Daje se nadvladati od ča- 
sovite sile koja na nj juriša. “Ako ovoga oslobodiš, nisi 
prijatelj caru!” (Iv 19,12): Pilatov položaj je neposredno 
ugrožen i taj razlog će prevagnuti protiv Isusa. Kako se 
borim kada me pritisne sila? I mam li snage i motiva za 
borbu? Pilat je predao Isusa na volju neprijateljima da 
spasi sebe. Kada sam ja predao Isusa, Istinu, Ljubav na 
volju nutarnjim neprijateljima (sebičnosti i mržnji) i vanj¬ 
skim (ponuđenim šansama ili prijetnjama na moju ko- 
motnost ili afirmaciju)? 

Isus ide ususret smrti 

(Lk 23,26-53; Mi 27,46; Iv 19,26,28,30,34) 


Iv 19,17: Isusu su natovarili križ, simbol svih patnja 
svijeta. Na sebe je uzeo moje grijehe i kao posljedicu gri¬ 
jeha terete, križeve, patnje. 

Lk 23,26: Šimuna Cirenca su prisilili da mu pomogne 
nositi križ. On je slika mene koji nosim križ najčešće sa¬ 
mo kada sam prisiljen. Ta prisila Š imunu je bila blago¬ 
slov, kao što su i svi moji križevi meni. Trebam pristati 
na njih i nositi ih kao Isusov učenik. 

Lk 23,28: “Kćeri jeruzalemske, ne plačite nada mnom...” 
Isus razumije suosjećanje žena. Ne odbija ga. Ali ih upo¬ 
zorava da je najplodnije suosjećanje ono koje uklanja 
uzroke patnja: grijehe, sebičnost, nepravde. Osjećaji su 
dobri ako su djelotvorni. Razmišljanje o Isusovoj patnji 
korisno je ako me potiče da uklonim iz svoga života i iz 
društva uzroke patnja. Je li moja pobožnost djelotvorna? 
Činim li sve što mogu da bude u meni i oko mene manje 
nepravda, manje grijeha, manje zla? 

Lk 23,32: Isusa su raspeli između dva razbojnika. To 
je bila sudbina Boga među ljud ima , Istine u raljama laži, 
Ljubavi okružene mržnjom. Veliki Bog, Apsolutna Prav¬ 
da, htio je postati žrtva najgore nepravde. Isus je htio biti 
“proklet” da nas proklete spasi prokletstva. Htio je umri¬ 
jeti raspet između dva zločinca - kao najveći zločinac - 
da ne bude ni jednoga zločinca na zemlji koji ne bi smio 
računati na Isusovo oproštenje. 

Lk 23,35: Napasti: Đavao koji je Isusa kušao u pu¬ 
stinji sada ima povoljniju priliku: Isus je u mukama, 
ostavljen od Oca, odbačen od ljudi. Na usta svećenika pro¬ 
govara: “Ako si Mesija, Sin Božji, Izabranik Božji, spasi 
sam sebe!” Pokaži svoje božanstvo! Siđi s križa?... Ali 
ljubav i poslušnost prema Ocu Isusa prisiljavaju da osta¬ 
ne na križu. Tako će čovječanstvo vratiti Ocu. Nisam li i 
ja često kušan da raspet na svoje svakidašnje križeve tra¬ 
žim svoju potvrdu i ostvarenje na ovom svijetu? 

Đavao govori i na usta vojnika: “Ako si zaista kralj 
židovski, spasi sam sebe!” Pokaži da si Kralj i mi ćemo ti 
služiti. Ali on je “Sluga Jahvin”. On nije došao kraljevati, 
nego služiti Božjim planovima i tako spasiti ljude koji su 
htjeli vladati kao Bog i tako se upropastili. 

Đavao govori na usta lijevoga razbojnika: “Zar nisi ti 
Mesija? Spasi sebe i nas!” Misli na sebe! Ti imaš pravo i 
dužnost spašavati život koji ti je Bog dao. Tvoj život ti je 
jedino što ti je ostalo!... Ali Isus želi svoj život dati za svo¬ 
je prijatelje. U časovima krize đavao i meni svraća pogled 
na mene samoga, na “nepravedne” žrtve koje ljudi od 
mene traže i uvjerava me da je dosta takvih nepravda i 
da već jednom i ja imam pravo misliti na sebe. 

Lk 23,38: Natpis na grčkom, latinskom i hebrejskom 
jeziku: “Ovo je kralj židovski” potvrđuje daje Isusa osu¬ 
dila i poganska misao i r ims ka ovozemaljska vlast i ži¬ 
dovska vjera koja je postala sredstvo sebičnih interesa. 

Lk 23,40: Dobri razbojnik priznaje svoju krivnju, ka¬ 
je se i moli Isusa da ga se sjeti u svome kraljevstvu. Ta¬ 
kvo raspoloženje omogućuje mu spasenje bez obzira na 
težinu grijeha i zločina. Pred Bogom, posebno u času 
smrti, najsigurnije raspoloženje jest priznanje svojih 
grijeha, iskreno kajanje i očekivanje spasenja od Božje¬ 
ga milosrđa. Uvježbavam li svakodnevno takvo raspolo¬ 
ženje? 

Lk 23,46: Isus je izdahnuo s riječima: “Oče, u ruke 
tvoje predajem duh svoj.” Od Oca je došao, za Oca je 
živio, u Oca se pouzdavao, u Ocu umire. U najtežim tre¬ 
nutcima, kad se osjetio ostavljenim i napuštenim, nije iz¬ 
gubio povjerenje u Oca: da je njegov ljubljeni Sin, Milje¬ 
nik, Izabranik. Posljednjim izdisajem Isus se našao u 
vječnom zagrljaju s Ocem. Ali ne sam. Na očinsko Srce 
stavio je cijelo čovječanstvo, cijeli svijet. Božje djelo stva¬ 
ranja i otkupljenja je dovršeno. Božja ljubav je pobijedila 
sve zlo. Zaklani Jaganjac je sjeo s desna Ocu, postao je 
Kralj kraljeva i Gospodar gospodara, postao je Gospodar 
svemira. 

Mt 27,45,51-53: Popratni događaji: tama, raskidanje 
hramskoga zastora, potres, pucanje pećina, otvaranje 

grobova, uskrisenje mrtvih pokazuju daje Kristova smrt 
djelo tame, djelo Zla koje Isus pobjeđuje. Isusova smrt je 
razderala zastor između Boga i čovjeka, premostila po¬ 
nor između neba i zemlje. Po njoj Bog će biti svugdje pri¬ 
sutan i pravi klanjaoci će mu se klanjati u Duhu i Istini. 
Pokazala je Isusovu snagu veću od prirodnih zakona, 
sposobnu uskrisivati mrtve. 

Iv 19,34: “Jedan od vojnika kopljem mu probode 
bok...” Otvori Srce da ja vidim kako više u njemu nema 
ništa što mi nije dao. Otvoreno Srce govori: Zakon ljuba¬ 
vi traži da dadnem život za život. Želim li živjeti po tom 
zakonu? 

Isus je bio pokopan kao jedina nada čovječanstva: 
ušao je u beznađe groba i istjerao ga iz svoga korije¬ 
na. Gdje su pokopane moje nade - uskrsavam na vječni 
život. 

Isusovih sedam riječi 

Njegov svjetonazor i oporuka 


Isus mi s križu ostavlja oporuku. Neka mi posluži kao 
ispit savjesti živim li po njegovoj volji, jesam li usvojio 
njegov duh, njegove osjećaje, njegova načela, njegov po¬ 
gled na život. 

Lk 23,34: “Oče, oprosti im, jer ne znaju što čine!” - 
govori onima koji su ga mrzili, ubijali, htjeli uništiti. Ova 
molitva je postala pramolitva svih potlačenih, nepraved¬ 
no osuđenih, odbačenih, prezrenih. Nju ponavljam u ča¬ 
sovima kada me napast tjera u gnjev, osvetu, mržnju. 
Njome se želim izdići iznad kaljuže ovozemaljskoga du¬ 
ha: “Oko za oko, zub za zub!” Ona odražava snagu Duha 
Božjega u meni. Ona mi otvara vrata u beskrajne prosto¬ 
re slobode djece Božje. Ona izriče otkucaje beskrajno mi¬ 
losrdnoga Božjeg Srca. 

Opraštam li? Molim li za progonitelje? Blagoslivljam 
li ih? 

Mk 15,34: “Bože moj, Bože moj, zašto si me ostavio!” 
U jednom trenutku Isus se osjetio posve sam, ostavljen 
od Oca, od sviju. Ovaj se krik vinuo iz najdubljih dubina 
zla u kojem se našlo njegovo biće. Isus je na sebe preuzeo 
grijehe svijeta. Svojstvena posljedica grijeha je ostavlje- 
nost, zapuštenost, život bez Boga, bez Izvora i smisla 
života. Bio je to čas kenoze, poništenja njegova bića: Bo¬ 
ga kao da nema, ljudi ga mrze i ubijaju, sam u sebi nema 
nikakve snage. Isus se spustio u taj ponor ništavila da me 
tu pronađe, zagrli i povede u slobodu, u svjetlo, u život. 

Kada se nađem u nepodnošljivim prilikama za moju 
ljudsku narav, sjetim U se da je On bliz svima skršena, 
slomljena srca i da je “došao spasiti ono što je izgublje¬ 
no”? Vapim li tada Bogu za pomoć ih zdvajam, padam u 
očaj? 

Lk 23,43: “Zaista, kažem ti, još danas bit ćeš sa 
mnom u raju!” Razbojniku koji se kaje za svoju krivnju i 

moli Isusa da ga se sjeti u svom kraljevstvu Isus govori 
riječi koje odzvanjaju kroz tisućljeća i koje daju nadu sva¬ 
kom grešniku, svakom zločincu. Prvi čovjek koji se s Isu¬ 
som našao u Očevu zagrljaju bio je, ne slučajno, razboj¬ 
nik. 

Jesam li spreman, želim U iskreno priznati svoje gri¬ 
jehe? Vjerujem li da kajanje otvara vrata Božjega srca? 
Ispričavam li se spremno onima koje sam svjesno ili ne¬ 
svjesno povrijedio? 

Iv 19,26: “Ženo, evo ti sina... Evo ti majke!” Tako 
Isus govori najdražim osobama. Sebe je žrtvovao za spa¬ 
senje svijeta. Htio mi je dati i svoje najdraže: srce svoga 
Srca - svoju Majku. 

Prihvaćam li je s poštovanjem, sa zahvalnošću i ra¬ 
došću kao svoju duhovnu Majku koja mi je rodila Isusa - 
Vječni život? 

Isus je uputio Mariju na Ivana, Ivana na Mariju. 
Želio je da njegovi najbliži budu bliski i jedni drugima. 
Moja bliskost s Isusom treba se odraziti i na moju bli¬ 
skost s onima koji me okružuju. Dijelim li dobro i zlo s 
onima koje je Bog postavio na moj životni put? 

Iv 19,28: “Žedan sam!” Svim fizičkim mukama pri¬ 
družila se i žeđ. Kad mu dadoše piti tekućinu da mu olak¬ 
šaju bob, ne htjede je uzeti. Njegova ljubav prema meni 
toliko je velika daje spreman za mene ispiti sve patnje do 
posljednje kapi. 

Prikazujem li svoje patnje za one za koje trebam živ¬ 
jeti, raditi, trpjeti, umirati? Vjerujem li da bi mi veća lju¬ 
bav pomogla da lakše, spremnije i velikodušnije podno¬ 
sim životne križeve? 

Iv 19,30: “Svršeno je!” Približio se posljednji čas. Isus 
je završio savršeno svoje poslanje. Više nema što dati, 
prepatiti. Volja Očeva je izvršena. Otac će staviti točku 
na njegov život. 

Svojom strpljivošću, izdržljivošću, ustrajnošću do kra¬ 
ja spasit ću svoju dušu. Molim li da Bog što prije ukloni 
teškoće ili puštam Bogu da on stavi točku na moje pat¬ 
nje? 

Lk 23,46: “Oče, u ruke tvoje predajem duh svoj.” Tim 
riječima je izdahnuo. Od Očaje došao, za Očaje živio, u 
Oca se pouzdavao, u Ocu umire. U trenutcima ostavlje- 
nosti i napuštenosti nije izgubio povjerenje u Oca da ga 
neizmjerno ljubi kao svoga ljubljenog Sina, svoga Milje¬ 
nika, svoga Izabranika. Posljednjim izdisajem našao se u 
vječnom zagrljaju s Ocem. Ali ne sam. Ocu je doveo i na 
očinsko Srce stavio cijelo čovječanstvo. Božje djelo stva¬ 
ranja i otkupljenja je dovršeno. Božja ljubav je pobijedila 
zlo, zapreke. Zaklani Jaganjac sjede s desna Ocu, postaje 
Kralj kraljeva i Gospodar gospodara, postade Gospodar 
svemira. 

Jednom će doći moj čas. Spremam li se na nj svagdaš¬ 
njim povjerenjem, predanjem Bogu, posebno u teškim 
prilikama? Jesam li spreman sada izručiti svoje biće 
Bogu? 

Poniženi Isus 


Nasljedovati Isusa znači biti spreman na poniženja, 
jer je to Isusova sudbina. Bio je ponižen, odbačen, izru- 
gan, osramoćen, prognan, ubijen, uklonjen između živih 
kao onaj koji nije vrijedan da živi. A on je bio Život. Gle¬ 
dam Isus kako ga udaraju, kako se kao s bezvrijednim 
čovjekom poigravaju, zastiru mu lice i govore: “Proreci!” 
“Nabacivali su se i drugim pogrdama” (Lk 22,63; 18,31; 
1 Pt 2,22). 

1) Tko vrijeđa Isusa? Sluge, vojnici, oni koji su dru¬ 
gima podložni i zato su naučili biti prezreni. Oni imaju 
svoju filozofiju: bolje prolazi onaj na vrhu. Sada su oni 
nad Isusom, oni trijumfiraju, mogu iskaliti sav svoj bijes 
koji se u njima gomila dok ih drugi tlače, svu svoju 
mržnju. Gaje u sebi niže osjećaje iživljavanja nad drugi¬ 
ma koji su slabiji. To je ukorijenjeni osjećaj u čovjeku: 
želi gospodariti nad drugima. Oni imaju težak život. Nji¬ 
hova egzistencija je neprestano u opasnosti od tlačitelja. 
Zato ne poznaju velikih radosti. Život im je pun tjeskobe 
i žalosti. Takvi ljudi žele žalostiti druge. Daju drugima 
ono što imaju. Oni u sebi nisu zli. Oni su robovi položaja i 
straha pred jačim. To je svojstvo sotone koji nesretan želi 
unesrećiti druge. 

2) Što rade ljudi? Izruguju Isusa, zlostavljaju ga, plju¬ 
ju po onom što je Isusu najintimnije, najvijednije. On je 
prorok Boga svemogućega. Govorio je tako. Oni doživlja¬ 
vaju daje to nemoguće. Razmišljaju: daje prijatelj Božji, 
ne bi ga Bog stavio u ovu muku, ne bi ga dao u njihove 
ruke. Bog čuva svoje miljenike. Ovaj dakle nije ni milje¬ 
nik Božji, nije ni čovjek Božji. Prema ovim njihovim poj¬ 
movima o proroku, ovo je običan lažac. Imaju dakle pra¬ 
vo što ga ovako kažnjavaju. Oni smiruju svoju savjest mi¬ 
sleći da čine Bogu ugodno djelo. 

Idu korak dalje. U svojim misl ima shvaćaju da ovaj 
čovjek ne zna svoj posao, nije sposoban za posao koji je 
započeo, nije kadar obraniti svoju misao. Bit će neki fan- 

tasta. Evo, ne zna se ni braniti. On je dakle prilično glup 
(Herod mu oblači luđačku haljinu). Da je on prorok, od¬ 
govorio bi ognjem s neba. S takvim se čovjekom ne isplati 
boriti izravno. Ne zna živjeti, ne zna se braniti, nije he¬ 
roj. Treba ga do kraja izrugati. 

3) Isus sam (koji odabire lude ovoga svijeta, slabe, 
ono što nije... da postidi mudre, jake, ono što jest). Ne go¬ 
vori kao nekada Ivan (“zmijska legla”), niti kao što je 
sam prije govorio (“obijeljeni grobovi”). Mogao sije vrati¬ 
ti čast mudrim riječima, zamkama. Mogao je izazvati 
svađu među njima (kao kasnije Pavao). On šuti, kao janje 
koje vode na klanje. Djelom pokazuje svoju ljubav, raspo¬ 
loživost prema Ocu da se dadne za ljude. Upravo tim ras¬ 
položenjem pokazuje u čemu je grijeh svijeta. Pruža im 
priliku da razmišljaju o korijenima grijeha (sluzi: “Ako 
sam rekao zlo, dokaži...”). Neče tako raditi ni njegov veli¬ 
ki apostol Pavao kad bude planuo: “Udarit će tebe Bog!” 
Isus govori blago kao prijatelj. Pred Ocem ispričava one 
što ga muče da ne znaju što čine. Oni se kao robovi žele 
svidjeti svojim gospodarima. Njihovo ponašanje je plod 
njihova teškog života. Zaslijepljeni su. Isus upravo za 
takve ljude daje život, za svakoga od njih. Za one za koje 
nitko nije mario, koji su bili prezreni od svih. Otac ga da¬ 
je njima u ruke. 

4) Prepoznajem li sebe? Moje zlo srce puno je zlih 
pokreta. Ponašam se kao vojnici, kao sluge. Riječima i 
djelima želim ušutkati slabijega, priklanjam se jačem. Ri¬ 
ječima želim drugima začepiti usta, borim se za prestiž, 
ugled, utjecaj. Odbacujem one koji su slabiji. U meni živi 
u isto vrijeme i servilnost i ukus nasilja, slabosti, straha i 
bojažljivosti. Zelja da iskoristim za sebe moć i neznanje 
drugih. 

Isus zna da sam takav jer sam pun straha, rob sam 
svoga ugleda, svoga uspjeha. On mi oprašta jer zna da 
“ne znam što činim”. Daje mi nešto od svoga bogatstva. 
Siromah je škrt. Bogat dobrotom oprašta sve, daje sa¬ 
moga sebe. Ljubljen znade ljubiti. Tko doživi da je ljub¬ 
ljen od Boga, lako ljubi braću. Krist me obogaćuje da bu¬ 
dem slobodan, vedar, radostan, sretan, pun života. 

Promatram Isusa patnika u njegovu odnosu prema 
Ocu. Otac i od mene očekuje da se ponašam kao Isus. 

Iv 12,27: “Duša mi je sada potresena i što da kažem? 
Oče, izbavi me iz ovoga časa? No, zato dođoh u ovaj čas! 
Oče, proslavi ime svoje!” Uto dođe glas s neba: “Prosla¬ 
vio sam i opet ću proslaviti!” Isus na to reče: “Ovaj glas 
nije bio poradi mene, nego poradi vas.” “Sada je sud ovo¬ 
mu svijetu, sada će knez ovoga svijeta biti izbačen. A ja 
kad budem uzdignut sa zemlje, sve ću privući k sebi.” To 
reče da označi kakvom će smrću umrijeti. 

Njegova narav protivi se muci. Zato moli: “Oče, izba¬ 
vi me iz ovoga časa!” Ali spreman izvršiti Očevu volju, 
dodaje: “Zato dođoh u ovaj čas, da proslavim, Oče, tvoje 
ime.” 

Isusova i moja muka uvijek je proslava Očeva, uvijek 
je pobjeda nad zlim. Isus je darovao život svijetu i svojom 
ljubavlju sve privukao k sebi. Od tada svako moje umi¬ 
ranje moja je pobjeda nad zlim, moje preobraženje u 
Božje dijete koje ljubavlju osvaja svijet. 

Lk 22,42: “Oče, ako hoćeš, otkloni ovaj kalež od me¬ 
ne. Ali neka ne bude moja, nego tvoja volja!” Ova molitva 
predanja Ocu u najtežim trenutcima treba mi biti uzor 
kako ću se i ja u najtežim trenutcima predavati Ocu. 

Mk 14,62: Veliko vijeće službeno pita Isusa: “Jesi li ti 
Mesija, Sin Preslavnoga?” - Isus spremno odgovara: “Je¬ 
sam i vi ćete vidjeti Sina čovječjega gdje sjedi s desne Sve¬ 
mogućega i gdje dolazi na oblacima nebeskim.” U času i 
u stanju kada je to najmanje izgledao i kada je to bilo naj¬ 
manje poželjno, Isus je priznao čudesno divnu istinu, 
onu koju mu je objavio Otac: “Ti si Sin moj, Ljubljeni 
moj, u tebi mi sva milina!” (Lk 3,22). 

Kako je meni katkada preteško pred onima koji me 
ponizuju, obezvrjeđuju, preziru, priznati istinu o svojoj 
vrijednosti, dostojanstvu, veličini? Kako je katkada teško 
samom sebi priznati svoje dostojanstvo i veličinu kada 

sam ponižen svojim grijesima, slabostima, nesavršeno¬ 
stima! A ipak, i tada ja jesam ljubljeno dijete Božje. 

Iv 19,11: “Ne bi imao nada mnom nikakve vlasti kad 
ti ne bi bilo dano odozgo.” Isus daje do znanja da gaje 
Otac predao u ruke Pilatu. Koliko god ja teško pri¬ 
hvaćam tu istinu, u životu bih mnoge konkretne patnje 
lakše podnio kada bih povjerovao da me je Otac po njima 
ugradio u svoj božanski plan spasenja. 

Lk 23,34: I dok su ljudi Isusa mrzili i uništavali, On 
je za njih molio: “Oče, oprosti im, jer ne znaju što čine!” 
Isus želi da i ja zajedno s njim, kao Očevo ljubljeno dijete, 
molim za sve, posebno za one koji mi nanose zlo. 

Mt 27,40: Isus visi raspet na križu u užasnim muka¬ 
ma, ostavljen od Oca, odbačen od ljudi. Đavao koji je Isu¬ 
sa kušao u pustinji našao je povoljnu priliku da ga napa¬ 
stuje. Na usta svećenika progovara: “Ako si Sin Božji, 
Izabranik Božji, spasi sam sebe, siđi s križa!” Nije li ovo 
pravi trenutak da Isus pokaže svoje božansko dostojan¬ 
stvo? Da siđe s križa?... Ali ljubav i poslušnost prema 
Ocu Isusa prisiljavaju da ostane i umre na križu. 

Nisam li i ja često kušan kada, raspet na svoje sva¬ 
kidašnje križeve, tražim od ljudi svoju potvrdu, svoje 
ostvarenje? Trebam povjerovati u nadnaravnu vrijed¬ 
nost svojih patnja bez obzira kako se ljudi prema meni 
postavili. 

Mt 27,46: “Bože moj, Bože moj, zašto si me ostavio?” 
Ostavljenost od Oca posljedica je grijeha. Isus kao čovjek 
treba doživjeti ostavljenost od Oca, poništenje svoga bi¬ 
ća. I ja ću se naći u sličnu raspoloženju, osjećaju ostavlje- 
nosti, kao da Boga nema. No On je uvijek “blizu onima 
koji su skršena srca”. On je “došao spasiti ono što je iz¬ 
gubljeno” (Lk 19,10). 

Iv 19,30: “Svršeno je!” Isus je završio svoje poslanje. 
Izdržao je do kraja. Volja Očeva je izvršena. Isus mi govo¬ 
ri da ću i ja svojom strpljivošću, svojom izdržljivošću spa¬ 
siti svoju dušu. Kako često tražim da me Bog oslobodi ne¬ 
koga križa. Molit ću da se prepustim Bogu, da On stavi 
točku na sve patnje, jer je to za mene najbolje. 




Isus patnik i njegov odnos prema Ocu 


227 


Lk 23,46: - Isus je izdahnuo s riječima: “Oče, u ruke 
tvoje predajem duh svoj.” Ljubav prema Ocu jača je od 
smrtnih muka. Tom ljubavlju i mene je doveo u očev za¬ 
grljaj. Da tu stvarnost mogu doživjeti, moram s Kristom 
ponavljati ove njegove riječi. 

Križni put 


Prva postaja: Isusa osuđuju na smrt. A On je smrt 
pretvorio u život. Gospodine, daj da se ne bojim nikakvih 
osuda, jer me sve osude ovoga svijeta, prihvaćene u Tvo¬ 
me duhu, oslobađaju od navezanosti na prolazno i osigu¬ 
ravaju neprolazno, vječno. 

Druga postaja: Isus prima na se križ. Tako je sve naše 
križeve pretvorio u sredstvo spasenja. Gospodine, zahva¬ 
ljujem Ti na svim križevima i molim Te snage da ih mogu 
zajedno s Tobom nositi za spasenje svoje braće i sestara. 

Treća postaja: Isus pada prvi put pod križem. Prirod¬ 
no je pasti pod teretom koji me nadilazi. Ali je isto tako 
prirodno ustati i nastaviti životni put. Gospodine, daj da 
me nikada ne obeshrabre padovi, klonuća, slabosti i nesi¬ 
gurnosti. 

Četvrta postaja: Isus susreće svoju svetu Majku. Po 
njoj je došao na ovaj svijet. Ona je prisutna sada kad pat¬ 
njama i smrću vraća ovaj svijet Bogu. Gospodine, pri¬ 
druži i moje patnje svojim i Marijinim patnjama da tako 
djelotvorno sudjelujem u Tvome djelu spasenja. 

Peta postaja: Šimun Cirenac pomaže Isusu nositi križ. 
Čovjek pomaže Bogu nositi križ jer tako Bog hoće. Čovjek 
čovjeku pomaže nositi križ jer je to zakon ljubavi. Gospo¬ 
dine, hvala Ti što mogu s Tobom nositi križ. Daj da i ja do¬ 
pustim da mi drugi pomognu nositi moj križ. 

Šesta postaja: Veronika pruža Isusu rubac. Isus joj 
ostavlja utisnuto svoje patničko lice. Samilosnom ljubav¬ 
lju prema drugima otkrivam pravo patničko lice brata i 
sestre. Gospodine, daj mi da imam oka i srca za patnje 
drugoga. 

Sedma postaja: Isus pada drugi put pod križem. Naj¬ 
češće klonemo pod svagdašnjim teretima i patnjama koje 
se stalno ponavljaju. Gospodine, daj mi snage da ustra- 
jem do kraja noseći svoj svagdanji križ. 

Osma postaja: Isus tješi jeruzalemske žene. Prihvaća 
njihovu samilost, ali ih upozorava na najveće zlo - grijeh 

koji je izvor svih patnja. Gospodine, daj mi takvu sami¬ 
lost koja će mene i svijet mijenjati na bolje. 

Deveta postaja; Isus pada treći put pod križem. Teret 
je za njegova pleća prevelik. No njegova ljubav prema 
meni i želja da mi smrću podari vječni život još je veća. 
Gospodine, daj da moja ljubav prema Tebi i ljudima bude 
veća od svih patnja. 

Deseta postaja; Isusa svlače. Odijelo božanske slave 
odložio je dolaskom na svijet. Sada dopušta da mu skinu i 
ljudsko odijelo i ljudsko dostojanstvo. Skidanjem odijela 
otvaraju se rane od bičeva i udaraca. Gospodine, nije li 
patnja kad sam lišen osjećaja ljudskoga i kršćanskog do¬ 
stojanstva najveća patnja? Ali i najplodonosnija? Nauči 
me tako trpjeti. 

Jedanaesta postaja: Isusa pribijaju na križ. Željezni 
čavli otkrivaju neslomivu snagu Isusove ljubavi kojom je 
prikovan uz Očevu volju. Gospodine, daj da i mene moja 
ljubav prema Tebi prikuje na životni križ po kome se 
spašavam. 

Dvanaesta postaja: Isus umire na križu. Isus je umro 
da ja živim. Kad s Isusom živim i umirem na ovom svije¬ 
tu, On mi otvara vrata vječnosti. Gospodine, daj da s To¬ 
bom svakodnevno umirem, daj da mi posljednje umiranje 
bude početak vječnoga života. 

Trinaesta postaja; Isusa skidaju s križa. Nakon što je 
izvršio životnu zadaću, vraća se u krilo Majci. Sada može 
biti posve njezin. Gospodine, daj da shvatim kako mogu 
svima pripadati tek onda kad spremno izvršavam od Oca 
povjerenu mi zadaću. 

Četrnaesta postaja: Isusa polažu u grob. Nada čovje¬ 
čanstva ulazi u beznađe groba. Više ne smije biti beznađa 
ni u grobu, ni u svijetu, ni u ljuds kim srcima. Gospodine, 
otvori mi oči srca da vidim kako više nigdje nema bez¬ 
nađa. 

Petnaesta postaja; Isus ustaje iz groba. Smrt nije 
kraj. Ona je prijelaz iz ovoga života u drugi. Gospodine, 
daj da mi i smrt i patnje budu prijelaz, priprava, preo¬ 
brazba u vječni život. 

Budi volja tvoja! 

(prema Luis Evely: "Notre Pere" - "Oče naš") 


Moja spontana molitva ide najčešće za tim da se Bog 
prikloni mojoj volji. 

Je li moja životna želja da se oslonim na sebe ili da se 
dadnem voditi od Duha Božjega? 

Prvi čovjek Adam htio je biti apsolutni gospodar, sam 
sebi biti mjerilo dobra i zla. Želio je držati konce u svojim 
rukama, znati gdje je, kam o ide, koji je smisao Božje vo¬ 
lje. 

Novi Adam, Isus Krist, govori: “Moja je hrana da 
vršim volju onoga koji me posla!” Zato mu Otac odgova¬ 
ra: “Ti si Sin moj, Ljubljeni! U tebi mi sva milina!” 

Ljudski gledano, Bog je zastrašujuće zahtjevan. A 
Isus je posvemašnje odricanje, žrtvovanje samoga sebe, 
posvemašnji polet prema Ocu. 

Ja želim biti istodobno i svoj i za drugoga. Ova podvo¬ 
jenost je izvor rastrganosti i nesreće. 

Ostvarenje moga života jest u ekstazi prema Bogu. A 
ja se bojim otvoriti Bogu. Ljubim, a bojim se žrtava. Po¬ 
klanjam, a bojim se gubitka. Odlučim li se davati, zapre¬ 
pašten sam kad primijetim da, darivajući, gubim. Kao da 
se rušim u ponor. Trebam se iz goruće kuće ljudske egzi¬ 
stencije baciti u mrežu Očeve ljubavi, ali ja ne vidim ni 
Oca ni mrežu. Vidim samo crni dim i ponor. To mi ne da 
da poslušam. A dolje me čeka Otac raširenih ruku i otvo¬ 
rena Srca. 

U konkretnom životu želim se preobražavati, ali i 
čuvati ono što jesam. Želim se mijenjati, ali ne napustiti 
stare navike. Uvijek sam sklon bježati od Boga i biti 
apsolutno neovisan! 

Predanje, ovisnost, ljubav - pretpostavljaju bolnu pro¬ 
mjenu, bolno rađanje. Samo tako mogu ostvariti svoj 
život. Strah pred darivanjem znak je moje neraspoloživo- 
sti, neslobode. 

A zadržati svoj ja najgori je gubitak. “Tko želi saču¬ 
vati svoj život, izgubit će ga!” Kad puštam što grčevito 
držim - to počinjem posjedovati. 

Adam se nije htio predati Bogu. Krist se predao na 
križu: “U ruke tvoje predajem duh svoj!” Za ovakvo pre- 
danje trebam se vježbati, govoriti: “Neka mi bude po rije¬ 
či tvojoj!” 

Kad kažem da prihvaćam križ, ja mislim na ono što i 
nije pravi križ. 

Pravi križ je nametnuti križ: moje slabosti, bolesti, 
narav, razne prisile, ljudi s kojima živim, moje zvanje, 
moji glupi neuspjesi... Sve mije to nepodnošljivo, kukav¬ 
no, ponižavajuće i štetno. Pomišljam kako mi baš ovaj 
križ ne pristaje. Više bih volio onaj susjedov, onaj moj 
prijašnji, onaj koga sebi zamišljam. Ovaj sadašnji mrzim, 
jer “me upropašćuje”, jako me boli. Očajno dozivam neki 
drugi križ, po mojoj mjeri, podnošljiv, više duhovan, koji 
me podiže, koji mi godi. Ali onda to i nije križ. Otklanja¬ 
jući križeve koji me muče, odbacujem sve križeve koje mi 
Bog šalje. A ti križevi uvijek su ponižavajući, odvratni i 
teški, ranjavaju tamo gdje sam najslabiji, najranjiviji, 
gdje sam bez obrane. 

Pravi križ je nepodnošljiv. Božja volja mi je nepod¬ 
nošljiva. Sam Bog mi se katkada čini nepodnošljiv, ne¬ 
snosan. Zato me Isus pita: “Možeš li piti kalež koji ću ja 
piti?” 

Isus Krist prije raspeća moli, krvlju se znoji i ponav¬ 
lja: “Oče, ne moja, nego tvoja volja neka bude!” I on je 
doživio svoj križ nesnosnim, nepodnošljivim. “S jakim 
vapajima i suzama” molio je da bude od toga oslobođen. 

Moja narav neprestano otklanja Božju ponudu za po- 
božanstvenjenjem zato što se moram predati, zaboraviti 
sebe, pretpostaviti drugoga sebi. A ja to doživljavam kao 
razapinjanje, muku, smrt. Protivno mom raspoloženju, 
Sin Božji u tome nalazi radost: “Moja je hrana da vršim 
volju onoga koji me poslao!” 

Marija, njegova i naša Majka, odrekla se svojih plano¬ 
va i dala pristanak na djelo otkupljenja koje će se ostvari- 

ti drukčije nego stoje očekivala: “Neka mi bude po tvojoj 
riječi!” Slijedila je Božji glas, a da nije znala kamo je vodi. 
Prihvatila je poniženje, neizvjesnost, protuslovlje: od¬ 
rekla se majčinstva, a onda joj ga Bog nameće. Sa svojim 
Sinom doživjet će tjeskobu, žalost, osamljenost, odbače- 
nost. U svemu tome prepoznavala je Boga. Na Kalvariji 
je umrla sa svojim Sinom i postala Majkom svih živih. U 
svome da otkrivala je lice Boga koji je patnjama duboko 
ranjavao srce svoje vjerne Službenice. 

Bog razočarava. Od Utjelovljenja nije nikada govorio 
jezikom koji bismo mi ljudi očekivali. Isus je razočarao 
svoje zemljake (zato su ga htjeli ubiti), svoje apostole 
(Petar ga je odvraćao od križa), svoga Preteču (koji pita: 
“Jesi li ti onaj koji ima doći ili da drugoga čekamo?”). Ra¬ 
zočarava i danas svakoga od nas - i mene. 

Bog me jedini može promijeniti da prihvatim nepri¬ 
hvatljivo. On će to učiniti ako ustrajno molim. Tada ću 
prihvatiti i ono što sam u početku svim svojim silama od¬ 
bacivao. Dopustit ću mu da to čini. 

Molit ću da mogu čitavim bićem moliti i iskreno že¬ 
ljeti: Budi volja tvoja! 




Hod kroz pustinju - život kao pokora 


233 


Hod kroz pustinju - život kao pokora 


Često nam se nameće pitanje o s mis lu i koristi poko¬ 
re. Naš život je hod iz ropstva grijeha u obećanu vječnu 
domovinu. Izabrani narod je putovao iz egipatskoga rop¬ 
stva u Obećanu zemlju. Usporedimo ta dva putovanja. 

I jedan i drugi hod vodi kroz pustinju. 

1) U Svetom pismu tema o pustinji je česta. 

Strahota pustinje: 

Pnz 1,19: “...prijeđosmo svu onu veliku i strašnu pu¬ 
stinju...” - kako često nam se život čini nesnosnom pu¬ 
stinjom. 

Pnz 2,7: “...On je bdio nad tvojim putovanjem ovom 
velikom pustinjom...” U njoj se čovjek osjeća malen, bes¬ 
pomoćan, u opasnosti. Nema travke, životinje, ptice... 
Rada se egzistencijalno pitanje o smislu života. Velika je 
potreba za Bogom u nemoći koju čovjek osjeća u pustinji. 

Pnz 8,15: “...koji te je proveo kroz onu veliku i straš¬ 
nu pustinju, kroz zemlju plamnih zmija i štipavaca, su¬ 
him i bezvodnim krajem...” Prozirna je potreba za Bo¬ 
gom pred strahom od smrti, opasnostima Bezvodni kraj 
je životarenje u kome se javlja potreba da nadživimo 
opasnosti uz Božju pomoć. 

2) U pustinji narod je nevjeran, prkosi, buni se. 

Ps 78,4: “Koliko mu prkosiše u pustinji i žalostiše 
ga...” Slika naše pobune kad nas snađu teškoće. Tada se 
javlja i želja za vrijeđanjem Boga (primjerice kod psova¬ 
ča). 

Ps 136: “On izvede Izraela iz ropstva... On Crveno 
more razdvoji... Provede Izraela posred mora... On na¬ 
rod svoj vodaše pustinjom... On se spomenu nas u po¬ 
niženju našem... On daje hranu svakom tijelu...” Sve je 
to dokaz da “je vječna ljubav njegova” i da se možemo 
bezgranično pouzdavati u Boga. 

3) Bog daje sigurnost da će pustinja procvasti (daje 
smisao patnje). 

Iz 32,15-16: “Tada će pustinja postati voćnjak... u 
njoj će se nastaniti pravo...” (aluzija na razbojnike i nesi¬ 
gurnost u borbi za život). 

Ps 35,1-2: “Nek se uzraduje pustinja, nek bujno cva¬ 
tom cvate!” To je navještaj plodnosti Kristova života i 
muke, i našega života i naših patnja kad smo s Kristom 
povezani. 

4) Naš život je naše putovanje iz grijeha kroz patnju 
u slobodu djece Božje: pun je časova suše, nesigurnosti, 
straha, praznine, slabosti, nevjere, beznađa. Čini nam se 
da je sve varka. Napastovani smo da se vratimo u “egi¬ 
patsko” ropstvo vlastitih požuda, da se više ne borimo. 

Izl 17,1-7: Sva izraelska zajednica zapodjene prepir¬ 
ku s Mojsijem: “Daj nam vode da pijemo!” A Mojsije im 
odgovori: “Zašto kušate Jahvu?” Alije narod mrmljao... 
Mojsije je zazivao Jahvu: “Još malo pa će me kamenova¬ 
ti.” “Istupi pred narod!” - rekne Jahve Mojsiju. - “Uzmi 
u ruku štap. Udari po pećini! Iz nje će poteći voda pa ne¬ 
ka se narod napije.” Mojsije učini tako naočigled izrael¬ 
skih starješina. Mjesto prozovu Masa i Meriba, zbog toga 
što su se Izraelci prepirali i kušali Jahvu govoreći: “Je li 
Jahve među nama iU nije?” 

I mi se pitamo gdje je Bog, zašto dopušta tolika zla? 
Odustati od teškoća znači nikada ne doći do cilja, nikada 
ne susresti Boga, jer se on javlja baš u teškoćama. 

Pustinja je bila bitna na putu Izraelaca iz ropstva u 
Obećanu zemlju. Patnja je bitan dio našega izlaska iz gri¬ 
jeha i hoda prema Bogu. Prihvatiti teškoće znači susresti 
se s Bogom, odbaciti ih znači promašiti susret s Bogom. 
Iluzija je zamišljati svoje prijateljstvo s Bogom kao ne¬ 
prestanu radost i zadovoljstvo. Prihvaćena pustinja zna¬ 
či plodnost našega života (pustinja procvate!). To najteže 
shvaćamo baš u pustinji. 

U našoj pustinji događaju se najljepše tajne između 
Boga i čovjeka. 

Hoš 2,16: “Stoga ću je, evo, primamiti, odvesti je u 
pustinju i njenu progovorit srcu!” U pustinji Bog govori, 
pustinja je mjesto susreta sa zaručnicom (čovjekom). Ta¬ 
ko Bog čini pustinju plodnom. Bogu koji govori u pustinji 
treba odgovoriti. 

5) Isusova pustinja: 

a) 40 dana je bio u pustinji. Sotona ga želi izvesti, ali 
On je ustrajao. Kada je odbio sve napasti, dolaze mu an¬ 
đeli i poslužuju ga (Mt 4,11). 

b) Napuštenost i osamljenost na križu: “Bože moj, 
Bože moj, zašto si me ostavio!” - početne riječi Psalma 
22. odaju osjećaj duhovne napuštenosti, ali je čitav psa¬ 
lam pun nade. Na križu sotona ga je napastovao: “Ako si 
Sin Božji, siđi s križa, iziđi iz pustinje, vrati se u život...!” 
Isus odbija napast, pati u nadi i završava život u bezgra¬ 
ničnom pouzdanju u Oca. Isus je ostao u pustinji i kroz 
nju prošao u Obećanu zemlju i sve nas poveo sa sobom - 
ako idemo za njim. 





V 

Četvrti tjedan 


Isus je umro samo zato da bi uskrsnuo. Da bi 
meni darovao novi, svoj, vječni život i pokazao mi 
put kojim trebam ići. 

Treći dan nakon njegove smrti i ukopa u ranu 
zoru gledam prazan grob, anđele, Isusa kako se 
ukazuje ženama, kako Petru i Ivanu objavljuje da 
je uskrsnuo i da je živ. Slušam Isusa dok razgo¬ 
vara s dvojicom učenika na putu u Emaus. Gle¬ 
dam ga kako im se kod večere objavljuje. Kako se 
objavljuje učenicima u dvorani Posljednje večere, 
na Genezaretskom jezeru, kako uzlazi na nebo. 
Prisutan sam s učenicima pri dolasku Duha Sve¬ 
toga koji i njih i mene preobražava. U svjetlu Du¬ 
ha Svetoga ulazim u svijet ljubavi. Boga doživlja¬ 
vam kao izvor života i ljubavi. Svim silama na¬ 
stojim vratiti ljubav za Ljubav. Zajedno s Igna- 
cijem molim: 

“Uzmi, Gospodine, i primi, svu moju slobodu, 
moju pamet, moj razum i svu moju volju, sve što 
imam i što posjedujem. Ti si mi to dao, Tebi, Gos¬ 
podine, sve vraćam; sve je tvoje, raspolaži sa svi¬ 
me po svojoj volji. Daj mi samo svoju ljubav i mi¬ 
lost, i to mi je dosta” (DV 234). 

U svjetlu njegove ljubavi prepoznajem ga u 
sebi, u svim ljudima oko sebe, u svim stvarima 
koje me okružuju, u svim događajima koji me 
zapljuskuju. Doživljavam njegovo djelovanje koje 
sve ljude povezuje u jednu Božju obitelj i vodi je 
prema vječnom životu. 

“Krist nas je istrgao ispod vlasti tame i pozvao u svo¬ 
je divno svjetlo!” (Kol 1,13). “Ako Krist nije uskrsnuo, 
uzaludno je naše propovijedanje, uzaludna je i vaša vje¬ 
ra!” (1 Kor 15,14). 

Isusovo uskrsnuće jamstvo je da će se poslije sumra¬ 
ka ovoga života i poslije tamne noći smrti roditi novi, 
vječni dan u kome neće biti ni suza, ni boli, ni jauka. 

Pobijediti smrt, nadvladati patnju, pobijediti zlo - bi¬ 
la je i ostat će temeljna i vječna težnja ljudskoga roda. 
Čovjek želi biti sretan i ne može se te želje odreći ni onda 
kada bira smrt (jer misli da će smrt biti manje zlo). 

Smrt je već pobijeđena - dokaz zato je Isusovo uskrs¬ 
nuće. Zlo je svladano. Došao je kraj svim ljudskim nevo¬ 
ljama. Pod jednim uvjetom: svaki pojedinac i cijeli ljudski 
rod mora se uključiti u Kristovu ekonomiju spasenja. 
“Kršćanstvo je osvojilo svijet zato jer je u nj ušlo s uskrs¬ 
nom pobjednom pjesmom” (Peter Delp). Isus je svojim 
uskrsnućem ostvario ono što je za zemaljskoga života re¬ 
kao: “Došao sam na svijet da ljudi imaju život i da ga 
imaju u izobilju!” 

Živimo opterećeni raznovrsnim patnjama. Mislimo 
na to daje patnja kratka, a korist od patnje vječna. Smrt 
se događa jednom, a životu poslije smrti nema kraja. 
Netko reče: “Budi sretan radi radosti koja ti je dana! Bu¬ 
di sretan radi patnje jer ona vodi k Bogu, u punu radost!” 

Teško je prodrijeti u tajnu Uskrsa, jer nas u svemu 
nadilazi, kao što je nadilazila apostole i sve Isusove prija¬ 
telje. 


Isus se ukazuje svojoj Majci. 

Sv. Ignacije predlaže da prvo razmatranje o uskrsnu¬ 
lom Isusu bude posvećeno tom događaju. Kako se to zbi¬ 
lo, ne možemo znati, ali je sigurno da se Isus na poseban 
način objavio toga blagoslovljenog jutra svojoj Majci. 

Marija je bila povezana i sjedinjena s Isusom trostru¬ 
kim vezama; vezama Kćerke prema Ocu, Zaručnice pre¬ 
ma Zaručniku, Majke prema Sinu. Takvo sjedinjenje do¬ 
nijelo je Mariji i neizrecivu patnju u Isusovoj muci, ali i 
neizrecivu sreću u Isusovu uskrsnuću. Isus i Marija, Sin i 
Majka, bili su jedno u mislima, željama, u životnim sta¬ 
vovima, u muci, na Kalvariji. Sjedinjena u Duhu s Isu¬ 
som, Marija je intenzivno proživljavala njegovu osudu, 
muku, smrt, ukop. No, taj isti Duh koji ih je povezivao u 
Isusovoj patnji podario joj je neizrecivu radost Isusova 
uskrsnuća. 

Gledajmo događaj! Nakon Isusove smrti i ukopa Ma¬ 
rija je sama. U njoj odzvanjaju proročke riječi o Isusovu 
uskrsnuću. U Duhu je sigurna da će Isus uskrsnuti. Tako 
se njezina bol smiruje, njezina osamljenost postaje pod¬ 
nošljiva. Uskrsnuli Isus postupno preobražava njezine 
patnje. Njezinu osamljenost ispunja svojom uskrsnom 
prisutnošću. Njezinu bol postupno preobražava u neizre¬ 
civu sreću. U njezinoj duši kao da odzvanjaju nebeski 
glasovi: “Kraljice neba, raduj se, aleluja, jer koga si bila 
dostojna nositi, aleluja, uskrsnu kako je rekao, alelu¬ 
ja...!” Vidi li ga svojim ljudskim očima ili ga doživljava 
puno snažnije u srcu? Doživljaj je neizrecivo snažan, pre- 
dokus nebeskoga blaženstva. Njezin Isus je živ, s njom je, 
u njoj je, prožima je svojom nebeskom radošću. Kao što 
ju je Duh Isusov ispunio u času Isusova začeća kada je 
Isus po njoj došao na zemlju, tako je sada taj isti Duh 
ispunja i uvodi u puninu Isusova novoga uskrsnulog 
života. Majka i Sin u zagrljaju! Vječnom zagrljaju! Više ih 
ništa neće moći odijeliti. Oni će kroz vječnost ostati jedno 
- u životu Presvetoga Trojstva. 

Marija je za ovozemaljskoga života u svemu ispunja¬ 
vala Isusovu, Očevu volju. Od sada Isus će u svemu 
ispunjati njezinu volju. U njezine će ruke položiti obilje 
svojih milosti. Ona će ih obilno dijeliti svim ljudima jer 
sada je cijeli otkupljeni svijet njezina velika obitelj. S 
križa joj u srcu odzvanjaju riječi: “Ženo, evo ti sina!” Ma¬ 
rija prihvaća otkupljeni, preobraženi svijet ljubavlju kao 
svoju obitelj. 

Marija me uči i potiče da sjedinjujem svoje patnje s 
Isusovim patnjama da bih tako mogao s Kristom i uskrs- 
nuti. Uči me da ja kad trpim, u sebi nosim Kristove pat¬ 
nje. Potiče me da sve patnje prihvatim strpljivo, bez gor¬ 
čine prema progoniteljima, u dubokoj vjeri da su moje 
patnje lijek za moje grijehe, da mi patnje pripremaju 
vječno spasenje. Uči me da svi koji su s Kristom jedno u 
Duhu nose u sebi Kristove rane, ali i život Krista uskrs¬ 
nuloga, nose klicu novoga života 

Majka Marija slika je Majke Crkve. Crkva - poput 
Marije - začinje Božji život u srcu vjernika, vodi ih pu¬ 
tem milosti, podržava u borbi, tješi ih u patnjama, vodi ih 
prema konačnoj sigurnoj pobjedi. 

Isus se ukazuje ženama 

(Mt 28,1-10; Mk 16,1-11; Lk 24,1-11; Iv 20,11-18) 


Teško je doživjeti, iskusiti uskrsnu radost. Uzrok to¬ 
me su mnoge naše nutarnje žalosti, nesigurnosti, bolna 
iskustva, nepovjerenje prema životu. 

Pratim žene na putu prema praznom grobu i njihovo 
iskustvo Isusa uskrsnuloga. Želim otkriti Gospodinovu 
poruku za mene. 

Žene odoše na grob ranom zorom: tjeralo ih je veliko 
poštovanje i velika, čista ljubav prema Isusu. Htjele su 
mu iskazati posljednju pažnju, uslugu. Nisu razmišljale o 
zaprekama na putu do Isusova tijela. Vodilo ih je srce. 
“Razboriti ljudi” bi ih upozorili na trostruku zapreku do 
Isusova tijela: na stražare, koji im neće dopustiti da dođu 
do groba; na veliki grobni kamen, “koga ni više ljudi ne 
bi moglo maknuti”; na pečat Velikog vijeća, koji nitko 
nekažnjeno ne može skinuti. Kada su stigle na grob, 
stražari su već pobjegli, kamenje bio otkotrljan daleko, a 
pečatu ni traga. 

Bog je jači od vojnika: od ljudske moći, od prirodnih 
sila - otkotrljao je kamen daleko, od ljudske vlasti - i ona 
mu se mora pokoriti. 

Ako dopustim da me srce vodi k Bogu, neće postojati 
nikakva zapreka na putu do njega. Tražim li Boga iskre¬ 
no, s ljubavlju, spreman da mu se predam, da živim za 
njega? Ili u traženju Boga čeznem da meni bude lijepo? 

“Zašto tražite živoga među mrtvima? On nije ovdje!” 
Nije li moj pogled odviše okrenut prema grobu, patnji, 
nesreći, zlu? Ako previše upirem pogled u zlo, ako sam 
pesimist, nikada neću prepoznati Boga koji je živ, koji je 
izvor života, radosti, sreće. “Žalost je dah koji puše iz 
pakla”, reče blaženi Columba Marmilon. 

“Uskrsnuo je!” On je živ. Ne može umrijeti. On sam 
je život i svemu daje život. Dopuštam li mu da me stalno 
oživljuje, ispunja, usrećuje? 

“Sjetite se kako vam je govorio dok je još bio u Galile¬ 
ji: ‘Treba da Sin čovječji bude predan u ruke grešnicima i 
da bude razapet te da uskrsne treći dan!”’ Ono na što je 
Bog preko anđela podsjetio žene, na to podsjeća i mene: 
moram slušati Krista, biti spreman s Kristom biti pre¬ 
dan, izdan, moram biti spreman biti razapet na svoj 
životni križ... ali ne smijem nikada zaboraviti da sve te 
nedaće sigurno vode prema uskrsnuću. 

“Idite i recite njegovim učenicima, posebno Petru: 
Pred vama ide u Galileju; ondje ćete ga vidjeti, kako vam 
je rekao.” Zadaća koju su žene dobile više je nego lijepa: 
navijestiti radost Isusove pobjede, radost novoga života. 
To je njihovo poslanje, njihova zadaća tijekom cijele povi¬ 
jesti Crkve. Bog se objavljuje ljudima da ga oni objavljuju 
dalje. Kada, kako i gdje se Bog meni objavio? Kako mi se 
sada objavljuje? Objavljujem li ja uskrsnu radost dru¬ 
gima? 

Marija Magdalena je plačući tražila Isusa. Njezina 
čežnja za Isusom bila je veća od njezine žalosti. Ljudi ve¬ 
likih želja, velike ljubavi prema drugima uvijek će biti ja¬ 
či od pesimizma. 

“Ženo, zašto plačeš?” pita Isus Magdalenu. Čovječe, 
zašto plačeš? pita Bog mene. Zašto sam, nakon Kristova 
uskrsnuća, još uvijek žalostan? Zašto sam žalostan na¬ 
kon što mije oprostio grijehe? Zašto sam žalostan kad mi 
je pripravio stan na nebesima? Zašto sam žalostan kad 
mije obećao dati Snagu odozgo, kad mi osigurava pobje¬ 
du dobra nad zlom? 

“Uzeše moga Gospodina i ne znam kamo ga staviše” 
- tako je mislila Magdalena. Tako i ja često mislim, po¬ 
sebno onda kada me Bog povede trnovitim putem patnja, 
gubitaka, umiranja. A upravo onda kada mi se čini da su 
mi ga drugi ukrali ili da su mi ga ukrali moji grijesi, moja 
nevjera, On mi je najbliži, On tada sa mnom razgovara, 
On mi dolazi kao Spasitelj, Prijatelj. 

“Marijo” - “Rabbuni!” Bljesak susreta! Isus je izgo¬ 
vorio njezino ime s božanskom ljubavlju i to je Mariju 
preobrazilo. Marija mu se, zauzvrat, poklonila, obujmila 

mu noge. Kad Bog izgovori moje ime, kad ga čujem 
srcem, predat ću mu se poput Magdalene. 

“Nemoj me dulje držati, jer još nisam uzišao k Ocu, 
nego idi k braći mojoj i reci im: ‘Uzlazim svome Ocu i va¬ 
šemu Ocu, svome Bogu i vašemu Bogu.”’ Isus poučava 
Mariju da ovaj život nije mjesto vječnoga susreta s Bo¬ 
gom. Ne smije ga zadržati za sebe. Treba ići Isusovim 
učenicima, Isusovoj braći, i njima javiti radosnu vijest 
Uskrsnuća. Reći im da će Isus uzići svome Ocu koji je po¬ 
slije Isusova djela Otkupljenja postao Otac svim ljudima. 

Nije li to i moja zadaća: ne ponašati se ovdje kao da 
sam već u raju, nego govoriti ljudima, i riječima i djelima, 
da je Isusov i naš Otac na nebesima. On nas čeka da nas 
primi u vječni zagrljaj. 

“Ovima se te riječi učiniše kao izmišljotina. I nisu im 
vjerovali.” Bilo je odviše teško povjerovati da se tragedija 
Velikoga petka okrenula u uskrsnu radost. Nakon mno¬ 
gih razočaranja i gubitka nade teško mogu vjerovati daje 
prava istina o životu ljepša nego što je mogu zamisliti. 

Petar i Ivan na grobu 

(lv 20,3-10) 


Riječi koje su žene izgovorile apostolima - da su im se 
ukazali anđeli i rekli da je Isus živ, da im se i ukazao - 
pričiniše im se kao obična tlapnja. Jednostavno nisu mo¬ 
gli povjerovati da se nakon tragedije u petak mogu dogo¬ 
diti tako lijepe stvari kako im pričaju žene. Kao što za 
Isusova života nisu vjerovali u mogućnost da će Isus “biti 
predan u ruke grešnika, da će biti prezren, mučen i ubi¬ 
jen”, tako sada ne mogu vjerovati u ovu prelijepu istinu. 
A Isus im je upravo te dvije stvarnosti stalno spominjao i 
povezivao u jednu stvarnost: “Bit će predan... umrijet će, 
ali će treći dan uskrsnuti.” Kako nisu prihvatili ono 
prvo: da će biti ubijen, nisu jednostavno mogli doći do to¬ 
ga da povjeruju kako će uskrsnuti i pobijediti smrt, gri¬ 
jeh, sotonu, sve zlo. 

Ipak, među učenicima našla su se dvojica, Petar i 
Ivan, koji su razmišljali o onome što su žene rekle. Odlu¬ 
čili su i pošli na Isusov grob da se sami uvjere u istinu o 
kojoj su žene govorile. 

Petar, vjerojatno potaknut dubokim kajanjem što je 
zatajio Isusa, što ga se odrekao u času muke, a Ivana je 
tjerala na grob velika ljubav prema Isusu. 

Kajanje i ljubav dva su temeljna raspoloženja koja 
čovjeka redovito dovode Bogu. Svijest vlastite grešnosti, 
koju redovito daje Bog kao milost, tjera čovjeka Bogu da 
ga moli za oproštenje, da se oslobodi tereta kako bi mo¬ 
gao započeti novi život u prijateljevanju s Bogom. 

Ljubav koja je najveći dar Božji (1 Kor 13) ne da čo¬ 
vjeku mira, tjera ga da ide naprijed, da traži Boga dokle 
god ga ne pronađe i sjedini se s njime. 

Imam li u sebi ova dva raspoloženja? Kakvo je moje 
dosadašnje iskustvo? Za što se obično kajem? Kako pre¬ 
poznajem svoju ljubav prema Bogu? 

Obojica su trčala... Marija je žurno pošla Elizabeti... 
Zakej je sretan požurio primiti Isusa u svoju kuću... Dvo¬ 
jica učenika iz Emausa žurno su se vratila u Jeruzalem 
nakon što im se Isus objavio. Dinamizam koji dolazi od 
Boga ne daje mi mira, tjera me iz moje sporosti, lijenosti, 
komotnosti. Daje mi krila da radosno i brzo izvršavam 
volju Božju. Ova užurbanost nema nikakve veze s tjes- 
kobnom žurbom koja dolazi od straha da neću postići što 
želim, da ću promašiti cilj, da ću se osramotiti pred ljudi¬ 
ma. Žurba ove dvojice učenika puna je naslućivanja, na¬ 
de, vedrine, lakoće, sreće koja teži prema svojoj punini. 

Ivan je trčao brže... vjerojatno zato jer je bio mladi. 
No, ukoliko on simbolizira ljubav, onda je razumljivo da 
je ljubav brža od kajanja, jer je ljubav najuzvišenija vrli¬ 
na, jer je sveza savršenstva. Pavao kaže daje temelj sve¬ 
ga: vjera, ufanje i ljubav, ali daje od njih najveća ljubav. 

No ne uđe u grob. Ivan je poštivao prvenstvo koje je 
Isus obećao Petru, poštivao je autoritet koji dolazi od Bo¬ 
ga. Unatoč tomu što je Ivan bio svjedok Petrova zataje- 
nja, poštuje Petra kojemu je Isus obećao dati ključeve 
kraljevstva nebeskoga. Cesto oni koji nose teret auto¬ 
riteta nisu onakvi kakvi bi trebali biti. Možda nas sa- 
blažnjavaju svojom arogancijom, slabošću, nerazborito- 
šću. Znam li se izdići nad ljudske slabosti i gledati u ljudi¬ 
ma vlast koju su dobili od Boga? Omalovažavam li ljude 
od autoriteta zbog njihovih slabosti? Osuđujem U ih? 
Ogovaram li ih? Mogu li se u duhu vjere izdići nad ljud¬ 
sko doživljavanje i u svemu gledati Boga koji stoji iza sla¬ 
bih, grešnih ljudi - kao što je stajao iza Petra? 

Petar uđe u grob, vidje plahtice i ručnik što bijaše 
oko Isusove glave koji je bio napose smotan na jednom 
mjestu. Tada uđe i Ivan, vidje i povjerova... Trenutak su¬ 
sreta s Isusom, ali ne na vidljiv način, nego u vjeri, koja 
se temelji na jasnim znakovima danim od Boga. Isus se 
apostolima postupno objavljivao: najprije preko znakova, 
a tek onda osobno. 

Što su ova dvojica vidjela? Tekst nije posve jasan, ali 
nas upućuje na stvarnost koju su doživjeli. Ručnik kojim 
je bila omotana Isusova glava i koji je bio napose smotan 

najednom mjestu bio je kao neka prazna čahura. Ostala 
je u onom stanju kako je omatala Isusovu glavu. Isusa, 
dakle, nitko nije ukrao, nitko nije dotaknuo ručnik. Isu¬ 
sovo tijelo je jednostavno nestalo iz omota, a omot je 
ostao... 

Živi Bog prisutan je i u meni i oko mene, svugdje. Po 
mnogim znakovima pripravlja me da mi se jednom objavi 
u punini. Prepoznajem li znakove po kojima mi Bog 
objavljuje svoju prisutnost? Kako mi se objavljuje ovoga 
časa? 

“Još ne bijahu razumjeli Pisma daje trebalo da Isus 
uskrsne od mrtvih.” Ivan u skromnosti i jednostavnosti 
priznaje da nisu razumjeli Pisma. Nakon tri godine dru¬ 
ženja s Isusom nisu razumjeli ni Isusovih riječi da će 
uskrsnuti! 

Kako Isusova stvarnost teško ulazi u moje srca! Koli¬ 
ko vremena treba da prihvatim Isusove mis li, poglede, 
osjećaje? Prihvaćam li istinu da još ne razumijem dovolj¬ 
no Isusa? I da trebam stalno napredovati u iskustvenoj 
spoznaji Isusa Spasitelja, Sina Božjega? 

Na putu u Emaus 

(Lk 24,13-35) 


Slušam razgovor u uskoj povezanosti s duhovnim 
vježbama. U njima sam razgovarao s Gospodinom. On mi 
je objasnio tajnu svoga i moga života. Sada se ohrabren i 
radostan vraćam na put na kojem me Isus prati u stopu. 

Dvojica učenika su izgubila nadu. Dezertirala su: 

a) jer su sve gledah svojim oč ima , 

b) jer su polovično shvaćali ono što je Isus govorio, 

c) nisu vjerovah onima koji su ga vidjeli živa. 

Moht ću: da prepoznam svoj životni put, Gospodina 

na njemu, sigurnost da sve patnje vode prema uskrsnuću 
i proslavi. 

Uskrsnuli postupno, ali sigurno ulazi u moju svako- 
dnevicu i tjera me da mijenjam životni hod od Emausa 
(vlastite sebičnosti) do Jeruzalema (života u zajedniš¬ 
tvu). 

Toga istoga dana kada je Isus uskrsnuo, pobijedio 
smrt, kada je trebalo khktati od veselja... 

Dvojica od njih, od onih koji su bih s Kristom, gledali 
su ga, slušali... Sama izvanjska blizina i slušanje Riječi, 
vršenje vjerskih čina nije dovoljno da me očuva od nespo¬ 
razuma i klonuća. 

Išli su iz Jeruzalema, iz zajednice u koju ih je Isus 
pozvao, napuštah su zadaću koju im je Isus povjerio, ra¬ 
zočarani zbog događaja koji su pokopah sve njihove nade. 

U Emaus, simbol moga osobnog, sebičnoga svijeta, u 
koji se vraćam nakon razočaranja. 

Razgovarali su i raspravljah o svim tim događajima. 
Ali su prihvatili samo ono što im je odgovaralo. Manjkala 
im je i nutarnja cjehna svega što je Isus govorio. Misterij 
Kristova križa bio je nepremostiva zapreka... Kad ne 
prihvaćam cjelovito Evanđelje, doživljavam neuspjehe, 
šokove, razočaranja Onda okrivljujem ljude, događaje, 

samoga Boga. Povlačim se u sebe. To su časovi tame i 
klonuća. Tada ne smijem mijenjati životni pravac. Mo¬ 
ram povjerovati da su moje muke plod neprihvaćanja cje¬ 
lovitoga Evanđelja. 

Približi im se Isus te pođe s njima. Tako se zbilo u 
ovim duhovnim vježbama... i na mom životnom putu. 
Uskrsnuli mi se priključuje. Hoda sa mnom. On je Bog sa 
mnom. Isus se hrabro uključuje u moje razgovore, ulazi u 
moju nutrinu, u moj svijet, moje osjećaje, brige, planove. 
Proživljava sa mnom moju situacije, muke, ne gubi strp¬ 
ljivost zbog moje neuljudnosti. 

“Što to putem pretresate među sobom?” Moli ih da 
mu kažu kako se osjećaju. Oni su neraspoloženi i ljutiti: 
“Zar si ti jedini stranac u Jeruzalemu te ne znaš što se u 
njemu dogodilo?” On inzistira: “Što to?” Oni odgovore: 

“Pa ono što se dogodilo s Isusom koji je bio silan pro¬ 
rok riječju i djelom, pred Bogom i pred cijelim naro¬ 
dom...” Takav Isus ih je oduševljavao. Za takvim su Isu¬ 
som oni pošli. Takav Isus je bio njihova nada i radost. Ni¬ 
su li moji životni stavovi slični? Prihvaćam samo ono što 
je lijepo, ugodno, što razveseljuje. Sve je to samo jedan 
dio stvarnosti. Pola stvarnosti. 

“...kako ga naši glavari svećenički i članovi Velikog 
vijeća predadoše da bude osuđen na smrt te ga razape- 
še.” Razočaranje potpuno. Razlozi veliki: osudili su ga 
svećenici - Božji namjesnici i Veliko vijeće koje je od Bo¬ 
ga dobilo vlast. Sve je svršilo neuspjehom, razočaranjem, 
prazninom, smrću. Kapitulirali su. Srušilo se sve što su 
gradili. Žene na grobu? Bio je prazan. 

“O ljudi bez razumijevanja i spore pameti za vjero¬ 
vanje svega što su proroci govorili!” On ne daje jeftinu 
utjehu. Govori im da su spore pameti da vjeruju sve, a ne 
samo nešto. Tako ih Isus okreće prema rješenju. Sre¬ 
dišnja točka povijesti odakle se sve može shvatiti i pri¬ 
hvatiti jest sam Isus Krist. Sve upućuje na njega, sve za¬ 
vršava u njemu. On je sudbina čovječanstva. Isusov 
pashalni misterij je središte povijesti. 

“Zar nije trebalo da to Mesija pretrpi da uđe u svoju 
slavu?!” Isus izražava neophodnost da se sve trebalo do¬ 
goditi kako Otac hoće. Isus želi u njima spojiti smrt i 
uskrsnuće u cjelinu. Ponašanje ove dvojice se promijeni¬ 
lo. Sad su raspoloženi, otvoreni, radosni, prosvijetljeni. 

“Ostani s nama, jer je večer; dan je već na izmaku!” 
Ovom molitvom izriču najdublju ljudsku težnju za Bo¬ 
gom. Bili su obraćeni. I moje obraćenje je u tome da 
naučim gledati, slušati, shvaćati svoju povijest u sklopu 
Isusova djela spasenja. Kad se susretnem s Uskrsnulim, 
moj životni hod, i nakon tragičnih zbivanja, može se mir¬ 
no nastaviti prema Cilju. 

“Dok je sjedio... uze kruh... razlomi ga pa im ga da¬ 
de. Njima se otvoriše oči i prepoznaše ga... Ali njega ne¬ 
stade ispred njihovih očiju!” Isus im se objavio kada je 
htio. I meni se objavljuje kad hoće. Ako molim, ako če¬ 
kam, sigurno će mi se objaviti. Kada je nestao ispred nji¬ 
hovih očiju, znali su da je nevidljiv s njima, da ih prati u 
stopu. 

“U isti se čas digoše i vratiše u Jeruzalem.” To je plod 
susreta s Isusom. To je plod dobro obavljenih duhovnih 
vježba. Na mom životnom putu više mi ne smeta ni 
umor, ni tama, ni glad, ni loši putovi. 

Nađoše Jedanaestoricu s njihovim drugovima Vrati¬ 
še se na put kojim ih je Isus poveo, k povjerenoj zadaći, k 
ljudima s kojima trebaju živjeti. 

Kad se susretnem s Kristom, rado se vraćam u zajed¬ 
nicu, na posao, u život za druge. 

Uskrsli Isus među svojim učenicima 

(Mk 16,14; Lk 24,36-43; Iv 20,19-29) 


Tijekom uskrsnoga dana učenici su dobivali sve više 
informacija o Isusu uskrsnulome. Tako ih je Isus pripre¬ 
mao za večernji susret. 

“Uvečer, dok su vrata kuće bila zatvorena zbog straha 
od Židova, dođe Isus...” Možda je Isus če k ao večer, jer je 
ona vrijeme intimnosti (kao što je to bilo na Posljednjoj 
večeri)? Možda je čekao da se apostoli otvore stvarnosti o 
kojoj im je govorio? 

“...dok su vrata kuće bila zatvorena”. Zatvorenost, 
njihova i moja nemoć da se otvorimo pravoj stvarnosti, 
vječnoj istini, dobroti, ljubavi, velika je kočnica na putu 
prema vječnosti. Isus je jači od njihove i moje zatvoreno¬ 
sti. 

“...od straha pred Židovima”. Oni su u petak izgleda¬ 
li jači od Isusa, od istine, od pravde... Apostoli se pokuša¬ 
vaju, na primitivan način, zaštititi: zaključali su i zabari¬ 
kadirali vrata. Još nisu imali snage Duba Svetoga da 
nadvladaju strah. Svi imamo neke svoje “Židove” - i u 
svom biću i izvana: bojimo se neuspjeha, slabosti, ne¬ 
pravde, napora i žrtava, ljudskih misli i riječi, zlih postu¬ 
paka, samoće... smrti. Prepoznajem li u sebi strah i za¬ 
tvorenost? Isus je pobijedio smrt, izvor svih strahova. 
Pokazao mije da se preko svih gubitaka može i mora doći 
do pobjede, do života Vjerujem li mu? 

“...dođe Isus i stade u sredinu”. Ne smetaju mu za¬ 
tvorena vrata ni strah učenika Za njega nema više za¬ 
preka. On želi doći k meni u moje zatvoreno srce. Ako ga 
zamolim, On će sada doći. Dokaz njegove prisutnosti jest 
mir u srcu. To je njegov pozdrav, dar svima 

“Isus im reče: ‘Mir vama 1 ’” Želi mi dati svoj mir, mir 
pobjednika, mir sigurnosti. Mir svijeta je u postignuću 
nekoga dobra koje prolazi. Mir Kristov je trajni mir. Te¬ 
melji se na istini da u svakoj prilici i neprilici mogu du- 

hovno rasti, ići prema cilju. To je mir borca koji je dobro 
naoružan i koga neprijatelj ne može svladati. 

“Pokaza im ruke i bok!” - znakove svoje borbe, pat¬ 
nje i pobjede. On je onaj isti Isus koji je bio predan, mu¬ 
čen, raspet. Sada je opet živ. 

“Kao što je mene poslao Otac, tako i ja šaljem vas!” 
Ponovno im govori: “Mir vama 1 ” A onda im naređuje da 
nastave njegovo djelo spasenja. On im osigurava mir, a to 
znači pobjedu nad svim neprijateljima Jesam li spreman 
surađivati u Kristovu djelu spasenja? Imam li u sebi nje¬ 
gov mir? Širim li ga oko sebe? 

“Primite Duha Svetoga! Kojima oprostite grijehe, 
oprošteni su im; kojima zadržite, zadržani su im!” Daje 
im dar Duha Svetoga i moć opraštanja grijeha. Apostoli 
su slabi ljudi. Duh Sveti bit će njihova snaga. Kod ispovi¬ 
jedi, u formuli odrješenja slušam riječi: “...I izlio je Duha 
Svetoga za oproštenje grijeha...” Duh čisti od grijeha, 
preobražava, daje Božji život. 

Isus naređuje svima da opraštamo grijehe izvan sa¬ 
kramenta pomirenja. Samo snagom Duha Svetoga čo¬ 
vjek može velikodušno i radosno oprostiti drugima. Mo¬ 
lim li snagu Duha Svetoga da mogu drugima oprostiti? 
Osloboditi se gorčine, ljutnje, želje za osvetom? 

“Dok ne vidim na rukama njegovim znak od čavala i 
ne stavim prst svoj u mjesto od čavala i ne stavim ruke 
svoje u njegov bok, neću vjerovati.” Toma nije bio s osta¬ 
lima. Iz konteksta zaključujemo da je izgubio vjeru i na¬ 
du, sklon pesimizmu. Slika svih nas koji smo nevjerni, 
pesimisti, nepovjerljivi prema ljudima. To nas zatvara 
pred drugima i pred Bogom. 

“Mir vama!” - “Pruži prst svoj ovamo: evo mojih ru¬ 
ku! Pruži ruku svoju i stavi je u moj bok te ne budi više 
nevjernik, već vjernik!”... Toma se više pouzdavao u svo¬ 
ja iskustva, nego u Gospodinove riječi. Mnogi danas tra¬ 
že “znake s neba” zato jer ne vjeruju jednom izrečenoj 
“Božjoj riječi koja će ostati i onda kada prođu nebo i zem¬ 
lja”. Trebam se pitati: vjerujem li Bogu, njegovim riječi¬ 
ma, ili sebi i svojim iskustvima? 

“Gospodin moj i Bog moj!” Riječi divljenja, kajanja, 
radosti i klanjanja. 

“Jer me vidiš, vjeruješ. Blago onima koji će vjerovati, 
a da nisu vidjeli!” Ne vidjeti, a vjerovati znaci ne oslanja¬ 
ti se na svoje osobno iskustvo, nego isključivo na riječ 
Božju. Ako vjerujem da mi Bog sve okreće na dobro, neće 
mi biti teško povjerovati i onda kada mi se čini daje sve, 
pa i Bog, protiv mene. Nije važno razumijem li to ili ne. 
Dijete vjeruje ocu. Molit ću Gospodina da mi se objavi, da 
mi kaže makar riječi prijekora, ali riječi koje će me uvje¬ 
riti da je On živ, prisutan u meni, da On i u meni pobje¬ 
đuje sve zlo. 

Uskrsnuli na Genezaretskom jezeru 

(lv 21,1-19) 


Isusovo Uskrsnuće srž je kršćanske vjere, jamstvo da 
će nadživjeti kušnje, slabosti svojih članova i mržnju pro¬ 
tivnika. Snaga kršćanstva je uskrsnuli živi Krist. Smrt, 
ubijanja, ratovi, tjeskobe, razočaranja, nemiri i nesigur¬ 
nosti ne mogu uništiti nadu ukorijenjenu u Uskrsnulom. 
Krist nam govori: “Uskrsnuo sam, i sada sam s tobom!” 
Ljudi su ga ubili, a On je nadvladao smrt. Ljudi ga ubija¬ 
ju grijesima, ali On uskrisava u sakramentu pomirenja. 
Ubijaju ga ubijajući njegove učenike. No njihove smrti 
sjeme su novih vjernika. 

Unatoč slabostima, pogreškama, kukavičluku, luta¬ 
njima, grijesima - radost treba ispunjavati svako vjer¬ 
ničko srce. Isus je živ. Njega više nitko ne može ubiti. Nje¬ 
ga nitko ne može pobijediti. I mi ćemo s njim sigurno pobi¬ 
jediti. Kad stvarnost Isusova uskrsnuća bude moje dubo¬ 
ko osobno iskustvo, bit ću autentičan Kristov svjedok. 

U duhu sam na Genezaretskom jezeru. Isus se objav¬ 
ljuje učenicima kao Spasitelj, Brat, Prijatelj. Za njih je 
dao život. Oprašta im kukavičluk, grijehe, slabosti. On s 
njima računa i oni s njim računaju. Bit će s njima uvijek: 
kada toga nisu svjesni, kad ih poslovi odviše zaokupe, u 
nezadovoljstvu radi neuspjeha, u probdjevenim noćima, 
kad su umorni od posla, gladni, bezvoljni. 

“Djeco (dečki), zar nemate malo ribe?” govori iz ju¬ 
tarnje polutame. Svjesni su svoga neuspjeha. Ovo ih pi¬ 
tanje pogađa jer ga nemaju čime ponuditi. 

“Nemamo!” - promrsili su. Kako je teško nakon ne¬ 
uspjeha pobijediti neraspoloženje! Još je teže kada ne¬ 
uspjeh moramo priznati drugima! A ipak to je sudbina 
svih nas. 

“Bacite mrežu na desnu stranu lađice i naći ćete!” Je 
li to zapovijed, sugestija, molba ili možda čak ironija? Ili 
je možda stranac s obale nešto primijetio? 

Baciše je i već je nisu mogli izvući zbog mnoštva riba. 
Poslušali su. Ne ovise li životni uspjesi o mojoj poslušno¬ 
sti Božjem glasu, ali i o mojoj upornosti? 

Ivan reče Petru: “To je Gospodin!” Ivan ima čisto 
srce i zato prepoznaje Boga i u ovim prozaičnim okolno¬ 
stima, u ovom jutarnjem mamurluku. Prepoznajem li ja 
svugdje Isusa? 

Petar navuče na se gornju haljinu te skoči u more. U 
njemu se sve pokrenulo prema Gospodinu. Ostavlja ribe, 
mreže, drugove, lađicu da bi što prije bio uz svoga Isusa. 
Neraspoloženje teškoga jutra pretvara se u ushit, odu¬ 
ševljenje, sreću. 

Drugi učenici dođoše lađicom... vukući mrežu s riba¬ 
ma. Smirenija i prirodnija reakcija, ali ista ljubav prema 
Isusu i ista želja da ga što prije vide. I jedna i druga reak¬ 
cija bile su dobre, u skladu s njihovim naravima. Vjeru¬ 
jem li da različite reakcije mogu proizlaziti iz iste, prave, 
velike ljubavi? Otkrivam li različitost karizama? 

Kad iziđoše na kopno, opaziše kruh, razgorjelu žera- 
vu i na njoj ribu. Isus im je pripravio doručak. Jutros go¬ 
tovo da i nema riječi. Ozračje je tople, prijateljske, po¬ 
vjerljive ljubavi. Isus pokazuje da im oprašta kukavičluk 
Velikoga petka. Ne razgovaraju ni o čemu “velikom”. 
Isus im pokazuje svoju ljubav. Ona će im dati snage da za 
Isusa i život dadnu. Prisjetit ću se intimnih trenutaka 
Gospodinove ljubavi. Dopustit ću i ja toj ljubavi da me 
obuhvati, zagrli, ponese. 

Isus se primakne, uzme kruh pa im ga dadne, ribu 
isto tako. Gledam Isusa kako uzima kruh i ribu i pruža 
svakom učeniku s jednostavnom toplom ljubavlju. Gleda 
s nježnošću one po koje je išao čak u smrt. Oni su sada 
jedno s njim i međusobno. Više nema nesporazuma, pro¬ 
tivljenja. Isusova ljubav ih je uvela u njegovo Kraljev¬ 
stvo. Oni će nastaviti njegovo djelo. 

Sada Isus dolazi k meni, pruža mi kruh, stavlja na nj 
ribu, pogledom se susrećemo... 

“Šimune, sine Ivanov, ljubiš li me više nego ovi?” - 
Prisno ozračje, prisno pitanje. Temelj Crkve bit će ne 

intelektualna, politička, ekonomska ili organizacijska 
spretnost, ne sposobnosti, ne ljudska moć, nego - ljubav. 
Ona je alfa i omega u Kristovu kraljevstvu. 

“Da, Gospodine, ti znaš da te ljubim.” Petrov odgo¬ 
vor je odlučan i skroman. Njegova je ljubav zrela i jaka. 
Krist mu može povjeriti svoju Crkvu. Ne smetaju mu Pe¬ 
trove slabosti i padovi. 

“Pasi jaganjce moje..., pasi ovce moje!” Povjerava Pe¬ 
tru i nasljednicima da se brinu za Crkvu na Kristov na¬ 
čin: “Staiješina među vama neka bude kao poslužnik... 
Ja sam među vama kao poslužnik!” (Lk 22,26.27). 

“Kad si bio mlad... hodao si kud si htio. Ali kad osta- 
riš... drugi će te... voditi kamo ti ne bi htio.” Mlad po do¬ 
bi ili po mentalitetu je onaj koji radi po svojoj glavi i ne 
prima ničijega savjeta. Nije li Petar čak i Isusu davao 
savjete? Znak zrelosti duhovnoga života je kada čovjek 
sluša Božji glas. Tada mu nije važno što i gdje radi. 
Važno mu je da samim sobom slavi Boga. Čovjek svojim 
umiranjem može više učiniti nego svojim djelovanjem. 
To je božanski pogled na stvarnost. 

“Slijedi me!” - slušaj moju riječ, daj se voditi od moga 
Duha. Poslušat ću Isusa. 

Pratim događaj, gledam Isusa, učenike, slušam go¬ 
vor, upijam u sebe dojmove. Molim za milost iskustva 
stalne Božje prisutnosti. 

Nato ga sabrani upitaše: “Gospodine, hoćeš li u ovo 
vrijeme u Izraelu opet uspostaviti kraljevstvo?” On im 
odgovori: “Nije vaše znati vremena i zgode koje je Otac 
podredio svojoj vlasti. Nego primit ćete snagu Duha Sve¬ 
toga koji će sići na vas i bit ćete mi svjedoci u Jeruzale¬ 
mu, po svoj Judeji i Samariji i sve do kraja zemlje.” Kada 
to reče, bi uzdignut njima naočigled i oblak ga ote njiho¬ 
vim očima. I dok su netremice gledali kako On odlazi na 
nebo, gle, dva čovjeka stadoše kraj njih u bijeloj odjeći i 
rekoše im: “Galilejci, što stojite i gledate u nebo? Ovaj 
Isus koji je od vas uznesen isto će tako doći kao što ste 
vidjeli da odlazi na nebo.” Onda se vratiše u Jeruzalem s 
brda zvanoga Maslinsko, koje je blizu Jeruzalema, uda¬ 
ljeno jedan subotnji hod. “I pošto uđu u grad, uspnu se u 
gornju sobu gdje su boravili Petar i Ivan i Jakov i Andri¬ 
ja, Filip i Toma, Bartolomej i Matej, Jakov Alfejev i Ši- 
mun Revnitelj i Juda Jakovljev - svi oni bijahu jedno¬ 
dušno postojani u molitvi sa ženama, i Marijom, majkom 
Isusovom, i braćom njegovom.” 

Druga Božanska Osoba, Isus Krist, sišao je s neba na 
zemlju, hodao njome, propovijedao Radosnu vijest, izvr¬ 
šio djelo otkupljenja, dokazao da je Emmanuel - uvijek 
prisutni Bog - i onda kada ga ne vidimo i ne osjećamo. 
Kad su apostoli dozreli u vjeri, nestao je ispred njihovih 
očiju. No nevidljiv, prisutan je na svakom mjestu, u sva¬ 
koj duši, za sva vremena Njegovo Uzašašće bilo je korak 
naprijed u životu Crkve, priprava za dolazak Duha, koji 
ljude upućuje u svu istinu. “Kad budem uzdignut sa 
zemlje, sve ću privući k sebi!” Preko križa Sin Čovječji 
uzdignut je u božanski život i za sobom je privukao čita¬ 
vo čovječanstvo. 

Na oproštaju s apostolima Isus je rekao: “Dana mi je 
sva vlast na nebu i na zemlji! Pođite i učinite mojim uče¬ 
nicima sve narode krsteći ih u ime Oca i Sina i Duha Sve¬ 
toga i učeći ih vršiti sve što sam vam zapovjedio. I evo, ja 
sam s vama u sve dane do svršetka svijeta.” Isusova vlast 
je pobjeda Dobra nad Zlim, grijehom, smrću. Isusovi uče¬ 
nici trebaju uputiti sve ljude u tu stvarnost. Krstiti ih 
znači omogućiti im da uđu u Život Oca, Sina, Duha Sve¬ 
toga. Vršiti zapovijedi znači živjeti Božjim životom i vrši¬ 
ti Božja djela. Isus je uvijek i svugdje prisutan. Kad se 
netko otvori njemu, pobjeđuje zlo u sebi i oko sebe. Zato 
Isus govori: “Tko uzvjeruje, u moje će ime izganjati zlo¬ 
duhe, novim će jezicima zboriti, zmije uzimati; i popiju li 
što smrtonosno, neće im nauditi; na nemoćnike će ruke 
polagati i bit će im dobro...” Sve su to slike snage Duha 
Božjega u nama slabim ljudima, slike Isusove pobjede 
nad zlom u nama i oko nas. Da bi apostoli mogli izvršiti 
Isusovo djelo, Isus im obećava silu Duba. 

I dok su apostoli promatrali Isusa kako postaje ne¬ 
vidljiv, anđeli im govore: “Galilejci, ovaj isti Isus koji je 
uznesen na nebo, isto onako kako ste ga vidjeli da odlazi 
na nebo, vratit će se.” Isusov vidljivi odlazak je privre¬ 
men. Oblak koji gaje zastro njihovim očima hebrejski je 
izraz koji nam govori da vječnost nadilazi naše ograniče¬ 
no, ljudsko zemaljsko iskustvo. 

Produhovljenje započeto po Duhu Svetom u Isusovu 
Utjelovljenju nastavlja se oblikovanjem svakoga čovjeka 
u Božjega Sina Isusovo se tijelo u Mariji postupno obli¬ 
kovalo. Tako se Isus postupno oblikuje u čovjeku. Čovjek 
postupno prestaje biti tjelesan, senzualan, sebičan, pod¬ 
vrgnut nagonima, da bi istodobno postajao duhovan, ne¬ 
sebičan, slobodan od nagona za čistu ljubav. I apostoli su 
postupno rasli u Duhu: za Isusova života nisu prihvaćali 
Kristov program, a sad se “s velikom radošću vraćaju u 
Jeruzalem te sve vrijeme blagoslivljaju Boga”. 

Isus Krist je u svojoj božanskoj slavi “sakriven” na¬ 
šim očima, a ipak tako prisutan da ga uvijek možemo s 
nadom čekati i sa sigurnošću ga otkrivati i tako se pri¬ 
pravljati za njegov konačan slavni dolazak. Prisutan je u 

sakramentima. U molitvama, radu, žrtvama, poslanju 
vjernika. Po Euharistiji je prisutan u svemiru i po njoj či¬ 
tav svemir postaje Euharistija - proslava Boga. 

Apostoli su puni njegove prisutnosti: “Znamo kome 
smo povjerovali!” Spremni su se za njega istrošiti. Rade 
na zemlji, ali misle na vječnost. Pomažu ljudima u njiho¬ 
vim tjelesnim potrebama da bi im spasili duše. Vođeni 
Kristovim Duhom šire Istinu o vječnom životu kao najsi¬ 
gurnijoj stvarnosti, o Ljubavi koja izvire iz Božjega Srca, 
o Milosti koja grli sve ljude. 

Poslani su objaviti ljubav Očevu koji po Kristu daje 
Duha da bi čitavo čovječanstvo imalo udjela u božan¬ 
skom životu. 

Duhovne vježbe su pri kraju. Isus Krist koji nam se u 
njima objavljivao možda će se “sakriti ispred naših oči¬ 
ju”. No On je uvijek s na m a. Svjesni njegove prisutnosti, 
predanjem Duhu Svetom, svjedočit ćemo za njega, svima 
naviještati Istinu o Kraljevstvu liječeći svaku bolest i 
svaku slabost sa sigurnošću da nas čeka stan koji nam je 
Isus otišao pripraviti. 

Isus nas ohrabruje: “Ne bojte se, ja sam s vama u sve 
vrijeme do svršetka svijeta!” 

Duh Sveti 


Isus je došao na svijet da nam donese spasenje, Božji 
život, život u Duhu Svetom. Nakon Isusova djela spase¬ 
nja Duhu Svetomu je povjereno da svakoga čovjeka i cije¬ 
li svijet uvede u to spasenje. Zato je sadašnje vrijeme - 
vrijeme, era Duha Svetoga. 

Isus je na Posljednjoj večeri u ozračju intimnosti re¬ 
kao apostolima: “Bolje je za vas da ja odem. Ako ne 
odem. Duh neće doći, ako li odem, poslat ću ga k vama.” 

I. Duh Sveti je najveći plod spasenja: 

a) Duh Sveti je Duh istine. Upućuje nas u svu Isuso¬ 
vu istinu. Isus je govorio apostolima da mnogo toga “sa¬ 
da ne mogu razumjeti, ali će razumjeti kasnije, kada do¬ 
đe Duh Sveti”. Čovjek ne može razumjeti Božjih tajna, ni 
sebe, ni svoj život, ni događaje u povijesti ako mu Bog ne 
dadne svoga Duha. Apostoli su kroz tri godine druženja s 
Isusom jedva što razumjeli od onoga što im je govorio. 
Poslije, Duhom prosvijetljeni, sve razumiju. 

b) Duh Sveti je Tješitelj. On tješi, jača, ohrabruje. On 
ne oduzima križ, ne osigurava lagodan život, ali nas dje¬ 
lotvorno uvjerava kako su sve patnje dragocjene, kako 
nas preobražavaju. Tako one prestaje biti gorke, iako 
uvijek ostaju teške. Snaga Duha Svetoga omogućuje čo¬ 
vjeku da ne malakše, da nosi križ smireno, strpljivo i s 
ljubavlju. 

c) Duh Sveti je Branitelj. U nama pobjeđuje Zloga. 
Raskrinkava v njegove zamke i prijevare. Daje nam mir 
i sigurnost. Čovjek, ispunjen Duhom Braniteljem, iako 
slabo stvorenje, osjeća se zaštićenim, poput djeteta bez¬ 
brižan. Zli mu ništa ne može nauditi. 

II. Duh Sveti je uvijek prisutan: 

a) u djelu stvaranja kao izričaj Božje dobrote. “Leb¬ 
dio je nad vodama” i rađao život, 

b) upravljao je poviješću svijeta. 

c) određivao je povijest Izabranoga naroda, 

d) u punini vremena osjenio je krilo Djevice Marije da 
je mogla začeti i roditi Sina Božjega, 

e) u Dubu Svetom Otac je na Jordanu objavio Isusa 
kao Ljubljenoga Sina u kome je sva njegova milina. Duh 
Sveti je nadahnjivao i poticao Isusa: da ide u pustinju, da 
propovijeda, da čini čudesa, da liječi, da izgoni đavle, da 
prihvati i najstrašniju smrt iz ljubavi. Duh Sveti ga je 
uskrisio, proslavio, uveo u Očev život. 

Otac daje Duha svoga svakome: svecu i grešniku, 
vjerniku i nevjerniku, shizmatiku i heretiku. Njegovo 
djelovanje nije vezano uz vanjske znakove. Duh puše 
gdje hoće, kada hoće i kako hoće - kaže sam Isus. 

No Duh na poseban način djeluje u Crkvi. Crkva se 
rodila dolaskom Duha Svetoga. Duh Sveti je duša Crkve. 
On je oživljuje, nadahnjuje, oplođuje i vodi. Napose je 
djelotvoran u sakramentima: u krštenju postajemo djeca 
Božja, baštinici Božjega života, članovi Božjega naroda. 
U potvrdi daje nam se Duh da u životnoj borbi sačuvamo 
Božji život; to je ljubav. U Euharistiji pretvara stvorenu 
materiju u Tijelo i Krv Sina Božjega, a nas po njoj sjedi¬ 
njuje s njim. U ispovijedi oprašta grijehe, daje slobodu od 
zla i sigurnost da smo, unatoč prošlim grijesima, voljena 
djeca Božja. U pomazanju nas čini dionicima Kristove 
patnje i pobjede. U svetom redu posvećuje i svećenikovu 
osobu i druge po njemu. U ženidbi daje bračnim drugo¬ 
vima snagu da duh bude jači od tijela, ljubav jača od se¬ 
bičnosti, da daju djeci ne samo tjelesni, nego i duhovni, 
Božji život. 

Po sakramentima Isus Crkvu, svoju Zaručnicu, oživ¬ 
ljuje, uljepšava, čini je podatljivom njegovim zahvatima, 
ispunja je Božjim životom; oplođuje je da može rađati 
Božju djecu. Kako je Crkva ljudska zajednica slabih, krh¬ 
kih i nestalnih ljudi, Duh Sveti je oživljuje, pridiže, čisti, 
jača, čuva od ovozemaljskoga shvaćanja života, mijenja 
je, preobražava, potiče je da ide putovima Božjim, da se 
usavršava, da bude sve sličnija Isusu, svome Zaručniku. 

Kao što Duh Sveti oživljuje cijelu Crkvu, tako oživlju- 
je, prosvjetljuje, potiče i vodi svakoga njezina člana. Duh 
Sveti, dakle, oblikuje i moj život! Prisutan je u mom ži¬ 
votu po sakramentima, po dobrim djelima, molitvama, 
žrtvama. Nadahnjuje me, potiče, jača. Sve što se u meni i 
oko mene zbiva upravlja prema Cilju. U svjetlu vjere 
otkrivam djelovanje Duha na svakom mom koraku, u 
svakom trenutku, u svim prilikama i neprilikama, u 
svim događajima i doživljajima. On djeluje na najrazliči- 
tije načine... Najveća je mudrost života prepoznati pri¬ 
sutnost Duha Svetoga, znati surađivati s njim, prepušta¬ 
ti se njegovu blagotvornu djelovanju. 

Simboli i djelovanje Duha Svetoga 


Duh Sveti nam otkriva svoju prisutnost i svoje djelo¬ 
vanje po simbolima, znakovima. Objavljivao se: 

a) kao golub objavio se na Jordanu kod Isusova 
krštenja. Golub simbolizira prisnost, intimnost i posla¬ 
nje. Hebrejskim jezikom golub se kaže Jona. A taj je pro¬ 
rok bio poslan i označava sve od Boga poslane osobe. Isus 
je “Miljenik, Izabranik, ali i Poslanik Božji”. Duh Sveti 
daje čovjeku ove dvije osobine: doživljuje se kao miljenik, 
izabranik, ali i onaj koji je poslan naviještati ovo prisno 
iskustvo odnosa s Bogom; 

b) kao olujni vjetar koji ruši sve što nije u skladu s 
voljom Božjom, što nije utemeljeno na Bogu, što nije iz¬ 
građeno po Božjem planu (kao bespravno izgrađene vi¬ 
kendice ili vile); 

c) kao vatra koja svijetli u tami i grije ono što je hlad¬ 
no, bez topline ljubavi. Na našem svijetu nema života bez 
svjetla i topline. Tako nema ni Božjega života bez Istine i 
Ljubavi, a to su plodovi Duha. Vatra je sredstvo čišćenja. 
Čisti dragocjene metale, dijeli trosku od kovine. Vatra 
Duha Svetoga čisti čovjeka od svega što je prljavo, pomi¬ 
ješano s nečim što nije dostojno Boga; 

d) kao novi ljudski i božanski jezik kojim govorimo u 
Božjem Duhu. Tako nas i Bog i ljudi mogu razumjeti. Je¬ 
dini jezik koji razumiju svi, i Bog i ljudi, jest jezik ljubavi; 

e) kao zrak koji udišemo. Kao što naše tijelo ne može 
živjeti bez zraka ni 3 minute, tako ni naš duh ne može 
živjeti bez Božjega Duha. Na Uskrs Isus je dahnuo u apo¬ 
stole i rekao: “Primite Duha Svetoga...!”; 

f) kao izvor žive vode u pustinji. Naše je biće bez Du¬ 
ha Božjega kao pustinja bez vode: suha, besplodna, bez 
života. Kad padne kiša Duha ili kad provre Izvor, nasta¬ 
ne živa, plodna, bogata oaza. 

Život u Duhu najviše se očituje u mom djetinjem od¬ 
nosu prema Bogu, mom ljubljenom Ocu, i u mom odnosu 
prema ljudima koji mi postaju bliski i dragi. Što su moji 

odnosi prema Ocu i braći otvoreniji i topliji, to mogu biti 
sigurniji da je Duh Sveti djelotvorno prisutan u meni. 

Duh Sveti stalno u meni djeluje. Ako sam pažljiv, la¬ 
ko prepoznajem njegovo blagotvorno djelovanje: plodovi 
Duha Božjega su dobre misli, dobre riječi, dobra djela, 
dobre nakane i želje. Isus reče: “Bez mene ne možete uči¬ 
niti ništa!” Duh Sveti me, kao i apostole, mijenja, suobliču- 
je Isusu Kristu, čini me dostojnim djetetom nebeskoga Oca. 

Djelovanje Duha Svetoga otkrivam u svakodnevici. 
Stalno me oživljuje, oplođuje moje mis li, riječi i djela: 
daje da dobro mislim o svima, daje da izgovorim pravu ri¬ 
ječ u pravo vrijeme, na pravi način, daje moć da vršim 
svoje dužnosti iz čiste ljubavi, da strpljivo i s ljubavlju 
slušam drugoga, da činim dobro i nezahvalnima, da no¬ 
sim terete drugih, da imam vremena i za teške i antipati¬ 
čne, “jadne i nevrijedne”, jednostavno da radim, žrtvu¬ 
jem se ne očekujući odatle nikakve nagrade za sebe. 

Živjeti po Duhu Svetom - znači živjeti ljudski, kršćan¬ 
ski, svetački, savršeno, živjeti božanskim životom. Sve je 
u životu po Duhu: sav smisao svih naših molitava, žrta¬ 
va, sakramenata, dobrih djela, našega zajedništva. Ako 
živim po Duhu, u klici već na zemlji živim vječni život. 

Trebam se stalno moliti Duhu Svetom: da mi rasvi¬ 
jetli misli, dadne snagu mojim riječima, oplodi moje dje¬ 
lovanje, da imam ispravan odnos prema svakom čovjeku. 

Kada sam iskusio djelovanje Duha Svetoga u svojim 
mislima, riječima, djelima, zbivanjima oko sebe? Kako 
sam se osjećao kada sam se dao od njega voditi, a kako 
kada se nisam dao voditi? Zašto se nisam dao voditi? Na 
što me sada Duh Sveti potiče? 

Da bih prepoznao tragove njegova djelovanja, moram 
sve gledati u svjetlu vjere, u svjetlu Božjem. 

Što znači za mene dati se ovoga časa voditi od Duha 
Svetoga? 

“Svi oni koje vodi Duh Božji, sinovi su Božji” (Rim 8,14). 

Veliki, tajanstveni Bog, Stvoritelj, Otkupitelj, Posve- 
titelj, Smisao i Cilj moga života, Izvor svega Dobra, ne¬ 
prestano stoji preda mnom kao izazov, kao poziv da ga 
tražim, da ponovno započinjem i da mu stalno hitim u 
naručaj, da tako u njemu i po njemu ostvarim sebe. 

Tajna Trojstvenoga Boga nadilazi ono što shvaćam i 
što očekujem. Ona me izaziva da stalno tražim, da se 
propinjem, da idem dalje i dalje. Ići prema Bogu, otkriva¬ 
ti ga sve više znači svakodnevno mu postajati sve sličniji. 

Trojstveni Bog je Biće koje po svojoj biti ljubi, koje 
živi od ljubavi i za ljubav. Otac govori: “Ovo je Sin moj, 
Ljubljeni moj, u njemu mi sva milina” (Mt 3,17). Sin go¬ 
vori: “Moja je hrana da vršim volju Onoga koji me je po¬ 
slao!” Ova uzajamna upravljenost jedne osobe prema 
drugoj živi u njima kao treća osoba - Duh Sveti, njihova 
Ljubav, njihovo Zajedništvo, njihov Život. Tajna Presve¬ 
toga Trojstva otkriva nam da Bog nije samac, daje Bog u 
biti zajedništvo. On je u sebi neizreciva sreća. On želi 
druge učiniti sretnima kao što je On. 

U toj nakani stvara čovjeka na svoju sliku, sebi sli¬ 
čna: da mu može pokloniti svoju sreću, svoj život, svoju 
ljubav. “Na svoju sliku stvori Bog čovjeka, na sliku Božju 
on ga stvori” (Post 1,26). Kao što je Bog u biti Biće koje je 
trojstveno, koje živi u zajedništvu i od zajedništva osoba, 
tako i čovjek postiže svoju puninu, svoj smisao, svoju bit 
kad ostvari zajedništvo ljubavi s Bogom i drugim ljudi¬ 
ma. Ono po čemu je Bog Bog, po tome je i čovjek čovjek - 
po zajedništvu, po ljubavi. Što se čovjek više otvori prema 
Bogu i bližnjemu, to je više čovjek, jer je to sličniji Bogu. 

Za čovjeka nije bitno ono što misli, što govori, što ra¬ 
di, nego da iziđe iz sebe, da nađe smisao svoga života u 
drugome i da nađe svoju sreću u davanju drugome, u 
životu s drugim. 

Čovjek je po svojoj biti traženje Boga, jer je u njemu 
najjača težnja za ljubavlju. Čovjek je potpun čovjek kada 
ljubi i kada je ljubljen. Čovjek je potpuno sretan kada je 




266 


Ignacijanske duhovne vježbe 


ozračen ljubavlju. Čovjek je siguran da ide prema Cilju 
samo onda kada napreduje u ljubavi. Kristove mi riječi 
trebaju neprestano odzvanjati u ušima i u srcu: “Ostani¬ 
te u mojoj ljubavi. Ostat ćete u mojoj ljubavi ako budete 
vršili moje zapovijedi, kao što sam i ja vršio zapovijedi 
Oca svog te ostajem u njegovoj ljubavi” (Iv 15,9). “Ovo je 
moja zapovijed: ljubite jedan drugoga kao što sam ja lju¬ 
bio vas. Nitko nema veće ljubavi od ove: položiti svoj 
život za svoje prijatelje... Ovo je moja zapovijed da ljubite 
jedan drugoga” (Iv 15,12-17). “A kada dođe Duh istine, 
uvest će vas u svu istinu. On neće govoriti sam od sebe... 
uzet će od onoga stoje moje i to objaviti vama” (Iv 16,13). 

Isus Krist zapovijeda da ljubim jer zna da bez ljubavi 
ne mogu ostvariti sliku Božju, ne mogu doći k njemu. On 
zna daje moje srce sebično i zato od mene traži bezuvjet¬ 
no izlaženje iz sebe, traži da se pretačem u drugoga. Zbog 
prevelike sebičnosti moje naravi ranjene grijehom, meni 
je ovo izlaženje teško, bolno kidanje. Zato je na ovoj zem¬ 
lji moj put do ljubavi ne uživanje, nego odluka da se odri¬ 
čem sebe, da se žrtvujem za druge, da budem spreman na 
patnju koja me čisti od sebičnosti, da prihvatim svoj križ 
i da ga nosim kao što je Isus nosio svoj i umro na njemu - 
iz ljubavi prema Ocu i meni. 

U tom mom bolnom izlaženju, u toj patničkoj ljubavi, 
Bog mi je blještavi uzor. Otac me je ljubio toliko da je za 
mene dao ono najdraže što je imao - svoga ljubljenog Sina. 
Isus me je, nadahnut Duhom, ljubio do smrti na križu. 

Učenik koga je Isus posebno ljubio najdublje je shvatio 
ovu Kristovu zapovijed. Zato nam govori: “Ljubljeni, lju¬ 
bimo jedan drugoga, jer ljubav dolazi od Boga i tko god lju¬ 
bi, od Boga je rođen i poznaje Boga... U tome nam se oči¬ 
tovala ljubav Božja što je Bog poslao na svijet svoga jedi- 
norođenoga Sina da živimo po njemu. U ovome se sastoji 
ljubav: nismo mi ljubili Boga, nego je on ljubio nas i poslao 
Sina svoga kao žrtvu pomirnicu za naše grijehe” (1 Iv 4,7). 

Kad tražim Boga - ljubim! Kad nalazim Boga - lju¬ 
bim! Kad se od Boga rađam - ljubim! Otac daje Sina, jer 
ljubi. Ja dajem najdraže kad ljubim! Ljubav se uvijek da¬ 
je! Ne zaustavlja se dok se posve ne preda! Tako ulazi u 
tajanstveni život trojstvene Božje ljubavi. 

Ljubav 

(1 Kor 13) 


Ljubav je snaga koja ruši sve zapreke, prodire u sve 
tamne zakutke svijeta, svladava sve udaljenosti između 
ljudi, pobjeđuje sebičnost, patnju, smrt. Ljubav nas na 
svojim krilima nosi do Srca Božjega. Ako ne odlučimo 
pravo ljubiti, ostajemo neostvareni, u srži nezadovolj¬ 
ni, nanosimo drugima boli, a i sami sebe osuđujemo na 
patnju. 

1 Kor 13,1-3: Ljubav je neopisiva riječima. Pavao je 
ne definira. Ili se živi pa onda i shvaća. Ili se ne živi i 
onda se i ne shvaća. Pavao govori samo o manifestacija¬ 
ma ljubavi koja se doživljava u dubini bića. Tko gori od 
ljubavi, može o njoj i govoriti. Za Pavla, koji je gorio, lju¬ 
bav je sve. Sve što nije prava ljubav kao entuzijazam, 
sentimentalnost, riječi... jest mjed koja zveči. Pravu lju¬ 
bav prepoznajemo intuicijom. Proročanstva bez ljubavi - 
ništa su, inteligencija bez ljubavi - ništa je, posljednji 
razlog u svakoj, posebno u svetoj znanosti mora biti 
isključivo ljubav. Teolog bez ljubavi nije nego umjetni 
cvijet s umjetnom bojom bez mirisa i bez plodova. Mjera 
ljudske vrijednosti jest samo jedna - ljubav. Ako bi čo¬ 
vjek i život dao, a da to nije iz želje za darivanjem, ne bi 
mu vrijedilo ništa. Može u čovjeku postojati prividni he- 
roizam, ali ako u svemu traži sebe, to je privid veliko¬ 
dušnosti, to nije ništa. Ljubav je po svojoj biti izlaženje iz 
sebe, nesebično davanje sebe, bez ikakve računice, bez 
očekivanja ikakve nagrade. Ona jednostavno uživa u to¬ 
me da se daje. 

Čovjek ljubi kad je spreman odreći se sebe. “Tko iz¬ 
gubi svoj život, sačuvat će ga.” 

1 Kor 13,4-6: Ljubav se shvaća logikom srca. “Srce 
ima svoje razloge koje razum ne razumije.” Ljubav se ne 
hvali, ne gleda sebe, ljubav je strpljiva, dugotrajna, ne 

vrti se oko sebe, zaboravlja sebe, ponizna je, sebe se odri¬ 
če, velikodušno podnosi drugoga, nije nepristojna, pro¬ 
finjena je i mila, plemenita, pazi na male stvari, ne traži 
priznanje, ne traži prednost, priznaje drugima dobro, ne 
zavidi, hvali druge, traži dobro drugoga, tuđi uspjeh do¬ 
življava kao svoj, raste preko uspjeha drugih, ne da se 
ogorčiti ni razljutiti zlom drugoga, spremno oprašta, ne 
pamti zlo, ne kapitulira u teškoćama već ih svladava, 
uvijek je tu za drugoga. Dobrostiva je i dobrohotna, ne 
veseli se nepravdi, ne raduje se tuđem padu i zlu, ne na¬ 
dima se, mirna je, blaga, tiha, prihvaća i čuva drugoga, 
ima suosjećanja s drugim, ako je stroga, nije oštra, nosi 
ulje blagosti, ne traži priznanje, nije ironična ni cinična, 
poštuje druge. 

1 Kor 13,7: Ljubav raste u zrelosti polaganim ko¬ 
racima, sve junački podnosi (umor, prijevaru, iskorišta¬ 
vanje, prezir, ismijavanje...), sve vjeruje, svemu se na¬ 
da, sve ispričava, daje šansu drugima da se poprave, do¬ 
pušta mogućnost čuda, dolazi u susret sa strpljivošću, 
ništa ne predbacuje, svojom dobrohotnošću pomaže 
obraćenje. 

1 Kor 13,8-12: Ljubav je vječna, nema kraja. Na kra¬ 
ju života ostaje nam život ljubavi. Sve se mijenja i nesta¬ 
je, samo nju nosimo u vječnost. Zato je ljubav u srcu 
usred ovoga svijeta dio vječnoga života. Sve drugo je ne¬ 
savršeno i prolazno. Stalnost postoji samo u ljubavi. Ona 
stvara jedinstvo. Djetinjasto, nestalno, promjenjivo u ljud¬ 
skoj ljubavi treba odbaciti. Treba ljubiti snažno. Treba 
joj se ozbiljno predati da bi se po njoj rodio pravi čovjek. 

Sada gledamo kao u ogledalu. U vječnosti ćemo gle¬ 
dati Boga jasno, izravno, licem u lice, srcem u srce, ti u 
Ti. Razumjet ćemo ga na način kako On nas razumije 
do kraja. 

Ljubav već sada u klici posjeduje nepromjenjivu vječ¬ 
nost, novi svijet, Boga Bog je po njoj već sada prisutan 
među nama, u nama Zato je ljubav jača od smrti. Do 
života u ljubavi treba doći u ovom životu, us kim putem i 

kroz tijesna vrata smrti - slijedeći Isusa Krista - utjelov¬ 
ljenu Božju ljubav. 

Ako u Hvalospjevu umjesto riječi ljubav stavimo riječ 
Krist, dobit ćemo njegov portret. 

Samo ljubav vrijedi i samo ona ostaje uvijek. Sve 
ostalo nije ništa. Moramo htjeti ići putem ljubavi. “Pri¬ 
mi, Gospodine, moju dobru volju, primi moju krhku, na¬ 
puknutu ljubav i pretvori je u svoju veliku božanski jaku 
ljubav!” 

1 Kor 13 ogledalo je poniznosti i svetosti. Ogledaj se 
često u njemu. Sve prolazi, a vječno ostaje samo ljubav. 

Kako da postignemo ljubav 

(kontemplacija) 


(DV 230-237) 


Ova kontemplacija, na kraju duhovnih vježba, više je 
od razmatranja, od vježbe. Predlaže mi nov, cjelovit po¬ 
gled na život, nov način bivstvovanja u svakodnevici, ne¬ 
prekidan način molitve u svemu i po svemu. Ona je 
prožimala sve vježbe, ali ima posebno značenje na koncu 
duhovnih vježba - nakon konačne odluke da stalno živim 
po zakonu Ljubavi. 

Sve je usredotočeno na ljubav kao temeljnu i vječnu 
stvarnost. Božja se ljubav objavljuje u stvaranju, u daru 
njegova Sina i Duha Ljubavi, u pobožanstvenjenju čovjeka. 

Moja je životna zadaća da u svemu pronađem Boga, 
njegovu prisutnost, njegovo djelovanje - da bih mu vratio 
ljubav za Ljubav. Zato se i dalje trebam oslobađati, raz- 
vlašćivati samoga sebe od svega što nije Bog. 

Isus Krist je Ocu u ljubavi vratio sebe i cijeli svijet. Ja 
kao Isusov učenik sebe i sve oko sebe vraćam Bogu u lju¬ 
bavi i u svemu ispunjavam volju Božju. Od Boga želim 
samo Milost i Ljubav. Kao Isusov učenik prihvaćam i 
križ jer je on najuočljivija manifestacija Ljubavi Božje 
prema meni i moje ljubavi prema njemu. Od Golgote da¬ 
lje svagdašnji križ je izvor života. 

Kao dijete Božje, po Kristu spašeno, po Duhu posve¬ 
ćeno, želim biti bitno jedno sa svojim Izvorom. Zato stal¬ 
no molim: “Uzmi, Gospodine, i primi svu moju slobodu, 
moju pamet, moj razum i svu moju volju, sve što imam i 
što posjedujem. Ti si mi to dao. Tebi, Gospodine, sve vra¬ 
ćam. Sve je Tvoje. Raspolaži sa svime po svojoj volji. Daj 
mi samo svoju ljubav i milost, i to mi je dosta.” 

Ovakva kontemplativna molitva briše razliku između 
misli i djela, riječi i srca, sebe i drugih. Biti kontemplati¬ 
van u akciji znači jednako tražiti Boga u djelovanju, u mo¬ 
litvi, u odnosima, u patnji, svugdje, jer Bog je u svemu! 

Da bih u svemu pronašao Boga, sv. Ignacije mi pred¬ 
laže: 

a) Da promatram dobročinstva koja sam primio od 
Boga Stvoritelja svijeta i svakoga čovjeka - iz ljubavi. 
Svijet i ja postojimo samo zato - jer smo od Boga voljeni. 
Bog upravlja poviješću svijeta i mojom poviješću - s lju¬ 
bavlju. Bog mi želi dati sebe, svoj božanski život - jer me 
ljubi... Pod uvjetom da se i ja predam Bogu - s ljubavlju. 
Zato čitavim bićem molim: “Uzmi, Gospodine, i primi...!” 

b) Da prepoznam prisutnoga Boga: u neživim stvari¬ 
ma, dajući im bivstvovanje, u biljkama, dajući im život, u 
životinjama, dajući im osjećanje, u ljudima, dajući im da 
mogu razumjeti i voljeti. Mene je učinio svojim hramom i 
želi se u meni trajno nastaniti. A ja mu se s najvećom lju¬ 
bavlju predajem: “Uzmi, Gospodine, i primi...!” 

c) Da prepoznam u svemu Boga koji djeluje. Svojim 
vječnim zakonima sve stvoreno neprestano usavršava i 
vodi prema punini. Prepoznat ću u sebi Božje djelovanje 
koje me želi učiniti što sličnijim sebi. Pustit ću Duhu 
Božjem da u meni moli: “Uzmi, Gospodine, i primi...!” 

d) Bog je izvor svakoga dobra, svake savršenosti, sva¬ 
ke svetosti. Kao što od sunca dolaze zrake svjetla na zem¬ 
lju, tako svi darovi dolaze od Boga I sve ono što ja imam i 
što jesam, dolazi od Boga moja snaga dolazi od Božje sna¬ 
ge, moja inteligencija od Božje inteligencije, moja dobrota 
od Božje dobrote, moja pobožnost od Božjega bitka, moje 
milosrđe od Božjega milosrđa... Zato sve u meni žudi za 
njim i potiče me da molim: “Uzmi, Gospodine, i primi...!” 

U svjetlu ove kontemplacije čitam riječ Božju zapisa¬ 
nu u Svetom pismu. Napose doživljavam ono što je Bog 
objavio u Psalmu 139. ili u Prvoj Ivanovoj poslanici - 
pjesmi ljubavi. Euharistiju doživljavam kao sakrament 
Ljubavi. Po njoj On sam mi svakodnevno dolazi i daje mi 
sva ostala dobra Po njoj i ja moram postati dar njemu. 

U duhu ove kontemplacije promatram ljude, stvari, 
zbivanja do u najsitnije detalje, jer Bog je u svemu, Bog 
sve podržava, Bog sve voli i želi da se preko svega predam 
njemu. 

Tri temelja zajedništva 


Bog je stvorio čovjeka na svoju sliku. Poslao je ljudi¬ 
ma Isusa koji je molio: “Oče, neka budu jedno kao što si 
Ti u meni i ja u Tebi!” Poslao nam je svoga Duha, pove¬ 
zanost između njega i nas, po kome se svi prepoznajemo 
kao braća i sestre. 

Čovjek se rađa, raste i razvija u obitelji, uči i radi s 
drugima. Jedini put čovjekova ostvarenja je bližnji. Kad 
je postao “čovjek za druge”, ostvario je samoga sebe. 

Prvi temelj zajedništva je vjera u čovjeka. “Mi smo 
djeca Božja i još se ne očitova ono što ćemo biti... Gledat 
ćemo ga kao što jest!” (1 Iv 3,2). “Čovjek beskrajno nadi¬ 
lazi samoga sebe” - kaže Blaise Pascal. Isus nas je učinio 
svojim svjedocima, svojim ambasadorima: “Tdite po svem 
svijetu i propovijedajte Radosnu vijest svakom stvore¬ 
nju...’ Gospodin je s njima djelovao i potvrđivao Riječ ču¬ 
desima...” (Mk 16,15-20). 

Vjerovati u čovjeka znači vidjeti njegovo dostojanstvo 
skriveno razumu i osjetilima. Vjera u Boga dovodi nas do 
vjere u čovjeka. 

Vjerovati u čovjeka znači vjerovati da mi se po njemu 
otkriva Bog, da mi po njemu govori, da je drugi čovjek 
moj put Bogu, most koji me veže s Bogom. 

Kad u toj vjeri gledam druge: susjede, suradnike, pri¬ 
jatelje i neprijatelje, simpatične i antipatične, sposobne i 
nesposobne, snagom Božjom nadvladavam sile zloga du¬ 
ha koji mi neprestano laže o drugima, ponižava druge 
preda mnom po njihovim slabostima i u meni izaziva ne¬ 
povjerenje, neprijateljstvo, sukobe, mržnju, odijeljenost i 
udaljenost. 

Kad u vjeri gledam drugoga, govorim novim jezikom 
ljubavi koji razumiju i Bog i ljudi. Jezik ljubavi proizlazi 
iz srca koje ljubi, jer “iz punine srca usta govore...” U 
svom odnosu prema drugima ravnam se ne po postupku 
drugih prema meni, nego po zakonu ljubavi koja je jača 
od nanesenoga mi zla 

Kad povjerujem u drugoga, ni zmije nepovjerenja i 
mržnje, ni otrov tuđega zla neće mi nauditi. Bit ću jači od 
zla u meni i od zla izvan mene. 

Kad povjerujem, ja ću u susretu s ljudima liječiti i 
pridizati slabe, bolesne, klonule, bezvoljne, slomljene, 
dotučene. Vraćat ću zdravlje, život, smisao za prave vred¬ 
note, radost, sreću. 

Prepoznajem li po plodovima svoga komuniciranja s 
drugima vlastitu kršćansku autentičnost i osobnu ukori- 
jenjenost u Krista? 

Drugi temelj zajedništva je djelotvorna ljubav. U 
svjetlu Lk 10,29 prepoznat ću jesam U drugima bližnji ili 
nisam. Živim li zajedništvo s drugima ili ga možda raza¬ 
ram? Milosrdni Samarijanac milosrdnim je srcem pre¬ 
poznao čovjeka u nevolji i samilošću pokazao da mu je 
blizak. Milosrdnim djelom mu se približio i trajno se s 
njim povezao. 

Mene okružuju ljudi koji su upali među razbojnike 
(sebičnjake, fanatike, grubjjane), u duši, a često i na tije¬ 
lu, ranjeni, izudarani, slomljeni, polumrtvi (bez volje da 
komuniciraju s ljudima). Pokraj njib drugi žive i rade, 
zaslijepljeni interesima, komotnošću, blokirani strašlji- 
vošću, “vide ih, zaobiđu i - prođu”. Jesam lija osoba koja 
ima oka i srca za drugoga? Isus je smjestio bogataša u pa¬ 
kao samo zato jer je uživao u svome bogatstvu i tako pre¬ 
vidio Lazara (Lk 16,19). Što bih znao reći o osjećajima, 
potrebama, mukama onih koje svakodnevno susrećem? 

Treći temelj zajedništva je bezuvjetno i neprestano 
opraštanje. Isus u Mt 18 govori “o nemilosrdnom sluzi”. 
Gospodar mu je oprostio 10.000 talenata, a on nije mogao 
oprostiti 100 denaral Zbog toga je bio najoštrije kažnjen. 
Isus na kraju parabole nemilosrdnima prijeti: “Tako će i 
Otac moj nebeski postupiti s vama ako od srca ne oprostite 
jedni drugima]” Mi smo svi slabi, grešni ljudi. Jedni druge 
vrijeđamo, ranjavamo, ponižavamo, iskorištavamo, muči¬ 
mo. Ako se želimo povezati samo s onima koji nas nisu po¬ 
vrijedili, onda nećemo živjeti ni s kim u zajedništvu. “Tko 
traži devu bez mane, neka odmah ide pješice!” kažu Arapi. 

Neću tražiti korektnost drugih prema meni, nego 
snagu opraštanja u sebi! 

Što činiti za dobre odnose s drugima? 


Želim imati dobre odnose s drugima. Takvi odnosi ne 
nastaju sami od sebe. Treba ući u dinamiku odnosa, ne¬ 
prestano nešto činiti da bih bio dobar. Što činiti? 

- Analiziram ljude oko sebe, no ne na štetu naših od¬ 
nosa. 

- Poštujem druge i to im pokazujem. 

- Ne idealiziram druge. 

- Ne dopuštam da u odnosu prema neugodnim ljudi¬ 
ma u srcu otvrdnem, ogrubim. 

- Otkrivam posebnosti i jedinstvenosti drugoga. 

- Izbjegavam nastojanje da promijenim one koji su 
mi dragi, kao i one koji su mi neugodni. 

- Dopuštam drugome da se slobodno razvija prema 
potrebama vlastite naravi. 

- Najprije uočavam i gledam pozitivne strane dru¬ 
gih, tek onda dopuštam da vidim i negativne. 

- Međusobni odnosi su promjenjivi. Ako ništa ne či¬ 
nim da ih poboljšavam, postajat će lošiji. 

- Neugodne doživljaje s drugima gledam kao nove 
spoznaje, nova korisna iskustva. 

- Nastojim biti učtiv. Pokazujem pozitivne osjećaje. 
Trudim se pokazati više naklonosti prema drugima. 

- Učim i razgovaram sa sobom - i saslušavam drugoga 

- Ne očekujem od drugih savršenstvo. 

- Ustrajnom strpljivošću poboljšavam svoje odnose s 
drugima 

- Napuštam iluziju da drugi moraju imati isto miš¬ 
ljenje kao ja i da isto osjećaju kao ja. 

- Čuvam se riječi koje peckaju i ujedaju. 

- Čuvam se sklonosti da utjerujem pravdu, okrivlju¬ 
jem drugoga, iskorištavam drugoga, da gospoda¬ 
rim nad drugima Čuvam se pohlepe, sebičnosti, 
nepromišljenosti, srdžbe, ponižavanja drugoga. 

- Odnosi prema drugima pomažu mi da se razvijam, 
da rastem. No, oni ne mogu biti sredstvo za posti¬ 
zavanje mojih osobnih ciljeva. 

- Imam vremena i za samoga sebe. 

- Svjesno, slobodno i dragovoljno odlučujem mijenja¬ 
ti sebe. 

- Oslobađam se sklonosti da igram ulogu neke druge 
osobe i ostajem jedinstven, ono što jesam. 

- Dopuštam svom unutarnjem suncu da svijetli u 
meni. 

- Razvijam suosjećanje i toplinu srca u odnosu s dru¬ 
gima. 

- Ne borim se za prvo mjesto. 

- Razvijam humor. Rado i iskreno se smijem. 

- Trudim se prema drugima i prema sebi biti pošten. 

- Nastojim postići vlastitu osobnost usađenu u moju 
narav. 

- Ne upadam u ovisnost o drugima bilo koje vrste. 

- Ne nadam se svojoj sreći od drugih. Mogu je i mo¬ 
ram sam ostvariti. Izvor moga zadovoljstva, mira, 
stabilnosti i sreće uvijek sam ja sam u sebi. 

- Moje zadovoljstvo i moja sreća ne ovise o tome voli 
li me netko ili ne voli. Dovoljno je da me voli Bog. 




276 


Ignacijanske duhovne vježbe 


Živjeti u evanđeoskoj slobodi 
djece Božje 


Na kraju smo duhovnih vježba u svakodnevici. Na¬ 
stavljamo svoj životni hod u slobodi djece Božje. “Za slo¬ 
bodu nas Krist oslobodi!” (Gal 5,1). 

Kad govorimo o slobodi, onda mislimo na nutarnju, 
duhovnu slobodu. Ona pretpostavlja fizičku i psihičku. 
Većina ljudi fizički je slobodna (nisu u zatvoru, kreću se 
slobodno...). Manje ljudi je psihički slobodno (ovisnici su 
o drogi, alkoholu, seksu, navikama, okolini, modi, televi¬ 
ziji, jelu, piću, pušenju, kavi, športu, radu, hobiju, tuđim 
idejama...). 

Vrlo mali broj ljudi je duhovno slobodan. A jedino du¬ 
hovna sloboda daje čovjeku diplomu slobodna i zrela čo¬ 
vjeka. Da čovjek bude duhovni rob - ne treba ništa raditi. 
Da čovjek postigne duhovnu slobodu - mora se stalno bo¬ 
riti. Mora pobijediti ambiciju, interese, bezvoljnost, ne¬ 
odlučnost, mlitavost... Kako je ta borba teška i rijetki u 
potpunosti pobjeđuju, mnogi tvrde da i nema prave slo¬ 
bode. Naša sloboda nije sloboda sigurnosti da me nitko i 
ništa neće napasti. Naša sloboda je sloboda vojnika do¬ 
voljno naoružana i dovoljno hrabra da se uspješno brani. 
Mnogi su pustili da kormilo života i životne oluje nose 
njihovu lađu kamo hoće. Za takve rimski mudrac Seneka 
kaže da su živi mrtvaci i da bi trebali na sebi nositi nat¬ 
pis: “Ovdje leži (izvjesni) Vacije!” Slabići, mlitavci, ovis¬ 
nici, robovi - ne žive. Oni leže poput mrtvaca. 

Kod vjernika nesloboda se pokazuje u promjenjivosti 
raspoloženja, nestalnosti u dobrim odlukama, nemiru, 
hirovitosti, sitničavosti, neodlučnosti, u ovisnosti o ugod¬ 
nostima, duhovnim užitcima. Kada vjernik slobodu ne 
ostvaruje radom i borbom, sklon je pobožnim maštanji¬ 
ma, uživanju u samodopadnosti, podložan je uvredljivo¬ 
sti, razdražljivosti, nervozi i nezadovoljstvu sa s amim so¬ 
bom i s Bogom. Neki takve vjernike nazivaju robovima 
prikovanim uz crkvene klupe. 

Sloboda nije široko more na kome možeš plivati kuda 
hoćeš, nego pista s propisima kojih se trebaš pridržavati 
želiš li doći do cilja. 

Duhovna sloboda je život u ljubavi, za ljubav, moguć¬ 
nost biranja onoga što je dobro. Istinsku slobodu imaju 
samo oni koji Boga ljube svim bićem i koji dopuštaju da 
ih u svemu vodi Božji Duh. Oni ovise samo o Dobru. Slo¬ 
bodni su pravedni, mirni i radosni u Duhu Svetom. Slo¬ 
bodnima je volja Božja najviše mjerilo života. Sv. Franjo 
Saleški kaže: “Ne ljubi Božju volju zato jer se slaže s tvo¬ 
jom, nego ljubi svoju volju zato što se slaže s Božjom.” 

Prihvaćanje volje Božje pretpostavlja predanje Bogu 
vlastite volje. No mi ne vjerujemo Bogu. Mi smo sebični. 
Nas od nas s amih može osloboditi samo ljubav. Kad lju¬ 
bimo, mi ništa više ne moramo, mi sve hoćemo. Ljubav 
nas čini sličnima Onome koji nas je stvorio iz ljubavi. 
Ljubavlju se pretvaramo u slobodnu djecu Božju. “Ljubi¬ 
mo i činimo što hoćemo!” (sv. Augustin). 

Slobodni su neovisni o svemu što ih okružuje. Sretni 
su jer ih ne stežu nikakvi lanci, pa ni oni najopasniji - 
zlatni. Žive u miru. Gospodari su svojih želja i svojih či¬ 
na. Čine nešto zato što hoće činiti, a ne zato što ih na to 
netko ili nešto prisiljava. Ne zavodi ih slava. Ne zaroblja¬ 
vaju ih škrtost ni užici, bilo tjelesni bilo duhovni. Ne koči 
ih ljudski obzir. Ne smeta im mišljenje, kritika, ruganje, 
prezir drugih. Nesreće, patnje, poniženja i ostale vrste 
križeva njima se okreću na dobro. 

Slobodni su neovisni i o sa mim a sebi, o svojoj mašti, 
nestalnosti svoje volje. Nepokolebljivi su u odlukama, 
jasni u načelima, odlučni u pothvatima, sređeni u djelo¬ 
vanju. Duh Božji kao da prenosi svoju nepromjenjivost 
na stvorenja po sebi tako promjenjiva. Nije li to bio naš 
blaženi Alojzije Stepinac? I toliki drugi? Teško je doći do 
potpune slobode, no već i prvi koraci čovjeku donose ne¬ 
izmjerno više od onoga čega se odriče. Nisu li svi sveci 
upravo zato bili sretni? 

Slobodni su neovisni i u odnosu prema Bogu. Kakav 
god stav Bog zauzme prema njima, bilo da ih tješi, bilo da 
ih kuša, bilo da im je blizu ili daleko, ravnoteža njihova 

duha uvijek je stabilna. Površina njihova bića može biti 
uznemirena, ali dubina je u miru. Unaprijed slobodno 
prihvaćaju sve što im dolazi od Boga. Sa sigurnošću mo¬ 
gu reći: u kakvu god se stanju našli, u njemu nisu protiv 
svoje volje. Pa i kad su okruženi i kao slomljeni križevi- 
ma, preplavljeni bolima, kad đavao, ljudi i, kako im se či¬ 
ni, sam Bog složno protiv njih ratuju, kada nemaju ni 
vanjskoga ni nutarnjeg oslonca, oni su zadovoljni i ne bi 
ovo stanje zamijenili ni za koje drugo. U takvoj je slobodi 
živio Isus Krist i predao ju je nama. 

Vjerujem li daje, uz Božju pomoć, mogu postići? Tru¬ 
dim li se svakodnevno ići putem slobode djece Božje? 

Plod duhovnih vježba je 
život u Duhu 


Duhovne vježbe od 30 dana - produljene, po jedna 
vježba dnevno, na pet mjeseci - bile su djelo Duha Sveto¬ 
ga. On je u meni djelovao, nadahnjivao me i vodio me. 
Naučio me je daje najvažnije surađivati s njime. Najveći 
uspjeh duhovnih vježba u svakodnevici jest u tome što 
sam naučio osluškivati Duha i prepuštati mu se da me 
vodi. 

U I. dijelu nastojao sam ući u sebe, prepoznati se kao 
ljubljeno dijete Božje, iskreno i radikalno otvoriti svoju 
grešnu nutrinu Bogu, u poniznosti i kajanju primiti opro- 
štenje grijeha, srediti nered koji je nastao zbog grijeha i 
neurednih sklonosti. Duh Božji bio je jači od moje greš- 
nosti i od moje slabosti. On me je očistio, posvetio i sjedi¬ 
nio s Bogom. 

U II. dijelu promatrao sam Isusa Krista - Prvu Lju¬ 
bav svijeta, više ga upoznavao, više ga zavolio. U dubina¬ 
ma bića čuo sam njegov glas: Dođi mi bliže! “Kao što je 
Otac poslao mene, i ja šaljem tebe!” (Iv 20,21). Cuo sam 
njegov glas, odazvao mu se, predao mu se... To je bilo 
djelo Duha Božjega. Duh uvijek povezuje Boga i čovjeka. 

U III. dijelu shvatio sam da me predanje Kristu i sje¬ 
dinjenje s njime vodi u angažirano predanje njegovu dje¬ 
lu spasenja. Odlučio sam nasljedovati Isusa Krista u cije¬ 
lom životu, posebno u patnji, u umiranju - zato da se 
Božji život rodi u ljudima. 

UIV. dijelu nastojao sam se duboko ukorijeniti u isti¬ 
ni da sve patnje završavaju Kristovom i mojom pobje¬ 
dom, u slavi Uskrsnuća, daje pobjeda već osigurana, da 
se treba svakodnevno odlučivati za Kristovu i moju po¬ 
bjedu. 

Kao što je dolazak Duha Svetoga bio rođendan Crkve, 
polazna točka u aktivnom životu Crkve, tako bi trebale 
biti i duhovne vježbe u svakodnevnici u mom životu: ro- 

đendan intenzivnijega Božjeg života u meni i polazna to¬ 
čka moga djelovanja u Duhu. 

Kako u svakodnevici otkrivati djelovanje Duha i ži¬ 
leti i djelovati u Duhu? 

- u vjeri prihvaćati svoj život; 

- u svjetlu Duha Svetoga otkrivati Božju prisutnost i 
Božje vodstvo u svemu; 

- prepuštati se vodstvu nevidljivoga Boga: po ljudi¬ 
ma, stvarima, događajima 

Što čini čovjek koji živi u Duhu? 

- sve gleda kroz ljubav: oprašta, služi drugima, ne 
sudi, ne prolazi mim o, sve susreće, svima pomaže 
koliko i gdje može; 

- molitvom se sjedinjuje s Bogom. Po njoj stalno uči 
živjeti u Duhu. Ona je raznovrsna kao što je i život 
pojedine osobe drukčiji od drugih; 

- prepoznaje djelovanje različitih duhova i duhovnih 
pokreta: prije svega u svojoj nutrini, a onda oko se¬ 
be, u Crkvi, svijetu; 

- živi stalno povezan s Kristom u duhu predanja pre¬ 
ma Ignacijevoj molitvi: “Uzmi, Gospodine, i pri- 
mi... ; 

- stalno raste u iskustvu Duha koje je započelo u du¬ 
hovnim vježbama u svakodnevnici; 

- svoje duhovno iskustvo prenosi na ljude s kojima 
živi. 


Sve na veću slavu Božju! 

